Л.Н. Гумилев атындағы Еуразия ұлттық университеті

ОӘЖ: 314(517)(043) Қолжазба құқығында

**БАЙЖҰМА ГҮЛНӘРА**

**Моңғолия қазақтарының демографиялық үрдісі: тарихи талдау (ХІХ ғасырдың екінші жартысы мен ХХІ ғасырдың басы)**

6D020300 ‒ Тарих

Философия докторы (PhD)

дәрежесін алу үшін дайындалған диссертация

Ғылыми кеңесші

тарих ғылымдарының докторы,

профессор,

Дүкенбаева З.О.

Шетелдік ғылыми кеңесші

тарих ғылымдарының докторы,

профессор,

Мухамадиұлы Х.

(МХР, Уланбатор)

Қазақстан Республикасы

Нұр-Сұлтан, 2022

**МАЗМҰНЫ**

**БЕЛГІЛЕУЛЕР МЕН ҚЫСҚАРТУЛАР...................................................................**3

**КІРІСПЕ..........................................................................................................................**4

**1ЗЕРТТЕУ ТАҚЫРЫБЫНЫҢ ТЕОРИЯЛЫҚ-МЕТОДОЛОГИЯЛЫҚ МӘСЕЛЕЛЕРІ..............................................................................................................**13

1.1 Моңғолия қазақтарының этномәдени дамуын зерттеу тарихнамасынан...........13

1.2 Алтай қазақтарының демографиялық даму тарихының дереккөздері...............22

1.3 Моңғолия қазақтарының демографиялық тарихын зерттеудегі ұстанымдар...29

**2 ҚАЗАҚТАРДЫҢ МОҢҒОЛИЯ ЖЕРІНЕ ҚОНЫСТАНУ ТАРИХЫ (ХІХ - ХХғ.ғ.).................................................................................................................**37

2.1 Қобда өлкесіне қазақтардың қоныстануы, ру-тайпалық құрылымы және тарихы.............................................................................................................................37

2.2 Алтай қазақтарының әлеуметтік-экономикалық, демографиялық үрдістері.....55

2.3 Баян-Өлгий қазақтарының әлеуметтік – демографиялық дамуының ахуалы....67

**3** **МОҢҒОЛИЯ ҚАЗАҚТАРЫНЫҢ ЭТНОДЕМОГРАФИЯЛЫҚ ДАМУЫ (ХХ ғасырдың соңы ХХІ ғасырдың асы)...............................................................**77

3.1 Моңғолиядағы қазақ халқының саны және демографиялық әлеуеті.................77

3.2 Қазақтардың Моңғолиядан Қазақстанға көшіп-қону үдереістері......................86

3.3 Қандастардың Қазақстанның әлеуметтік дамуындағы орны..............................98

**ҚОРЫТЫНДЫ ..........................................................................................................**110

**ПАЙДАЛАНҒАН ӘДЕБИЕТТЕР ТІЗІМІ.............................................................**115

**ҚОСЫМШАЛАР.......................................................................................................**129

**БЕЛГІЛЕУЛЕР МЕН ҚЫСҚАРТУЛАР**

|  |  |
| --- | --- |
| БАҚ | Бұқаралық ақпарат құралдары |
| БҰҰ EБ | Біріккен Ұлттар Ұйымының Еріктілер  бағдарламасы |
| БҰҰ ДБ | Біріккен Ұлттар Ұйымының Даму  бағдарламасы |
| ДҚҚ | Дүниежүзі қазақтарының қауымдастығы |
| КСРО | Кеңестік Социалистік Республикалар одағы |
| ҚР | Қазақстан Республикасы |
| ҚР ПМ | Қазақстан Республикасының Президенттік  мұрағаты |
| МХР | Моңғолия Халық Республикасы |
| МЕҰ | Мемлекеттік емес ұйымдар |
| МҰА | Моңғолия Ұлттық архиві |
| ОК | Орталық Комитет |
| СІМ | Сыртқы істер министрлігі |
| ТМД | Тәуелсіз Мемлекеттер Достастығы |

МХРП Моңғолия Халық Республикасының партиясы

РҚБ Республикалық Қоғамдық Бірлестік

ҒА Ғылым Академиясы

ХКҚҰ Халқаралық көші-қон ұйымы

**КІРІСПЕ**

**Зерттеу жұмысының жалпы сипаттамасы.** Диссертация жұмысында ХІХ ғасырдың екінші жартысы мен ХХІ ғасырдың басындағы Моңғолия қазақтарының демографиялық үрдісіне тарихи талдаулар мен деректік негіздеріне сүйене отырып, жан-жақты зерттеледі.

**Зерттеу жұмысының өзектілігі**. Шетелдегі қазақ диаспорасының ғылыми зерттелуі Отан тарихындағы демография саласының ең өзекті мәселелерінің бірі. Өйткені, Қазақстан Республикасының мемлекеттік, ұлттық, саяси-әлеуметтік жағдайларына және қазақ ұлтының өсіп-өркендеуі мен дамуына байланысты туындалатын факторлар мемлекетіміздің ең басты құндылығы болып табылады. Жалпы алғанда, тарихи демография саласы ғылыми тұрғыда көптеген үдерістердің түсінігін кеңейтіп, тарихқа жаңа, шынайы мән беретін адамзат тарихын ғылыми зерттеудің басым бағыты болып табылады. Халық тарихты жасаушы, байланыстырушы буыны ғана емес, сонымен қатар, қоғам мен мемлекеттің дамуының көрсеткіші. Қазіргі заманғы тарих ғылымында басты назар тікелей тарихты жасаушы халық пен адамды зерттеуге арналған. Отандық тарих ғылымындағы демографиялық көші-қон саясатын жүзеге асыру мәселелерін жан-жақты зерттеп, ғылыми талдаулар тұрғысында зерделеу маңызды мәселелердің біріне айналды**.**

Демографиялық дамуда жетістіктерге жету мемлекеттің әлеуметтік дамуының негізгі табыстарының бірі болып саналады. Ол елдің қорғанысын арттыруда және оның тәуелсіздігін қамтамасыз етуде ерекше орын алып, елдің экономикалық дамуының келешегі болып табылады. Сондықтан, халықтың санын, білімін, ұлттық құрамын, оның жасы мен жынысы туралы толық мәліметті білмей, мемлекеттің әлеуметтік-экономикалық және демографиялық, көші-қон саясатын жүзеге асыру мүмкін емес. Осы орайда, қазақ ұлтының әрі қарай өсіп, дамуына табиғи өсімімен қатар, репатриация процесі халықаралық жағдайда дүниежүзі елдері арасында маңызды мәселелердің біріне айналды.

Қазақ диаспорасы мен ирредентасы тарихының алғашқы кезеңі қазақ-жоңғар соғыстарынан, кейін келе патшалық Ресей мен Цинь империясы арасындағы шекара сызықтарын жүргізу саясатына қатысты болды. Қазақ диаспорасының бұдан кейінгі күшейуі кеңестік саясаттың қысымына орай жүрді. Қазіргі таңда қазақ диаспорасы өкілдері Ресей, Өзбекстан, Түркия, Ауғанстан, Моңғолия, сондай-ақ Батыс Еуропа, Таяу Шығыс және тағы басқа да елдерге қоныстанып, өмір сүріп келеді. Сондықтан да, халқымыздың көші-қон үдерісін ғылыми тұрғыдан зерделеудің маңызы жоғары болмақ. Кезінде түрлі әлеуметтік және саяси себептерге байланысты отанынан ажырап кеткен этнос өкілдерінің атажұртына оралуына КСРО-ның ыдырап, тәуелсіздік алған жас мемлекеттердің саясаты ықпал етті [2, б. 12].

Әлем елдерінің ішінде осындай ауқымды репатриация саясатын ұстанып, қандастарын тарихи Отандарына шақыруда Германия, Израиль, Ресей сияқты елдер алдыңғы орында тұрады. Қазақстан да өз тәуелсіздігін алған алғашқы жылдардан бастап, осындай репатриация саясатын белсенді ұстануда. Дүние жүзінің бірнеше елінде өмір сүріп жатқан қазақ этносының өкілдері ХХ ғасырдың аяғында әлемді қамтыған саяси-экономикалық өзгерістер кезеңінде Қазақстан Республикасына бет бұрып, келешегін ұлттық ортада жалғастыруға ұмтылды. Демек, шетелдегі қазақтардың ең ірілерінің қатарында саналатын, өзіндік тарихи қалыптасу ерекшелігімен дараланатын Моңғолияда тұратын қазақтардың демографиясын зерттеу осындай сұраныстан дүниеге келді. Моңғолия қазақтарының басынан кешкен тарихи оқиғаларын ой елегінен өткізіп, тарихи оқиғаларды толығымен түсініп, ата-бабаларымыз қандай қилы тағдырды басынан өткізгенін, көрген қайғы қасіретін жан-жақты зерттеп, әділ қорытынды беру бүгінгі күннің ғылыми талабы. Моңғолия мемлекетінде жүргзілген әр он жылдағы халық санағына талдау жасалынып, этникалық қазақтардың динамикалық өсіміне анализ жасау басты мақсатымыздың бірі.

Тарихи Отанынан шалғайда өмір сүргенімен қазақы мәдениетті, ұлттық құндылықтарды бойларына сіңірген олардың төл мәдениетіміздің ұмыт бола бастаған тұстарын толықтыруға, жандандыруға өзіндік қосар үлестері мол. Бірақ, Қазақстан қоғамының бүгінгі әлеуметтік-мәдени ерекшеліктері этникалық қазақтар үшін тарихи Отанның әлеуметтік-мәдени кеңістігі белгілі бір бейімделу проблемаларын туындатып «өзге мәдени ортаға» айналып отыр. Жергілікті тұрғындардың да арасында дәстүрлі қазақ мәдени ортасының бұзылуының да қалыптасқанын көруге болады. Сондай-ақ, Қазақстан Республикасының әлеуметтік-мәдени кеңістігіндегі этникалық қазақтардың интеграциялану шекарасы егжей-тегжейлі зерттеуді қажет ететін күрделі және көп қырлы процесс болып отыр. Ұлттық репатриация әлеуеті әлеуметтенудің әртүрлі стратегиялары бар базалық ресурстар негізінде күнделікті бейімдеу практикасын көздейді. Өзге халықтар дүниесінде жүрген қазақ диаспорасының күнделікті өміріндегі ұлтқа тән болмысымен мәдени мұраларымен жалпы ұлттық идеяны қалыптастыруға қосатын әсерін зерттеудің маңыздылығы бар.

Сонымен қатар, елге оралған репатрианттардың қазіргі таңдағы экономикалық-әлеуметтік жағдайы, келген орталарына бейімделуі, Қазақстан Республикасының қандастарға байланысты ұстанған мемлекеттік біртұтас саясатының аса маңызды және өзекті мәселелерінің бірі болып табылды. Тәуелсіздік алған ширек ғасырда елге қоныстанған этникалық қазақтарға оралман теңеуі тағылды. Бұның себебі Қазақстан Республикасы Үкіметінің 1997 жылғы «Халықтың көші-қоны туралы» Заңында көрсетілген шет елдерден оралған қазақтарға «оралман» терминінің енгізілуі болды. Алдын-ала зертеліп анықталмаған ұғымдар мен түсініктер елімізде түрлі ахуал қалыптастырды. Атап-айтқанда, қоғам белсенділері мен ғалымдар «оралман» атауын өзгертуді талап етті. Осындай көтерілген пікірлер талқылаулардан соң, Мемлекет басшысының қолдауымен елге оралған репатрианттардың мәртебесі мемлекеттік деңгейде өз шешімін тауып, ол «қандас» атауымен өзгертіліп, 2020 жылы мамырдағы заңмен бекітілді. Жалпы алғанда этникалық қазақтардың өз отанына қоныстандыру мәселесі Қазақстан Республикасының мемлекеттік саясатының басым бағыты болып қалмақ [2, б. 16].

Елдегі репатриациямен байланысты процестердің барлығы маңызды ұлттық идеологиялық мәселе ретінде қарастырылып, жауапты мемлекеттік органдармен қатар бүкіл халықтың да міндеті ретінде қалыптасуы керек. Осы тұрғысында қабылдаушы қоғамның қандастарға деген дұрыс көзқарастарың орнықтыру ісі аса маңызды. Елмізге қоныстанушы этникалық қазақ өкілдерінің қазақстан қоғамының құндылықтарына сай бейілмделуі аса күрделі үрдіс болып келді. Бұндай көші-қон үдерісін зерттеу мақсатында теориялық-методологиялық дайындық пен бірге, саяси-экономикалық және рухани аспектілерді қарастыру маңызды. Сондықтан Репатриация саясатының ерекшелігі басқа мемлекеттен қоныс тепкен қазақ диаспорасы өкілдерінің республикамыздың әрсаласына тигізген ықпалын ғылыми саралау қажеттігі туады [5, б. 12].

Сонымен, Батыс Моңғолиядағы қазақ халқы қалыптасуының тарихи, əлеуметтік- экономикалық жəне демографиялық аспектілерін отандық жəне шетелдік мұрағаттар мен кітапхана қорларында сақталған жаңа, бұрын жарияланбаған деректерді жəне ауызша тарихи деректерді табу жəне пайдалану негізінде, тарих ғылымындағы жаңа методологиялық тəсілдерге сəйкес кешенді зерттеу жүргізу қажеттілігі пайда болғанын мойындауымыз қажет. Яғни, өткен екі ғасырда белгілі бір оқиғаларға байланысты алыс және жақын шет елдерге көшіп кеткен қазақ халқы өкілдерінің тарихи ата-мекеніне оралуы орынды болмақ. Сонымен бірге, шет елден келген қандастарымызды еліміздің кез-келген аймағына орналасуына қандай жағдай жасалғанын жан-жақты ғылыми негізде зерделеу қазіргі уақытта көкейтесті мәселе[5, б. 38].

Ендеше, еліміздің тәуелсіздік алуының отыз жылдығы қарсаңында, бір мақсат, бір мүдде жолында кешегі күні халық болып жасаған қадамдарымызға қайта бір үңіліп, барымызға баға беріп, кеткен кемшіліктерімізден сабақ алуда бұл зерттеу жұмысының берері мол. Себебі, Моңғолия жерінен басталып, әр елден атажұртқа бет алған қазақтың Ұлы көші әрі қарай жалғасын табары анық.

**Зерттеу жұмысының мақсаты:** Қазақ диаспорасы және оның этнодемографиялық мəселелеріне арналған бұл зерттеу жұмысының басты мақсаты жаңа этномəдени, этнографиялық, этносоциологиялық, этнодемографиялық жəне т.б. зерттеулердің нəтижелерін ғылыми тұрғыдан талдау. Сонымен қатар қазақ диаспорасының қазіргі кездегі этномəдени, əлеуметтік-экономикалық, этнодемографиялық даму ерекшеліктері, Қазақстан Республикасының байланыстарының кеңеюі Орталық Азия өңірінің этномəдени құндылықтарының сақталуының маңызды жəне өзекті мəселесін қамту. Моңғолия қазақтарының демографиялық ахуалына негізделген ғылыми қорытынды жасау.

**Зерттеу жұмысының міндеттері:** Диссертация жұмысында алға қойған нақты мақсатқа жету үшін төмендегідей міндеттерді қарастырамыз:

- Алтай тауының теріскей бетіне қоныстанған қазақ руларының қалыптасу тарихы мен даму жолдарын анықтау;

- Осы өлкеде қазақтардың қоныстануына әсер еткен басты себептерді және гео-мето-био жағдайға үйлесу жолдарын саралау;

- Қазақтардың Қобда жеріне қоныстанғанан кейінгі қилы тағдырына, рулық-тайпалық құрылымына, демографиялық ахуалына қатысты ғылыми айналымдағы және ғылыми айналымға түспеген деректер мен зерттеулерді сараптау;

- Моңғолиядағы қазақтардың тарихын бұрынғы таптық идеологиялық тұрғыдан сыңаржақтылықпен қарастырылып келген ғылми көзқарастарды жаңаша саралау;

- Қазақстанның шекарасынан тыс, демографиялық үрдістердің даму мәселесін теориялық және әдіснамалық тәсілдерге негіздеп талдау;

- Моңғолиядағы қазақтардың өсуі, кемуі (халықтың орташа жылдық өсуі), гендерлік құрамы, динамикалық өзгеруі, қалыпты таза өсіміне талдау жасау;

- Қазақтардың тарихи Отанына оралуының динамикасын зерттеу;

- Моңғолия жеріндегі қазақ диаспорасының бір бөлігінің атамекенге оралуы мен олардың тарихи Отанына бейімделу мәселелерін және одан туындап отырған кейбір қиыншылықтарды ашып көрсету;

- Қандастардың атажұртқа қоныстанғаннан кейінгі елдің дамуына қосқан сүбелі үлестерін ғылыми тұрғыда бағамдау.

**Зерттеу жұмысының нысаны.** Қазақтардың Батыс Моңғолия және Қобда жеріне қоныстануы, 1940 жылы қазақтардың ең көп шоғырланған аумағы Баян-Өлгйи аймағының құрылғаннан кейінгі демографиялық ахуалы, қазақтардың басынан өткен қилы тағдыры, этнодемографиясы мен тарихи Отанына көшу мәселесі.

**Зерттеу пәні.** ХІХ ғасырдың екінші жартысымен ХХІ ғасырдың басындағы Моңғолия қазақтарының демографиялық мәселелерін зерттеу.

**Зepттeлy дeңгeйi:** Моңғолиядағы қазақ диаспорасының қалыптасуы мен демографиялық үрдісінің тарихының зерттелу деңгейін отандық және шетелдік деп қарастыруға болады. Диссертациялық зерттеуде ғылым мен білімнің бірнеше салалары-тарих, демография, антропология, әлеуметтану, мәдениеттану, этнография сияқты пәнаралық байланысы арқылы іске асырылады. Этникалық репатрианттардың тарихы белсенді талқыланатын, қызу пікірталас тудыратын ғылыми тақырыптардың бірі. Этникалық қазақтарды тарихи Отанына қайтару жөніндегі іске асырылған бағдарламалардың әлеуметтік-экономикалық тиімділігін, қоғамдық ортаға кірігулері мен бейімделу шараларындағы жекелеген аспектілері тарихи зерттеу нысанына айналды.

Шетелдегі қазақтармәселесі Кеңес Одағында, оның ішінде Қазақстанда көпке дейін тыйым салған жағдайда зерттелмей келді. Кеңес тарихнамасында бұл мәселеге Г.В. Астафьевтің, Н.Н. Мингуловтың, С.П. Брук, Г.П. Сердюченко сияқты ғалымдар өз еңбектерінде кеңінен қарастыра бастаған. Г.В. Астафьев керейлердің жер жайлымы туралы: «... Бұл жердің кейбір өлкесінде жылдың бір мезгілінде ғана мал жаюға мүмкіншілік бар. Көшпелі мал шаруашылығының мәні-оның қысы мен жазына сәйкес жайлым талап етуде. Мысалы: Алакөл маңы мал қыстауға өте жайлы болғанымен, жаз жайлауы қолайсыз еді» [1, с.142] деп атап өтті.

Ал, тәуелсіздіктің алғашқы жылдарынан бастап қазақ диаспорасының тарихына отандық ғалымдар да баса назар аударып, зерттей бастады. Алғашқылардың бірі болып, шетелдегі қазақтарды әсіресе оның санымен орналасуы туралы мәселе қозғаған белгілі ғалым, демограф М.Тәтімов еді. Ғалымның «Қазақ әлемі» атты монографиясында «Диаспораны қазақша шашырау, ал репатрианттарды ізгі тілекпен еліне қайтқандар...» [2, б.145] деп атап көрсетті. Демек, басқа елге кетіп немесе белгілі бір аумақта қалыптасқан халықтың өз Отанына қайта оралуын «репатрианттар» деп атады. Ал, диаспорология ғылымының негізін салып, оның ішінде қазақ диаспорасын зерттеп жүрген ғалым Г.Мендикулованың «Қазақ диаспорасының тарихи тағдыры: пайда болуы мен дамуы» [3, с. 261] атты еңбегінде қазақ ирреденттері мен диаспорасының пайда болуы, қалыптасуы мен қазіргі дамуының күрделі және көп қырлы тарихи проблемаларын тұжырымдамалық тұрғыдан қарастырады. Ғалымның пікірінше өз Отанынан басқа елге шашырап кеткен топтарды «диаспора» деп атаса, өз тарихи мекенінде қалып қойған қазақтарды «ирридент» деп атауды ұсынды. Алайда, бұл мәселеге тарихшы М.Х. Асылбеков пен В.В. Козинаның бірлесіп дайындағын «Народонаселение Казахстана в условиях суверенитета» [4, с. 5] атты еңбегінде «ирридент» терминіне қарсы пікір білдіріп, саяи қателігін көрсетеді. Бұл терминді қолданудың саяси қателігін Италиядағы фашизм қозғалысымен түсіндіреді. Көптеген демограф ғалымдар бұл терминді қабылдай алмады.

Қазақстан Республикасында жүріп жатқан көші-қон және этнодемографиялық үрдістерді талдау барысында, этникалық репатрианттар мәселесі жаңа тұжырымдамалық түсінікке ие болды. Қазақстанның стратегиялық даму бағдарламасында этнодемографиялық мәселелер басым орын алады. Көші-қон саясаты елдегі тұрғындардың сандық көрсеткіштерін арттыруда және шешуде маңызды рөл атқарады. Олардың ішінде А.Алексеенконың «Роль иммиграции в формировании демографической политики Республики Казахстан» [5, с. 25], А.Алексеенконың, Ж.Аубакированың, А. Жанбосинованың «Этнодемографические эволюции и становление суверенной демографической системы в Казахстане»

[6, с. 1370-1385], А.Есимованың «Проблемы адаптации репатриантов в Казахстане» [7,с.19], Д.Абулкасованың «Миграционные процессы в Казахстане: тенденции и динамика» [8, с. 19] сияқты еңбектері бар. Жоғарыда аталған еңбектерде Қазақстанның этнодемографиялық тұрақсыздығын қалыптастырудағы репатриацияның рөлін көрсетеді. Әсіресе халықтың өсуі немесе ұлғаюының этногенетикалық факторларын негізге алады.

Сонымен қатар, Қазақстан территориясының әлеуметтік-мәдени кеңістігіне көші-қон және иммиграциялық үдерістердің ықпалы, атап-айтқанда, этносаралық қарама-қайшылық, этноәлеуметтік құрылым, бейімдеу стратегиялары, Қазақстан халқының сапалық сипаттамаларының төмендеуі және т.б. мәселелері қарастырылған. Репатриация саясаты негізінде кезінде түрлі тарихи себептерге байланысты бөгде мемлекетте қалған қандастарымыздың бүгінгі қазақстан қоғамына бейімделуі мен қалыптасу мәселелері туралы біршама зерттеулер бар. Олардың қатарында С.Мажитовтың, К.Балтабаеваның, Т.Мамашевтың, Ж.Ермекбайдың, А.Баймагамбетованың «Казахская диаспора и репатриация (1991-2012)» [9, с. 568] - атты ұжымдық монографиясы бар. Монографияда Қазақстан Республикасының репатриация саясаты жан-жақты талқыланып, мемлекеттік бағдарламалармен диаспоралардың қызметтері, қарым-қатынастары ғылыми тұрғыда сараланған. Атап-айтқанда, елге оралған қандастардың аймақтар бойынша орналасу көрсеткіштері мен жүргізілген бағдарламалар және әлеуметтік бейімдеу саласындағы көмектерді алу жолдары көрсетілген.

Сонымен қатар, Моңғолиядағы қазақтар туралы Мажар, Ресей, АҚШ, Швед, Түрік, Германия ғалымдарының ғылыми зерттеулері де қомақты. Әсіресе, Қобда аймағы қазақтарын зерттеген Германия ғалымы Петр Финкенің ғылыми еңбегіне арнайы тоқталып өттік. П.Финкенің ғылыми бағыты Моңғолияда, Қытайда, Түркияда тұратын этникалық қазақтардың тарихи антропологиясы болып табылады. Моңғолияның қазақ ауылдарында жүргізген далалық зерттеулердің нәтижесінде жеткілікті эмпирикалық материал жинақталды. Қазақстанда зерттеу жүргізген материалдары негізінде келесідей материалдар баспаға шыққан: «Historical Nomelands and Transnational Ties: the Case of the Mongolian Kazaks» [10, p.175-180] атты еңбегі арқылы автор Моңғолиядан елге оралған қандастар жайлы, сонымен қатар оларды қоғамдық ортаға бейімдеу және мәдени өмірлеріне қатысты маңызды мәліметтерді береді. Сондай-ақ, П.Финке түрік зерттеушісі Мелтем Сансакпен бірге «Migration and Risk Taking A Case Stadu from Kazakhstan», Diasporas and Re-Patriants: The Kazaks Return «Home» [11, p. 5] атты мақалаларында Қазақстан Республикасы тәуелсіздік алған жылдардан бергі елге оралған репатрианттардың қалыптасқан мәселелерін шетелдік зерттеушілердің пікірлерімен салыстыра отырып зерттеген. Ал, АҚШ ғалымы Alexander C. Diener «One Home land or Two? – The Nationalization and Transtnationalization of Mongolia’s Kazakhs» [12, р.р 178-190] (Standford, California) (Бір Отан ба? Екі Отан ба? Ұлттандыру және трансұлттандыру. Моңғолия қазақтары.) деп аталатын бес бөлімнен тұратын көлемді зерттеуін 2009 жылы жариялады. Бұл еңбекте автор ұзақ жылдар бойы жинақталған далалық зерттеулерінің нәтижесін топтастырып қорытынды жасаған. Түрік ғалымы Alan Sanders «The Turkic Peoples of Mongolia» (Моңғолияның түркі халықтары) деген көлемді ғылыми мақаласында: «...1860 жылдары олар Алтай таулары арқылы Батыс Моңғолиядағы Қобда өзенінің алқабына көшті. Олар найман және керей тайпалары еді» [13, р. 75,] деп жазады. Сонымен қатар, автор бұл мақаласында Моңғолия мемлекетінде басшылық қызмет атқарған қазақтарды, діни наным сенімдері және «Historical Dictionary of Mongolia» (Моңғолияның тарихи сөздігі) деген еңбегінде Баян-Өлгий, Моңғолиядағы қазақтарға кеңінен тоқталған.

Қазақ диаспораларының қалыптасу тарихы және қандастармен мемлекетаралық қарым-қатынас саясаты көрсетілген. Алайда шетелдегі қазақ диаспорасын зерттеуде кемшіліктер де кездесетінін айта кеткен жөн. Атап айтар болсақ, көптеген зерттеулерде демографиялық талдау қарастырылмай жатады. Яғни жастық жағынан, жынысы тұрғысынан, білім деңгейі бойынша, әлеуметтік жағдайы мен еңбекпен қамтылуы, мамандығы және т.с.с., талдау жүргізіле бермейді.

**Зерттеу жұмысының хронологиялық шеңбері.** ХІХ ғасырдың екінші жартысында қазақтардың Моңғолия жеріне қоныс аударуынан бастап, тәуелсіздік қарсаңы мен ХХІ ғасыр аралығындағы шетелдегі қандастардың тарихи Отанына қоныс аударуына дейінгі кезеңді қамтиды. Бұл аралық қазақ тарихындағы күрделі кезең екендігі белгілі. Жан-жақты қыспақта қалған қазақ елі, босқыншылыққа ұшырау, ұлт-азаттық қозғалыстар, кеңестік саясат және т.с.с бәрі осы кезеңді аралықты қамтиды.

**Зерттеу жұмысының қолданбалық мәні.** Зерттеу шетелдегі қазақ диаспорасына оның ішінде демографиялық үдерісіне арналғандықтан, диссертациядағы материалдарды студенттер мен магистранттарды оқыту барысында және арнайы зерттеу жұмыстарын жүргізу үшін пайдалануға болады. Сонымен қатар, ол өңірлік тарихты зерттеуде және репатрианттардың тарихи Отанына қоныстануына қатысты жұмыстарды пайдалануға мүмкіндік береді. Диссертациялық жұмыста Қазақстан жəне көрші елдердің демограф, этнолог, тарихшы, мəдениеттанушылары жəне басқа да мамандары қолдануға болады.

**Зерттеу жұмысының ғылыми жаңалығы.** Зерттеу жұмысы белгілі бір аумақта қалыптасқан этникалық қазақтадың демографиялық үрдісіне әдіснамалық тұжырымдамалар тұрғысынан қарастыратын кешенді зерттеу негізіне алғаш рет 1918, 1935, 1944, 1947, 1956 жылдардағы мұрағат мәліметтері ғылыми айналымға еңгізіліп, 1963, 1979 1989, 2000, 2010, 2020 жылдардағы халық санақтарының материалдарына кешенді түрде талдау жасалынды. Диссертациялық жұмыс, белгілі бір аймақ территориясындағы этникалық қазақтардың демографиялық үрдісі мен тарихи Отанына көшіп келген қандастардың тарихын әдіснамалық тұжырымдамалар тұрғысынан қарастыратын кешенді зерттеу болып табылады. Зерттеу жұмысының ғылыми жаңалығы төмендегідей:

- Алғаш рет 1918, 1935, 1944, 1947, 1956, жылдардағы Моңғолияның ұлттық мұрағатындағы мәліметтер ғылыми айналымға еңгізіліп және 1963, 1979 1989, 2000, 2010, 2020 жылдардағы Моңғолияның статистикалық басқармасының халық санақтарының материалдарына кешенді түрде талдау жасалынды.

- Моңғолиядағы этникалық қазақтардың демографиялық жағдайы тарихи тұрғыда зерттелініп, ондағы алынған мәліметтер ғылыми айналымға енгізілді;

- Зерттеу тақырыбына байланысты қойылатын теориялық-методологиялық принциптер негізінде қарастырылып, аймақтық тарихи- демографиялық зерттеу әдісі айқындалды;

- ХІХ ғасырдың екінші жартысы мен ХХІ ғасырдың басындағы Моңғолиядағы қазақтардың әр онжылдықтағы демографиялық өсіміне деректер негізінде талдау жасалынды;

- Халық санының өзгеруіне әсер ететін негізі факторлар анықталды;

- Қазақтардың тарихи Отанына оралу көші-қонының динамикасы деректік құжаттар негізінде зерттелініп, ғылыми айналымға енгізілді;

- Қандастардың көші-қонымен байланысты Қазақстан Республикасы мемлекеттік саясаты, қоныс аударудағы басты кедергілері мен қолдаулары аясында сараланды;

- Моңғолияның статистикалық басқармасының және Баян-Өлгий аймағының мұрағатындағы мәліметтерді қорытындылай отырып, Моңғолия территориясындағы аймақтар бойынша қазақтардың қоныстануы картаға түсірілді;

- Ата жұртқа келген қандастардың қоғамның әртүрлі саласына қосқан үлестері көрсетілді.

**Зерттеу жұмысы бойынша қорғауға ұсынылған негізгі тұжырымдар.**

- Қазақстан Республикасы мемлекеттік тәуелсіздігін жариялаған сәттен бастап ұлттық қауіпсіздік және егемендікті қорғау мәселелерін нығайтуда қандастардың тарихи Отанына көшіру саясаты ерекше маңызды.

- Тәуелсіз мемлекетіміз үшін аса маңызды болып тұрған халық санының артуы, қазақ ұлтының әрі қарай өсіп, дамуына табиғи өсіммен қатар шетелдегі қандастардың өз Отанына оралуымен тығыз байланысты болды.

- Шетелдегі қазақтарды жүйелі түрде көшіру, қазір кейбір шет елдерде өз тілінде оқи алмай, ана тілі мен ұлттық ғұрыптарынан айырылып қалудан және саяси қысымдарға түсуден құтқарады. Жүйелі мемлекеттік шаралар этникалық қазақтардың тарихи Отанына оралуына, сондай-ақ, олардың ұлттық бірегейлігін сақтауға, қоғамдық бірлестіктердің қызметіне барынша тартуға, оның ішінде диаспораны еліміздің әлемдік саясаты мен іскерлік байланысына әсер ете отырып, халықаралық қатынастарда шешуші рөл атқара алатын «жұмсақ күш» ресурсы ретінде пайдалануға болады.

- Қазіргі заманғы ақпараттық технологиялардың мүмкіндіктерін пайдалана отырып, азаматтарымыз бен шетелдік отандастарымызды біріктіретін және олардың ақпараттық, әлеуметтік, мәдени және басқа да қажеттіліктеріне жауап беретін коммуникациялық кеңістікті құру маңызды болып табылады.

- Республиканың көші-қон ағынының қызу жүргеніне қарамастан, әлеуметтік-экономикалық дағдарыс жағдайында ішкі саяси тұрақтылық ел дамуының басты факторы болды.

- Моңғолиядан көшіп келген қазақтардың қайтадан кері қайтуы олардың көбінесе нарықтық экономикаға өту жағдайында Қазақстан халқының бастан кешкен қиындықтарына байланысты болды.

- Егемендік жағдайында Республиканың экономикалық және саяси өміріндегі түбегейлі өзгерістер, өңірдің демографиялық ахуалына өз әсерін тигізбей қоймады.

**Зерттеу жұмысының сыннан өтуі.** Зерттеу жұмысының әр тарауларындағы мәселелерді қамтитын және зерттеудің негізгі қағидалары, тұжырымдары мен нәтижелері отандық және шетелдік ғылыми басылымдарда жарияланған 13 мақалада сарапқа түсті. Оның ішінде ҚР БҒМ Білім және ғылым саласында сапаны қамтамасыз ету комитеті ұсынған басылымдарда 3 мақала, Scopus халықаралық базасына енген журналда 1 мақала, 9 халықаралық конференция материалдары мен Отандық конференцияда жарияланды.

**Зерттеу жұмысының құрылымы және көлемі.** Зерттеу жұмысы алға қойған мақсат міндеттерге байланысты кіріспеден, үш тараудан, қорытындыдан, қосымшалардан және пайдаланған деректер мен әдебиеттер тізімінен тұрады.

*Бірінші тарауда* Зерттеу тақырыбының теориялық, методологиялық мәселелері, дереккөздері мен тарихнамасы баяндалады.

*Екінші тарауда* Алтай тауының теріскей беті Қобда өңіріне қазақтардың қоныстануы, рулық-тайпалық құрылымы, қазақтардың басынан өткен қилы тағдыры және демографиялық ахуалына жаңаша тұжырымдар беріледі.

*Үшінші тарауда* ХХ ғасырдың соңы мен ХХІ ғасырдың басындағы Моңғолия қазақтарының этнодемографиялық үрдісі мен Қазақстан тәуелсіздік алғанан кейінгі қазақтардың тарихи Отанына жаппай көшу мәселесі қарастырылады.

**1 ЗЕРТТЕУ ТАҚЫРЫБЫНЫҢ ТЕОРИЯЛЫҚ-МЕТОДОЛОГИЯЛЫҚ МӘСЕЛЕЛЕРІ**

* 1. **Моңғолия қазақтарының этномәдени дамуын зерттеу тарихнамасынан**

Зерттеуіміздің алға қойған міндеттерін ескере отырып, Моңғолия қазақтарының тарихнамасына талдау жасап, осы күнге дейін тақырыпқа қатысты жүргізілген зерттеулердің бағыттары мен қамтыған мәселелерін айқындауға тырыстық. Бұл бөлімде тарихнамалық зерттеудің желісі ретінде қарастыра отырып, ХІХ ғасырдың екінші жартысынан бастап осы кезге дейінгі зерттеулерге тарихнамалық талдау жасалады. Осы жерде ескере кететін бір жайт, Моңғолия қазақтары туралы алғашқы кездегі зерттеулер аз болғанымен, орыс саяхатшыларының жол белдеулеріндегі мәліметтер өз құндылығымен ерекшеленеді. Ал, ХХ ғасырдың соңы мен тәуелсіздік кезеңіндегі зерттеулердің қатары аса мол. Сонымен, зерттеудің хронологиялық шегіндегі тарихнамалық талдауды бірнеше кезеңге топтастырамыз. Бірінші, ХІХ ғасырдағы Алтай туаның теріскей бетіне қазақтардың қоныстанған кезі, екінші қоныстанған қазақтардың тарихы және олардың мекен еткен өлкесінің географиясы жайында зерттеулер, үшінші тәуелсіздік кезеңіндегі тарихнамасы. Сонымен қатар, тарихнамалық шолуды Ресей ғалымдары, Батыс ғалымдары және отандық ғалымдардың зерттеулері деп топтастыра қарастыру жұмысқа жүйелілік береді деп санаймыз.

***Бірінші* *кезең*-** XIX ғасырда зерттелуі. Алтай тауының теріскей беті – Қобда өлкесіне Орта жүздің кейбір руларының қоныстана бастауы XIX ғасырдың бел ортасы еді. Алтай тауының теріскей бетіндегі кеңістікте этнобио, этномәдени, қоғамдық дамуда кеңістік пен уақыт бірілігінде – қазақ этникалық тобы келбетінде тарих саханасына шығуы зерттеуші ғалымдардың да назарын аудара бастады.

Моңғолиядағы қазақтарды зерттеудің алғашқы қадамын атақты ғалым Г.Н. Потанин (1835-1920) жасады. Ол 1876-1880 жылдары аралығында жасаған экспедициясы кезінде Батыс Моңғолияға келді. Құрамында П.А.Рафайлов, А.М.Позднеев, М.М.Березовскийлер қатысқан бұл экспедиция Батыс Моңғолия табиғатымен қоса байырғы халықтардың өмірімен этнографиясына баса назар аударып, ауыз әдебиеті, аңыз, ертегілерін жинап зерттеді. Г.Н.Потаниннің «Очерки Северо-западной Монголии» еңбегі ғалымның құнды зерттеулерінің бірі болып саналады. Бұл еңбекте өлке қазақтарынан жазылып алынған аңыз-әңгіме, ертегілер мен шежіре, жыр мәтіндері де еңгізілген. Г.Н.Потаниннің «Очерки Северо-западной Монголии» [14, с. 26-28] атты еңбегінде Алтай тауының теріскей бетіндегі қазақтардың тыныс тіршілігін өз көзімен көріп, тарихы жайлы зерттеді. Өлке табиғаты жайында кеңінен сөз ете отырып қазақтар жайлы мол деректер қалдырды. «Мұнда бізге Алтайдың солтүстік бетін мекендейтін Жәнтекей руының Самарқан сұлтанына қарасты қазақтар келіп жолыға бастады.

... Дайын көлде қайта бой көрсете бастаған қырғыз (қазақ) ауылдары екен. Келгендердің бірі шапанының жеңіне жасырып балық алып келіпті, онысын біз сатып алып қана қоймай, өзіміз балық ауласақ деген пікір білдірдік» [14, с. 45-48] -дейді. «Қу ағаштан төменірек біздің қосыннан бірер шақырым қашықтықта Қазақ сұлтанының ауылы бар екен. Біз өзара қыдырысып, қыркүйектің 16-19 на дейін сонда болдық. Самарқан онша бай адам емес екен. Ол түйесі аз болғандықтан, Дайын көл қырқаларында әзер дегенде көшіп-қонып жүреді екен. Сұлтан өзі қаршығамен аң аулайды, үш бүркіті бар екен, ол күн сайын біздің көзімізше түлкі аулауға шықты» [14, с. 52] - деп жазды. Г.Н. Потанин. Дайын көлден Қобда қаласына жету үшін Дэлүүн жолын таңдап жол жүреді. Жолда Қыран Ертіске кетіп бара жатқан Қаратай руының 20-ға жуық адамдарын жолықтырғанын жазады. Әр қайсысының екі-екіден жетек аты бар, аттарына киіз тоқым жауып шәй, далимбы, сияқты заттар тиеп алғанын айтады. Сақсай басында қазақ ауылдарының жылқысын көріп, Дала көлді айналып өткенде ең соңғы ауылдарын кездестіргенін жазады. Г.Н. Потанин жазып қалдырған бұл ақпараттар Моңғолия қазақтары жайлы зерттеудің тарихнамасының басы еді. Алтай тауының теріскей бетіндегі қазақтарды зерттеуде тамаша еңбек қалдырған ғалым Г.Е.Грумм-Гржимайло (1860-1936) болды. Ол 1889 жылғы Орталық Азиядағы ірі экспедициясын аяқтаған соң, бірнеше жылдан кейін Батыс Моңғолияға сауда ісімен келеді. Г.Е.Грумм-Гржимайло мұнда қазақ, уранхай, дөрбет қатарлы халықтардың әдет-ғұрпына, тарихи ескерткіштеріне, тарихына ерекше назар аударып зерттеді. Бұл зерттеулер «Западная Монголия и Урянхайский край» [15, с. 414] деген атпен 3 том (соңғы томы 2 кітаптан тұрады) болып жазылды. Г.Е.Грумм-Гржимайлоның аталмыш еңбегінің 3-ші томында Абақ-керей қазақтары жайлы толық баяндады. Онда Абақ-керейлердің қоныстану тарихы, қоныс иелену механизмдері, өлкеге қазақтардың қоныстануына қатысты Цин әкімшілігінің саясаты, Алтай тауы өңірінде Абақ-керей қазақ руларының қоныстануы, тұрмысы, шаруашылық жайына тоқталды. Сонымен қатар керей атауы, этногенезі жайында өз пікірін білдірді. Абақ-керейлердің антропологиялық сипаты мен генетикалық жағына да назар аударды. Г.Е.Грумм-Гржимайлоның аталмыш еңбегі Абақ-керей қазақтарын ғылыми тұрғыда қарастырып, кешенді зерттелген еңбек деп айтуға толық негіз бар.

***Екінші кезең***-XX ғасырдың алғашқы онжылдықтарында Алтай тауының теріскей бетінде қоныстанған қазақтар тарихы және олардың мекен еткен өлкесінің географиясы жайында зерттеулер жазыла бастады. Әсіресе, қазақтар мекен еткен өлкенің географиясы жайында В.В.Сапожинковтың (1861-1924) зерттеулері құнды болып келеді. Ол 1905-1909 жылдары Алтай, Батыс Моңғолияға ғылыми экспедиция жасап, оның қорытындысы бойынша «Монгольский Алтай в истоках Иртыша и Кобдо» [16, с. 98-101] (1911) атты әйгілі еңбегін жазды. Автор қазақтар қоныс тепкен өлкенің географиясын зерттеп қана қоймай, тарих, мәдениет, шаруашылық, менталитеттің табиғи ортамен үйлесімділігіне де тоқталып өтті. Сол кездегі көшпенді қазақтар арасындағы сауда қатынасын да кеңінен қарастырады.

Батыс Моңғолиядағы қазақтардың XX-шы ғасырдың басындағы шытырман тарихын зерттеуде А.В. Бурдуковтың «Хуучин ба шине монголд» [17, с.171] атты еңбегін атап кету керек. Автор Батыс Моңғолиядағы қазақтардың 1921 жылдардағы ахуалы, Тұлба көл шайқасы жайлы құнды мәліметтерді келтіреді.

1923-1924 жылдары Қобда аймағындағы этникалық топтарды зерттеу экспедициясының нәтижесінде 1920 жылдардағы қазақтардың саны, өлкеге қоныстануына байланысты зерттеу жүргізген моңғол ғалымы Цэвэн Жамсронның «Қазақтар» [18, б. 313] атты еңбегінің де маңызы жоғары.

XX ғасырдың соңғы жартысында Моңғолиядағы қазақтардың тарихы, әдебиеті, өнері, музкасын, халық педагогикасын зерттеуге бағытталған еңбектер жарық көре бастады. Мұндай еңбектердің қатарына Ә.Мініс, А.Сарайдың «Моңғолия, Баян-Өлгийдегі қазақ халқының тарихынан» [19, б.б 31-33] (1960 жыл) деп аталатын қазақ, моңғол тіліндегі басылған ғылыми еңбегі енеді. Сол дәуірдегі саяси-идеологиялық бағыттың шеңберінде жазылса да, Баян-Өлгийдегі қазақ халқының тарихы, тегі, қоғамдық қатынастар жайы, 1938-1939 жылдардағы іс шаралар, 1940 жылы қазақтың дербес ұлттық аймағының құрылуы, одан кейінгі 20 жылда аймақ халқының жетістіктерін шынайы зерттеп көрсеткен. Аталмыш еңбек Моңғолиядағы қазақтардың тарихын ғылыми тұрғыдан қарастырудың, шетелдегі қазақ этникалық тобын зерттеп, танудың немесе диаспорологиялық зерттеудің негізін салды. Авторлар бірінші бөлімде 1921 жылға дейінгі, екінші бөлімде 1921-1940 жылдар аралығындағы, үшінші бөлімде 1940 – 1960 жылдардағы оқиғаларды қарастырған. Бұл еңбек Моңғолия қазақтарын зерттеудің алғашқы іргетасы болды. Осы еңбектің жалғасы ретінде А.Сарайдың «Баян*–*Өлгий аймақтық қазақ халқы тарихының кейбір мәселелері» [20, б.35] деген еңбегі, Ресей ғалымдары Г.Н. Потанин, Г.Е. Грумм–Гржимайло, В.В. Cапожников, А.М.Позднеев, А.Н. Казнаков, М.В.Певцов сияқты ғалымдардың Моңғолия қазақтарының тарихына байланысты жазылған деректері мен зерттеулеріне сүйене отырып, Батыс Моңғолияға қазақтардың қалыптасу тарихы, әкімшілік жүйесі, қазақтар арасындағы сауда-саттық зерттеу жұмысына үлкен үлес қосты. Зерттеу қазақтардың қоныстану тарихы мен мәдени ескерткіштеріне талдау жасалған.

Моңғолиядағы қазақтардың тарихы, экономикасының түйінді проблемалары кеңес ғалымы А.Х.Тойчиевтің еңбектерінде қарастырылды. Ол 1974 жылы Москвада «Социально-экономическое развитие Баян-Ульгийского национального казахского аймака Монгольской Народной республики (МНР)» [21, с. 55-60] деген тақырыпта кандидаттық диссертация қорғады. Бұл зерттеуде Баян-Өлгий аймағының 1940-1970 жылдарға дейінгі экономикалық ахуалына сипаттама берген.

1978 жылы Қ.Исламның «Керейлер керуені» [22, б. 77] деген кітабы жарық көрді. Мұнда абақ-керей қазақтарының арғы тарихы, шежіресі, керейлердің көші, қазақ тегі, қазақ атауы туралы, абақ-керейлердің Алтай өңіріне қоныстануы сияқты мәселелер қарастырылған. Аталмыш еңбек жайлы тарих ғылымдарының докторы Қ.Зардыхан «Ғылымилығы жағынан осалдау болғанымен Қазақстандық ғалымдарға Моңғолиядағы қазақтар және керейлер туралы алғашқы мағұлмат берген еңбек» - деп пікір білдірді. Қ.Исламның 1980 жылы «Моңғолия қазақтарының тарихы» [23, б.110-115] атты келесі бір еңбегі жарыққа шықты. Таптық идеология аясында жазылған аталмыш еңбекте Абақ-керейлер тарихы, Батыс Моңғолияға қоныстаудан бастап, одан кейінгі дәуірлерді қамтиды. Қ.Исламның 1997 жылы Алматыда басылған «Қазақ қауымы» [24, б. 46] деген ғылыми еңбегінде қазақ халқының тайпалық кезеңнен бастап бір тұтас мемлекет болғанға дейінгі тарихы үлкен материал негізінде берілген.

1991 жылы жарыққа шыққан А.Сарайдың «Революциядан бұрынғы қазақ халқы» [25, б.б 10-14] еңбегі өңірдегі қазақ халқының 1921 жылға дейінгі тарихы, қазақтардың Қобда бетіне қоныстануы, әлеуметтік-экономикалық құрылымы мен әкімшілік жүйесі, жалама жауыздығы, Тұлба көл шайқасын зерттеуге үлес қосты.

Сонымен қатар, Т.Мәдениет «Сауда тарихы шежіресі», Т.Алданыш «Баян-Өлгий аймағы ауыл шаруашылығы тарихынан», А.Сатыпалды, С.Қабышай «Баян-Өлгий аймағында партия ұйымының құрылуы», Қ.Қажекбер «Баян-Өлгий аймағы жылнамасы», А.Жамбыл «Ислам: дін, философия, қазақтардың қоғамдық ойы; наным-сенім», М.Құрметханның «Моңғолиядағы қазақ субэтносының қалыптасуы мен дамуы» [26, б.б. 50-52] және ғалымның 1995 жылы монғол тілінде жарық көрген «Монгол Улсад казах угсаатны хэсэг бүрэлдэн хөгжсөн нь» [27, б. 63] (Моңғолиядағы қазақ этносының қалыптасуы мен дамуы) атты монографиясы да белгілі бір дәрежеде өзіне назар аударуды қажет етеді. Жоғарыда аталған ғалымдардың еңбектерінде барлығы да дерлік Моңғолиядағы қазақ диаспорасның қалыптасуы, қилы тағдыры, аймақтардың құрылуы және әлеуметтік экономикалық ахуалына негізделген. Әсіресе белгілі тарихшы, профессор З.Қинаятұлының 1995 жылы жарық көрген «Жылаған жылдар шежіресі» [28, б. 65] - деген еңбегінде, Моңғолия жеріндегі қазақ диаспорасы тарихынан көптеген мәліметтер келтіріп, олардың өткені мен болашағына байланысты ой-пікірлерін атап өтті. Бұл еңбекте, бұрынғы тоталитарлық жүйе кезінде коммунистік идеологиясы тұрғысынан бұрмаланғанын анықтап, бүгінгі қазақ диаспорасына деген көзқарастың заман талабына сай қорытынды жасауымен құнды. Автордың қазақ диаспорасының тарихи Отанына бет бұруы, оның себеп-саладрына қатысты мәлімдемесі маңызды болмақ. Сонымен қатар, Отандық ғалымдардың арасында алғашқылардың бірі болып, шетелдегі қазақтар әсіресе олардың саны мен орналасуы туралы мәселе қозғаған белгілі профессор-демограф М.Тәтімов болды. 1997 жылы белгілі тарихшы Л.К Есмағанбетовтың «Қазақ диаспорасы» [29, б. 25] атты еңбегі жарияланып, шетелдегі қазақтар мәселесіне тарихнамалық шолу жасады. Г.М.Меңдіқұлованың «Қазақ диаспорасының тарихи тағдыры: пайда болуы мен дамуы» [3, с. 143] атты көлемді монаграфиясы қазақтардың шетелдерге қоныс аударуының себептерін, қазақ диаспорасының теориялық-методологиялық аспектілерін анықтауға ойдағыдай әрекет жасаған. Зерттеудің басты ғылыми құндылығы-оның шетелдік деректерді ғылыми айналымға алғаш рет енгізуі болып табылады. Дегенмен де, монографияда қолданылған дерек көздердің молдығына қарамастан ғалым әр елдегі қазақ диаспорасының демографиялық үрдісіне арнайы тоқталып өтпеді. Сонымен қатар автор, қазақ ирреденттері мен диаспорасының пайда болуы, қалыптасуы мен қазіргі дамуының күрделі және көп қырлы тарихи проблемаларын тұжырымдамалық тұрғыдан қарастырады. Ғалымның пікірінше өз Отанынан басқа елге шашырап кеткен топтарды «диаспора» деп атаса, өз тарихи мекенінде қалып қойған қазақтарды «ирридент» деп атауды ұсынды. Алайда бұл мәселеге тарихшы М.Х. Асылбеков «История Незавиимого Казахстана» [30, ] атты еңбегінде «ирридент» терминіне қарсы пікір білдіріп, саяи қателігін көрсетеді. Бұл терминді қолданудың саяси қателіген Италиядағы фашизм қозғалысымен түсіндіреді. 2000 жылы жарияланған М.Х. Асылбеков пен В.В. Козинаның авторлығындағы «Қазақтар» [31, б.4] деген еңбекте шетелдегі қазақтардың орналасуы мен саны жайында құнды мәліметтер береді.

Г.Б. Қозғанбаева «Моңғолиядағы қазақ диаспорасы: тарихы, бүгіні мен ертеңі» [32, б. 4] атты тақырыбында кандидаттық, Құрметхан Мұхамадиұлы 2000 жылы «Моңғолиядағы қазақ этникалық тобының қалыптасуы мен дамуы» [27, б. 24-25 ] тақырыбында докторлық диссератция қорғады. Бұл еңбегінде автор Алтай тауының теріскей бетіне қазақ ауылдары қоныстанып, қазақ этникалық тобының қалыптасуындағы іс-әрекеті, бұған әсер етуші ішкі және сыртқы факторлардың ерекшелігін жан-жақты зерттеу арқы қорытынды жасайды. Оспан батыр Исламұлы (1899-1951) туралы Х.Бат-Очир, П.Шагдарсүрэн, Б.Доржлардың естелігі Моңғолия қазақтарының тарихын зерттеуде аса құнды деректер болып табылады. Соңғы жылдары «Оспан батыр», Р.Шынай «Оспан батыр», Х.Бат-Очирын Болд, Х.Бат-Очирын Туяа «Оспан кім болды? Моңғол деректері не дейді?», Б.Кәжейұлы «Шығыс Түркістан ұлт азаттық қозғалысы және Оспан батыр», Б.Морхның «И.Оспан қарақшыларының шапқыншылығына тап болған жылдар зары» [33, б. 172] кітаптары баспадан шықты. Бұл кітаптар Моңғолия қазақтарына тарихына қатысты мәлімет, ақпараттарды байыта түсті деуге болады.

Қазақстан Республикасында жүріп жатқан көші-қон және этнодемографиялық үрдістерді талдау барысында, этникалық репатрианттар мәселесі жаңа тұжырымдамалық түсінікке ие болды. Осы тұрғыдан алғанда А.Алексеенконың «Роль иммиграции в формировании демографической политики Республики Казахстан» [5, с. 22-32], А.Алексеенконың, Ж.Аубакированың, А.Жанбосинованың «Этнодемографические эволюциии становление суверенной демографической системы в Казахстане» деген еңбектерді атап өту керек [6, с.1368-1380].

Тәуелсіздік алған алғашқы жылдарында Отандық зерттеуші ғалымдардың арасында репатриация мәселесі бойынша әр түрлі салалаларда бірнеше диссертациялық жұмыстар жазылып, зерттеу еңбектері жарық көрген болатын. Олардың ішінде репатрианттардың әлеуметтік-экономикалық, этнодемографиялық, психологиялық қалыптасулары бойынша жұмыстар қарастырылған. К.Нұрымбетованың «Тәуелсіз Қазақстандағы репатриация мәселелері мен болашағы: тарихи талдау (1991- 2008 жж.)» [34, б. 71-72] диссертациясында елдегі 1990 жылдарда орын алған репатриация үрдісін және 2000 жылдардағы репатриация саясатының ерекшелігін, қандастарды аймақтар бойынша орналасуын зерттеген. Зерттеу жұмысында оралмандарға берілген жылдағы квота мәселелері қарастырылған. Репатриация процесі барысындағы мәселелер мен жетістіктері сараланған. Б. Шуршитбайдың «Қазақ баспасөзіндегі оралмандар мәселесі: тарихи талдау (1991-2009 жж.)» [35, б. 33-35] тақырыбындағы кандидаттық диссертациясында репатрианттардың бейімделуі мен қоғамға кірігуі мәселелеріне бұқаралық ақпарат құралдарында шыққан мақалаларға талдау жасалынған.

Белгілі отандық этногрф, профессор С.Е. Әжіғали бастаған ғалымдардың құрастыруымен «Моңғолия қазақтары этникалық тобын зерттеудің бағдарлама-сұрақнамасы» [36, б. 9] кітабында Моңғолия жеріндегі қазақ диаспорасы жайлы айта келе, ондағы қазақтарды кешенді, жүйелі және кәсіби түрде зерттеу қажеттігін, сондай-ақ, тек дәстүрлі қазақ этникалық мәдениетінің көптеген белгілерін сақтап қалған қазақ этносының бөлігі ретінде ғана емес, көрші мемлекет территориясындағы жергілікті этникалық топ ретінде қарастыру керектігіне назар аударады. Қазақстандағы көші-қон процесінің зерттелу деңгейін көрсететін ғылыми еңбектердің қатарына Еңсенов Қ.А. «Қазақстандағы көші – қон процестері және оның зерттелуі (1926-1959ж.ж.)» [37, б. 65-66] атты кандидаттық диссертациясын атап өтуге болады. Міне, осындай іргелі зерттеулерде көші-қон мәселесіне кеңінен тоқталып өткен. Сондықтан мұндай еңбектер тарихнамалық және тарихи тұрғыдан талдаулар жасауға негіз болары сөзсіз.

Моңғолиядағы қазақтардың тарихи этнографиясын зерттеуде Б.Кәмалашұлының «Моңғолия қазақтарының аңшылық дәстүрі» атты кандидаттық, «Моңғолиядағы қазақтардың дәстүрлі шаруашылығы» (XIX ғасырдың соңғы жартысы – XX ғасыр) [38, б. 77] атты докторлық диссертатциясы біздің зерттеп отырған мәселемізге арқау болды. Ғалымның жеке тақырыптарға арналған 20 шақты кітабы, 40-қа жуық мақаласы жарыққа шықты.

Белгілі зерттеуші ғалым, этнограф Б.Қинаят-Моңғолиядағы қазақтардың тарихи этнографиясын және әдет-ғұрыптары мен салт-дәстүрлерін зерттеп, 100 ден аса ғылыми-көпшілік жинақтарын, 160 энциклопедиялық мақалалар жазды. [39, б. 95]

Моңғолиядағы қазақтардың тарихы, мәдениеті, экономикасы және т.б зерттеуге батыс ғалымдары да қалам тартты. 1912 жылы Гонконгта басылған H.S. Brunnert and V.V. Hacelstrom «Present Day Pocitical Organization of China» (Қытайдың қазіргі саяси ұйымы) деп, аталатын көлемді зерттеудің 440-шы бетінде Тарбағатай қазақтары, 449-шы бетінде Қобда өлкесі, Қобда қазақтары т.б жайлы құнды материалдар кездеседі [40, р.р 440-449.].

Alan Sanders «The Turkic Peoples of Mongolia» (Моңғолияның түкі халықтары) деген көлемді ғылыми мақаласында: «...1860 жылдары олар Алтай таулары арқылы Батыс Моңғолиядағы Қобда өзенінің алқабына көшті. Олар найман және керей тайпалары еді» [41, р. 36] деп жазады. Автор бұл мақаласында Моңғолия мемлекетінде басшылық қызмет атқарған қазақтарды, діни наным сенімдері және «Historical Dictionary of Mongolia» (Моңғолияның тарихи сөздігі) деген еңбегінде Баян-Өлгий, Моңғолиядағы қазақтарға кеңінен орын берілген. Қазақ репатрианттарының мәдениеті мен салт-дәстүрлеріне қызығушылық танытып жүрген Цюрих университетінің профессоры, этнограф ғалым Петер Финкені де атап кету орынды. П.Финкенің негізгі зерттеу бағыты- Моңғолия, Қытай, Түркия жерлерінде тұратын этникалық қазақтардың тарихи антропологиясы жөнінде мәліметтер келтіреді. Зерттеуші Моңғолияның қазақ ауылдарында жүргізген далалық зерттеулерінің нәтижесінде жеткілікті эмпирикалық материалдар жинақтай отыра, 1999 жылы «Transformation einer pastoralen Gesellscaft. Ökanomisher und sozialer wandee bei den Kasachen in der West Mongolei nach dem Ende des Sozialismus» (Соцализм аяқталғанан кейінгі Батыс Моңғолия қазақтары арасындағы әлеуметтік-экономикалық өзгерістер) [42, р. 25] деген тақырыпта PhD докторлық ғылыми жұмысын қорғайды. Ғалымның «Changing property rights in Western Mongolia», (Батыс Моңғолиядағы меншік құқығының өзгеруі) «Private herd ownerchip and communal land temure in largaining perspective» The Kazakhs of Western Mongolia, «Contempory Kazaks- Cultural and social Perspectives, Curzon» [43, рр 103-139] деген еңбегінде Моңғолия қазақтары жайында мәлімет берілген. «Kazakh Pastoralists in Western Mongolia: economic and social change in the course of privatization and migration» [44, р.115 ] (Батыс Моңғолиядағы қазақ малшылары: жекешелендіру мен көші-қон барысындағы әлеуметтік, экономикалық өзгерістер) тақырыбындағы мақаласында жарық көрген «Nomadic Peoples» (Көшпелі халықтар) [45, р.195 ]

АҚШ ғалымы Alexander C. Diener «One Home land or Two? – The Nationalization and Transtnationalization of Mongolia’s Kazakhs» [12, рр 140-340] (Standford, California) (Бір Отан ба? Екі Отан ба? Ұлттандыру және трансұлттандыру. Моңғолия қазақтары.) деп аталатын бес бөлімнен тұратын көлемді зерттеуін 2009 жылы жариялады. Бұл еңбекте автор ұзақ жылдар бойы жинақталған далалық зерттеулерінің нәтижесін топтастырып қорытынды жасаған.

***Үшінші кезең-***XXI ғасырдың басындағы Моңғолия қазақтарының демографиялық үрдісі жөнінде ғылыми айналымда, белгілі тарихшы ғалым ағамыз Зардыхан Қинаятұлының «Моңғолиядағы қазақтар» [46, б.б 55-58] атты үш ғылыми зерттеу еңбегінде, Моңғолиядағы қазақтардың тарихы, мәдениеті, салт-дәстүрі, тұрмысы, экономикалық хал-әлеуеттері кеңінен баяндалады. Бірінші еңбегінде, автор, қазақтардың Моңғолия жерінде өткізген ғасырларға жалғасқан өмірі, ата-жұртқа бет бұрған қазақ көші, өлке қазақтары тарихында елеулі рөл атқарған 83 адамның қысқаша өмірбаянына тоқталса, еңбегінің екінші жалғасында Моңғолиядағы қазақтар жайлы шетелдік белгілі ғалымдардың әр кездерде жазылған ғылыми еңбектеріне салыстырмалы зерттеулер арқылы, Монғолиядағы этникалық қазақ қауымның қалыптасуы, тілі, мәдениеті, көші-қоны мәселесіне арнайды. Аталмыш еңбектің үшінші кітабында Моңғолияның Қобда аймағы қазақтарының тарихын кеңінен баяндайды.

Соңғы жылдарда Моңғолиядағы қазақтардың тарихы мен көші-қон мәселелеріне қатысты академиялық ұжымдық еңбектердің қатарында М.Қ. Әбусейітова мен Н.Базылханның «Қазақстан тарихы туралы моңғол деректемелері» [47, б. 49] деп аталатын III томдық деректемелер жинағын шығарды. Еңбектің ІІІ томында Моңғолия жерін мекендеген керей, найман, жалайыр, қоңырат, меркіт, уақ тайпаларының тарихынан мәліметтер келтіріп, халқымыздың өткен ғасырдағы өмірін зерделеп, тұтас тарихымызды түзеуге қажетті деректер мол деуге толық негіз бар. С.Зақанқызы мен Б.Дөрбетханқызының «Ұрпақтар тоғысы» [48, б.б 31-50] деп аталатын еңбегінде Моңғолия жерін мекендеген қазақтардың тарихи Отаны Қазақстанға көшу процесін шынайы деректерді, нақты мәліметтерді, және тарихи құжаттарды негізге ала отырып баяндаған. Бұл еңбек Моңғолиядағы этникалық қазақтарды зерттеушілерге және көші-қон мәселесіне қатысты мәліметтерді жинақтауда таптырмас құрал. Ал, Д.Баймолданың «Қазақ көші» [49, б.б 54-71]. деп аталатын еңбегінде де атажұртқа көшу мәселесі көрініс тапқан. Моңғолияның батыс өлкесіне қоныстанған қазақтардың көш тағдырына және осы көштің тарихи Отанына бет бұруының куәгері болған автордың өзінің естеліктері, көші-қонға қатысты ой-толғамдары, баспасөз беттерінде жарық көрген мақалалары мен сұхбаттары қарастырылған. Тарихи деректер мен естеліктер негізінде жазылған бұл еңбекте қазақ диаспорасы мен көші-қон мәселесіне кеңінен тоқталған. Б.Уатқанның «Атажұртқа жеткен көш» [50, б.б 48-50] деп аталатын еңбегінде соңғы уақыттағы қазақ көшінің жай-жапсарын бағамдап, автор осы көшті ұйымдастырушылардың бірі әрі, қазақ көшіне өзінің нақты істерімен үлес қосқанын атап көрсетеді.

2014 жылы 5 желтоқсанда Алматы қаласында «Орта Азияның қазақ диаспорасы: тарихы – мәдениеті –ескерткіштері» атты халықаралық ғылыми конференция өткізілді. Конференцияда профессор С.Е. Ажигали «Общие итоги комплексного этнокультурного исследования казахской диаспоры Центральной Азии (Монголия, Россия, Китай)» [51, б.14] деп аталатын мақаласында ауқымды зерттеу жұмысының нәтижесінде Қазақстандағы тұрғылықты қазақтар мен Моңғолиядағы қазақтарды салыстыра отырып мынадай ой түйеді. «Қазақтардың Кеңестік Қазақстан жағыдайындағы дәстүрлі тұрмыстық мәдениетінің ерекшеліктері сонау 1950-1960 жылдары жоғалып кетті. Ал, Моңғолия қазақтарының дәстүрлі мәдениеті, мал шаруашылығы шын мәнінде таза, күрделі қалпында сақталған және аспан астындағы мұражай..» деген еді. профессор Қ.Мұхамадиұлы «Моңғолияның Баян-Өлгий аймағы Тұлба сұмынының қазақ тұрғындарының XX ғ. 40–60 жж. демографиялық жайы» [51, б. 34] деген тақырыптағы баяндамасында Моңғолияның ұлттық мұрағатының деректеріне сүйене отырып аталған сұмынның 1947 және 1956 жылдардағы халық санағына талдаулар жасаған. Алайда бұл зерттеу Моңғолиядағы қазақтардың демографиялық ахуалы толығымен қамтылмайды. Келесі «Моңғолия қазақтары» деп аталатын екінші симпозиум да Моңғолия қазақтары мәселесіне арналды. Н.Базылхан «Моңғолиядағы түрік тектес этностар жайында» [51, б. 67] деп аталатын ғылыми баяндамасында, Алтай тауының айналасында мекен еткен қазақтардың антропологиясы толықтай ескеріліп, Моңғолиядағы қазақтардың антропологиялық кескін-келбеті кешенді түрде сипатталынып талданған. Д.Баймолда «Моңғолияда қазақ диаспорасының қалыптасуы» [51, б. 71] деп аталатын баяндамасында: «...Қобда бетіне алғашқы кезде абақ-керейдің жантекей, шеруші, шəдік, молқы, шұбарайғыр, қарақас руларын бастаған Жылқышы, Көбеш, Сүкірбай, Самырхан, Бітімші, Жуанған сияқты ру билері жəне Қожамжар төре ауылдары мекендей бастапты. Бұлар өз заманында ел бастап Қобда бетіне асқан алғашқы көшті басқарған көш басшылары болмақ.» деген ой түйіндейді. К.Н. Балтабаева «Казахи Баян-Ольгийского аймака Монголии: историко-демографический срез: 1989–2010 гг.» [51, б. 79] тақырыбындығы баяндамасында қазақтардың ең көп шоғырланған Баян-Өлгйи аймағында мекендейтін қазақтардың 1989-2010 жылдардағы халық санағының нәтижелеріне талдау жасап көрсеткен. Р.А. Бекназаров «Весенняя хозяйственная и промысловая деятельность казахов Монголии: по материалам МонгКЭ-2008» [51, б. 90], М.А. Бижанова «Моңғолия қазақтарының рухани жəне этномəдени болмысының ерекшеліктері» [51, б. 93], Д.Ж. Жайлыбаев «Моңғолия қазақтарының қазіргі кездегі діни жағдайы» [74, б.97], Р.И. Каргабекова «Современное состояние декоративно-прикладного искусства казахов Монголии» [51, б. 102], Қ.И. Қобландин «Моңғолия қазақтарының демографиялық ахуалы (Халық санағының материалдары бойынша)» [51, б. 107] тақырыбындағы баяндамасында Моңғолияның статистикалық басқармасының халық санағындағы мәліметтерге жалпылама сипатамма беріп өткен. С.Рахметұлы «Қазақтардың Батыс Моңғолияға қоныстана бастауы (1770–1870 жж.)» [51, б. 112], С.А. Шкляева «качество терме в казахской диаспоре Монголии и безворсовое узорное ткачество в Казахстане: к проблеме сохранения навыков казахского традиционного искусства» [51, б. 119], Shugatai А. «External migration and Kazakh ethnic’s settlement of Mongolia» [51, б. 121] деген ғалымдардың ғылыми мақалаларын қарастыру, зерттеу жұмысымыздың маңыздылығын арттырары сөзсіз. Өйткені, қазақ диаспорасының мәселелеріне арналаған ғылыми форумның басты мақсаты-жаңа этномәдени, этнографиялық, этносоциологиялық және т.б. зерттеулердің нәтижелерін талдау болып табылады. Жоғарда атап өткен ғалымдардың мақалалары, қазақ диаспорасын зерттеуді тереңдетуде, болашақ зерттеушіледің ғылыми әлеуетін анықтауда, халыққа таныстыруда және өзіндік тарихи-мәдени мұраны сақтауда маңызды рөл атқарады. Авторлар Моңғолия қазақтарының тарихын зерттеу методологиясы мен тарихнамасы мәселелеріне баса назар аударылған.

Моңғолия қазақтарының антропологиялық сипатттамасы жағынан да атажұрттағы ағайындармен бірдей болуы, олардың бір тектілігінің айнымас дәлелі екені анық. Осы салада антрополог ғалымдар: О.Сымағұл, Б.Күлән, О.Айнагүл «Моңғолия қазақтарының этникалық антропологиясы», «Алтай қазақтары», «Моңғолияның Баян–Өлгий аймағындағы қазақтардың дерматологлификасы» [52, б.б 36-45] деген еңбектерін атап өтуге болады. 1993 жылы О.Смағұлұлының жетекшілігімен Баян-Өлгий қазақтары арасында жүргізілген зерттеу жұмысының нәтижесінде «...Моңғол, Алтай аймағында өмір сүріп жатқан қандастарымыз өздерінің жалпы морфологиялық фенобейнесі жағынан атамекендегі қазақтармен антропологиялық тұтастығын сақтап қалғаны сондай, бұларды тек аралас тураноид расаның Қазақстандық нұсқаның біртұтас өкілі деп аламыз» деген қорытындыға келеді.

Жоғарыдағы айтылған ғалымдардың тарихнамалық еңбектерінде Моңғолия қазақтарының этникалық тегі, антропологиясы, генеалогиялық жағдайлары, демографиялық әлеуеттерінің тарихы ғылыми талдаулар арқылы берілген. XIX ғасырдың ортасынан бастау алып, XXI ғасырдың басына дейін жалғасқан Моңғолиядағы қазақтардың демографиялық бағытындағы зерттеулер ауқымы мен көлемі жағынан мол екені байқалды. Бұл өз кезегінде шетелдегі қазақ диаспорасы арасында біршама толық зерттелген этникалық топ екендігін көрсетеді. Сөйтіп, жоғарыда айтылған зерттеулердің негізінде Моңғолия қазақтарының демографиялық үрдісіндегі сан ғасырлық тарихи даму жолында қалыптасқан ой-танымдық ұстанымдары мен құндылықтарында мәдени-тарихи дәстүрлерінің өзіндік ерекшеліктері болғандығын айқын көрсетеді. Шетелдегі қазақтар мәселесі еліміздің, ұлтымыздың әрі қарай өсіп, егеменді еліміздің дамуына тікелей байланысты. Міне, сондықтан шетелдегі қазақтар мәселесін жаңа қырынан қарастыратын уақыт жетті. Ал бұл – Қазақ мемлекетінің болашағы мен қауіпсіздігінің мәселесі болмақ.

**1.2 Алтай қазақтарының демографиялық даму тарихының дереккөздері**

Шетелдегі қазақ диаспорасның қоныстануының бірқатар зерттелмеген түйінді мәселелерін айналып кетуге болмайды. Олардың қатарында дүние жүзі бойынша қазақ диаспорасы көп шоғырланған Моңғолия қазақтарының демографиялық даму тарихына ерекше тоқталып кету керек. Себебі тәуелсіздік қарсаңында ұлы көштің тізгінін ең алғашқылардың бірі болып тартқан моңғолия қазақтары еді. Аталмыш мәселелерді жан-жақты зерттеу, салт-сана, тіл, мәдениетінде болған кейбір өзгерістерді айшықтау жалпы қазақ тарихының бір кемтігін толтырып, қазақ тарихын зерттеу, зерделеу мүмкіндігін арттыра түсері сөзсіз. Айта кететін бір жайт, бүгінде қазақ пен моңғол деген екі халық, екі ұлыс елдің тарихының тоғысуына байланысты бірқатар материалдар осы күнге дейін толық зерттелмей, екі елдің архив қорларынан шыға алмай жатқаны ақиқат.

Моңғолия қазақтарының демографиялық үрдісінің тарихын мүмкіндігінше ғылыми қалпына келтіруді мақсат етіп қойғандықтан да деректанулық талдауды арнайы желі етіп қарастырамыз. Ғылыми қалпына келтірудің басты шарттарының бірі-оның ғылыми дереккөздер кешенінің болуы. Ғылыми, объективті ақпараттар мен мәліметтерді қамтыған дереккөздер тарих мазмұнын қалпына келтірумен қатар, тарихи оқиғалар мен құбылыстарды түсіндірудің, жаңа ғылыми тұжырымдарды дәйектеудің басты құралы болып саналады. Осы кезге дейін Қазақстанның архив қорларынан тақырыпқа қатысты құжаттық деректер табылып, ғлыми айналымға ұсынылды. Ол мәселені тарихнамалық талдауымызда атап өттік. Қазіргі кезде Моңғолияның архивтерінен қазақ-моңғол, байланыстарын айғақтайтын деректер табылып ғылыми қолданысқа ұсынылуда.

Тақырыптың тарихнамалық талдауынан соңғы кезекте біз диссертациялық зерттеуімізде дереккөздерді арнайы қарастыру арқылы бірқатар көмескі болжамдарға айқындық беретін боламыз деп ойлаймын.Алынған материалдарды бірнеше топтарға жіктеуге болады. Зерттеу жұмысына қатысты осы күнге дейін ғылыми қолданысқа енбеген құнды құжаттар қатарына Моңғолия үкіметінің құпия мұрағатындағы 1910 жылы ағылшын ғалымы И.С. Бруннерт пен В.В. Гагальстромның «Современные политческая организация» деп аталатын құпия еңбекте Алтай аймағы және Қобда өлкесі құрылымы жайында айта келіп: «...Бұл өлкенің қазақтары 1905-1911 жылдары Қобда хэбей-амбысының басқаруында болды. Ал 1911 жылы Сыртқы Моңғолия тәуелсіздігін жариялағанда, қазақтар да жаңа мемлекеттің шаңырағын бірге көтерісіп, оның құрамдас бөлігіне айналды» [53, р. 450] деп мәлімдейді. Сонымен қатар, Моңғолияның Ұлттық архивінің мәліметтер тізбесіндегі: № 550 қорының № 1, 2, 3 тізімдемеде Моңғолия елінде жүргізілген 1918, 1936, 1944, 1947, 1956 жылдары жүргізілген халық санағының материалдары сақталған. Осы деректер зерттеу жұмысымыздың арқауы болып, статистикалық мәліметтерге талдау жасалынып, ғылыми айналымға енгізілді. Алайда, 1918, 1935 жылдары жүргізілген халық санақтарында қазақтар туралы мәліметтер кезеспейді. Тек қана, 1944 жылғы халық санағында кездесе бастайды. Монғолия Халық Республикасында 1938-ші жылы жергілікті әкімшілік жүйесіне реформа жасалды. Осы елдегі қазақтардың өз ру атауларымен аталып келген әкімшілік - басқару жүйесін жойып, жер-су атауларын берді. 1938 жылы Орта Жүздің Абақ-Керейдің Ботақара, Шұбарайғыр сұмандарын біріктіріп, 1000 5а жуық қазақ отбасынан құралған –Толбонуур - Меңдікөл сұмыны ұйымдастырылды. Бұл әкімшілік бірлікке қазіргі Баян-Өлгий аймағының Дэлүүн сұмынының Шегіртай өлкесінен бергі I, II, III бақ және Бұғыты сұмынынң 2 бақ бірлігі қамтылып, Толбонуур 11 бақтан құралды. Бұл сұмын этникалық құрамы жағынан алғанда, ботақаралар- I, II, III, IV,VII бақтарда, шұбарайғырлар VIII, IX, X бақтарда қоныстанды. Онан соң 1940 жылы Баян-Өлгий аймағы құрылғанда аймақ 10 сұмын, 56 бақ, 7063 түтін, 32301 адамнан құралып, қазақтардың саны 23544 болды [54, п. 58]. Монғолия Халық Республикасында 1944, 1947 және 1956 жылы халық санағы болды. Сол санақтардың нәтижесінде Монғолия Халық Республикасындағы қазақтардың адам саны, білімі т.б демографиялық ақпараттар қолға түсті.

Қазақстан Республикасы Ұлттық архивінің (Нұр-Сұлтан қаласы) №53 қордағы №1, 40, 70, 71, 90, 116, 331, 256, 250, 489 тізімінде оралмандардың 1996-2001 жылдардағы тарихи Отанына қоныстану туралы анықтамалар, 1999-2004 жылдар аралығындағы шетелмен көші-қон және демография мәселесі бойынша деректер пайдаланылды. Сонымен қатар, халықаралық көші – қон ұйымының, Біріккен Ұлттар ұйымының даму бағдарламасындағы мәселелер қарастырылған. Қазақстан Республикасының үкіметі мемлекетімізде болып жатқан көші-қон саясатына ерекше назар аударды. Қазақстанның ұстанып ртырған бағыты Біріккен Ұлттар ұйымының жарғысымен адам құқықтарының жалпы декларациясымен бекітілген мақсаттар мен принцптердің негізі болып табылды. Үкімет өз тарапынан көші-қон саясатын реттеуде мемлекетіміздің құқықтыұқ нормативтік заңдылықтарын жетілдіру жұмыстарымен үнемі айналысып отырды. Осы орайда, шетелдердің көші-қон саласында жинақталған тәжірибелерді Қазақстан Республикасының заңдылықтарындағы дайындау барысында пайдаланылды. Болашақта да осы салада қолданып жүрген заңдар заман талабына сай жетілдіре бермек [55, п. 49].

Қазақстан Республикасы Президентінің архивінің 5-ші, 7-ші, 75-ші қорларынан және Қазақстан Республикасының Сыртқы істер министрлігінің қорларынан бұрындары пайдаланылмаған мәліметтер алғаш рет ғылыми айналымға пайдаланылды.

5-Н қорда «Шетелдегі қазақ диаспора өкілдерін Қазақстан Республикасында болған кезінде, әлеуметтік-экономикалық жеңілдіктермен қамтамасыз ету» туралы өкімдер мен көші-қон қозғалысы жайлы деректер сақталған. 1995 жылы 23-ші сәуірде Дүниежүзі қазақтары қауымдастығы төралқасының кеңейтілген мәжілісі аталып өтті. Мәжілісте Н.Ә. Назарбаев Дүниежүзі қазақтары қауымдастығының төрағасы ретінде шетелдегі қазақтармен байланыс орнату, олардың рухани-мәдени саладағы мәселелеріне қамқорлық көрсететінін мәлімдеді. Бұл шетелдегі қазақ диаспорасы өкілдерінің Қазақстанның дамуына ат салысуына зор мүмкіндіктер тудырды. Сонымен қатар, Қазақстанның шетелдегі қазақ диаспорасымен байланысын жаңа деңгейге көтеру қажет болды. Осыған орай, Дүниежүзі қазақтары қауымдастығының кеңейтілген мәжілісіне қатысушылар Қазақстан үкіметіне бірнеше міселелерді шешуге ұсыныс жасады. 1) Шетелдегі қазақтардың ұлттық мәдениетін, әдебиеті мен өнерін, ана тілін дамытуға Қазақстан тарапынан қолдау көрсетілуін және бұл жөнінде ұзақ мерзімге арналған бағдарлама жасалса; 2) Қазақтардың оқу-білім саласында да көптеген күрделі мәселелер болды. Қазақ жастарының Қазақстанға келіп жоғары жіне арнаулы орта оқу орындарында оқуында шешімін таппаған жағдайлар кездесті. Осы жайттарды ескере отырып, шетелден келегн қазақ жастарына оқу-білім мәселесінде көмек көрсету жүйелі түрде қолға алуын; 3) Шетелде жүрегн белгілі қазақ ғалымдары, жоғары дәрежелі мамандар, әдебиет пен өнер қайраткерлері баршылық. Қазақстанның Ұлттық ғылым академиясы, әртүрлі жоғарғы оқу орындары, ғылыми зерттеу орталықтары ғалымдарға тұрақты түрде көңіл бөліп отыруын; 4) Еліміз тәуелсіздік алғанан кейін қандастарымыз тарихи Отанында тұрақты тұруға ниет білдіргендер көбейе бастады. Алайда көшіп келгендереге әртүрлі қиыншылықтар кездеседі. Бұл қиындықтардың ең басты себебі – тисті мекемелердің, әртүрлі министірліктердің мәселеге жіті көңіл бөлмеуінен. Сондықтан алдағы уақытта үкімет тарапынан осы мәселеге ерекше назар аударылуын; 5) Қандастартың тарихи Отанына келгенен кейін де бірнеше жылдар Қазақстан азаматтығын ала алмай жүргендер де көптеп кездесті. Осы мәселені жеңілдетудің жолдарын қарастыруын; 6) Жоғарда аталған мәселелерді ескере отырып, Қазақстан үкіметі тарапынан шетелдегі қазақ диаспорасымен байланыс жасау, әртүрлі жеңілдіктер көрсету туралы арнай қаулы қабылдануын және т.б мәселелердің оңтайландыруын ұсынды. Жоғарда аталған ұсыныстардың бір жүйеге келтіріліп, тиімді шешім шығаруын сұраған еді. Алайда осы күнге дейін шешімін таппай келен жайттар бар. Мысалы, Қазақстан азаматтығы алу әлі де толық шешімін тапқан жоқ.[56, п. 19]

75-Н қордың 1, 96, 101, 108, 3136 тізімінде «Көшіп-келу» туралы ҚР-ның алғашқы заңын жүзеге асыру шаралары, көші-қон саласына қатысты, 1994 жылғы шет елдерден көшіп келу квотасы және көшіп келгендер саны туралы құжаттарды табуға болады.

Қазақстан Республикасының 1992 жылға 22 маусымдағы «Көшіп келу» заңына сәйкес және тарихи Отанына қайтып оралғысы келетін репатрианттардың қоныс аударуын және орналасуын ұйымдастырды. Аталмыш заңның аясында: 1) Қазақстан Республикасының Үкіметі ұсынған 1997 жылға арналған көшіп келу квотасы 2180 отбасына жоспарланған; 2) қандастардың қоныс аударуын, оларды қабылдау мен орналастыруды ұйымдастыруға арналған шығындарды жергілікті бюджеттердің қаражаты есебінен қаржыландыруды қамтамасыз етті; 3) қандастардың туыстық және шаруашылық өндірістік байланыстарын, мамандықтары юойынша жұмысқа орналасуын ескере отырып, олардың отбасыларлы жиі қоныстанатын аудандарды мекекндеген; 4) олар үшін қажетті әлеуметтік-тұрмыстық көмектермен қамтамасыз етілді; 5) қандастардың тұрғын үй салуына және шарауашылық зыметіне арналған жер учаскелерін берді; 6) қажет болған жағыдайда қандастарды бейімдеу орталықтары да ашылды [57, қ. 89]

75-H қорда «Қазақстан Республикасының Сыртқы істер министрлігі» құжаттарындағы Қазақстан Республикасының Еңбек министрлігіне Моңғолиядан және басқа да республикалардан келген қазақ азаматтарын қоныстандыру және оларға қаржылай көмек көрсету туралы деректер сақталған. Қазақстан Республикасының Сыртқы істер министрлігі Бас консулдық басқармасы тарапынан шетелдік қазақ диаспорасымен жұмыс жасауда елеулі іс-шаралар атқарылды. Соның бір дәлелі ретінде Министрлер Кабинетінің 1992 жылғы қыркүйектегі қабылданған № 791 қаулысына сәйес, Дүниежүзі қазақтарының қауымдастығымен бірлесе отырып, Қазақстанның елшіліктері 1993 жылдың қазан айынын бастап қазақ диаспорасының өкілдеріне әлеуметтік-экономикалық жеңілдіктермен қамтамасыз ететін куәліктерді бере бастады. [58, п. 23]

*Дерек көздердің екінші бір маңызды тобына* - ҚР-ның көші-қон процесін реттеу мақсатында қабылданған заңдық құжаттар және репатрианттарға байланысты мемлекеттік бағдарламалар жатады. Көші-қон процесін жүйелеу мен негізгі бағыттарды реттеу жолында қабылданған заңдық құжаттар негізгі дерек көздердің бірі. Ерекше атап өтетіні 1991 жылы 18 қараша күні Елбасының бастамасымен шетелдегі қандастарымызды тарихи Отанына көшіру туралы ҚазССР Үкіметінің №711 қаулысының қабылдануы болды. Бұл қандастарымыздың тарихи Отанына оралуына мүмкіндік берген маңызды құжат еді. Аталған қаулы аясында: 1) Басқа республикалардан және шетелден республиканың ауылдық жерлеріне жұсым жасауға ниет білдіруші адамдарды қоныстандыру, қабылдау және орналастыру Қазақ КСР еңбек министрлігіне тапсырылды; 2) Қазақ КСР еңбек министрлігі, Сыртқы істер министрлігімен және басқа да мүдделі ұйымдармен бірлесе отырып, шетелден келген жұмыс жасауға ниетті азаматтардың белгеленген тәртіп бойынша құжаттары әзірленді. Қазақ КСР-іне еңбек шарты бойынша келуге тілек білдірген шетелдердің тиісті мекемелерімен келссөз жүргізілді; 3) Шетелден еңбек шартымен келген азаматтардың аулды жерлерге соның ішінде агроөнеркәсіпті аудандарға қоныстандырды; 4) Халық депутаттары жергілікті кеңестерінің атқару комитеттеріне агроөнеркәсіпті кешендерге шетелден келген азаматтарды тұрғын үймен қамтамасыз етті; 5) Қоныстанушылардың отбасы мен дүние мүліктерін бірінші кезекте тасымалдауды қамтамасыз етті. 6) Қазақ КСР Халыққа білім беру министрлігі көшіп келген отбасылардағы студенттердің республиканың тиісті жоғарғы, арнаулы орта және кәсіптік-техникалық оқу орындары мен жалпы білім беретін мектептерге қабылданды; 7) Шетелден көшіп келгендердің құқықтары мен мүдделерін қорғау жөнінде және еңбек келісімң бойынша келген адамдарға қатыысты халықаралық шарттардың сақталуы жөніндегі қажетті шаралар жүзеге асырылуы сияқты өзге де мәселелер қаралды [59, п. 96].

Қазақстан Республикасы Президентінің Жарлықтары, Үкімет пен басшы органдардың заңдық актілері, соның ішінде, Қазақстан Республикасының Конституциясы, «Халқықтық көші-қоны туралы» Заңы (1997ж. 13 желтоқсан), Халықтың көші-қоны туралы Қазақстан Республикасының 2011 жылғы 22 шілдедегі №477-IV заңы [60, п 31].

ҚР көші-қон саясатының Тұжырымдамасы (2000 ж. 5 қыркүйек), ҚР көші-қон саясатының 2001-2010 жылдарға арналған салалық бағдарламасы (2001 ж. 29 қазан) мен 2009-2011 жылдарға арналған «Нұрлы көш» бағдарламасынан алынған мәліметтер тақырыптың зерттеу аясын кеңейте түсті. Қазақстан Республикасы статистика агенттігінің жинақтары жүйелі қолданылды. Алайда Қазақстан үкіметінің көші-қон туралы қаулы- қараларының, сондай-ақ, сол саладағы әр түрлі заңдардың орындалуының маңызы зор. Біріақ, ескерілмей жүрген мәселелер де аз емес. Бұған Қазақстан Республикасы Министрлер Кабинетінің 1992 жылғы 23 қыркүйектегі № 791 қаулысы дәлел Аталмыш қаулының 4-бабында: «Қазақстан Республикасының Мүлік жөніндегі Мемлекеттік комитетіне, облыс әкімдерініе, шетелден келген қазақ азаматтарына өндірістік ғимараттар, тұрғын үйлер салуға, жер учаскелерін бөлу, бірлескен кәсіпорындар құру және т.б. шараларды қолдау ұсынылған еді» [61. қ. 319]. Алайда бұл ұсыныстар қағаз жүзінде ғана қалып отырды. Міне осындай жағдайларды ескере отырып, қазақ диаспорасы туралы қаулылар мен заңдар қайта қаралса және оның дұрыс орындалуы үнемі бақылауда болуы тиіс.

*Зерттеудегі деректердің үшінші тобына –* құрылтай материалдары. I Дүниежүзі қазақтарының құрылтайы (Алматы,1992), II Дүниежүзі құрылтайы (Астана,2005), IV Дүниежүзі қазақтарының құрылтайы (Астана, 2011), V Дүниежүзі қазақтарының құрылтайы (Астана, 2017) материалдары құрайды. Атап айтар болсақ, Қазақстан Республикасы Министлер Кабинетінің 1992 жылғы 27 тамыздағы № 709 «Дүниежүзі қазақтарының құрылтайын әзірлеу мен оны өткізу туралы» қаулы. Қаулыда Дүниежүзі қазақтары құрылтайының ұйымдастыру, форумды әзірлеу мен өткізуде ұйымдастыру комитетіне жан-жақты жәрдем көрсетілуі жайында айтылған [62, п. 5-7]. Дүниежүзі қазақтары қауымдастығының тұсаукесері салтанатты түрде өтіп, оған Моңғолия Халық Республикасындағы қандастарымызбен бірге басқа да шетелдегі қазақ диаспорасының өкілдері қатысты. Қазақ диаспорасының нағыз қамқоршысына айналған Дүниежүзі қазақтары қауымдастығының жұмысына жоғары баға берді. Осы жиында Халифа Алтай, Мұстафа Өзтүрік сынды бірнеше азаматқа Қазақстан азаматы деген куәлікті Президент өз қолымен өз қолымен табыстады [62. п. 19]. Сонымен қатар, Н.Ә. Назарбаевқа шетелдегі қазақ диаспорасына қамқорлық жасау және оларды Қазақстанның әлеуметтік-экономикалық дамуына қатыстыру туралы Дүниежүзі қазақтары қауымдастығының ұсыныстарын атап өткен.

*Деректің төртінші бөлігіне* - далалық зерттеулер мен сауалнама жүргізген материалдар еңгізілді. Моңғолия халқының ішіндегі қазақ этникалық топтың өз тарихи мәдениетін сақтап қалғысы келген ауылдық көшпенділер арасында қалыптасқан мәдени ерекшелік пен жергілікті бейімделуіне зерттеу жүргізген Батыс ғалымдары Баркус пен Вернердің 2006-2009 жылдары және 2015-2016 жылдары жүргізілген сауалнамалары негізге алынды. Моңғолияның қарқынды және күрт өзгерген экономикалық жағдайлары ауылдық, әлеуметтік және экономикалық жағынан артта қалған этникалық азшылыққа қалай әсер еткенін анықтауға тырыстық. Бұл зерттеу Баян-Өлгийден бастап*,* Уланбатырға дейінгі ауылдық жерлерден келген қазақ мигранттарына бағытталған.

Сонымен қатар, Қазақстанға 1990 жылдары мен 2000 жылдарда елге оралған әр түрлі санаттағы қандастармен еркін сұхбаттар жүргізілді. Олардың қоғамдық ортаға бейімделулері мен мәдени, әлеуметтік-экономикалық тұрғыдан қоғамға кірігу тарихы мен жетістіктері бойынша еркін сұхбаттар жүргізілді.

Моңғолия елінде 1963, 1969, 1979 жылдары жүргізілген халық санағы құпия түрде сақталғандықтан, бұл жылдардағы ақпараттарды, статистикалық материалдарды қарастырдық. Тұрғындар мен үйлерді есепке алу бойынша әр он жылдағы статистикалық деректер және 1989, 2000, 2010, 2020 жылдардағы санақ бойынша Моңғолия Республикасының статистикалық басқармасының мәліметтері талданды. Атап айтар болсақ, 1989 жыл – 84300, 2000 жылы – 102983, 2010 жылы – 101526, және соңғы 2020 жылғы халық санағының нәтижесі бойынша – 130000 қазақ тұрып жатыр [63, р. 56].

Зерттеу жұмысында тақырыпқа сай жарыққа шыққан еңбектер мен зерттеулер салыстырмалы тұрғысынан талдана отырып, жүйеленіп берілді. Шетеледегі қандастардың әлеуметтік-экономикалық жағдайы-демографиялық ахуалды айқындайтын арнайы зерттеу нысаны болып отыр. Моңғолиядағы этникалық қазақтардың қалыптасуы, дамуы және тәуелсіздік жылдарынан бастап елге оралушылардың бейімделуі мен қалыптасуын тарихи тұрғыдан зерттеу, ешқашан маңыздылығын жоймайды. Әрі, бүгінгі күнмен тығыз байланыста болуына орай тақырыптық ғылыми жұмыстардың саны аздық етуде. Дегенмен, мұрағат құжаттары, жарыққа шыққан ғылыми журналдар, бұқаралық ақпарат құралдарына жарияланған зерттеушілердің мақалалары, көші-қон саясатын сүйемелдейтін заңнамалар мен заңдық актілер, арнайы мемлекеттік бағдарламалар мен қаулылар, жүргізілген сауалнамалар мен сұхбаттар тақырыпты зерттеу жұмыстары барысында деректік негізде басшылыққа алынып, кеңінен қолданылды.

**1.3 Моңғолия қазақтарының демографиялық тарихын зерттеудегі ұстанымдар**

Елімізде болашақта әлемдік қауымдастықтағы өркениетті елдердің қатарынан қалмай, айқын және мығым тұруы үшін халқымыздың саны өсуі керек. Қазіргі жаҺандық үдерістер жүріп жатқан өркениетті әлемдік қауымдастықта еліміз өз орынын иеленіп, өзге елдермен терезесін теңестіре бастады. Еліміз тәуелсіздік алған уақыттан бері ғасырға татырлық үлкен табыстарға қол жеткізіп, іргелі елдердің көшіне ілесе алды. Біздің мемлекетіміздің нығайуына тікелей қатысы бар аса маңызды мәселелердің бірі-демографиялық ахуал. Осыған орай Елбасы Н.Ә. Назарбаев өзінің «Қазақстан-2050 стратегиясы қалыптасқан мемлекеттің жаңа саяси бағыты» [64, б. 5] атты Қазақстан халқына жолдуында бірқатар өзекті мәселелерге тоқталып өткен еді.

Тарихи демографияның зерттеуге алатын бағыты халықтың демографиялық даму тарихы болып табылады. Тарихи демография тарихи процестерді тарихи тұрғыдан өзіндік принциптерге сүйене отырып қарастырады. Бұл саланы кең шеңберде қарастыруда жаратылыстану және қоғамдық ғылымдармен бірлесе отырып, халықтың түрлі қырларына да зерттеу жүргізеді.

Демографиялық зерттеулер Кеңес одағында ұзақ жылдар бойы назардан тыс қалып келгені белгілі. Әлбетте, басқа ғылымдар сияқты демографиялық зерттеулердің де өзіне тән объектісі, бағыт-бағдары, мазмұн - мақсаты және сол мақсатқа жету жолында қолданатын әдіс-тәсілдері де бар. Ол мәселелерге тоқтамас бұрын «демография» деген терминнің этимологиясын, шығу тегін түсіну керек. «Демография» термині гректің «демос» - халық және «графия» - жазу немесе сипаттау деген екі сөзінен құралған. Демек, «демография» халықты зерттеу, яғни халықтар туралы ғылым мен ілімді білдіреді. Дәлірек айтар болсақ демография – халықтану ғылымы.

Табиғаттағы бүкіл тіршілік дүниесі сияқты адам қауымының да ең басты табиғи міндеті өсіп – өну, өмірді жалғастыра білу екені белгілі. Бірақ демография өзінің зерттеу объектісі-халықты адамдардың жай арифметикалық саны деп қарамай, оның сақталуын, өсуі мен дамуын қамтамасыз ететін адамдардың күрделі әлеуметтік және биологиалық жиынтығы деп қарайды. Сондықтан, демография нақтылы тарихи әлеуметтік жағдайда халықты, халықтың өсу заңдылықтарын зерттейтін ғылым болып табылады.

Жобаны жүзеге асыру үшін тарих ғылымы бойынша бірқатар ғылыми әдістер қолданылады. Методологиялық ұсыным бойынша тарихшылдық және кешенді зерттеу, деректерді объективті түрде талдау, оларға тарихи жағдайға қатысты сараптама жасау, оқиғалар мен құбылыстарға баға беру және басқа да әмбебаптық жалпыға мәлім зерттеу әдістемелері қолданылды. Методологиялық тұрғыдан мұрағат деректерін ғылыми айналымға енгізіп, республика өміріндегі жалпыұлттық келісім мәселесін зерделеу, жаңа бағыттағы ғылыми ой-пікірлер мен тұжырымдар, жаңа тарихи көзқарастар тұрғысынан жазылған зерттеулер басшылыққа алынды.

Ғылыми-зерттеу жұмысын жазып, мақсатқа жету жолында тарихи тұрғыдан этнодемографиялық мәселені жан-жақты қарастырып, халқытың қоғамдық өміріндегі бейбітшілігі мен татулығын айқындай түсу қажет. Ол үшін шетелдік және отандық зерттеушілердің ғылыми еңбектеріне сараптамалық талдау жасай отырып, мұрағаттардан алған тың деректерді қорыту керек. Сонда ғана ғылыми жұмыстың мақсаты айқындалып, тақырыптың өзектілігі ашылады.

Ғылыми зерттеу жобасының өзіндік негіздемесі бар екендігі анық. Мәселен, тарих ғылымы саласы бойынша Қазақстан Республикасындағы этнодемография және жалпыұлттық келісім мәселесіне ғылыми талдаулар жасау аса маңызды. Өйткені, еліміздің ширек ғасырдан астам уақыт дамуы мен жетістіктері және ондағы бейбітшілік, саяси тұрақтылықты қарастырудың өзі өте өзекті болмақ.

Кез келген тақырыптың зерттеу методологиясы болары сөзсіз. Біз қарастырып отырған демография саласы кеңестік кезде өз деңгейінде зерттеліне алмай, тәуелсіздік алғаннан кейін ғана қарастырыла бастады.

Демографияға қатысты зерттеу жасаған ресейлік ғалым В.А. Борисов «Демография» [65, с. 344] атты еңбегінде қысқаша шолу жасай отырып, оның бастауы 1662 жылдан басталғандығын атап өтті. Автор бұл еңбегінде халықтың табиғи өсімін зерттеудің әдіс тәсілдерін, демографияны пән ретінде қарастырып, оның мәніне және зерттеу әдістеріне тоқталған. Сонымен қатар, демография саласының ішінде арнайы бағыттар бойынша мамандар жұмыстар атқаратындығын да көрсеткен.

Жалпы алғанда, тарихқа назар аударар болсақ, «демография» терминін француз энциклопедиясына 1887 жылы алғаш айналымға кіргізген П.Ларусса болды. Ол ең алғаш рет «Демография» деп аталатын мақаласын жариялады. Ал, Ресейде осындай мазмұндағы еңбек 1893 жылы қолданысқа ене бастады. Бұл сала ғылым ретінде ХХ ғасырдың ортасында пайда болды. Яғни, 1967 жылы Ресейде «Демография курсы» [66, с.116] деп аталатын оқу құралы пайдаланымға берілді. Осы уақыттан бастап, демография жеке пән ретінде қалыптаса бастады. Аталмыш пәннің пайда болуында өзіндік қажеттіліктер де болды. Ол зерттеуге байланысты және пәннің міндеттерінен туындады.

Орыс тілді ортада «Демографиялық тарих» термині қолданылса, батыс зерттеушілірі «тұрғындарды зерттеу», «тарихи демография», «тұрғындар тарихы» және т.б. терминдерді қолданады. Бірақ бұл мәселеде міндеттерді шешу, зерттеуге қолданылатын әдістердің принцптеріне негізделеді. Мысалы, Д.С. Смит «демографияның методологиялық стилі-процестерді, тарихи мәліметтерді бағалауда пайдалы, әрі қоғамның демографиялық құрылымының дамуын зерттейді және демография ғылым» [67, с. 377] - деп баға береді.

Демографиялық процестерге келесі бір еңбекті жарыққа шығарған И.В. Бутов болды. Автордың бұл зерттеуінде демографияның пәні және оның қоғамдық ғылымдармен байланысты атқаратын жұмыстары, мақсаттары мен міндеттері, демографиялық статистика, тарихи демография және экономикалық демография, методологиялық аспект және халықтың ішкі және сыртқы көші – қоны қарастырылған.

Демография саласы бойынша жоғары оқу орындарына арналған В.М. Медковтың оқулығы елеулі еңбек болып саналады. Автор бұл еңбекте демография пәні мен зерттеу объектісі, тұрғындар, демографиялық құрылым және процестер мәселесін кеңінен әрі түсінікті жазған. Яғни, демография саласы бойынша зерттеулер жүргізу мен оны оқытуға негізделген деңгейдегі басылым екендігі айқын.

Ресейлік ғалым Л.П. Харченко «Демография» [68, с. 122] атты еңбегінде этнодемография мәселесін қарастырған. Бұл зерттеуінде демографиялық талдауға қатысты отбасы, этнос, мемлекеттегі этностардың аймақтық орналасуы, ұлттық құрамы және олардың әлеуметтік дамуының барлығы этнодемографиялық процестерге байланыстылығына тоқталған. Сондай-ақ, осы еңбекте демографияны зерттеу әдістеріне байланысты демографиялық анализ жасау, статистикалық мәлметтерді сараптамадан өткізу, сандық көрсеткіштерді есептеу және тағы басқа маңызды мәселелерді ескерту қажеттігін атап өтті.

Ал қазақ халқының демографиялық дамуын айтар болсақ, әртүрлі күрделі тарихи оқиғаларға байланысты әр тарапқа шашырап кеткен яғни, Қазақстаннан тыс жердегі қазқтардың диаспорасы жайында айта кетуіміз керек. Бүгінгінде қазақ халқының бір бөлігі өздерінің тарихи отанынан тыс жерлерде тұрып жатыр. Олардың бір бөлігі ирредента, ал екінші бөлігі диаспора саналады. Отандық тарихта осындай келелі мәселені көптеген қазақстандық ғалымдар да ұзақ жылдар бойы жүйелі түрде зерттеп келді. Мысалы, тарихшы – демограф М.Б. Татимовтың «Елбасы және ел саны» еңбегінде отандық тарихи демографияның өзекті мәселелерін зерттеп, халық саны көші-қон мәселелері, репатрианттардың орналасуын талдап, халқымыздың өсіп-өну, даму кезеңдері туралы нақты деректер келтіріп, болжамдар жасаған. Автор осы зерттеуінде репатрианттар мәселесіне қатысты «алыс-жақын шетелдерде тұрып жатқан қандастарымыздың барлығын ғылым тілімен диаспоралар десек те, олардың 90% өзінің атамекенінде бұрынан тұрып келе жатқан, бірақ өзінің ұлттық мемлекеті Қазақстаннан шекара арқылы бөлініп қалған «ирриденттерміз». Олар отанына қайтып жатса, неге «қандастар» (репатрианттар) деп атамасқа» [69, б. 85] - деп жазады.

Диаспора деген грек сөзі, шашыранды өсу деген мағына білдіреді. Осылайша басқа жаққа кетіп, шашыранды жүргендердің немесе шоғыр болып отырғандардың өз ата – мекеніне қайтып оралғандардың репатрианттар дейді. Диаспораны қазақша шашырау, ал репатрианттарды өз еркімен елге қайтқандар деп айтатынымз осыдан болса керек. Бір кездері Палестинадан тыс жерлерге тарап кеткен еврейлерге байланысты қолданылған болса, бүгінде әлемдегі күллі діни және этникалық топтарға қатысты терминге айналған. Диаспора міндетті түрде көші – қонның нәтижесінде немесе салдарынан болады және осыған сәйкес қалыптасуы да әртүрлі болмақ. Көші –қон тіршілік қамына байланысты қақтығыс-жанжал мәжбүрлегендіктен және басқа да жүйелі сипаттар негізінде туындайтындығы белгілі. Көші-қонның өзі көшу қашықтығына, ұалу мерзіміне, шекара сызығын кесіп өтуіне, тұратын мекен-жайына, әлеуметтік құрылымы мен сипатына байланысты болып келеді. Бізідің қазақ ұлтының көші-қондық сипатына да осы аталғандардың барлығы да тән. Ішкі және сыртқы миграция қатар жүретін демографиялық құбылыс және қазір ол қазақ халқының пайдасына жұмыс істеп жатыр деп нық сеніммен айта аламыз.

Жалпы алғанда қазақ диаспорасының қалыптасу себебі, мерзімі, географиялық орналасуы қазақ диаспорасы тарихының өзекті мәселелерінің бірі. Қазақ диаспорасының қалыптасу жолдары туралы ой қозғаған тарихшы ғалымдардың пікірінше, қазақ диаспорасы тарихта терең із қалдырған екі оқиғаны атап өтеді. Бірінші XVIII ғасырдағы жоңғар шапқыншылығы мен ХХ отызыншы жылдардағы ашаршылықтың салдарынан деп есептейді. Бұл үрдіс сонау ақтабан шұбырынды кезіндегі жаугершілік кезеңнен бастау алады. Солтүстік шығыстан баса көктеп кірген жоңғар шапқыншылығынан бастап шегінген қазақтар оңтүстік батысқа қарай ағылып, қазіргі Орта Азия жеріне қоныстануға мәжүбір болды. Шапқыншылықтан қатты үйзеліске ұшыраған қазақтардың ру-тайпалары Ташкен маңына ығысып, сол аймақта біржола қалып қойғандары да баршылық. Сол жақтағы Тамды аймағанда, Мырзашөлде және Шыршақ бойында қазақтар ежелден тұрып келген. Жоңғар шапқыншылығы аяқталғанан кейін қазақтар өзінің ежелгі шығыстағы жеріне 150 жылдан соң қайта орала бастады. Бұл көшу 1754 жылдан бастап, дүркін-дүркін әрқилы тарихи оқиғалармен жалғаса отырып, екі ғасырға дейін созылып тек 1934 жылы ғана аяқталды [70, б. 26]. Қазақ диаспорасының әрі қарай кең етек жаюына жоңғар шапқыншылығынан кейін отаршылық та тікелей әсер етті. Еділ мен жайықтың жағасынан, кейін Есіл мен Тобылдың бойынан және Ертіс өңірінен үшпен қудаланып Солтүстік-батыстан Оңтүстік-шығысқа қарай жылжи бастады. Содан бері екі, үш ғасыр өтсе де ұзақ уақытқа созылған отаршылдық кезеңі шамамен 1650 жылдан бастап 1916 жылғы ұлт азаттық көтеріліске дейін жалғасын тапты.

Осы орайда мынандай жағдайға көңіл бөлу керек. Біз диаспора деп Қазақстаннан тыс жерлердегі өмір сүріп жатқан қазақтарды атап өттік. Өйткені Қазақстан территориясынан тыс жерлерде өмір сүріп жатқан қазақтардың жартысынан көбі өзінің бұрынғы ата-мекенінде тұрып жатса, қалғаны өзге елдерде шашыранқы орналасқан. Қазіргі Қазақстан террриториясы бүкіл қазақтың ата-мекенінің, яғни қазақ жерінің үштен екісін ғана қамтиды. Алайда біз қарастырып отырған Моңғолия қазақтары қазақтарын диаспора деп атауға келмейді. Өйткені жоғарда атап кеткендей диаспора өз Отанынан шетелге шалырап кеткен қазақтар болса, ал өз жерінде түрлі себептерге байланысты мекендеп қалып қойған қазақтарды «иррента» деп атаған дұрыс. Қазақ диаспорасының пайда болуы, қалыптасуын зерттеген ғалым Г.М. Меңдіқұлова «Исторические судьбы казахской диаспоры. Происхождение и развитие» атты монографиялық еңбегінде былай деп атап көрсетеді: «За пределами территории Казахстана около 4 млн 500 тыс. казахов проживают в 14 государствах бывшего СССР и 25 странах мира, из которых лишь около 800 тыс. Аталған монографияда автор ирредент қазақтар өмір сүретін аумақты былай деп көрсетеді: «К ирреденте относятся казахи, проживающие в Астраханской, Оренбургской, Курганской, Омской, Горно-Алтайской автономной областях России, районах Алтая, Тарбагатая, Или, Кульджи, Еренкабырги, Барколь-Кумула – Синьцзян-Уйгурского Автономного района Китая, Баян-Ульгинском аймаке Монголии, районах Сырдарьи, Чирчика, Кызылкумов и Мырзашол в Узбекистане» [71, 112] - деп қорытынды жасады. Осыған байланысты Г.М. Меңдіқұлова ұсынған «ирредент» термині жөнінде өз пікірімізді білдірген едік. Ирредентизм термині ХІХ ғасырдың аяғы мен ХХ ғасырдың басында Италияда болған саяси-қоғамдық қозғалыспен байланысты. Бұл қозғалыс Триест, Триентино және басқа Италиямен шекаралас италиялық халық мекендеген елді мекендерді Италияға қосып алу үшін қарулы күрес жүргізушілерден тұрады. Басында Италияның қайта қосылуын көздеген бұл қозғалыс демократиялық оппазиция болғанымен, кейінен фашистік бағытқа көшіп, Италияның жаулап алу саясатының қол шоқпарына айналған еді. Сондықтан, ирредент-демографиялық термин емес, саяси мағнадағы, фашизмге жақын қозғалыстың атауы деп қорытынды жасаған ғалым М.Х. Асылбекеов еді. [72, б. 45] Ирредента деп өздерінің ежелгі атамекенінде дәстүрлі өмір сүріп отырған біртұтас халықтың бір бөлігін айтады. Өкінішке қарай, қазақтың біраз жері шекаралардың өзгеруі мен отаршыл басқыншылық оқиғалардың салдарынан басқа мемлекеттің құрамында қалып қойды. Басқа мемлекеттің құрамында тұрып жатқан қазақтар өздерін атам заманнан бері сол жердің тұрақты тұрғынымыз деп есептейді. Ал диаспоралар халықтың бір елден екінші елге лажсыз қоныс аударып, өзге халықпен бірге тұруы болып есептеледі. Сондықтан Моңғолия территориясында мекен етіп жатқан қазақтар «ирредент» деп аталады деген қорытындыға келеміз.

1991 жылы Қазақстан өз тәуелсіздігіне қол жеткізген сәттен бастап, елімізде көші-қон үрдісі басталды. Шетелдегі қазақтардың тарихи Отанына оралуы елдегі репатриация саясатының жандануына жол ашты. Репатрианттардың елге оралуына қатысты «оралман» термині қолданылды. Алғашқы 1997 жылы қабылданған «Халықтың көші-қоны туралы» заңында шет елдерден оралған қандастарға «оралман» термині белгіленген болатын. Бірақ осы мәселеде ғалымдар мен қоғам белсенділері өз ойларын айтып «оралман» атауын өзгертуге ұсыныстарын жасаған болатын. Тіпті елге оралған репатрианттардың арасында да осы «оралман» атауы өзгертілсе деген түрлі ойлары жиі айтылды. Жоғарыда көтерілген пікірлер талқылаулардан ӛтіп, елге келген этникалық қазақтардың ұсынысымен мемлекет басшысының қолдауымен елге оралушылардың мәртебесі мемлекеттік деңгейде шешімін тапты. Қазіргі кезде ол «қандас» атауымен ауыстырылып, 2020 жылы мамырда заңнамамен енгізілді. Алдағы уақытта да репатриация процесі Қазақстан Республикасының мемлекеттік саясатының басым бағыты болып қала береді. [73, б. 8]

Шетелдегі қазақ диаспорасының тарихын зерттеуші Г.М. Мендикулова өзінің «Исторические судьбы казахской диаспоры. Происхождение и развитие» деп аталатын еңбегінде: «Қазақстан Республикасынан бөлек, шетелдерде 4 млн. 500 мың қазақ диаспорасы өмір сүруде, олар бұрынғы Кеңес Одағының 14 мемлекетінде және 25-сі әлемнің басқа мемлекеттерінде тұрады» [71, с. 251] - деп атап өтті.

Қазақстандағы тәуелсіздіктің алғашқы кезеңіндегі демографиялық құбылыстарға арналған ғылыми зерттеулердің көпшілігінде репатриация мәселелері жеткілікті тұрғыда қарастырылған. Атап айтар болсақ. М.Х. Асылбеков пен Ә.Б. Ғалидің Қазақстандағы кеңес дәуіріндегі демографиялық ахуалға талдау жасаған монаграфиялық зерттеулерінде ХХ ғасыр көлеміндегі Қазақстандағы орын алған демографиялық мәселелерге тарихнамалық талдау жасап, көші-қон, репатриация мәселесін нақты деректермен сипаттаған.

Демография саласын жан жақты қарастыратын бағыттар мен әртүрлі салалар бар. Солардың бірі «миграция» яғни көші-қон мәселесі. Көші-қон (миграция) сөзі латын тілінен migratio, яғни migro – қоныс аударамын, қоныстанамын деген сөзден шыққан. Осы көші-қонның континентаралық және мемлекетаралық, кіші көші-қон, қала мен ауыл арасындағы көші-қон қозғалысы болып үшке бөлінеді. Демек, көші-қон қозғалысының өзіндік ерекшелігі мен ауқымы болмақ.

Енді осы көші-қон анықтамаларына нақты тоқтала кетсек. Көші-қон – кеңістіктегі әртүрлі мекен-жай ауыстырулары. Басқаша айтқанда, тұрғындардың бір-бірімен әртүрлі араласқан кеңістіктегі қозғалысы болып табылады. Бұл тұрғыдан қарағанда адамдардың күнделікті қала өміріндегі және жұмыс бабындағы бір жерден келіп, екінші жерге қайтуы немесе маусымдық демалыстарға бір-бірімен араласуы да көші-қон қозғалысына қатысы бар. Алайда кең ауқымда қарастырғанда, көші-қон мәселесі жер шарында өмір сүретін халықтардың халықаралық, мемлекетаралық, облысаралық, ауданаралық немесе ішкі-сыртқы болып бөлінеді. Міне, осы көші-қон туралы Моңғолиядан Қазақстанға оралған тарихшы-ғалым З.Қинаятұлы «Көшпенділік ғұмыр» [74, б. 34] атты еңбегінде Моңғолиядағы қазақ диаспорасының Қазақстанға оралуын ұйымдастырушылардың бірі өзі болғанын айтады.

Сонымен қатар, демографиялық процестерді, құрылымдарды және жалпы халықтың көбеюін зерттеудің арнайы әдістемелерінің жиынтығы болатыны белгілі. Мысалы, белгілі бір демографиялық процестердің даму заңдылықтарын талдау үшін математикалық әдістер қолданылады. Жалпы халықтың көбеюі, отбасының дамуы, сонымен қатар демографиялық процестердің экономиканың, қоршаған ортаның дамуымен байланысын анықтау және басқа да бірқатар әлеуметтік процестер қарастырылады. Осы орайда, Америкалық ғалымдар Баркус пен Вернердің алғаш рет 2006-2009 жылдары «Mobility and Immobility in a Transnational Context: Changing Views of Migration among the Kazakh Diaspora in Mongolia» (Трансұлттық контекстегі ұлтаралық қатыныстар: Моңғолиядағы қазақ диаспорасының көші-қонға көзқарастарының өзгеруі) [75, р. 6] атты Моңғолия қазақтары арасында жүргізілген зерттеулерінде қазақ этникалық тобының өз тарихын, мәдениетін сақтап қалғысы келген ауылдық көшпенділер арасында қалыптасқан мәдени ерекшеліктеріне тоқтала келе: трансұлттық көші-қонның себептері мен нәтижелерін зерттеу арқылы көптеген пәндерді, масштаб пен әдіснамалық тәсілдерді қамтиды. Соның ішінде, Моңғолиядағы қазақ халқын мысал ретінде қолдана отырып, Моңғолияның қарқынды дамыған және күрт өзгерген экономикалық жағдайларының этникалық қазақтардың дамуына қалай әсер еткенін атап көрсетті. Авторлар, өздерінің ғылыми зерттеулерінде жүргізілген сауалнамасының негізінде, моңғолия қазақтарының өмірлік тарихы туралы сұхбаттарында мәдени тәжірибелерге сүйене отыра, мәдени тәжірибелердегі ілеспе құндылықтар туралы көптеген сұрақтар қою арқылы, жеке тұлғалар мен отбасылық жағдай үшін көшіп-қону, әлеуметтік, экономикалық және діни тұрғыдан қалай әсер еткені туралы мәліметтер жинақтаған. Сондай-ақ, үй шаруашылығы, көші-қон және қоршаған орта мәселелері де қозғалады. Көптеген қатысушылардың бақылауларынан алынған жазбалар, сұхбат кезінде алынған контекстік жазбалар сауалнама мен сұхбаттар біздің ғылыми зерттеуіміздің деректер тобын толықтырады. Сонымен қатар, алынған барлық сауалнамалар мен сұхбаттар Моңғолияның ауылдық аймақтары мен негізінен Баян-Өлгий және Уланбатырға қоныс аударған қазақтарымен өткізілген. Зерттеу жүргізу кезінде Уланбатыр қаласы олардың тұрақты тұратын жері ретінде есепке алынды. Жүргізілген сұхбат - көші-қон мен тұрғылықты жерді зерттеудің кең таралған әдісі және этнографиялық деректерді пайдалану, жеке тұлға немесе отбасы ретінде көші-қон туралы неғұрлым нақты түсінік алуға көмектеседі.

Демек, Моңғолия қазақтарының демографиялық үрдісінің өзекті мәселелерін қарастыруда біз тарихшылдық, объективтілік, жан-жақтылық және басқа методологиялық ғылыми принципке сүйенеміз. Бұл принциптерге қоса демографияның ерекшелігі жан-жақты, жүйелі демографиялық талдау негізге алынады. Тарихи салыстырмалы, диалектикалық, статистикалық және басқа тарих ғылымының әдістерімен қатар, тарихи демографияның өзіне тән әдіс-тәсілдерін кеңінен қолданамыз. Олар: демографиялық статистика, көлденеңінен және тікелей талдау, топқа бөлу, демографиялық кестелер құру және тағы басқа әдістер пайдаланылады. Дегенмен ғылыми классификация жасаудың әртүрлі ұстанымдарына, әдістемесіне байланысты әр қилы сипатта қазақ диаспорасын жіктемелер жасап, топтастыруға болады. Мәселен, діни көзқарастарға, саяси режимдердің сипатына қарай әртүрлі елдердің ерекшелікткрін анықтау арқылы қазақ диаспорасының жай-күйіне өзіндік баға беруге болады. Қазақ халқының жалпы алғанда рухани мәдениетін этикалық-аксиологиялық тұрғыдан талдау этникалық қауымдастықтың тұтастанған мағнадағы мәселелерін анықтау үшін маңызды. Қазақстан қазақ ұлты өкілдерінің өмір сүруі мен дамуының тарихи Отаны екені анық. Дегенмен, еуразиялық кеңістіктің көптеген елдерінде өзін ирредента немесе автотондық қауымдастықтың өкілі ретінде сезінетін қандастарымыз көптеп кезедседі. Мәселен Моңғолия, Ресей, Қытай жерлеріндегі қазақтардың ата-бабалары ежелден сол территорияларды дәйек ретінде алға тартылады. Сондықтан, диаспоралық өзіндік санадағы кейбір күрделі құрылымдарды тереңдей пайымдауға тырысу мәселенің ғылыми объективтілікпен анықтауына жол ашады және қазіргі кезеңдегі этникалық өзіндік сананың жарқын көрініс берген. Шетелдегі қазақтардың ата-мекенге оралуы Қазақстан мемлекетінің даму стратегиясының басым бағыттарының бірі болып саналады. Ұлттық қауіпсіздігімізді нығайтуда және экономикамызды жаңа еңбек ресурстары мен қамтамасыз ету үшін, Елбасымыз 2015 жылға дейін республика халқы санын 20 миллионға жеткізуді міндет етіп отыр. Сондықтан халықтың санын көбейтіп, құрамын нығайтатын, тарихи- демографиялық ғылым айқындаған екі жолды, табиғи өсім мен сырттан келетін көші-қонды тиімді пайдалану керерекшелігін нақты түсінуге көмектеседі.

Гуманитарлық сала мамандары қолданып жүрген «этностың рухани мәдениеті», «халықтың диаспоралық өзіндік санасы», «қазақ диаспорасының құндылықтар әлемі», «ирреденталдық ахуал» сияқты ұғымдардың мазмұны жаһандану жағыдайында өзгеріп отыратындығы белгілі. Сондықтан, бұл тақырыппен ғылыми зерттеу мағынасында айналысудың жалғасу қажет екендігі жөнінде қорытынды жасауға болады. Ғылыми-практикалық мағанада шетел қазақтарының мәслелерімен айналысудың мәдени-философиялық, тарихи және социологиялық бағыттардың қажеттіліктеріне күмән келтіруге болмайды. Міне, осындай методологиялық принцптер мен әдістер арқылы кейінгі уақытта Қазақстан Республикасының тәуелсіздік алғанан кейінгі демографиялық саласы жақсы дамып, тыйым салынған, құпияға жататын тақырыптар зерттеліп, көптеген ақтаңдақтардың беті ашылып, концепциялық қайта қарауға мүмкіндік туды.

1. **ҚАЗАҚТАРДЫҢ МОҢҒОЛИЯ ЖЕРІНЕ ҚОНЫСТАНУ ТАРИХЫ (ХІХ-ХХ ғ.ғ.)**

**2.1 Қобда өлкесіне қазақтардың қоныстануы, ру-тайпалық құрылымы және тарихы**

Моңғолия қазақтарының Алтай тауының теріскей бетіне қашан, қандай тарихи кезеңде қоныс аударғанына тоқталмастан бұрын, Батыс Моңғолия тарихына қысқаша тоқтала кеткен жөн. Өйткені, 1635 жылы Жоңғар хандығының орнауы Батыс Моңғолия тарихында үлкен тарихи кезең болды. 1635-1671 жылдары таққа отырған батыр Қонтайшы және оның баласы Сэнгээнің кезінде мемлекеттің іргетасы қаланып, XVII ғасырдың соңғы 30 жылында Галдан билігін жүргізіп тұрған кезде қуатты елдердің бірі болды [76, б. 69-72].

XVIII ғасырдың бас кезі Маньчжурия билеушілері Жоңғар хандығын жаулап алу мақсатында 30 жыл бойы жүргізген басқыншылық әрекетінен халық жоқшылықтың зардабын кешкен ең ауыр кезең еді. Жоңғар хандығындағы ұзақ жылға созылған соғыстың кесірінен мемлекеттің ішкі, сыртқы ахуалы әлсіреп қана қоймай, халқы қырғынға ұшырап, экономикасы құлдырады. Ал, 1727-1745 жылдары Қалдан Серен (Галдан Цэрэн) билік жүргізген тұста Жоңғар хандығының ішкі саяси жағдайы тұрақталып, Маньчжурия империясымын бейбіт қарым қатынаста болды. Моңғолияның азаттығы үшін күрестердің ішіндегі ең ауқымдысы 1755-1758 жылдары болған халық көтерілісі еді. Көтерілісшілер Іле бойында жасақталған Маньчжурия әскерлеріне ойсырата соққы беріп, Амарсананы Жоңғар хандығының билеушісі етіп жариялады. Бұл көтеріліс 1758 жылға дейін үздіксіз жалғасты. Осы тарихи көтерілісті күшпен басқан маньчжуриялықтар моңғолдардың ішінен өз тәуелсіздігін қорғап қалған соңғы елі-Жоңғар хандығын жойды. Сөйтіп, Моңғолияны өз ықпалына алу мақсатын орындап, Моңғолия толығымен Маньчжурия империясының қарамағына өтті.

Көптеген зерттеуші тарихшылардың мәліметтері бойынша XVIII ғасырдың орта шеңінде Жоңғар хандығы Маньчжуриядан жеңілгенен кейін, Шығыс Түркістанның Алтай, Тарбағатай маңын мекендеген қазақтар Орта жүздің құрамындағы ру, тайпалар болды. Ол кезде қазақтар арасында біріккен әкімшілік жүйе болмағандықтан, халық өз бетімен жайылым жер іздеп көшіп-қонып жүрген. Сөйтіп, қазақтар Жоңғар хандығының иесіз қалған жерлерін иеленіп, қоныстана бастады.

Қазақтардың бір бөлігінің Моңғолия жеріне қоныс аудару себептерін, тарихи кезеңдерін анықтау үшін көптеген деректерге тоқталып өткен жөн. Қобда бетіне қазақтардың алғаш рет қоныстануы жайында әртүрлі деректер мен ғылыми мәліметтер болғанымен, қоныстанған жер көлемінің кеңейіп, адам саны өсіп, тұрақтанып, шоғырлана бастаған кезін XVIII ғасырдың орта шені деп қарастыруға толық негіз бар. Өйткені, орыстың әйгілі саяхатшысы Г.Н. Потанин «Қазақтар Алтайға келіп, XVIII ғасырдың 70-80 жылдары Қара Ертіс бойымен Тарбағатай, Сауыр тауларының солтүстігі мен Алтайдың оңтүстігінде мекендейтін болды» [77, с. 65]- деп жазса, Моңғолияның батыс өлкесін зерттеген Г.Е Грумм – Гржимайло «Орта жүз керейлерінің көптеген рулары XVIII ғасырдың екінші жартысында Алтай жеріне көшіп келген және осы ғасырдың 60-70 жылдары біршама шығысқа қарай өтіп мекендейтін болды» - деп атап өтті [78, с. 413].

Ал, 1965 жылы Кеңес Одағының Ғылым Академиясында жарық көреген «Шығыс Азияның халықтары» деп аталатын еңбекте «Шыңжанды мекен еткен қазақтар 1758 жылы Жоңғар хандығы Маньчжурия әскерінен соққы көріп күйрегенен кейін XVIII ғасырдың 70 жылдары көшіп келіп қоныстанды» - деп жазады [79, с. 256]. Демек, қазақтардың Қобда бетіне толық қоныстанып, тарих сахнасына шығуына осы деректер дәлел болып отыр.

Көрнекті ғалым, тарихшы Хурметхан Мухамадиұлының «Моңғолиядағы қазақ этникалық тобының қалыптасуы мен дамуы» [80, б. 13]. атты зерттеу еңбегінде «Қобда бетіндегі қазақтардың бұл өлкеде өз мекендерін кеңейте беруі сонау 1758 жылдан «...ежелгі ата мекенге бет бұрған қазақ миграциясының толқыны әлі де толастамағанының бір көрінісі болатын. Бұл сырттай қарағанда «жайлым іздеу», «жер дауы» т.б. түрінде болса да саяси, қоғамдық, тарихи сипатымен өзіндік себебі бар оқиға екенін» ғылыми дәлелдермен тұжырымдайды. Аталмыш ғалымның еңбегінде Алтай тауының теріскей бетіне қазақтың Орта жүзінің Абақ-керей тайпасының кейбір рулары ірге тепкен дәуірден бергі 130-дан астам жылда бұл өңірде қазақ ұлтының бір тобы өз бетінше дербес өмір кешіп, қазақ этносын қалыптастырып, дамыған процесті жан-жақты саралап, қорытынды жасауда біз үшін өте құнды.

Келесі отандық ғалым М.С. Мұқановтың «XVIII ғасыр мен XX ғасырдың басындағы қазақтардың этниалық территориясы» атты зерттеуінде Алтай жеріне қазақтардың қай кезеде қоныс аударғаны жайында мынадай мәліметтер береді: «Шыңжаңның оңтүстік – шығысында мекендейтін халықтың көбі қазақтар. Олар Алтай жеріне Абылайханның заманында көшіп келген» [81, б. 52]. Аталмыш деректерге сүйене отырып, қазақтар Жоңғар хандығы құлағанан кейін Алтай жеріне келіп мекендегенін аңғаруға болады және Алтай тауының теріскей беті Қобда өңірін мекендеген қазақтардың көне тарихы, жалпы қазақ халқының тағдыр тарихымен сабақтас.

Осы тарихи кезеңдерді саралай отырып, қазақтардың Моңғолия жеріне қоныстануы сонау XVIII ғасырдың 60-70 жылдарынан бастау алатынын байқауға болады. Аталмыш кезең қазақтардың қоныстануының алғашқы легі болғандығы ешбір дау тудырмайды. Қазақтардың қоныс, жайлым жер іздеп көшуі бұнымен аяқталған жоқ. Керейдің кейбір рулары араға бір ғасырдай уақыт салып, яғни XIX ғасырдың екінші жартысынан бастап, Алтай тауының бергі бетіне өтіп, мекендей бастады.

Қазақтың абақ керей руы ХІХ ғасырдың соңғы жартысына дейін қаймағы бұзылмаған өр Алтайды мекен еткен. Ресей мен Қытай (Цин) үкіметінің арасында 1864 жылы «Жуңго-Ресей батыс солтүстік шекарасын тексеріп отыру шарты» деп аталатын келісім шартқа қол қойылды» [82, б. 148]. Осы шарт негізінде керейлер орналасқан жерлерге екі мемлекет билігіне, екі тарапқа бөлінген ру-тайпалар арасында іштей қоныстану басталды. Керейлердің кейбір рулары Тау тәңірінің шығыс бөктері Еренқабырға, Бортоғай, Баркөл екі шіңгілге дейін қанат жайды.

XVІІІ ғасырдың соңы-ХІХ ғасырдың басына дейін абақ -керей рулары Зайсаң, Маңырақтан бастап, Сауыр тауының солтүстігі мен Ертіс аралығы, Үліңгір көліне дейінгі Алтай тауының құнарлы өңірін бір ғасырдан астам уақыт мекен етті. Осы дәуірде олар Ертістің Қаба, Буыршын, Қыран, Қара Ертіс, Бал Ертіс, Қу Ертіс қатарлы салаларын, Үліңгірдің батысындағы қос Шіңгіл, Бұлғын өзені сағаларымен Кенерлік, Сауыр, Сайхан өңірлерін қыстап, Алтай тауының күнгейін жайлап көшіп қонды. Абақ-керей руларының Қобда бетіне өтерден бұрынғы Алтай өңіріндегі орналасуы мынадай еді: жәдік, жәнтекей, еруші рулары-Қаба, Буыршын, Ертіс өзені бойында болса, шұбарайғырлар – Қабада, қарақастар -Түрген, Көктоғай, Шіңгіл, Бұлғын тұсында, көнсадақтар мен жастабанда - Ертіс бойында, шимойындар - Бурылтоғайда, сарбастар - Бұлғында қоныстанған [83, б. 52].

Абақ-керей ауылдарының шет мекендерге қоныс аударуының екінші бір кезеңі ХІХ ғасырдың соңғы жартысынан бастау алды. Бұл қазақтың көш құмарлығынан басталған оқиға емес, тұрмыстық ахуалдың, әлеуметтік және басқа да ішкі, сыртқы, тіптен халықаралық себептерге де байланысты еді. Себептерді ішкі және сыртқы деп екі тарапқа бөліп қарастыратын болсақ, сыртқы себептерге керейлердің бір тобының Мұңғыл асуы жоғарыда атап өткендей сонау «Жоңғар құлаған» оқиғасынан бастау алды.

Көп жылдар бойы жалғасқан ішкі қарама қайшылықтың салдарынан Жоңғар үкіметі Мәнжу Цин билеушілерінің жылдар бойы жүргізіп келген отарлау саясатына қарсы тұра алмады. Сөйтіп, Моңғол әулеті түгелімен Мәнжу Цин үкіметінің қарамағына өтіп, Шығыс Түркістанның хотон, қазақ, уранхай, ұйғырлар сияқты көптеген тайпаларын біріктірген, ұлан-ғайыр даланы билеген мемлекет болды.

Академик И.М. Майскийдің мәліметі бойынша, 1918-1919 жылдары Моңғол жеріндегі жалпы моңғолдардың саны 542 мыңнан аспайтынын ескерсек [84, с. 34] Моңғолия үшін осынау ұлан ғайыр мекенді игеріп кететін мүмкіндігі болмағаны белгілі. Әлбетте, бұл жағдай Алтайда жерден тарлық көріп, малға жайлы шөбі шүйгін жер іздеп, бір белдің астында ғана отырған қазақтар үшін таптырмас мүмкіндік болды және де алдағы көшке негіз болған мәселелердің бірі десе де болады және халықаралық оқиғалар да өз әсерін тигізді. 1850-1864 жылдары жалпы Қытайды қамтыған шаруалар көтерілісі, 1878 жылы Цин үкіметі мен Дүнгендер көтерілісі белең алды. Аталмыш оқиғалардың нәтижесінде «жаңадан игеретін жер» тізіміне Алтайдағы қазақтардың жайлымы да ілікті. Сөйтіп, Алтайдың күн бетінде жерден тарлық көре бастаған абақ- керейдің бір тобы Алтайдың теріскей беті, бұған дейін жоңғарлар мекендеген жайылымға қарай баяу жылжып, малын отарлата жайлап, соңынан қыстап қала бастады.

Моңғолия ғалымы Цэвэн Жамсранов «Дархад... хасаг хамнигандардың шығу тегі туралы» атты еңбегінде «Қазақтар алғаш Алтайдың арғы жағына сыймағандықтан, бергі бетіне кеңістік жер іздеп келген екен» [85, с. 131] - деп жазса, Г.Е.Грумм-Гржимайло «Өткен ғасырда Қара Ертістің бойында басталған жер дауы Керейлерді Қобда бетіне қоныс аудармасқа болмады» [78, с. 391] - деп атап көрсетті.

ХІХ ғасырдың ортасына дейін Алтай өңіріндегі абақ-керей руларының қоныстануында елеулі өзгешелік болмағанымен, 1860-1870 жылдары басқа өңірлерге қоныс аудару бой көрсете бастады. Осындай қоныс аудару абақ- керей рулары тарихындағы елеулі оқиғалардың басы болып, соның нәтижесінде олардың тағдыры сан алуан бағытпен өрбіп, ілгерлеуіне негіз болды. Сондай қоныс аударудың басты бір бағыты - солтүстікке - Алтай тауының теріскей беті - Қобда өңіріне қарай жылжыды. Бұл өлкеге қазақтар бұрын уақытша көшіп келіп жайлап қайтатын болған. Ал, біраз жылдан соң кейбір ауылдар қыстап қалатын да болды. Сонымен, ХІХ ғасырдың екінші жартысынан бастап Алтайдың теріскейі Қобда бетіне қазақтардың біржолата қоныстануы басталады [78, с. 55-58].

ХІХ ғасырдың соңғы ширегінде абақ-керейлер Тянь-Шаньның солтүстігіне, шығыста Баркөлге қарай ыдырай көшіп тірлік ету кеңістігін ұлғайтқан кезде бір бөлігі - Алтай тауының теріскейі - Қобда өңіріне ірге тепті. Біраз жылдан соң олардың алды тіпті Ресейдің Шүй өңіріне дейін жетті. Сөйтіп, қазақтардың бұл өлкеге қоныс тебуін жаңа қоныс іздеу немесе көші-қон ретінде қарауға келмейді. Себебі, қазақтар Батыс Алтай тауынан қос Шіңгілге дейін созылған Алтай тауының күнгей бетін жаппай мекен етіп, солтүстігіне әрбір асуы бар жерлермен асып, жайлап, қыстап отырды. Қобда бетін мекендеген қазақтар - Өрмегейті, Даян, Қайрты, Құрымты, Шегіртай, Жалғыз ағаш, Бұлғын асуларын асып, соларға жапсарлас өлкелерге тұрақтады [78, с. 397].

1959 жылы Баян-Өлгий аймағы қазақтары арасынан көне көз қариялардан жазылып алынған естеліктерде көптеген деректер келтірілген. Мәселен, Салданбайұлы Мәсели сол жылы өз әкесі 100 жаста екенін, ол 7 жасынан Қобда бетінде тірлік еткенін айтқанда 1863 жылға сәйкес келеді. Сонымен бірге, ол кісі әуелі Жәдік руының Құлыбай деген адамы бастаған ауылдар, артынан Өжеке төре Сұмдайрық арқылы асып келгенін» [86, б. 55] баяндады. Өжекеден бір жылдан кейін көптеген қазақ ауылдары Даян көлінің Шүмек деген жеріне келіп қоныстанды. Буянты сұмын тұрғыны, ұраңқай текті Бадрах деген кісі де 1959 жылғы берген мәлімдемесінде бұл өлкеге қазақтар қоныстанғаннан бері 130-140 жыл уақыт өтті [86, б. 61] - деп көрсетеді. Демек, айтылған мәліметтерге қарағанда қазақтар осы елді мекендерге шамамен 1819 жылдан бастап қоныстана бастағаны байқалады. Қобда бетіне қазақтар алғаш рет ірге тепкені туралы жоғарыда көрсетілгендей әртүрлі деректер болғанымен, қоныстанған жер көлемі ұлғайып, жан саны өсіп, тұрақтанып, шоғырлана бастаған мерзімін XVІІІ ғасырдың орта шені деп атап өтуге болады. 1876-1877 жылдары Қобдаға келген Г.Н.Потанин «қазақтар бұл жерге мекендегеннен бері біз Қобда қаласына келгенге дейін 6-7 жылдан асқан жоқ» [77, с. 18] - деп атап өтсе, 1903 жылы осы өңірдегі қазақтар арасында болған Г.Е.Грумм-Гржимайло «қазақтар өткен ғасырдың 60 жылдарының соңында Алтай тауынан асып келіп мекен еткен» [77, с. 166] -деп жазды. Сонымен бірге, «олар өткен ғасырдың алпысыншы жылдарында Алтай тауының жоталарына табан тірей бастағанды. Енді, міне, олардың көшінің алды Қобда мен Буянтыға ілініпті» деп мәлімдеді.

1867-1870 жылдары қазақтар Алтайдан Қобда бетіне қарай топ-тобымен қоныстана бастады. Көбеш батыр бастаған жәнтекей рулары Сұмдайырық, Өрмегейті, Шегіртай деген жерлермен шекаралас жатқан өңірлерден көшіп келді. Содан кейін солтүстікте Жылқышы бастаған шеруші рулары қоныс теуіп, жергілікті уранхай төрелерінің жер жайылымын жалдап алды. 1890 жылдары шамасында шұбарайғыр, қарақас, молқы аталығына жататын бірқатар рулар тобымен келіп жетті. Қазақтардың бұлайша топ-тобымен келіп қоныстануы жерілікті халық арасында қайшылықтарға апарды. Сондықтан 1895 жылы Цин үкіметінің Қобда қаласының билеушісіне қазақтар түйе бастаған «тоғыз тарту» етіп, өздері ірге тепкен жерлерін куәландырып, заңды түрде қоныстанушы құқығын тануды өтінді.

Қазақтарды кері қайтаруды ойлаған уранхай төрелері Цин үкіметінің рұқсатынсыз, заңсыз жанжал шығарып отырсада оң нәтиже шықпады. «Бұл шектеулер де қазақтардың шығысқа жылжуын тоқтата алмады. Мен оларды 1903 жылы Сақсай, Дэлүүн өзенінің бойында кезіктірдім»,- деп жазды Г.Е.Грумм-Гржимайло [88, с. 414].

Қазақтар алғашқы кезде Қобда өзенінің батыс, солтүстік-батыс жағындағы Даян, Сырғалы көлдерімен Сақсай, Буянты, Дэлүүн өзендері бойына қыстап, жайлап, уранхай, тувалармен аралас қоныстанды. 1906 жылы В.В.Сапожников «Қазақтар Қобда өзенінің бойын қыстап, маусым мен шілде айларында биік таулы жондар мен Сырғалы, Даян көлдері, Сақсайдың құйғаны, жалғыз ағашқа жайлайды» [89, с. 515] - деп атап өтті. Жоғарыда айтып өткеніміздей, уранхайлар «жыл сайын жер жайылымның ақысына әр жүз мал басынан бір түйе, жылқы, қой, сиыр жинап алды. Соңынан қазақтар Сұмдайрық өзенін бойлап, оның құйған тұсы Хотан, Құрған көлдерінің шығысындағы тауларды қыраттап, Борабұрғысын тауының бөктерімен Қобда өзеніне қосылып, онан Қарағайты тауына жетіп, батыс, шығысқа бет алады. Қарағайты, Қаракөл басы, Цэнгэл Хайрхан тауы арқылы Сақсай өзенін басып өтіп, Алтай жотасының саласы Асхи тауын жоталап, Дала көлдің шығысы мен Сарыалақаз көлінің маңынан Алтай тауы асуларына дейінгі жерлерді 1870 жылдарға дейін мекен етті [89, б. 516].

1870-1905 жылдар аралығында Қобда бетіндегі қазақтардың қонысы едәуір кеңейді. Бұл кезде қазақтар Бес Боғданың шығысынан Аққолдың бойы, Қобда өзені, Сақсай өзені бойымен өрлеп Жилбертқо, Асхи жоталары, Далакөл, Суықкөл, Сайыр тауы, Дөрекөл, Боршауқар [Сұршоқы], Тиекті, Көксерке, Дундгол арқылы батыс солтүстікті бетке алып Дэлүүн өзені, Бүркіт тауынан Ақуынты, Хуурай кезеңі, Түбшін көлді басып, Моңғол Реcпубликаcы мен Қытай шекара сызығына дейінгі жерлерді қоныстанды.

1911 жылдан бастап Қытай тарапынан қысымның күшейе түсуіне байланысты көптеген рулар қоныстарын тастап кетуге мәжбүр болды. Тек 1913 жылы ғана олар бұрынғы мекендеріне қайта оралды. Қазақтардың бір бөлігі Ресейге қарасты Шүй өзені бойын мекендеген қазақтарға 1912-1913 жж. «Жалама айдаған» оқиғасының салдарынан барып қосылып, кейіннен олардың көбі қайта оралып келген. 1911 жылдың соңында Цин үстемдігі жойылып, Моңғолия тәуелсіздігін жариялаған кезде ондағы қазақтар Моңғол мемлекетіне бодан болуға тілек білдірді. Сол өтінішті Боғда үкіметі 1917 жылдың 22 науырызында ресми түрде шешім ретінде қабылдап, батыс өлкедегі қазақтарды жеке дара аудан түрінде әкімшілік бірлікке топтастырып, оның билеушілерін қазақтардың өздерінен сайлады [90, б. 33].

Қазақтардың Моңғолияның батысына тұрақты қоныстанып қалуына көптеген кедергілер кездессе де, оның тиімді тұстары да болды. Біріншіден, бұл кезде Маньчжурия мемлекеті саяси-экономикалық дағдарысқа душар болып, кең өріс пен қоныс іздеп көшіп-қонып жүрген қазақтарға билігін жүргізетін пәрмені болмады.

Екіншіден, үш мемлекеттің шекарасы түйіскен жер бейбіт өмір сүруге қолайсыз деп түсінген моңғол әулеті ішкі мекенге қарай қоныс аударғанды жөн деп санады. Сондықтан Батыс Моңғолияның халық саны азайып, бұл өлке негізінен иен жатқан дерлік мекен болды. Қалыптасқан жағдай жайылымнан, көшіп-қонудан тарылық көрген қазақ қоғамы үшін таптырмас мүмкіндік болды. Сонымен қатар Абақ керейлердің бір тобы көшпелі мал шаруашылығына қолайлы шөбі шүйгін, жайлы қоныс іздеп, Алтайдың күн бетінен теріскей бетіне қоныстануы дау тудырмайтын мәселе болды.

Үшіншіден, Қытайлардың аз ұлтқа қарсы жүргізен шовинистік саясатының салдарынын жер-жерлерде ұлт-азаттық қозғалыстар белең алды. Бұл көтерілістер мұсылмандарды, оның ішінде қазақтарды бей-жай қалдырмады. Олар жерінен айырылып, бөтен жұртқа қоныс аударуға мәжбүр болды.

Қазақ халқы өз салтын, тарихи санасын түрік мәдениетінен, көшпелілер өркениетінен жалғастырып отырған. Таихи шежірелер, ертегілер, жыр-дастандар, тарихи әңгімелер, аңыз, әпсаналар, қария сөзі, шешендік сөз билер сөзі-осылардың барлығы халықтың жалпы шежіре мұрасы болып табылады. Олай болса, Моңғолия қазақтарының шежірелік деректеріне тоқталып өту, оның демографиялық ахуалыны тікелей байланысты болып отыр. Алтайды мекендеген он екі ата керейдің ішінен санының көптігі жағынан беделдісі жәнтекей, жәдік, шеруші рулары еді. Г.Н. Потаниннің жазғанына қарағанда, беделдісі Жәнтекей мен Жәдік рулары абақ керейлердің тең жартысын құраған. Осы себептен қазақтарды билеген төрт би осы рулардан сайланған да, олар өз лауазымын мирасқорлықпен жалғастырып отырған. Биліктің жоғарыда көрсетілген жүйесі басқа рулардың, әсіресе, жәнтекей, жәдікпен терезесі тең шеруші руының, олардың ру басшыларының мүддесіне сай келмеді. Бұл жағдай жекелеген ру басшыларының өз қарамағындағы халықты моңғол жеріне көшіруінің бір себебі болды. Моңғолияға қоныс аударған керейлердің көпшілігінің Шеруші руынан болғандығының себебі де осыған байланысты.

Керейлер орта жүздің құрамына кейінен енген тайпа. Әбілғазы Шоқанның айтуы бойынша «Түркі тайпаларының ішінде ең мықтысы-керейлер еді» деп атап өткен. Керей елі өз алдына бір үлкен тайпа болып хандық құрған ел. Аңыздарда жеті сары ұлы бір туғандай болып көрінгендіктен «сары Керей» атанған. Кейбір аңыздарда Керей өзі қара адам, әрі би болған екен содан «қара би» атаныпты. Жалпы керей тайпасы абақ және ашамайлы деп екіге бөлінеді. Абақтан Аллаберді, Құттыберді, Асанберді туады. Ашамайлыдан Балталы, Балғалы, Сіргелі, Найзалы, Сибан бесеуі тарайды. И.Қабышұлы «Қазақ қауымы» [91, б. 45] атты еңбегінде Моңғолиядағы қазақтардың ішінде қызай наймандары және арғындар да болғанын айтады. Қобда жеріне қоныстанған қазақтардың көпшілігі абақ- керейлер болды. Абақ-керейлер он екі ата руға бөлінген. Моңғолия қазақтарының шежіресіне талдау жасаған Р.Шынайдың айтуы бойынша бұл рулар абақтың балаларының есімімен аталған деседі. Абақ-керейдің он екі руы: жәдік, жәнтекей, жеруші, ителі, қарақас, молқы, шұбарайғыр, меркіт, көнсадақ, жастабан, сарыбас, шимойын. Аталмыш рулар әрі қарай өз ішінен үлкен және кіші руларға бөлінген. Он екі аталы абақ керейдің ішінде шеруші, ителі, шұбарайғыр, молқы, жәдік, жәнтекей, қарақас рулары Қобда жеріне қоныстанған. Барлық рулар сияқты керейлердің де өз ұрандары мен таңбалары болған. Абақ керейдің ұраны-Абақ және Жәнібек. Ал керейдің ішіндегі кең тамыр жайғаны  абақ-керей  12  ру, 80 кіші ру, жүздеген ата, әулеттерге бөлінді. Сондай үлкен рудың бірі-жәнтекей руы. Ұраны-Шақабай. Қазақтың әйгілі сардары, абақ-керей көсемі Ер Жәнібек, би Тауасар, батырлар Шақабай, Қотырақ, Көбеш, Асылбек, ақын Төлебай сияқты адамдар осы рудан шыққан.  Жәнтекей руы абақ керейдің кең тараған тобы ғана емес, бүкіл абақ-керейді бір орталыққа топтастырған, біртұтас саяси-рухани ұйымдасуға ұйтқы болған белді рудың бірі. Жоңғар басқыншылығы кезінде   жәнтекей руы Сәмембет, Шақабай, Жәнібек Бердәулетұлының басшылығымен орнықты. Аталмыш рудың белді өкілдері 1790 жылдары Цин империясымен жасалған келісімдерге де ат салысты. Г.Н.Потанин, Л.Бадавамовтың еңбектеріне қарағанда олар абақ-керейдің 70 пайызын құраған [77, б. 60 ].. «Жәнтекей ауса 12 абақ-керейге симайды, 12 керей бір жәнтекейге сияды» немесе «жәнтекейдің бұқа қарағаны бір үйлік» деген сөздер соның айғағы болса керек. Жәнтекей атауының мәні айқын болмаса да, жан-текей деген екі бөліктен тұрады. Абақ-керей қазақтарының ауызша деректеріне жүгінсек, олар шамамен 15 атаға дейінгі шығу тегін біледі екен. Демек, олардың 400 жыл шамасындағы арғы ата-бабаларына қатысты шежірелері сақталған деуге толық негіз бар. Бір ата буынның орташа өмір сүру мөлшері қазақта 30 жыл десек, олардың шежіресі 1620 жылдан бергі тарихты қамтып отыр. Жәнтекей руының әуелгі мекені  Омбыдан Кемер арасындағы Батыс Сібір, Солтүстік Қазақстан, Сарыарқа,  Шығыс Қазақстанда болған.  Кейін Алтай тауының күңгей және теріскей бетіне қоныс аударған. 1881-1883 жылдар шамасында Алтай тауында жәнтекей руынан 2570 отбасы болды [92, б. 63].

Он екі ата Абақтың ішінде өзіндік орны бар рулардың бірі-шеруші. Ұраны-Байтайлақ, Ер Жәнібектің серігі. Шерушіден Шақан, Айтуған, Күнтуған тарап бастап Киікбай одан Көбеген деп жалғасады. Сол кездегі ата-бабаларымызыдң ұрпақты асылдандыру мақсатында өзге ұлтпен отасу дәстүрі де үзілмей келген. Киікбайұлы Көбеген бабамыздың бәйбішесі орыс қызы екен. Одан Ақтай, Жылқышы деген палуан батырлар өмірге келген. Осы Көбеген жолбарысты найзалап өлтіріпті, одан туған Ақтай аюмен арпалысып өлтірген деген аңыздар кездеседі. Шеруші руынан шыққан Жылқышыұлы Сүкірбай мұрагерлікпен ел билеп, елдің қамы үшін 1912 жылы Қытай үкіметіне елдегі ахуалды баяндап хат жолдаған. Осы рудан шыққан Қанжығалы баласы Қылаң да беделді тұлғалардың бірі болған. Ол 1911 жылы Жаламамен (Дамбийжанцан) бірге елді Өріктікөлге қарай қоныстандырса, 1912 жылы 400 үйді қарамағына алып Богдахан яғни Моңғол үкіметіне болдан болуды ұсынған еді. 1920 жылы ірі шайқаста Қылаңның басын Қытайлар алады [93, б. 110-115]

Абақ-керейдің келесі бір үлкен руларының бірі–қарақас. Шын есімі Сидалы, қою қара қасы болғандықтан Қарақас атаныпты. Ұраны-Қаптағай. Бұл рудан Қаптағай, Арқалық, Бүркітбай, Ақтеке батырлар, Тырықбай шешен, Мешел ақын сияқты адамдар шыққан. Қарақастан-Байым, Қосым, Назар деген үш атаға бөлінеді.

XVIII ғасырдың ортасынан бастап абақ-керейдің басқа рулары сияқты жәнтекейлердің өмірінде де көптеген ірі өзгерістер орын алды. Олар Орталық Қазақстан мен Шығыс Қазақстан өңірінен Алтай тауына өтті. Бірнеше рет бөлініп, аса кең кеңістікке шашырап, Түркияға, Европаға дейін жеткен. Сол әрбір бөлігінің бастан кешкен өмір тарихы мен қоныс аударуының өзіндік ерекшеліктері бар. Әсіресе, Алтай тауының күңгей бетіндегі жәнтекейлердің өмір тарихы аса күрделі болды. Бүгінгі күнге дейін жәнтекейдің үлкен руының құрылымы жайында жазбаша және ауызша деректер сақталған. Дегенмен де Жәнтекейдің рулық құрылымы күрделі екені байқалады. Өйткені, әрбір адам өзі білетін, өзіне қатысты ата, әулетті жан жақты тарқатса, кейбірі оны шолып өтеді. Біз бұл ретте жәнтекейдің сүйіншіәлі кіші руының құрылымын талдауды жалғастырамыз. Жәнтекейдің үш ірі бөлігінің бірі-сүйіншіәлі болып табылады.

Сүйіншіәлі руында ботақара, секел, қанкелді, тайлақ, көбек тармақтары дараланаған болып келеді. Сүйіншіәлінің бес ірі бөлігінің бірі-ботақара болып табылады.   Ботақара батырдың туған қарындасы Айпара еді. Абайдың арғы атасы Айдос Айпарамен некелескен. Мұхтар Әуезов Айпара жайында былай деп жазды: «Айдос өз басы би де, бағлан да болған емес. Керісінше момын, жасық адам болғандықтан, оны Шөккен түйеге міне алмайтын жаман Айдос» [94, б. 42] дейтін сөз қалса керек.

1906 жылы бұл өлкеге  келген орыс саяхатшысы В.В.Сапожников өз жол белгілеуінде былай деп жазды: «8 июля (1906 ), Боро-Бургазы с.р Кульджа здесь нашелся киргизский аул, из которого за несколько пуских гильзь от берданки нами пританзили сухого аргалу, и мы почувствовали севя уютно у оганька, хотя погода все еще хмурилась» [89, с. 287] деп айта келе, «и тогда на противополжном берегу можно было разсмотреть киргизские аулы, из которых доносился собачий лай» [89, с. 273]. В.В.Сапожниковтың айтып отырған ауылдары ботақара-нұра руының ауылдары еді. Сонымен бірге, ол Тұлбакөл, Далакөл, Бузаукөл, Шегіртай, Дэлүүн, Хүйсэн төбе, Жалғыз ағаш, Тиекті,  Қызыл қапшал деген жерлерде қазақтардың қоныстанып отырғанын көріп, «в Делюнь раскидано  несколько киргизских аулов и возле них поселился русской торговец из татар, они приехали к нашему стану вечером и  рассказали об условиях торговли в Монголии» [95, с. 295] -деп жалғастырды. Әрі қарай ғалым В.В.Сапожников: «...Жалғыз ағашта көп  қазақ ауыл қоныстанғанын,   қазақтардан К.И. Кристолюбева және В.Т.Герасимовтардың қой жүнін сатып алуға келгенін естігенін, Ащыбұлақта Пановтың таныс қазағы мейман етіп, қымыз құйғанынан деректер келтіре, отырып: «...Ащыбулак в нем стояло ауль Кондыбая, куда мы зашли в 10 час, утро по пути гостить. Еще выше в расширени долины большой аул его брата богача, но несмотря на приглашение я прошель дальше» [95, с. 297] - деп жазады. Демек, автор, қазақтардың бұл өңірде мал жайылымының кеңінен орын алғандығын байқата отыра, Далакөл маңында болғандығын «на южном береге Талнор в палатке русского приказчика Меньшикова, имеющего резиденцию на оз Толбо норе» [95, с. 298 ] -деген ғылыми ойды да атап өтеді.

Алтайдың теріскей бетіндегі қазақтардың жәнтекей, шеруші, молқы үкірдайына (барлығының бастығы ) (1000 түтін билеуші) бөлінді. Ал, жәнтекей үкірдайы өз ішінен ботақара, тайлақ, секел, базарқұл, қанкелді және шубарайғыр зәңлігіне жіктелді. Қобда бетіндегі жәнтекей үкірдайы Көбеш батыр Сақсай өзені басын мекендеген. Манжчжур-Цин патшалығының Хәбей-амбанына бағынған әкімшілік бір  жүйесін - үкірдай деп атады. Бұл кезде оның мұрагерлері Мұрындық және оның баласы Байқадам еді. Зәңгіліктер өз кезегінде  күнде немесе мошке деген ондыққа бөлінді. 1832 жылы іске асқан билік жүйесі бойынша Ботақара-Сүйіншәлі  әулеті Ертіс бойындағы Дәулетше  үкірдайдың иелігінде болды. Шеруші үкірдайы  Бақат, Ожық, Саңырау, Құрман зәңгілігіне жіктеліп, бұл руды Жылқышы, оның мұрагері Сүкірбай, оның баласы  Дөрбетхан, Дәлелхандар биледі. Молқы үкірдайын Жуанған, Кұли, Әпшүкір билеген. Қобда бетіндегі қошақ- қолқылар Алтай күн бетіндегі молқы үкірдайына қараса, шұбарайғыр бір мәңгі ел болып жәнтекей үкірдайына қарасты болды. Міне, осыған қарағанда Қобда бетінде 1911-1912 жылдары барлығы 950 отбасы абақ-керейлер болған екен [96, б. 77]. Алайда бұл деректер толық болмауы мүмкін. Бұл өңірдегі жәнтекейлер   1911-1913 жылғы «Кіші ақтабан шұбырындыға» тұтастай душар болды. Олар Ресей жерінде екі қыс, үш жаз өткізді. Содан кейін Алтайдың күн бетіне өтіп, 2 жыл қыстап, кейіннен мекеніне қайта оралды. Қарақас, молқы рулары және Сүкірбай елі «Кіші ақтабан шұбарынды» кезінде Алтайдың күн бетіне өтіп кетті. Олар барлығы 1270 отбасы болды[96, б.113]. А.В. Бурдуков: «Сүкірбайға еріп 300 отбасы кетті» [97 c. 113] -деп жазды. Кейбір деректерге қарағанда ол кезде бұдан да көбірек отбасы болыпты. Шамасында 1917 жылдар Қобда бетінде 20 мыңнан астам қазақ болыпты деп көрсетсе, Ж.Цэвээн деген ғалымның 1923 жылы берген мәліметі бойынша бұл өлкеде 1870 отбасы, 11220 адам болыпты. [98, б. 131]. Бұл өлкеде қазақтар қоныстана бастаған кезден Қобда өзенінің батыс, солтүстік батыс жағындағы Даян, Сырғалы көлдерімен Сақсай, Буянты, Дэлүүн өзендері бойына қыстап, жайлап, урианхай, тывалармен араласып қоныстанатындығын айта отыра, «Қазақтар Қобда өзенінің бойын қыстап, маусым мен шілде айларында биік таулы жоталарда да өмір сүргендігі жайлы айтылған. Сонымен қатар, жоғарыда айтылған зерттеушілердің ой-тұжырымдарына байланысты Қобда бетіне қоныстанған қазақтар өз руларымен белгелеі бір өлкені мекендеді

1920 жылы Шеруші руының гүні Қылаң, Сүкірбай, Қиюбайдың үш хошууны ботақара руының Зоригт гүн Ақтыштхан, молқы руының Қошақ Ақмәди бастаған үш хошуун, сұмындары болды. Соңында шеруші бір хошуун болып, Сүкірбайұлы Дәлелханды би болып сайлайды. Бұл кезде Ботақаралар Дэлүүн, Далакөл, Суықкөл, Дөрекөл, Баянэнгэр өңірін мекендеген. Барлығы - 389 отбасы, 1945 адам басы болыпты. Шерушілер Дайынкөл, Соғақ, Үш ойғыр, Улаанхус, Сақсай, Борбургас, Могойт өңірін мекендеп, отбасы саны - 720, адам саны - 3600 болған [98, б. 135]. Қошақ-молқы руы Шегіртай, Арасан, Хүйтэн деген жерлерді мекен еткен,   отбасы саны - 61, адам саны - 305 болған [8, б. 140]. Жалпы алағанда, Қобда бетінде абақ-керейдің шеруші, жәнтекей, шұбарайғыр, молқы, қарақас, жәдік, ителі жеті руының тобы мекендеді.

1922 жылы желтоқсанда қазақтар атынан  С.Дәлелхан, Жуанған, Ақмәдилердің Қобда министрлігіне жазған өтініші бойынша бұрын Моңғолия құрамына өткен шерушінің соңынан ботақара, қошақтарда жаңа мемлекеттің шаңырағын бірге көтерісіп, мекендеріне заңды түрде ие болды. Монғолияның  тең құқықты  азаматтығын  қабылдауға өтініш жазып, қол  қойғандар арасында ботақара хошууның билері-Арсалаң, Әттебай, Әміре, Қоша, Жүніс, Тұңғышбай, Әсембай, Қосынбай, Жанасбай, Орынбай, Дәуітбайлар, қошақтан-Оразбек, Сахария, Қажатбайлар сол кезде Қобда өлкесінде мекендеген 1170 отбасы атынан кепілдік берді.  Мбоңғолияның батыс өлкесін мекен еткен байырғы қазақтарды 1925 жылы шеруші, қошақ, ботақара, шұбарайғыр, байқадам деген 5 хошуунға ұйымдастырды. Бұл кезде Батыс Моңғолия өлкесінде қазақтардың 1600 отбасы өмір кешкен еді [99, х. 9].

Сонымен, 1925 жылы Чандман Тау аймағы құрылғанға дейін Моңғолиядағы қазақтар шеруші, шұбарайғыр, ботақара, жәнтекей деген 4 хошуунға бөлінді. Ал, 1930-шы жылы қазақтардың талап тілегі бойынша Моңғол Халық Ревалюциялық Партиясының Орталық Комитеті мен үкімет қаулы қабылдап, Дэлүүн, Қоңырөлең, Хатуу, Өлгий және Оңтүстік Батыс шекараға дейінгі жерлерді қазақтарға қоныстануға берді. Сонымен қатар, қазақтар Моңғолияның басқа аймақтарында да мекендей бастады. 1930 жылы 9-қарашадағы үкімет шешімі негізінде әкімшілік жүйесін қайта құрғанда, қазақтың бұрынғы 4 хошууны қысқартылып, шұбарайғыр, шеруші деген екі хошуунға топтастырылды. Бұл кезде екі қазақ хошууны жаңадан құрылған Қобда аймағының құрамына кірді. [99, б. 35].

1931-1940 жылға дейін қазақтар Қобда аймағының құрамында 9 жыл болғанда саяси-әлеуметтік, экономикалық жағынан өсіп, мәдениеті ілгеріледі. Сонымен бірге, сан алуан қиындықтарға кезігіп, зұлмат жылдарды да бастан өткізді. Әлбетте, ұлт аралық шинелістер де көрініс бере бастады.

Жалпы алғанда Баян-Өлгий мен Қобда аймақтары Моңғолиядағы қазақтардың ең тығыз орналасқан жері. Соның ішінде 6-7 атадан бері Қобда өңірінде қоныстанған қазақтар осы аймақтың жергілікті тұрғындары десе де болғандай.

Қобда бетіндегі қазақтар ХХ ғасырдың бас кезінен бастап біршама уақыт берекелі өмір сүрді. Сол дәуірді Ү.Ақыт қажы «алшаңдап азғантай жыл кеңдік көрген», «бір-бір үй, бір-бір ауыл болып», «толықсып бақ дәулетке толады» [100, б. 59] - деп сипаттап, кейіннен халықтың бейбіт өмірі бұзылғанын айтады.

Қазақтардың Моңғолияның батысына орналасқанан кейінгі елудей жыл билеуші тап өкілдері әкімшілік басқару жүйесі үшін үнемі талас тартыста болған. Олар қарапайым халықтың таптық санасының оянбағанын пайдаланып рулар арасындағы алауыздықты өршітіп, бір – бірімен жауластыра отырып, феодалдық бытыраңқылықты одан әрі ушықтырды.

Аталас одаққа негізделген бір рудың адамдарын, екінші бір руға қарсы қою арқылы рулық идеяны күшейтіп феодалдар мен еңбекшілір арасындағы қайшылықты бүркемеледі. Бұл жағдай таптық күрестің дамуына кедергі жасады. Сондай-ақ, қазақтар арасында қарулы көтерілістер болмаса да, таптық күрестің көшпенділер өміріне сәйкес өзіне тән формасы болды. Орыс саяхатшысы А.Н. Казанковтың «Монголия и Кам» [101, с. 5] атты зерттеуіндегі мәліметтерге қарағанда бұл соғыс 1889 жылы болған. Бұл кезде шерушілер Қобда бетінде, жәдіктер Алтай бетінде мекендеген еді. Жәдік руының үкірдай Өміртай, шеруші руын үкірдай Сүкірбай басқарды. Бұл соғыста көптеген адамдар жарақаттанып, қаза тапты. Жарақаттанғандар арасында шеруші имамы Тілеуберді де болды. Соғыс нәтижесінде жәдіктер жеңіліп, Өміртай үкірдайдың қолға түсуімен аяқталады. Қазірге дейін бұл жер «Соғыс төбе» деп аталды.

Моңғолиядағы қазақтардың билеуші феодалдарының ішкі қайшылығы онан әрі ушығып, қазақтардың біріккен әкімшілігінің шын мәнінде ыдырай бастаған кезеңі 1908-1909 жылдар шамасы еді. Бұл кезеңнің басты сипаты Қобда қазақтарын билеген амбының ықпалы төмендеп, үкірдайлардың үстемдігі артып, әртүрі шен-шекпенді адамдардың саны шамадан тыс көбейіп, әкімшілік жүйені бей-берекет күйге түсумен айқындалды.

Моңғолия қазақтарының сырттай үлкен дағдарысқа ұшыраған кезі 1910-1912 жылдар болды. Бұл кезде Моңғолияны тұтастай билеп тұрған Маньчжурия мемлекеті күн өткен сайын ыдырай бастады. Сондықтан да оның шен-шекпені тым арзанға түсіп қазақ руларының атқа мінерлері пара арқылы Маньчжурия мемлекетінен лауазым сатып алу мойындалды. Тіптен қазақтың әр руының би мен байлары айдап барған малының арқасында әртүрлі шен алып қайтқан.

Бұл жағдай онсызда ыдыраған қазақтар алауыздығын күшейтті. Тек жалғыз үкірдайға ғана бағынған шеруші руының өзі үшке бөлінді. Бұрынан бір үкірдайға қарасты жәнтекей руы да екіге бөлінді. Бұл жағдай Маньчжуриялықтардың көшпенділерді бөліп басқару саясатына дөп келіп, қазақ халқына нұқсанын тигізді.

Әлсірей бастаған Маньчжурия мемлекеті Моңғолиядағы қазақтар былай тұрсын, 200 жылдай қол астында билеп келген Моңғолия билігіне де үстемдік етуден қалды. Маньчжурияға қарсы Қытай халқының қозғалысымен қоса сыртқы моңғол жерлері тұтастай тәуелсіздік үшін жұмылды. Бұл моңғол халқының тарихында бұрын соңды болмаған ұлы бетбұрыс кезеңі болды.

Қазақтар арасындағы билік үшін бақталас шегіне жетті. Олар өзара қырқысып келіп, ақыры шеруші ішінде саңырауды билеген Қиюбай, бақатты билеген Қылан, басқа да шерушіні билеген Сүкірбайлар барлық шерушіні бір орталықтан басқару үшін, екінші бір күштің көмегі арқылы жетуіне тура келді. Осы кезде бақаттың бақталасы Қылаң саңырауларды Сүкірбай басқарған шерушіге қарсы қоя отырып, барлық шерушіге өз билігін жүргізу үшін Моңғол хандығынан көмек сұрауға әрекеттенді. Ол үшін жақында ғана Моңғолияның батыс өлкесінің билеушісінің бірі болған Дамбийжанцаннан көмек алуды көздеді.

1911 жылы Моңғолияда ұлы тарихи бетбұрыс кезеңі басталды. Осы жылы Сыртқы Моңғолиядағы Маньчжурия үстемдігіне қарсы ұлт азаттық қозғалысы нәтижесінде Моңғолия астанасы Да Хүрээ (қазіргі Уланбатыр) Маньчжурия басқыншылығынан азат етілді. Елдің барлық түпкірінен бүкілхалықтық қолдау тапқан бұл көтеріліске Моңғолияның қара, сары феодалдары басшылығында қарапайым халық жұмыла ат салысты. Моңғолияның шығыс өлкесін азат еткенен кейін көп ұзамай моңғол халқының қаһарман батыры, атақты қолбасшы Хаатанбаатар Максаржав алдымен Уалиастайды, артынан Қобда өлкесін Маньчжурия билігінен азат етті. Моңғол халқын 200 жыл бой жан түршігерлікпен езгіде ұстаған Маньчжурия билігі жойылғанан кейін, бұл өлкенің барлығы дерлік моңғол билеушілірінің қолына өтті. 1911 жылы дербес Богда хандық Моңғол мемлекеті деп жарияланды [102, х. 214]. Сөйтіп бұрынғы мемлекеттің билеп төстеушілік үлгісін қабылдаған шексіз билікті Богда хандық монархиялық үкімет орнады. Дегенмен моңғол халқы ұлт-азаттығы үшін көп жылғы күрестің нәтижесінде Маньчжурия үстемдігінен азат етіліп, өз алдына дербес ел болуы тарихи бетбұрыс кезеңі еді.

Моңғол халқының бұл дербестігін Қытай үкіметі мен орыстың ақ патшасы құптамады. Моңғол мемлекетін дербес ел болдыру керек пе? Немесе автономиялы құқықпен шектеу керек пе? деген мәселе үшін үш жыл бой келісім жүргізілді. Хиагты өлкесінде болған бұл келісімде патшалық Рсей мен Қытай билеушілері бір мәмілеге келе алмады. Бұған Жапония мен Америка үкіметі араласты. Жапония билеушілері «біртұтас ұлы Моңғолия» мемлекетін орнатуға тырысса да нәтиже болмады.

Ақырында Қытай билеушілері мен патшалық Ресейдің отаршылдары Моңғолияны автономия шеңберінде қалдыруға тырысты. Үш елдің уәкілеті қосылып үш жылға созылған бұл келісімде Моңғолия мемлекетінің қайраткерлері асқан қайсарлық көрсетті. Сөйтіп, Қытай мен Ресей патшалығы Моңғолияны автономиялы мемлекет дәрежесінде мойындады. Демек Богда хандық Моңғолия мемлекетін Маньчжурия үстемдігінен толығымен азат етіп, өзінің ел билеу жүйесін орнатты. 1911 жылы Қобдадан Маньчжурия амбысын қуып шығып, Магсаржав әскеріне қолқабыс тигізген Дамийжанцан Богда хандық құрған үкіметтен атақ шен алып, бұл өлкені билеушілердің бірі етіп тағайындады.

Моңғол әулетінің Мәнжу-Қытай отаршылдығына қарсы жүргізіп келген ұлт-азаттық қозғалысының нәтижесінде Моңғолия ұлт бостандығын қолына алды. Моңғолияның астанасы ұлы Хүрээде доңыз жылы желтоқсан айының басында, Еуропа санауы бойынша 1911 жылдың 1 желтоқсанында Моңғолдың хан, ван, гун, әкімдері мен дін басыларының ұлы құрылтайы Моңғолия дербес ел болғанын жария етіп, күллі Моңғол әулетіне арнаулы үндеу шығарды. Үндеуде Моңғолия ұлт тізгінін өз қолына алғандығын, бұдан былай ешкімге бағынышты емес екендігін мәлімдеді. [103, б. 108] Богдахан Халханын төрт аймағынан әскер жасақтау туралы құпия түрде тапсырма берді. Ұлы Хүрээнге бірнеше күннің ішінде мың әскер жасақтады. Богдахан 1911 жылдың 30 желтоқсанында Хүрээдегі Мәнжу-Цин амбаны Сандоны үш күннің ішінде Моңғолиядан өз еркімен кетуін талап етті. Моңғол жерінде арқа сүйер күші қалмаған Сандо амбан Моңғолиядан кетуге мәжбүр болды. Нәтижесінде Моңғолиядағы Мәнжу-Цин әулетінің 220 жылға жалғасқан билігі құлады.

Сөйтіп, ұлы Хүрээде 29 желтоқсанда әмір Богда Жабзундамбаны хан көтеруге арналған салтанат өтіп, Жабзундамба Моңғолияның үкімет және дін басы, зайыбы Дондогдулам «Улсын дарь эх» (ел анасы) деп жарияланды [104, п.5] Ұлыстың хас таңбасы мен алтын әріппен жазылған мәртебелі ұсыныс хаты Богдаға табыс етіліп, азиялық ұлы үрдіс бойынша ақшыл түстен басталған тоғыз сыйға тартылды.

1912 жылдың 1 қаңтарын «Богданы көп болып хан көтерген» немесе дербес Моңғолияның бірінші жылы деп санап, ұлы Хүрээнің Богдахан билігіндегі Моңғолияның астанасы етіп жариялады. Осынау жаңаша жыл сонау 1941 жылға дейін, ұлы Хүрээнің аты 1924 жылға дейін жалғасты. Моңғолияның мемлекеттік үрдісі осылайша тағы бір рет бой көрсетті.

Алтай, Қобда өңіріндегі халықаралық шиеленісті жағдай біршама саябырлаған шақта Қобда қазақтары «Жалама айдаған» деген ауыр оқиғаға душар болды. Осы қайғылы оқиға қазақтарды да бей-жай қалдырмады. Бұл оқиғаның басталуына қазақтың өз арасындағы алауыздық, ынтымақсыздық, бақталастық тартыс үлкен кесірін тигізді.

Академик Майскийдің жазғанына қарағанда Жалама (Даалама) Дамбийжанцан Астраханнан шыққан қалмақ 1890 жылы алғаш рет Моңғолияға келген [105, с.с 206-207] Шын есімі Амурсанаев. Дамбийжанцан өзін XVIII ғасырдағы манжурияға қарсы азаттық үшін күрестің басшысы Амарсананың қайта туған бейнесімін деп жалған ақпарат таратып, азаттық үшін күрескен халық ішінде оңай бедел тапқан.

Дамбийжанцанмен кезігіп, оны жақсы білетін Брудаковтың айтуынша 1910 жылы ол Жалама атын өзгертіп, Қарашәріге кейін Қобдаға келді. Бұрындар Моңғолия жеріне төрт мәрте келген, Дамбийжанцан Алтай бетіндегі қазақтарды Қобда бетіндегі ағайындарымен қосылып, бүкіл кіндік Азияны қамтыған саяси аласапыранында үлкен күш пен дербестікке қол жеткізу мүмкіндігін тудырмау үшін әскери зомбылықпен қазақтарды моңғол жұртының ішіне қарай мәжбүрлікпен қоныстандырып, шашырату саясатын жүзеге асырған. Дәл осы кезде қазақ феодалдары арасында ру басшылығы үшін болып жатқан талас-артыс Дамбийжанцанға таптырмас мүмкіндік болды. Дамбийжанцан саясаты тым әріде еді. Алдымен Батыс Моңғолияны билеуді, кейін Моңғол әулетінің ханы болуды мақсат етті [106, б.б 78-80].

Дамбийжанцан мен Қылаң арасындағы сатқындықтан кейін көп кешікпей 1912 жылы көктемде осы өлкедегі қазақтардың игі жақсылары жиналып, Қылаң Дамбийжанцанмен екінші рет «Үш сеңгір» деген жерде кезігіп, бұрынғы шартқа уағдаласуға әрекеттенді. Бұл кездесуге мыңға жуық қол жинап келген Дамбийжанцан бірнеше қылмысты адамдарды қазақтардың алдында жазалады [103, б. 108]. Мұнысы әміріне көнбеген адамдар осылардың кебін киетінін байқатқан айласы еді.

Қазақ билері мен ел билеушілерінің Үш сеңгірде өткен құрылтайынан кейін басқалардың қарсылығына қарамастан Қылаңды барлық қазақтардың билеушісі етіп тағайындады.

1912 жылдың көктемінде Қобда бетіндегі қазақтарды малдары төлдей бастағанына қарамастан Увс аймағына қарай көшіре бастайды. Ел билеушісі Қылаң Дамбийжанцанмен жасаған жасырын шарты бойынша елді әскер күшімен көшіруге және оның ат-көлігін, азық-түлігін халықтан алуға келісті. Қылаң мен Дамбийжанцанның іс-әрекеті аңқау елді арандатушылық екенін түсінген шеруші руының басшысы Сүкірбай ел-жұртының басты адамдарымен құпия кеңес өткізіп, елін аман алып қалу үшін Алтай асып, бас сауғалай көшуді дұрыс деп шешті. Олар бір түн ішінде жиналып, ел-жұртын шұбыртып, Алтай асып кетеді. Тек қана жәнтекей, қарақас, тобақара рулары қарулы әскерлердің қолына түсіп, аяусыз соққығы ұшырады

Жендеттер қарақастың ел басшыларынан екі адамды қолға түсірді. Олардың қатігез әрекеттері шектен шыққан еді. Елу баланы туырлыққа орап, ішегі қатып, сілесі қатып өлсін деп иен далаға тастап кетеді. Қазіргі Дэлүүннің Шегіртай асуындағы «Елу бала дарасы» деген атау содан қалса керек. Олардың қатігездігі соншалық, адамдарды тірідей сойып, терісінің ішіне шөп тығып елдің зәресін алып, құбыжық етіп алып жүрген дейді [107, п. 5].

Қандайда бір елдің жазалауында бұрын соңды болмаған Моңғолияның шалғай батысында жасалған бұл қылмыс айдаудағы қазақтардың қанын қайнатып, кегін өршітті. Қарақас руынан шыққан Ақымбек, Үмітай осылайша тірідей сойылып, терісі ілініп, халықтың ызасы мен кегін тудырды.

Қазақтарды өз жұртынан 300-350 шақырымға мал-мүлкімен айдап, аса қатыгез, қанішер әрекеттерге барып, қазақтардың үрейін алды. Осы тұста қазақтың бас біріктіретін ел ағалары дүниеден озып, ел басы бірікпей қалды. Дүрбіттер ортасына қазақтарды айдап апарған оның жендеттері қазақтарды будда дініне зорлап енгізу, әскери басыбайлыққа пайдалануды көздеді. Алайда, қазақтардың тойтарысына тап болып, қазақ көтерілісшілері Дамбийжанцанның әскерлерін тұтастай қырып, орыс шекарасына қарай үдере көшті. Қазақтар бір түннің ішінде Бұрғыстай жағасында жаудың 33 әскерін жайратып, 300 ауыл үй, мал-мүлкін алып, Бөхмөрөн өзенін өрлей отырып, Ресей жері Қосағашқа көшіп барады [108, п. 6].

Қазақтарға жәбір көрсеткен адам патшалық Ресейдің қашқыны екені және оның халыққа қатігездік жасағаны, зұлымдықпен арандатқаны Ресей патшасының назарына ілікті.

1912-1913 жылдары аралығында Ресей патшасы Богда хандық Моңғол мемлекетінің Қобда қаласында отырған өзінің елшісіне Дамбийжанцанды ұстап, жасырын қолға түсіруді тапсырды. Қобда қаласындағы орыс елшісі Баннуур жерінде үлкен қорғаныспен қыстап жатқан Дамбийжанцанды қолға түсірді. Сөйтіп, қашқын Дамбийжанцанның әрекеті мен қазақ ру басшыларының билік үшін қырқысы қазақ халқының тұрмысын тым ауырлатып жіберді. Қазақ феодалдарының арасындағы алауыздық пен тартыс, рулар арасындағы жіктелу таптық күресті одан әрі ушықтырды.

Қазақта «Жалама айдаған» деп аталған бұл оқиға халықтың есінде мәңгі сақталды. Бұл жылдар халықтың күйзелген, ел-жұртынан, күн-көріс малынан айрылған қиын қыстау кезі болды. Халық арасында қазақ халқының осы кезеңін бейнелейтін «Өрікті көл», «Зар заман» атты күйлер мен әндер дүниеге келді.

Жаламадан азат болған қазақтар Тува жері арқылы Қосағашқа өтіп, ондағы қандастарын паналап, кейіннен 1913 жылы мемлекетаралық келісім бойынша кері қайтарылды. Қобда қазақтары осы тұста әлеуметтік-экономикалық, саяси жағынан үлкен дағдарысқа ұшырады. Қазақтардың біраз бөлігі тувалықтар мен алтайлықтар арасында қалып қойғандығы туралы ауызекі деректер бар. 1913-1915 жылдар аралығында Қобда бетінің ежелгі тұрғын қазақтарының басым көпшілігі мекеніне қайта оралды.

1913 жылы шілдеде Қобда қазақтарының өкілдері Моңғолдың жаңа билеушісі Богда ханға хат жолдап, Сыртқы Моңғолия құрамына кіруге дайын екенін мәлімдеді [109, б. 81] . Ұсыныс сол күйінде толығымен қабылданды және оған Сыртқы Моңғолияның Ресей ықпалында болуы себеп болды. Сонымен қатар, 1914 жылы 8 қыркүйектен 1915 жылдың 15 маусымына дейінгі Ресей, Қытай мемлекеттері, Сыртқы Моңғолия арасындағы келіссөзде, моңғолдар тарапынан кіргізген жобада «... Қобда қазақтары мекендеген жер.... т.б. қатарлы жерлер Моңғолия шекарасына сиысады», - деп белгіленді [109, с. 99]. Осының негізінде Сыртқы Моңғолия деген ұғымға 1,5 млн. км2 жер, 600-700 мың адам енді. Сөйтіп, 1911-1921 жылдар аралығында Қобда бетіндегі қазақтар Сыртқы Моңғолия құрамында қалғанымен, саяси тұрғыдан бейтарап болып, іс жүзінде өзін өзі биледі. Аса аумалы төкпелі осы дәуірде қазақ атқа мінерлері әрбір оқиғаны жіті бақылап, өздерінше қорытынды жасап, ұлттық, рулық биліктен арылмауға тырысты.

1921 жылы Моңғолияның батысына Бакич, Сокольницкий, Казанцев, Кайгардов бастаған Қазан төңкерісінен соққы алған ақ гвардияшылардың 2000-2500 әскері келсе, соңынан қызыл армия қолы қуа келіп, қазақтар тұрған өлкені шайқас алаңына айналдырды. К.К.Байкалов, Ц. Хасбаатар бастаған қызыл әскерлер Кайгардов бастаған ақтармен 1921 жылы тамыз айында Баян-Өлгейдің Сақсай деген жерінде кездесіп ұзақ шайқасты. Бұл шайқасқа қазақтардың қатысуының нәтижесі, қазақ өміріне қалай әсер еткені жайында толық мәлімет жоқ. Тарихшы А. Сарай бұл оқиғаға қатысты деректерді қарастырса да,

И. Қабышұлымен бірдей таптық, коммунистік идеология тұрғысынан талдау жасады. З.Қинаятұлы болса оқиғаның арқауын қазіргі жариялылық тұрғысынан бағалауға тырысқан.

1921-ші жылдың жазында Сарысүмбеде болған шайқаста жеңіліс тапқан генерал Бакич бастаған ақ гвардияшылардың әскерлері Даян көлін басып Қобда қазақтары мекендеген өлкеге келді. Бұрыннан қызылдармен байланысы бар шеруші үкірдайы С.Дөрбетхан Қосағаш қызыл армия бөлімдеріне елші жіберді. С.Дөрбетханның інісі С.Дәлелханның «Алтай қазақтарының күрес тарихы» естелігінен бастап коммунистік көзқараста жазылған кітаптарда оны қызыл армия жағында болып «шынымен біздің қазақтар осылардың етегінен ұстасақ адаспайды екенбіз» [110, с. 85]. - деп айтыпты. С.Дөрбетхан туралы оқиғаның куәгері Ц.Дамбадорж былай дейді: «Алтай 7 ұраңқай ауданының Бадрах деген әкімі, қазақтың 12 Абақ-керейін билеген Дөрбетхан деген әкімдері қызылдардың қолбасы мен Моңғол өкіметінен батыс өлкеге жіберілген өкіл Хасбаатырға келіп, қазақ халқының жайын баяндап, өз ықтиярлығымен Сыртқы Моңғолияда жеңген революцияшылдарды мойындап, олардың билік құрамына кіріп, бір өкіметте болуға келісім жасап, мәлімет қалдырды» [174, с. 115]. К.К. Байкаловтың отряды қоршауда ауыр жағдайда күн кешіп, Қосағашқа қазақтарды бірнеше рет елшілікке жіберіп, солардың арқасында қызыл армияның 21-дивизиясының Исаков, Фроловтар басқарған 185 және 55-полк әскерлері көмекке келіп, ақтардың жеңіліс табуымен оқиға аяқталды. Қобда қазақтары бұл оқиғаға басынан аяғына дейін бел ортасында жүріп қатысты.

1921-ші жылы Сыртқы Моңғолияда жаңа үкімет құрылып, ақтар мен гоминдан қытай әскерінен тазартылды. Қобда өңірінің қазақтары Сыртқы Моңғолия құрамында болатынын мәлімдеп, Богда ханға әр рудың басшыларын тағайындап, түтін санын анықтап мәлімдеме берді.

1922-ші жылы Моңғол Халық Ревалюциялық Партиясының Орталық Комитетінің Қобда өңірінің ұлттар өкілдеріне арнап жолдаған үндеуінде «ұлт өкілдері ішкі және сыртқы қанаудан азат етіліп, шаруашылығы мен мәдениетін өркендету, ұлт өкілдерін мемлекеттік істерге бірыңғай қатыстырып, ұлттық дәстүр, салт-сана, мәдени өмірдің ерекшеліктерін үнемі ескертіп отыруды... келелі мақсаттың біріне санайды» деп көрсетілді [111, х. 10]

1924-жылы Моңғол Халық Республикасының (МХР) мемлекеттік алғашқы құрылтайға қазақтан Т.Дәуітбай, Ибрахим, Қанафия бастаған үш өкілі қатысты. Әлбетте, қазақтар жаңа мемлекеттің іргетасын қаласып, мемлекет ісінде өз қабілеттерін байқатумен қатар жалпы моңғол халқы алдында Қобда өңірінде қоныстанған қазақ ұлтының өкілдерінің бет бейнесін көрсетіп берді. Т. Дәуітбай аталмыш құрылтайда бес рет сөз сөйлеп, Коминтерн өкілі Т. Рысқұловтың астананы Ұланбатыр деп атауды ұсынған пікірін қолдап, ұшақ сатып алуға 300 сом қосқан зиялы қазақ болды. [112, х. 12] Осы уақыттан бастап мемлекеттік саясатта Қобда өңіріндегі қазақтарға қатысты ұлттық саясаттың, бағдарламаның жүйелі орнауына Т. Рысқұлов, Қангельдинов, А. Қасымов, Ш. Өтепов және т.б. қазақ ағайындарының шарапаты тиді. Олар өлке қазақтарына мәселені халықаралық жағдайда түсіндіріп, бейбіт өмір сүріп, шаруашылық, білім мен мәдениетті көтерудің қажеттілігін түсіндірді.

1930-жылдардың соңына дейін бұл өңірдегі қазақтар өмірінде айтарлықтай өзгеріс бола қойған жоқ. Алайда осы 1930-жылдардың орта кезінен бастап сталиндік зұламаттың қара түнегі де келіп жетті.

Моңғолиядағы үлкен сталиндік репрессия  себебітері мен жүргізілген әдіс-тәсіл, әкелген зардаптарына сәйкес ірі үш кезеңге бөліп қарастыруға болады.

1922-1939 жылдарды қамтыған бірінші кезең Моңғолия төңкерісін кеңестік үлгіге келтіру мақсатында Моңғолия саяси жетекшілерін қуғын-сүргінге ұшыратты. Бодоо, Данзан және басқалар саяси аренадан бірінен соң бірі аластатылып, Коминтерннің нұсқауымен  байлардың, ұлттық буржуазия мен интеллектуалды ламалар мен молдалардың мүлкі (құны 10 млн. төгрөг) тәркіленді. Шығыс секциясының тапсырмасымен қазақ қайраткері Тұрар Рысқұлов 1924 жылдың қазан айынын бастап, 1925 жылдың шілдесіне дейін Моңғолияда қызмет атқарып, осы елдің жаңа конституциясын жазып беріп оны қабылдатумен қатар, ел астанасының атын «Уланбатыр» деп өзгертті. Тұрар Рысқұлов осындағы  қазақ ағайындарына үлкен  пана болды. Осы кезеңде 1929 жылы  Далелхан Сүгірбаев сынды қазақ зиялылары мен байлары Шығыс Түркістанға өтіп кетті. 1932 жылғы көтеріліс, шетке босудан  кейін репрессия сәл басылды, алайда, келесі қорқынышты қырғынға дайындық жүріліп жатты. 1930 жылдардың аяғында МХР-да партиялық мемлекеттік бюрократия, жаппай репрессия мен қорқыту, түрмелер үстемдік еткен сталиндік-чойбалсандық социализм орнады. Қазақ этностық  тобы қатігездікке  тап болып, ауыр кезеңдерді бастан өткерді. 1932 жылы Кенжебек айдаған, 1934 жылғы қарапайым қазақтарды ату, сияқты ауыр заман өтті. Коммунистік Жастар Интернационалы (КИМ) ұйымының жолдамасымен Өтепов, жұбайы Дилнұз Өтепова Коминтерннің жолдамасымен бірге, Қайырбай Тілеубердин мен Б.Жолтаев келеді. 1930-1932 жылдары  Моңғолиядағы қазақтар арасында 3 жылға жуық жұмыс істеп, қара халыққа жаңа саясатын насихаттаған. Олар  Өтепов Қазақстанда, Б.Жолтаев Монғолияда қудаланған. [113, х. 22]

Жапондық контрреволюциялық қастандықтар сериясын ұйымдастырды деген жалған айып тағылғандар Ж.Лхүмбэ, П.Гэндэн, Г.Дэмид, Д. Лувсаншаравтар болды. 1937-1939 жылдары 26000 адам репрессияға ұшырап, 25000 адам өлім жазасына кесілген еді. 1937 жылы 10 қыркүйекте арнайы комиссия құрылып, 1939 жылдың 22 сәуіріне дейін 51 рет өткен  отырыста 25824 іс қаралып, 20474 адамды өлім жазасына кесті. Сонымен қатар 5103 адамды 10 жылға, ал 240 адамды 10 жылдан аз мерзімге соттап бас бостандығынан айырды. Алғашқылардың бірі болып қазақтардан аудан, сұмын әкімдері М.Оразбек қажы, Ж.Ташкен, Ч.Бақат бастаған барлығы 15 адамды тұтқындады. 1937-1938 жылы толық емес ақпаратқа сүйенсек, 3270 қазақ жалған жаламен атылған деген дерек бар. Демек, сол кездегі  Монғолиядағы  23299 қазақтың 7,6 % құрады. Тұлбадан 62, Бұлғын, Құжырты,  Дэлүүннен 1928-1956 жылдары ұсталған 413, Қобда аймағынан 70 адамның аты жөні белгілі. Ботқара руының биі Барламұлы Ақтышқан өзі 4 ұлымен, Ботақара - Нұра Бөбейғали 4 ұлымен атылып, бүтіндей екі отбасы геноцидтің құрбаны болды. Улаанбаатар қаласында қазақ тілінде жарық көрген «Нәубет құрбандары» атты кітапта 1938-1950 жылдар аралығында атылған немесе жалған айып тағылған 1250 ге жуық моңғолиялық қазақтардың аты-жөні жарияланды.  Бұл адамдардың қудалануға себеп болған жағдайлары: біріншіден «Алтайға қашуды жоспарлады, ірі феодал, қашқын, жаназа шығарған молда» деген жалған ақпаратпен ұйымдастырылды. Тек 1937 жылдың тамызы мен 1938 жылдың қаңтары аралығында 10 728 адам қамауға алынды, оның ішінде 7814 лама, 322 бұрынғы феодал, 300 мемлекеттік қызыметкер, 180 әскери басшылар, 3270 қазақ, 1555 буряттар  және 408 қытайлар болды. Оның 7171 тергеуге алынып, 6311 атылды. [114, б. 56]

Ұлы нәубаттың 1940-1955 жылдары арнайы комиссияның құрылуы саяси репрессияның екінші кезеңінің басталуына негіз болды. Бұл комиссияның басты міндеті - қылмыс куәгерлерін жою және жан түршігерлік қан төгушілерге қарсы бағытталған тарихи шындықтан аулақ болуды көздеді. «Порт-Артур ісі» деген желеумен 1939 жылы 78 адамды, 1940 жылы 42 адамды және 1941 жылы 86 адамды өлім жазасына кесті, олардың көп бөлігі өмірі Кеңес Одағында шешілді. [115, б. 115]

1922-1939 жылдардағы заңсыз қуғын-сүргіннің айнымас серігі-мемлекет және оның қызмет иелері мен органдарының қарапайым адам құқықтарын жаппай өрескел бұзып, аяққа таптауы болды. Бұл заң бұзушылық қуғын-сүргін саясатын жүзеге асыру барысында бұқаралық [сипат](https://kk.wikipedia.org/wiki/%D0%A1%D0%B8%D0%BF%D0%B0%D1%82) алып, оған заңдық негіз бен жариялылық түр берген [кеңес](https://kk.wikipedia.org/wiki/%D0%9A%D0%B5%D2%A3%D0%B5%D1%81) заңдарының нормалары нұсқаулармен бүркемеленді. Бұл кезең қолданылған қылмыстық жазалардың ерекше қаталдығымен сипатталады. Мысалы, [1926](https://kk.wikipedia.org/wiki/1926) жылғы РКФСР Қылмыстық Кодексінің ерекше бөлімінің I тарауында көрсетілген [контрреволюциялық](https://kk.wikipedia.org/wiki/%D0%9A%D0%BE%D0%BD%D1%82%D1%80%D1%80%D0%B5%D0%B2%D0%BE%D0%BB%D1%8E%D1%86%D0%B8%D1%8F) қылмыстардың 17-12 бұйрықтары ең жоғарғы айыпта-ату жазасын қолдану қарастырылды. [Азаматтарды](https://kk.wikipedia.org/wiki/%D0%90%D0%B7%D0%B0%D0%BC%D0%B0%D1%82) «халық жауы» деп жариялап, азаматтық құқықтардан айыру, [мемлекеттен](https://kk.wikipedia.org/wiki/%D0%9C%D0%B5%D0%BC%D0%BB%D0%B5%D0%BA%D0%B5%D1%82) қуу, дүние-мүліктерін тәркілеу, қатаң оқшаулау арқылы еркінен айыру тәрізді жазалау шаралары да кеңінен қолданылды.

1937-жылдан бастап, қазақтар арасынан ұсталатын адамдар тізімі жасалды. Ол тізімге ру басы, бай, молда, би, зиялылар, өкімет белсенділері және т.б. кірді. Соңғы жылдары қуғын-сүргін тақырыбын зерттей бастаған моңғол ғалымдары да 30-шы жылдардағы зұлматтың қазақ үшін тым ауыр болғандығын мойындап отыр. 1937-1938 жылдары саяси жаламен қанша қазақ құрбан болғандығы жайлы деректердің толық мәліметі болмауы себепті нақты тізім жасалмай отыр. Тарихшы З. Хинаятұлының мәліметінше саяси жалған жаламен 3270 қазақ жазаланған. Барлығы - 4300 отбасы, адам саны – 21000 қазақ, оның 2000-ға жуығы Х. Чойбалсаның бұйрығымен атылған екен

[115, б. 81].

1921-1940 жылдарда МХР басшыларының шағын ұлттар арасында жүзеге асырған ревалюциялық өзгерістерінің нәтижесінде қазақтардың мәдени-шаруашылық, әлеуметтік-саяси өмірінде түбегейлі өзгерістер жасалды. Қазақтар дамуы жағынан жалпы моңғол халқымен бір деңгейге теңеліп, олардың арасында партияның мақсаттарын жүзеге асыру мүмкіндігі туды.

МХРП ОК-і басшысы Моңғолиядағы қазақ ұлтының мәселесін 1938-жылы екі мәрте қарады. Онда жергілікті әкімшілік билікті орнату, өндіріс, сауда орнын құру және халықтың тұрмысы мен мәдениетін арттыруға арналған шаралар белгіленгенмен де нақты нәтижеге қол жетпеді. 1938-жылдан қазақтың әкімшілігін ру атымен емес жер-су атымен атауға шешім шықты. Қазақтар-Хужирт, Цагаангол, Дэлүүн, Тұлба, Улаанхус, Цагааннуур, Баяннуур, Сақсай және т.б. жер-су атауларымен аталған әкімшілік бірліктерге бөлінді. Бұл қазақтың қандастық-рулық бірлігін ыдыратып, ұлттық сезім, ұлттық салт-дәстүрлер, ұлттық мінез-құлқына кері әсер етіп, мәңгүрттердің көбейіп, сорақы жат көріністердің бой көрсетуінің басы болды. Сондықтан да, қазақтар мұндай жайлардың ары қарай жалғасуына қатты қарсылық көрсетіп, өздері қоныстанған өлкеде қазақтың ұлттық әкімшілік-территориялық бірлігін қайта құру мәселесін үздіксіз көтерумен болды. Сөйтіп, МХР-ның VIII құрылтайында елдегі қазақтардың талап тілегін ескеріп, олардың саяси, экономикалық жағдайын назарға ала отырып, қазақтың автономиялы жеке дара аймағын құру туралы тарихи маңызды шешім қабылдады. 1940 жылдың 25-маусымында МХР-ның кіші құрылтайында Қазақ ұлттық дербес аймағын құру туралы жарлық қабылданды. Жарлықтың негізінде қазақтардың талап-тілегін ескере отырып, елдің ерекшелігіне сай қазақтардың өзін-өзі билеу құқығын ұлттық әкімшілік-территориялық бірлік ретінде бекітті. 1940 жылы 19-20-шы тамыз күндері 84 өкіл қатысқан аймақтың алғашқы құрылтайы ашылды. Баян-Өлгий аймағы құрылып, аймақтың кіші мәжіліс мүшесіне 32 адам, аймақ әкіміне

Б. Қабый (1899-1955) сайланды. Моңғолия Мемлекеттік кіші құрылтайы, өкімет тарапынан 1940 жылы 4-ші қазан күніндегі 38-жиналысында Баян-Өлгий қазақ аймағы құрылғандығы туралы аймақ өкілдері құрылтайының шешімін заңды деп танып, ресми түрде бекітті [116, б. 55].

1940 жылға дейін Қобда өңіріндегі қазақтар большевиктік саясатты, сталиндік зұлматты, бұрын соңды көрмеген қырғынды басынан өткізсе де, ұрпақтың болашағы, ұлттық мүдде, ар-намыс, қазақи болмысты сақтау үшін қажырлы күрестерін біртұтас күш ретінде тоқтатпай жалғастырды.

1940-1955 жылдарды қуғын-сүргін жеке тұлғаларға қарсы ұйымдастырылған қамтыған кезең еді. Арнайы комиссияның құрылуы саяси репрессияның екінші кезеңінің басталуына негіз болды. Бұл комиссияның басты міндеті - қылмыс куәгерлерін жою және жан түршігерлік қан төгушілерге қарсы бағытталған тарихи шындықтан аулақ болуды көздеді. Порт-Артур ісі қатарлы желеумен 1939 жылы 78 адамды, 1940 жылы 42 адамды және 1941 жылы 86 адамды өлім жазасына кесіп, олардың тағдыры Кеңес Одағында шешілді. [117, п. 39]. Екінші кезең Моңғолиядағы қазақтар үшін жеке тұлғаларға қарсы ұйымдастырылған қуғын-сүргін шараларының ең шарықтаған кезеңі болды. Ол бірнеше факторлардың, əсіресе, Шығыс Түркістан қазақтарының ұлт азаттық күресі, Оспан батырдың саяси сахнаға шығуы, Монғолия мен сан қырлы қарым-қатынасы, елдің батысында геосаяси ахуалдың күрделенуі, қазақтарды шет елмен байланысы бар деген жалған жала мен қазақтарды  ұстап жоюға бағытталған саясат негізгі рөл атқарды.

1956-1990 жылдары болған саяси қуғын-сүргіннің үшінші кезеңі моңғол зиялыларының жаңа буынының ұлт мүддесін  қалпына келтіру үшін ұлтшылдығын әлсіретуге бағытталған. Бұл кезең Моңғолиядағы саяси репрессиялар алдымен терроризм арқылы жүзеге асырылды, бірақ келесі жылдары ол біртіндеп партиялық басқару, жазалау, жала жабу, идеологиялық қудалау, лақап аттар және депортация түрінде өтті. 1960 жылдардан бастап Баян-Өлгий аймағы қазақтарын Төв, Хэнтий, Сэлэнгэ, Дорнод т.б. алыс аймақтарға депортациялау олардың өміріне ауыр соғып, тілі мен ділінен ажырай бастады. Бұл жолы ол құқық қорғау, сот және прокуратура органдарының қатысуымен жүзеге асырылды. Репрессияның бұл кезеңі тура қазақтарға бағытталып, тіл, рухани, заттық мәдениетін жойып геноцид жасауға бағытталып, социалистік жүйеде бірге бола тұрып, Қазақстан мен Моңғолиядағы қазақтары арасындағы қарым - қатынасына балта шабуға қадам жасалынды. МХРП ның ОК нің саяси бюросының 1976 жылғы «Интернационалдық тәрбиені пәрмендендіру туралы» №149 қаулысы, орталықан жіберілген шовинист, асыра сілтеуші Л. Хүрлээнің іс - әрекеті дәлел бола алады. Осы қазақ рухани зардап шегіп, ондаған зиялылар қуғындалды. Бұл саясат қазақтардың қарсылығына болумен бірге Д.Қонаевтың араласуы арқасында толық іске асырылмады [118. п. 31].

Сонымен, қай бір халықтың болмасын шаруашылығының белсенді іс-қимылы негізгі екі үлкен бағытпен айқындалады. Ол - жер бедерін өздеріне сәйкестендіру және өздері жер бедеріне үйлесіп өмір сүру. Этнос тобының жер-су қонысы біртұтас болуы этностың қалыптасып, дамудың басты жағдайын жасайды. Сөйтіп, адамдар өзара қатынасып, бара-бара қазақ этникалық тобының даралануына мүмкіндік жасады. Демек, этностың жер-суы, ауа-райы, орналасуы олардың қауымдастығының ықтималды мүмкіндігі, келешегін де айқындауға әсер етті.

Этностық басты ерекшелік, қасиеттерінің бірі – тіл. Біріншіден, тілде этностың ерекшелігі толық, терең іске асатын күш-қуатқа ие болса, этностың басқа нышан белгілері көбінесе тіл арқылы көрініс тапты. Екіншіден, тіл халықтың бүгінгі жайын ғана емес, өткенін де өз бойына сіңіргені айқын. Үшіншіден – этностың барлық өзіндік белгілері арасында тіл ең тұрақты. Төртіншіден – тіл этностық дамуының құралы болатыны белгілі. Ал, Моңғолия қазақтары қазақ тілін таза, байырғы қалпында сақтап, қатынас құралы етіп, өмірдің барлық деңгейінде пайдаланып кеткені белгілі.

Моңғолияны мекендеген қазақтар өзінің қазақ тегінің біртұтас бейнесін сақтап қалды. Олардың этнобио, этномәдениеті, тіліне моңғол этномәдениеті, тілі кері ықпал жасамады. Себебі, қазақ-моңғол тілі біртектілігі, екі халықта ағаш уықты, кигіз туырлықты болуы олардың мәдениетінде бір-біріне қарама-қайшы келетін қарсы күштің әлсіз екендігін көрсетті.

Моңғолиядағы қазақтар қазақ этникалық тобын қалыптастырып, моңғол халқымен ассимиляцияға түспей, этносқа тән белгілерді толығымен сақтап қалғанын мойындау керек. Қазақтың шағын бір бөлігінде ғана ұлттық қасиеттерінің күш-қуатының байқалуы жалпы қазақ ұлтының тарихи биологиялық күшінің зор екендігінің бір айқын айғағы. Талай ғасырлық табиғи қатал жағдайға байланысты шыныққан қазақ этносы қандай қиын тарихи кезеңде болмасын өзінің ұлттық кодын сақтап қалды. Осылайша ХХІ ғасырдың көшіне генетикалық қорын сақтап, тіл, психология, рухани мәдениет – ұлттық жай-күй, шаруашылық, қоғамдық-тарихи біртұтас негізде бастау алған қазақ қауымдастығының ерекшеліктерімен дараланды.

**2.2 Алтай қазақтарының әлеуметтік-экономикалық, демографиялық үдерістері**

Қазақтардың бір бөлігі Шығыс Түркістан өлкесін мекендеп тұрған кезде де, Моңғолия жеріне өткенен кейін де олардың саяси-экономикалық, әлеуметтік өмірі мейілінше күрделі болды. Қазақтар Шығыс Түркістанда да, моңғол жерінде де саяси тұрғыдан Цин қарамағында болды. 1911 Моңғолия елі тәуелсіз мемлекет болуына байланысты, қазақтар сол мемлкеттің қарамағына өтті. Бүкіл қазақ халқы сияқты Моңғолия жерін мекендеген қазақтардың әлеуметтік құрылымы жөніндегі мәселеге ғылыми тұрғыдан талдау жасау-тарих ғылымын алдына қойылып отырған күрделі міндеттің бірі. Көшпелі мал шаруашылығымен айналысқан көшпелі халықтың, соның ішінде қазақтардың әлеуметтік құрылымы тақырыбына қалам тартқан ғалымдар да аз емес. Алтай тауының теріскей беті Қобда өңіріне алғаш қоныстанған қазақтар Орта жүз абақ-керей рулары екенін жоғарыдағы тараушаларда атап өттік. Олар негізінен Ертіс өзенінің солтүстігі, Батыс Алтай тауы жағын мекен еткен қазақтардың ұрпағы. Бұл өлкеге алғаш тұрақты қоныстана бастаған қазақтар негізінен абақ-керейдің шеруші, жәдік, ителі, қарақас, жәнтекей, молқы руларының ауылдары. Олар алғашқы кезде Алтайдағы қазақтардың рулық билік жүйесін сақтау мақсатында ұйымдасты. Жергілікті рулық жүйе құрып, төре, билерге бөлініп, жеке дара немесе аралас рулардан құрылған әкімшілік бірілігі болды. Қазақтарды Қобда бетіне әуелі амбы (сұлтан), үкірдайлардың (болыс) көш бастап келуі олардың рулық билік жүйесін сақтап қалуға ерекше әсерін тигізді.

Абақ-керейлерді ХІХ ғасырдың басында төре ұрпағынан шыққан хандар билейтін еді. 1826 жылы Абақ-керейді басқарып келген Абылай әулетінен шыққан Әбілғазы ұлы Көгедай дүние салып, билік оның баласы Әжі төреге өтеді. 1830 жылы бұл жүйені төрт би деген жүйемен алмастырған кезде де, төрт биге төре тұқымдарының өкілдері тағайындалды. Қазақтардың «төрт орын» деп аталып кеткен бұл жүйесі маньчжур-қытай жүйесімен қатарласа жүргізіліп, көбіне қазақтардың ішкі мәселелерін шешумен айналысатын болған. Қазақтар арасындағы сот билігін билер жүргізгені белгілі. Билер соты бүкіл қазақ арасындағы шариғат және әдет-ғұрып негізінде дауларды шешіп отырды. Қазақтар арасында 1911 жылға дейін амбы, тәйжі, үкірдай, залың, зәңгі деп аталатын 5 сатылы билік жүйесі қалыптасып, ол белгілі бір ру, ата, әулеттерді негізге алды [119, б. 8]. Қобда қазақтарын ру, атаға бөліп бес сатылы әкімшілік жүйесімен басқарғанымен, оларға жалпылай хан ұрпақтарына тән «амбы» атағы берілді. Қобда қазақтарын басқарған сұлтандар Әбілпейіз немересі Сәменұлы Жәңгір, Жәңгірұлы Адайлар болды. Адай төре Сақсай өзені бойын мекендеген. Ол 1902 жылдан бастап билік жүргізіп, 1937 жылы Сталиндік нәубеттің құрбаны болды. Самархан төре кезіндегі ителі руының ауылдары оған төлеңгіт болып, әртүрлі қызмет атқарды. Салық төлеп, бірге көшіп-қонып жүрген. Одан кейін ителі руының ауылдары бір үлкен ел болып, Тәйжі төре әулетінің адамы билеген. Абақ-керей руларынан жәнтекей, шеруші, шұбарайғыр, молқы, қарақас, жәдік, ителілер Қобда бетіне келіп мекендеген. Жеке әкімшілік бірілігі үкірдай болып құрылған рулардың саны жағынан көбі жәнтекей, шеруші, қарақас болды [119, б. 25].

Цин империясының қазақ арасындағы өкілі сайланбай, ол жоғарыдан тағайындалатын болды. Гүн императордың үкімдерін жергілікті жерде жүзеге асыруға міндетті болған. Гүннің ұсынысымен амбы тағайындалды. Амбының және үкірдайлардың міндеті халықтан империяның қажетіне салық жинау, халықтың көңіл-күйі, хал-жағдайы туралы жоғарғы орындарға хабарлап отыру болған. Ал, зәңгі, күнде, бошық сияқты шенеуліктер амбы мен үкірдайдың үкімдерін халық арасында орындап отыру міндетін атқарды

1905 жылы Алтайдағы Маньчжурия өкілі Чинсай Қобда қазақтарын «оң қол» етіп ұйымдастыруға талпынған ниетті іске аспады. Ол кезде қазақтардың келесі ұрпағы билікке келіп, Тілеудіұлы (қарақас), Жылқышы Сүкірбай (шеруші), Жуанған Мәйітұлы (молқы), Мұрындық Көбешұлы (базарұқл) және т.б. үкірдай дәрежесіне көтеріліп, елдің ішінде өзгерістер енгізе бастады [119, б. 55].

Бұл өңірдегі қарақас руын Т. Бітімші 1911 жылға дейін басқарған. Олар қазақтың басқа руларына қарағанда Дамбийжанцанның талан-таразысына түсіп, көп адамдары қырғынға ұшырады. Сол оқиғадан кейін олар Алтайға асып кетіп, қалған қарақастар саны үкірдайлыққа жетпеді

Жәнтекей руының Қобда бетіне мекендеген бөлігіне алғаш Көбеш батыр үкірдай болды. Ол Самархан төремен іргелес, Сақсай өзені бойын мекендеген. Оның баласы Мұрындық, кейіннен немересі Байқадам мұрагерлік етсе, Шеруші руына Жылқышы үкірдай болып, кейін баласы Дөрбетхан мұрагерлік етті.

Молқы руының үкірдайы Жота Мәйітұлы еді. Шұбарайғыр руының елі аздығынан жәнтекей үкірдайына қарасты болды. Қобда бетіндегі ителі руы да үкірдайға жетпеді. Ал, жәдік руы тек 1921 жылдан кейін ғана келе бастаған [119, б. 58].

Алтай тауының теріскей бетіне алдымен жоғарыда аталған абақ-керей рулары қоныстанып, олар әр дәуірде басқа рулардың келуімен бірге төре, қожа, ноғай, ұйғыр, өзбек және т.б рулармен толығып отырды. Олар өзара етене араласып, қазақтың менталитетін ортақ қасиет етіп, біртұтас қазақ субэтносы құрамында өмір тірілігін жалғастырды. Бұл өңірдегі қазақтар Орта жүз тайпаларының генетикалық, биологиялық дамуының жалғасы болды және де басқа да түркі тектес саны аз әулеттердің келуіне байланысты Моңғолиядағы қазақ этносының ру-тайпалық құрылымы қалыптастырды. Моңғолиядағы қазақ этносының ру-тайпалық құрылымын анықтауда Р.Шынайдың «Моңғолия қазақтарының ата-тек шежіресі» атты шежірелер жинағының арқау болғанын атап өткен жөн [120, б.б 65-80]. Бұл еңбекте абақ-керейдің 12 ата руының шежіресіне талдау жасалған.

Алтай тауының теріскей бетіне қазақ рулары қоныстанып, қазақтың генетикалық тобының қалыптасуына әсерін тигізген фактор олардың шаруашылығымен тікелей байланысты. Натурал тіршілікпен қатар, ұсақ товар өндірісімен шұғылдана отырып, өздерінің тұрмыс-тіршілігіне, қоғамға қажетті бұйымдар мен шикізатты өндіріп, өңдеп келді. Қазақтардың негізгі шаруашылығы, тіршілік көзі, экономикалық және әлеуметтік жағыдайының негізгі тірегі көшпелі мал шаруашылығы еді. Жалпы қазақтардың бұл өңірге қоныстануының басты себебіде-тіршілік көзі болған мал шаруашылығы еді. Алтай тауының теріскей беті, күнгей жағы мал шаруашылығы үшін таптырмас мүмкіндік еді. Жайлауы қоңыр салқын, қыстауы қыраты мол, суы таза, шөбі шүйгін мал шаруашылығымен айналысатын қазақтар үшін қолайлы болды. Қазақтың Абақ-керей руының мал жайлымы туралы Г.Ф. Астафьев былай деп жазады: «...Осы елді мекеннің кейбір жерлеріне көшіп-қонып мал жайлап отыруға қолайлы еді. Көшпелі мал шаруашылығының негізі қыс пен жазға жайлымы мол болуы қажет. Мәселен, Алакөл ойпаты мал қыстауға өте қолайлы болсада жайлауға жайсыз болатын.» [121, с. 143] деп мәлімдеді. Демек, қазақ руларының үлкен бір бөлігі, жайлымның осындай қолайсыздығынан қыс, жаз айларында үнемі көшіп-қонып жүруге мәжүбір болды. Әсіресі, қыстау мәселесі қиындық тудырғанын ескеріп, Е.Г. Грумм-Гржимайло: «Алтайда жер дауы негізінен қыстауға қатысты болды» [122, с. 414] деп жазады. Қыстау мен жайлаудан таршылық көрген қазақтардың біраз рулары, Алтай тауының теріскей бетіне жылжып қоныстануы, оладың мал шаруашылығындағы кездескен қиындықтардан құтылуға мүмкіндік берді. Қазақтар өздерінің күнделікті өміріне қажетті заттарын мал шаруашылығынан және аздаған бөлігін аң аулау, егін салу, қол өнер арқылы тапқан. Малы көп ауылдардың жайлым көлемі де ауқымды болды. Бұл өңірге қазақтардың мекендей бастаған кезде, сол жердің тұрғылықты халқы урианхайлардан жерді алым салық төлеп иеленсе, кейін қазақтың билері мен байлары меншікті өріс, қонысқа ие болып, белгілі бір жерлерге мекендеп, жайлымын кеңейтіп, шаруашылығымен айналыса бастады. Аталмыш өлкеге қазақтардың қоныстанғанан кейінгі 30 жыл уақыт өткенде қазақтар, Қобда өзенінің батысы, Оңтүстігінде Даян, Сырғалы, Сақсай, Буянт, Дэлүүн өзендерін қыстап, жайлап отырды. Бұл жайында орыс ғалымы В.В. Сапожников: «Моңғолиядағы қазақтар Қобда өзенінің бойын қыстап, тау жоталарымен Сырғалы, Даян көлі, Сақсай өзенінің сағасымен жалғыз ағаш жерін жайлайтын еді» [123, с. 128] деп жазды.

Алтай тауының теріскей бетіне мекен еткен қазақтардың шаруашылығы жайлы, мал саны т.б. мәліметтер толық зерттелмеген. Алайда, қазақтардың мал саны туралы Г.Е. Грумм-Гржимайлоның жазып қалдырған мәліметтеріне сүйенер болсақ, 1905 жылы 473 000 бас мал болып, оның ішінде жылқы -38 000, қой, ешкі-408 000, сиыр-13 000, түйе-12 000 болғанын айтады. [124, с. 301]. Қазақтар мал шаруашылығымен қоса, аңшылықпен де айналысқанын атап өттік.

ХХ ғасырдың басында Ресейдің базарларында қымбат бағалы суыр терілеріне айырбас сауда жасаған қазақтар жайында А.Н. Казнаков: «...Оларға қарағанда, қазақтар аң аулау арқылы, өз шаруашылықтарының белгілі бір бөлігін қамтып отырған байқалады» [125, с. 22] деп мәлімдеме жасады. Яғни, бұл өңірдегі қазақтар мал, аң терісі өнімдерін өздерінің күнделікті қажеттілігі үшін қалдықсыз технологиялық әдістермен өңдеп, пайдасына асырып отырғанын аңғаруға болады. Сонымен қатар, малшаруашылығы өнімдерін жақын базарларға шығарып, айырбас сауда арқылы өздеріне қажетті бұйымдарын алып отырған. А.Н. Казнаковтың мәліметіне қарағанда қойдың бағасы-3 шәй, жылқы бағасы-15 шәйға бағалаған. Қобда өзенінің жағасында Даян өткелі маңында Қытайдың сауда дүкені болғанын айтады. Сол кездегі халықаралық саяси жағдайға байланысты 1911-1912 жылдары Қытай саудасының қарқыны төмендеп, Ресей саудасының үлесі басым болды.

1921 жылы қызыл төңкерістен кейін, бұл өлке қазақтары қоғамдық-экономикалық өзгерістен жасауға бағыт алды. Алайда, қазақтар тарапынан үнемі қарсылыққа душар болып, ұзақ уақытқа дейін іске аспады. Моңғолия қазақтарының экономикалық өмірінде кездескен қызыл төңкерістің, экономикалық саясаттың басы байлар мен билердің қолындағы дәулетін 1929 жылы жаппай конфискілеуден басталды.

МХРП сының VIII съезінің орынсыз қабылданған шешімі бойынша, 1930 жылы қазақтар арасында коммуна құру халықтың наразылығын тудырды. Солақай саясаттың кесірінен қазақтардың 80% Алтайға қарай үдере көшіп, мал-мүлкінен айырылды. 1937-1938 жылдары Сталиндік зұлмат кезінде бұл өлкедегі қазақтарының шаруашылық өмірінде де қиыншылықтар болды. Ұсталған адамдардың мал-мүлкін тәркілеп, талан-таражыға салды. 1939 жылдары мал шаруашылығын қалпына келтірмейінше қазақтардың жағдайы ауырлай түсті. 1939 жылы Сталиндік нәубеттен кейін тұралап қалған халық шаруашылығын қалпына келтіру үшін, қазақтарға жаңадан жайлым жерлер қосып беріп мал дәрігерлік бөлімшелер ашып берді. Соның нәтижесінде 1935 жылы қазақтардың мал басы саны 420 мыңдай болса, 1939 жылдың соңына қатай 533 мыңа жетті [125, с. 5]. Алтай тауының теріскей беті мал жайлымына тиімді болуы, қазақ халқының шағын бір бөлігі осы өлкені мекен етіп, шаруашылығын жалғастаруға өз ықпалын тигізді. Бұл өлкеге қазақтардың қоныстанғаннан кейін, Баян-Өлгйи аймағы құрылғанға дейін қазақтардың шаруашылық қатынастарында қиыншылықтар кездескенімен, күнделікті тіршілігі үшін қажымай күрес жүргізіп, өлке табиғатына бейімделген мал шаруашылығын меңгеріп, материялдық өндіріс жүргізіп отырды.

Сөйтіп, Алтай тауының теріскей бетіне қазақ ауылдары шоғырланып, шаруашылығымен шұғылданып келді. Кейін, шаруашылықтың басқа салаларын меңгеріп, өздерінің өмірге қажеттіліктерін тауып, тиімді пайдаға асыруы, бұл өлкедегі қазақ субэтносының қалыптасуы мен дамуына өзіндік әсерін тигізді.

Моңғолия қазақтарының әлеуметтік-экономикалық жағдайының одан әрі қарыштап дамуы, халықтың демографиялық үрдісімен тығыз байланыста болатындығы белгілі. Өйткені, кез-келген этностың демографиясы белгілі бір өлкеде қалыптасып қоныстанған халықтың демографиялық жағынан өсуі, құрамы, тығыздығы, қала мен ауылдық жерге орналасуы сияқты жағдайлармен айқындалады. Шыққан ру тегіне қарамастан әрбір адам өндіріс күші ретінде шаруашылықтың барлық салаларындағы іс-әрекетке қатысқандықтан олардың саны, жыныстық және жас ерекшеліктері, қоныстануының маңызы зор.

Моңғолия қазақтарының саны, құрамы, шаруашылық өмірге қатысуы және олардың механикалық қозғалысы этностың қалыптасуы, дамуымен тығыз байланыста болғандықтан арнайы ғылыми дәлелдермен қарастыруды қажет етеді.

Қобда өлкесіне қазақтар қоныс тепкен кезде тек мал шаруашылығымен айналысып үнемі көшіп-қонып жүргендіктен жалпы адамдардың түтін саны туралы толық дерек сақталмады. 1905-ші жылдары мұндағы қазақтардың жанұя саны 1370 шамасында болған. Моңғол ғалымы Ж. Цэвээн қазақтардың жалпы саны жайында шындыққа едәуір жақын деректі келтірді. Ол «1860 жылдардан Алтайдың бергі бетінде мекен еткен қазақтардың саны көп емес. Өткен жылғы мәлімет пен (1923 ж.) Қобда бетінде жүргізілген зерттеуге қарағанда қазақтардың отбасы саны - 1870, бір отбасында төрт адамнан деп есептесек 7480 адам, бір шаңырақта алты адам деп есептесек 11220 адам болар еді»

[98 б.150] - деп атап көрсетті. Бірақ 1905-1923 жылдар аралығында бұл өлкедегі қазақтардың жиі көшіп-қонып жүруіне байланысты, адам санының тұрақты өсуіне кері әсерін тигізіп отырған. Осы орайда, Алтай тауының теріскей бетіндегі қазақтардың саны туралы кейбір деректерге тоқталып өтсек: «...1922 жылы қазақ (аймақтан кейінгі екінші дәрежелі әкімшілік бірлік болған) шығарған анықтама болмақ. Ол анықтамада 1000-ға жуық шаңырақ болды деген дерекке қарасақ, барлық шаңырақ қамтылғандығы байқалады. 1934 жылы қазақ хошунының шаңырақ саны - 3834, адам саны - 18699 болса, ерлер 7690, әйелдер 9733, молда 1276 делінген. Ал Қобда аймағына қарасты болған 1938 жылдары бұл аймақтың барлық адам санының 33% немесе 21000 қазақ адам, 4300 түтін, 3 хошуун, 9 (үшінші дәрежелі әкімшілік) сұмын, 74 баққа (төртінші дәрежелі әкімшілік ) бөлініп өмір сүрді» [125, п. 23]

Бұл сан шындыққа жуық болғандықтан 1923 жылмен салыстырғанда шаңырақ саны - 2430, адам саны - 13520 мен қосылса жыл сайын 620 шаңырақ, 901 адаммен толығып арта түскен. 1939 жылы Қобда аймағында 24736, Завхан аймағында 215, Увс аймағында 2, Көпсукөл аймағында 1, Уланбатор қаласында 2 қазақ санаққа тіркелгеніне қарасақ, қазақтың барлық саны 24956 адам болғаны байқалады. 1940 жылғы санақ бойынша Баян-Өлгий аймағында 23544, Говь-Алтай аймағында 157, Завхан аймағында 60, Төв аймағында 7, Увс аймағында 17, Қобда аймағында 1982, Көпсукөл аймағында 3, Ұланбатыр қаласында 2, барлығы 25576 қазақ адам санаққа тіркелсе, 1950 жылы 29620 қазақ тіркелді. [126, п. 37]

Қобда өңіріне алғаш қоныстанған қазақтардың демографиялық даму тарихын зерттей отырып, жекелеген өңірдің дамуындағы ерекшеліктер мен алдағы міндеттерді ашып көрсету, қоғам дамуының негізгі көзі – қазақ этносының дамуын зерттеу негізгі мақсаттардың бірі.

Жалпы алғанда, Алтай тауының теріскей бетіне қоныстанған қазақ этносының демографиялық үрдісі ауқымының кеңдігі мен күрделілігі зерттеудің ғылыми және қоғамдық сұранысқа ие екендігін көрсетеді. Демек, шетелдегі қазақ диаспорасының тарихи мәселесі еліміздің, ұлтымыздың әрі қарай өсіп өркендеуіне, егеменді еліміздің жаһандық әлемдегі орнын айқындауда өзіндік үлестерін қоса алады деген ойдамыз.

Бүгінгі күнге дейін Моңғолияда барлығы 11 халық санағы жүргізілді. Алғашқы санақ 1918 жылы болып, сандық үлесі шамамен 648,1 мың адамды құрады [128, п. 18]. Алайда зерттеушілердің айтуынша бұл санаққа көшпелі өмір салтын ұстанған және үнемі қоныс аударған жергілікті тұрғындар, оның ішінде қазақтар енбей қалған. Одан кейінгі халық санағы 1935 ж., 1944 ж., 1956 ж., 1963 ж., 1969 ж., 1979 ж., 1989 ж., 2000 ж., 2010 ж., 2020 жылдары жүргізілді. Ал 1947, 1950 жылдары кезектен тыс халық санағы жүргізілді Дегенмен, Моңғолияда алғашқы жылдары жүргізілген халық санағының нақты ғылыми әдістемесінің жоқтығы, санақ жүргізушілердің біліктілігінің төмендігі, ауылдардың бір-бірінен алыс орналасуы, әр түрлі аймақтардағы халық саны туралы ақпараттың дәл еместігі, байырғы халықтың санаққа күдікті және сенімсіз қарауы ақпараттардың сенімділігін төмендетті.

1940 жылы Баян-Өлгий аймағы құрылғанға дейін қазақ халқының басым бөлігі Қобда жерінде өмір сүрді. 1905 жылы Қобда жерінде 1370 ке жуық, 1922 жылы 1000 ға жуық қазақ отбасы болды. 1934 жылы Қобда аймағындағы қазақтардың жалпы саны - 18699 адамды құраса, ал 1938 жылы - 21000 адам немесе 33% қазақтар болды [129, п. 17]

1931-1938 жылдардағы реформа нәтижесінде Моңғолияда жергілікті өзін-өзі басқарудың жаңа жүйесі қалыптасып, нәтижесінде әкімшілік бірліктер құрылды. Олар аймақтар (аймақ), сұмындар (округтер) және бақтар (бөлімшелер).

1939 жылы Қобда аймағында - 24736, Завханда - 215, Увсда - 2, Хөвсгөл аймағында - 1, Уланбатор қаласында - 2 қазақ тіркеліп, барлығы 24956 қазақ болды.

1940 жылы 10 аймақтан (округтен), 56 бөлімшеден, 7063 отбасынан, 32301 адамнан тұратын Баян-Өлгий аймағы құрылған кезде қазақтардың саны 23544 адамды құрады. Яғни, барлық облыс тұрғындарының 72,9% болды.

1956 жылғы санақ бойынша Моңғолия халқының саны - 2 миллион 043 959 адам болса, ал қазақтардың саны - 38 765 адамды (өсім 4,3%), соның ішінде Баян-Өлгий аймағында қазақтардың саны - 29 750 адамды құрады. [130, п. 28].

Жергілікті өзін-өзі басқарудың жеке әкімшілік бірлігі шегінде 1947 жылы қазақтар тұратын сұмындық (округтік) Тұлбаның демографиялық жағдайдына тоқталып өтсек, жалпы аймақтың 10 тармағында тек қана қазақтардың саны - 3210 (оның 1554 -і ерлер, 1656 -сы әйелдер), отбасы саны - 716 болды. 1956 жылғы санақ бойынша Тұлба сұмынында 717 адам тіркелсе, қазақ халқының саны - 3491 адамға жетті (жылдық өсім 31 адам) [131, п 18].

Моңғол Халық Республикасында 1938-ші жылы жергілікті әкімшілік жүйесіне реформа жасалды.Осы елдегі қазақтардың өз ру атауларымен аталып келген әкімшілік-басқару жүйесін жойып, жер-су атауларын берді. 1938 жылы тамызда Орта Жүздің Абақ-керейдің Ботақара, Шұбарайғыр сұмандарын біріктіріп, 1000-ға жуық қазақ отбасынан құралған Тұлба -Меңдікөл сұмыны құрылды. Бұл әкімшілік бірлікке қазіргі Баян-Өлгий аймағының Дэлүүн сұмынының Шегіртай өлкесінен бергі 1, 2 ,3 бақ және Бұғыты сұмынынң 2 бақ бірлігі қамтылып, Тұлба 11 бақтан құралды. Бұл сұмын этникалық құрамы жағынан алғанда, Ботақара рулары - 1, 2, 3, 4,7 бақтарда Шұбарайғырлар 8, 9, 10 бақтарда қоныстанды. Кейін 1940 жылы Баян-Өлгий аймағы құрылғанда аймақ 10 сұмын, 56 бақ, 7063 түтін, 32301 адамнан құралып, қазақтардың жан саны - 23544 болды [132, п 23]. Моңғол Халық Республикасында 1944, 1947 және 1956 жылдары халық санағы жүргізілді. Сол санақтардың нәтижесінде Моңғол Халық Республикасындағы қазақтардың жан саны, білімі және т.б демографиялық ақпараттар қалыптасты. Мәселен, Тұлба сұмыны халқының 1947 жылғы демографиялық ахуалын төмендегі кестеден байқауға болды.

1-ші кесте

|  |  |  |  |  |
| --- | --- | --- | --- | --- |
| **Бақ (бөлімше)** | **Ер** | **Әйел** | **Барлығы** | **Түтін саны** |
| 1 бақ | 184 | 205 | 389 | 88 |
| 2 бақ | 152 | 156 | 308 | 70 |
| 3 бақ | 153 | 164 | 317 | 68 |
| 4 бақ | 146 | 164 | 310 | 67 |
| 5 бақ | 178 | 191 | 367 | 77 |
| 6 бақ | 134 | 154 | 288 | 65 |
| 7 бақ | 150 | 160 | 310 | 73 |
| 8 бақ | 143 | 175 | 318 | 71 |
| 9 бақ | 167 | 148 | 315 | 70 |
| 10 бақ | 147 | 139 | 286 | 67 |
| **Барлығы** | **1554** | **1656** | **3208** | **716** |

1947 жылғы халық санағы кезінде Тұлба сұмынының 3 бақ тұрғындарының негізгі бөлігін ботақара руының нұра тармағы құрады. Олардың барлық жан саны - 317 адам болып, 1-4 жастағылары 33 (ұл-16,қыз-17), 4-5 жастағылары 26 (ұл-15,қыз-11), 6-7 жастағылары 21(ұл-10, қыз-11), 8-12 жастағылары 31(ұл-10,қыз-20), 13-18 жастағылары 54 (ұл-30,қыз-24), 19-20 жастағылары 11 (ұл-4, қыз-7), 21-25 жастағылары 13 (еркек-3, келіншек-10), 26-45 жастағылары 76 (еркек-37, әйел-39), 46 жастан жоғарғылар 52 (еркек-27, әйел-25) болды. Некедегілердің саны - 224 (112, 112) еді. Монғол жазуын білетіндер 7, қазақша хат танитындар 75 (еркек-46, әйел-29), хат танымайтындар 242 (еркек-107, әйел-135) болды. Толық емес орта білімі бары 1, мектеп оқушыларының саны - 19 (ұл-10, қыз-9), малшылар 216 (еркек-110, әйел-116), мемлекеттік қызметшілердің саны - 2 (2) болғандығы жайлы деректер архивтерде сақталған. Тұлба сұмынының басқа бақ тұрғындарының да демографиялық жай-күйі осыған деңгейлес болды. [133, п. 81].

Тұлба сұмыны халқының 1956 жылғы демографиялық жайы

2-ші кесте

|  |  |  |  |  |  |
| --- | --- | --- | --- | --- | --- |
| **Бақ(бөлімше)** | **Түтін саны** | **Еркек** | **Әйел** | **Барлығы** | **Отбасы мүшелері** |
| 1 бақ | 81 | 149 | 160 | 309 | 345 |
| 2 бақ | 62 | 126 | 144 | 270 | 307 |
| 3 бақ | 61 | 133 | 141 | 274 | 296 |
| 4 бақ | 60 | 129 | 139 | 268 | 299 |
| 5 бақ | 79 | 163 | 186 | 349 | 368 |
| 6 бақ | 56 | 132 | 141 | 273 | 287 |
| 7 бақ | 108 | 303 | 283 | 586 | 524 |
| 8 бақ | 49 | 121 | 120 | 241 | 263 |
| 9 бақ | 46 | 101 | 118 | 219 | 244 |
| 10 бақ | 60 | 115 | 114 | 229 | 265 |
| 11 бақ | 55 | 127 | 133 | 260 | 293 |
| **Барлығы** | **717** | **1599** | **1679** | **3278** | **3491** |

Кестеден көріп отырғандай, 1947 жыл мен 1956 жылдар аралығындағы Тұлба сұмынының халқының өсімінде айтарлықтай өзгеріс жоқ. 1956 жылғы санақ бойынша жан саны - 3491 болса, 1947 жылы ол 3208 болып отыр. Яғни 283 жан қосылып, жылдық таза өсім 31 адамды құраған. [130, п. 101].

1950-1960 жж. Моңғолияда статистикалық жоспарлаудың орнатылуына байланысты методология мен халық санағы бағдарламасы айтарлықтай жақсарды. Моңғолиядағы Экономикалық Өзара Көмек Кеңесінің жаңа санақ әдістемесі бойынша 1969, 1979, 1989 жылдары тұрғындар мен олардың тұрғын үй қорын санау жүргізілді.

Қазақтардың саны туралы статистикалық мәліметтер

Халық санағы

3-ші кесте

|  |  |  |  |  |  |
| --- | --- | --- | --- | --- | --- |
| **№** | **Қала, аймақ** | **1963** | **1969** | **1979** | **1989** |
| 1. | Архангай | 58 | - | - | 90 |
| 2. | ***Баян-Өлгий*** | ***38765*** | ***48900*** | ***62100*** | ***82750*** |
| 3. | Баянхонгор | 26 |  |  | 9 |
| 4. | Булган | 48 | - | - | 8 |
| 5. | Говь-Алтай | 14 | 0,1 | 0,1 | 98 |
| 6. | Дархан | - | 0,2 | 1,1 | 3116 |
| 7. | Дорнод | 265 | 0,1 | 0,1 | 220 |
| 8. | Дорноговь | 95 | 0,3 | 0,4 | 872 |
| 9. | Дундговь | 151 | - | - | 3 |
| 10. | Завхан | 33 | - | 0,3 | 68 |
| 11. | Өверхангай | 10 | - | - | 65 |
| 12. | Өмноговь | 19 | - | - | 18 |
| 13. | Сухбаатар | 53 | - | - | 3 |
| 14. | Сэлэнгэ | 321 | 0,7 | 1,5 | 3229 |
| 15. | Төв | 834 | 0,6 | 1,0 | 2167 |
| 16. | Увс | 401 | 0,3 | 0,7 | 950 |
| 17. | Хөвсгөл | 81 | - | - | 24 |
| 18. | Хэнтий | 184 | - | - | 24 |
| 19. | Қобда | 5060 | 6,4 | 9,4 | 12814 |
| 20. | Эрдэнэт | - | - | 0,4 | - |
| 21. | ***Уланбатор*** | ***2646*** | ***3,2*** | ***5,6*** | ***9005*** |
|  | **Барлығы** | **47,7**  **(4,7%)** | **62,8**  **(5,3%)** | **84,3**  **(5,3%)** | **120,5**  **(5,9%)** |

Жоғарыдағы статистикалық мәліметке қарағанда, қазақтардың негізгі тобы Баян-Өлгий, Қобда, Хэнтий, Тув, Селенг, Увс аймақтарында және Уланбатыр қаласында өмір сүрген. Бұл кезеңде халықтың әлеуметтік жағдайының, әсіресе денсаулық сақтаудың айтарлықтай жақсаруына байланысты нәресте өлімінің төмендеуі, туудың жоғары деңгейге көтерілуі мен халықтың табиғи өсімі байқалады. Дәл осы кезеңде урбанизация үдерісі жоғары деңгейде болған. Көптеген қазақ отбасылары ауылдарын тастап, өнеркәсіп орталықтарына қарай ағылып, белгілі бір кәсіппен айналысу мақсатында ірі қалаларға келіп қоныстанды. Сол себептен де қаладағы қазақтардың үлес салмағы жылдан жылға өсіп отырған.

Уланбатырдағы қазақтардың санының өсуіне келер болсақ, 1956 жылғы санақ бойынша астанада 118 387 адам тұрса, қазақтардың саны – 1971(1,7%), 1963 ж. - 223 695 (2646-1,2%), 1969 - 261 096 (3238 – 1,2%), 1979 - 401035 (5634 – 1,4%), 1989 - 548364 (9005 – 1, 65%) өсіп отырған [156, п. 29].

Диаграмма 1



Диаграммада көріп отырғанымыздай 1939 жылғы статистика бойынша Моңғолия жерінде 24956 қазақ тұрып, жалпы халықтың 4,7% қазақтар екенін көрсетеді. 1956 жылы 36,7 мың қазақ, 1963 жылғы халық санағы бойынша 47,7 мың қазақ ұлты (оның 24,1 мыңы ерлер мен 23,6 мыңы әйелдер) есептеліп, жалпы халықтың 4,7% ын қазақтар құрағанын көрсетеді. 1969 жылы қазақтардың үлесі 5,2%-ға дейін өсті және 62,8 мың (31 мың ерлер, 31,8 мың әйелдер) болды. 1979 жылғы халық санағы бойынша қазақтар 84,3 мыңға (42,68 мың еркек, 41,65 мың әйел) және 1989 жылғы халық санағы 120,5 мыңға жетіп, Моңғолиядағы жалпы халықтың 5,9% құрады [134, р. 24].

Сөйтіп, Алтай тауының теріскей бетіне қазақ ауылдары шоғырланып, шаруашылықтың негізін құраған-мал шаруашылығымен шұғылданып келді. Кейін шаруашылықтың басқа салаларын меңгеріп, белгілі бір кәсіппен айналысып, оған бейімделуі, бұл өлкедегі қазақ субэтносының қалыптасуы мен дамуына өзіндік әсерін тигізді. Баян-Өлгий аймағының құрылуы бұл өңірдегі қазақтардың қоғамдық-экономикалық өміріне жаңа мүмкіндіктер ашып берді. Жоспарлы экономика дәуірінде жалпы шаруашылықта кейбір жетістіктер болғанымен халықтың өз малының (бірлестік мүшесінде 75 басты мал болды) болмауы олардың экономикалық мүмкіндіктерін шектеумен келді. Міне, соның кесірінен нарықтық экономикаға өткен өтпелі кезеңде әр аймақтағы қазақтардың тұрмысы қиындыққа тап болды. Баян-Өлгий аймағының жалпы экономикалық ахуалы осы өңірдегі қазақтардың тұрмысына әсерін тигізбей қоймады. Себебі мал санының азаюы, экономиканың құлдырауы, жоспарлы экономикалық саясаттың үстемдігі мен аймақ орталығының мал шаруашылығымен айналысатын өлкелерден шалғай орналасуы кері әсерін тигізбей қоймады. Өтпелі кезеңдегі қиыншылықтарға қарамастан Моңғолиядағы ірі қалаларда қазақтардың демографиялық ара қатынасы жылдан жылға өсіп отырған. Бір жағынан оған қазақтардың белгілі бір кәсіпті игеруге деген талпынысы болса, екінші жағынан ұрпақтың болашағын ойлап, яғни, білім алуына қолайлы ортаны қалыптастыратын ірі қалалар қоныстануы болды. Бұл урбанизациялану үрдісін жеделдетіп, қала қазақтары санының өсуіне алып келді.

**2.3 Баян-Өлгий қазақтарының әлеуметтік- демографиялық дамуының ахуалы**

Моңғолия қазақтарының демографиялық үрдісіне ғылыми талдау жасай отырып, халқының 92%-ын қазақтар құрайтын аумақтық-әкімшілік бірліктерінің бірегейі ретінде Баян-Өлгий аймағының әлеуметтік-экономикалық дамуына, демографиялық өсіміне талдау жасау қажет.

1912 жылы Богдахан қазақтарды өзіне бағындыру туралы ресми шешім қабылдап, оларға белгілі бір аумақты бөліп беріп, лауазымдары мен тиісті дәрежелерін атап көрсете отырып, жергілікті билеушілерді тағайындады. 1940 жылға дейін қазақтарды басқарудың негізгі басшылығы Қобда аймағында болған еді. Моңғолияны мекендеген қазақтардың тарихында 1938 жылғы 28 маусымдағы №50-ші қаулының қабылдануы үлкен маңызға ие болды. Өйткені, 1940 жылы Моңғолияның батыс өлкесін мекендеген қазақтар өз алдына шаңырақ көтеріп, әкімшілік-территориялық «Баян-Өлгий» деп аталатын қазақ аймағының негізі қаланды [135, с. 354].

1940 жылы тамыз айында 20 киiз үймен алғашқы құрылтайы болып өткен. Осы құрылтайда қазақтың ұлттық Баян-Өлгий аймағын құру туралы қаулы қабылданып, оның басшысы ретiнде Бежеұлы Қабиды сайлау туралы шешiм шыққан. Баян-Өлгий аймағы құрылғанда оның құрамында, 10 аудан (сұмын), 56 ауылдан (бақ) тұрған екен. Бұнда 7063 отбасы, 32 мыңнан астам адам, 9 миллионнан астам малы болған екен [135, с. 358].

Баян-Өлгий қазақ аймағы құрылуы нәтижесінде қазақтардың жер көлемі 45,8 мың болып қалыптасты. Баян-Өлгий аймағы географиялық жағынан Моңғолияның батысында, батысынан Шығыс Қазақстан, солтүстігінде Ресей, оңтүстігінде ҚХР-сымен іргелес орналасқан. Пайдалы қазбалары мол алтын, күміс, вольфром өндіріледі. Даян, Тұлба, Қаракөл, Далакөл Суықкөл сияқты үлкенді-кішілі 20 дан астам көлі, 400 ден астам өзені бар. Жылдың 4 мезгілінде мал жайлымына шұрайлы осынау таулы алқапта қазақ ұлтының бір бөлігі өмір кешуде [136, б. 98].

Бұл өлкедегі қазақтардың шаруашылығының құрылымында жартылай көшпелі, жартылай отырықшы сипатқа ие, малдың барлық негізгі түрін, сондай-ақ қодас қазақтар өсіретін мал шаруашылығының маңызы зор. Мысалы, 1970 жылғы мәліметтер бойынша аймақ көлемінде мал санының 60% қой, 25,5% ешкі, 6,9% ірі қара, 6,2% жылқы және 1,4% түйе болды [137, с. 91]. Мұнда дәстүрлі мал шаруашылығы мен ветеринарияның негізгі әдіс-әдістері қызмет етеді. Егер Кеңестік Қазақстанда индустрияландыру, ұжымдастыру, урбанизация, білім берудің, заманауи медицинаның таралуы бұрынғы көшпелі мәдениеттің ыдырауына ықпал етсе, Моңғолияда керісінше әлеуметтік-экономикалық жағдайлар аясында біршама қолайлы болды. Бұл жайында ғалымдар С.Е. Әжіғали мен Н.Қ. Байғабатова «Қазақтар бұрынғы жартылай көшпелі өмір салтын материалдық және рухани мәдениеттің барлық белгілерімен сақтап қалды» [138, с. 2] - деп атап өтті.

Баян-Өлгий аймағының саяси-әкiмшiлiк жүйесі Моңғолияға толығымен бағынышты болғанымен, ондағы идеология қазақы идеология болды. Себебі аталмыш аймақтағы қазақтардың әлеуметтік жағдайы басқа аймақтардағы қазақтардың тұрмысымен салыстырғанда көш ілгері болды. Әлбетте, осындай құрылыммен жасақталған, жеке мәдени аумақтық-әкімшілік жүйесін құрған және қазақи болмысты сақтаған дәл осы жоғарыда аталған аймақ болды. Кейде маркстiк-лениндiк коммунизмнiң қазаққа бергенiн де жоққа шығармау керек сияқты. Олай дейтiнiмiз, Моңғолиядағы аз ғана қазақтың өсiп-өркендеуiне, өзiнiң дара ұлттық мәдениетiн қалыптастыруына бiрден-бiр септiгiн тигiзген осы маркстiк-лениндiк ұлт саясаты. Сол жылдардағы ұлттардың өзiн-өзi басқару идеясы 40 мыңға толмайтын қазақтардың жеке ұлттық аймақ құруына мүмкiндiк тудырды.

Аталмыш аймақтың құрылуы бұл өңірдегі қазақтардың қоғамдық-экономикалық өмірінде дамудың жаңа кезеңінің басталуына жаңа серпін берді. Демек, 1941 жылдан бастап қазақтар шаруашылықтың негізгі түрі болған мал шаруашылығын дамыту, өндіріс өнімдерін арттыру, экспорт мөлшерін ұлғайтуды мақсат етті. 1941-1945 жылдары болған екінші дүниежүзілік соғыс Баян-Өлгий қазақтарына да өз әсерін тигізбей қоймады. Соғыс жылдары аймақтың экономикасы, мал шаруашылығының жағдай әлсірей бастады. Әсіресе, 1944-1945 жылдардағы жұт мал шаруашылығына аса ауыр зардабын тигізіп, халықтың өміріне қиындық тудырды. Моңғолияда 1941-1947 жылдары мемлекет халық шаруашылығын бір жылдық жоспар негізінде жүргізіп келді. Ал 1947 жылдан бастап мемлекет халық шаруашылығы мен мәдениетті дамытудың жаңа бесжылдық жоспарына көшті. 1947-1952 жыдардағы алғашқы бесжылдық жоспарында Баян-Өлгий қазақтарының экономикасына байланысты кейбір жоспарлар белгіленіп, іске асырыла бастады [139, с. 65]. Қазақтар дәстүрлі мал шаруашылығымен қатар, өндіріс, байланыс, көлік, даяршылық сияқты т.б. салаларда жұмыс жасады. Баян-Өлгий аймағының экономикасында мемлекеттен ауқымды қаржы бөлу, жылдық бюджет аумағында біршама жұмыстар жоспарлы экономика негізінде іске асырылды. Жоспарлы экономика дәуірінде жалпы шаруашылықта кейбір жетістіктер болғанымен, халықтың өз малының (бірлестік мүшесінде 75 басты мал болды) болмауы олардың экономикалық мүмкіндіктерін шектеумен келді. Міне, соның кесірінен нарықтық экономикаға өткен өтпелі кезеңде қазақтардың өмірі ауыр халге түсті. Жоспарлы экономика кезінде халықтың қолындағы жеке меншік мал қазақтардың отбасын асырауда маңызы жоғары болды. 1991 жылдан бастап Баян-Өлгий аймағындағы қазақтардың экономикалық өмірі нарықтық қатынастарға көше бастады. Аймақтағы мал шаруашылығы, өндіріс, даяшылық және т.б. жекешелендіріліп, экономикалық құрылымда айтарлықтай өзгерістер орын алды. Сонымен қатар, Қазақстан тәуелсіздік алғаннан кейін қазақтардың жаппай тарихи Отанына көшуі, Баян-Өлгий қазақтарының экономикасына да өз ықпалын тигізді. Жекешелендіру жүргізілгеннен кейін 1993 жылғы 1 шілдедегі мәлімет бойынша Баян-Өлгий аймағындағы мал шаруашылығының 90% жекешелендіріліп, 402 шаруашылық мекемесі жұмыс істеп, оның 12-сі мемлекет меншігінде, 364-і жеке меншікте болы. [140, с. 63] Сөйтіп, Баян-Өлгий аймағы өзіндік ерекшеліктеріне сәйкес көп салалы экономикаға негізделген шаруашылық болуға талпынды. Ол үшін Баян-Өлгий аймағы өзінің экономикалық артықшылықтары мен кемшіліктерін есепке ала отырып, өзіндік экономикалық саясатын белгіледі.

Біріншіден, Баян-Өлгий аймағының жері табиғи байлыққа бай, еңбек күші, инженер-техникалық мамандары жеткілікті, рухани потенциалды, шекарасы - Қазақстан, Ресей, ҚХР сияқты мемлекеттермен шектесіп жатқан және қатынас жасауға қолайлы, экономикалық еркін аймаққа өтуге қадам жасады. Міне, осыған орай жұмыс орны пайда болып, шетел инвестиясын кіргізу, жаңа өндіріс орындарын ашу және т.б. маңызды істер жоспарланды. Баян-Өлгий аймағының экономикасында сыртқы сауда жасау ісі өте маңызды орын алып отыр. Аймаққа қажетті бұйымдардың 48-93% шекара саудасы арқылы дамуда. Сондықтан, аймақ өндірістері өз өнімдерін экспортқа дайындау, ішкі нарықтың қажеттіліктерін өтеу және т.б. сұраныстары жыл сайын артып отырды.

Екіншіден, аймақтың батыс өңірінің экономикалық зонасымен интеграциялауда маңызды іс - бұл жол, әуе жолы, байланысты дамыту қажеттілігі басымырақ.

Үшіншіден, Баян-Өлгий аймағының әрі қарай әлеуметтік-экономикалық дамуын қамтамасыз етуге арналған дамудың ғылыми моделін жасау қажет. Ондай модельді іске асыру жолдары Баян-Өлгий аймағының географиялық орналасуы, экологиялық табиғи жағдайы, демографиясы, психологиясы және т.б. факторлармен қатар аймақтың әлеуметтік-экономикалық өмірінің өткенімен бүгініне терең ғылыми талдау жасап, сол зерттеулердің нәтижесіне сүйенген экономикалық даму бағдарламасын жасау қажет болып отыр.

Баян-Өлгий аймағы құрылғаннан бері қазақтардың экономикалық-әлеуметтік өмірінде белгілі мөлшерде алға жылжу қарқынды даму жолында. Алайда, халықтың экономикалық өмірін тұрақты, бірқалыпты жүргізуіне социалистік экономикалық саясатқа негізделген әртүрлі кедергі, ауытқулар кезеседі. Баян-Өлгий аймағының жалпы экономикалық өмірінен мұндағы қазақтардың болашағы айқындалатыны белгілі.

Баян-Өлгий аймағы құрылған соң қазақтардың ұлттық ерекшелігіне сәйкес әкімшілік, сот, прокуратура, мектеп, мәдениет ұйымдары құрылды. Барлық мекемелерде қазақ тіл, салт-дәстүрін толық білетін жергілікті қазақ кадрлары қызметке тартылып, ресми іс қағаздар қазақ тілінде жүргізіле бастады. Бұл өлкедегі қазақтардың тарихи дамуын сапалық деңгейге көтеруге талпынудың басы болды. Баян-Өлгий қазақ ұлттық дербес аймағының құрылуы Моңғолияның ұлт саясатындағы игі бастамаларының бірі болуымен қатар қазақтардың шаруашылығы мен мәдениетінің дамуына серпін берген қадам болды.

**Баян-Өлгий аймағының мал шаруашылығы, өндіріс өнімдерінің 1940-1990 жылдардағы мөлшері.**

4-ші кесте


|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Шаруашылық | Өлшем | 1940 | 1965 | 1970 | 1975 | 1980 | 1985 | 1990 |
| Мал саны | Жалпы саны | 849,9 | 1167 | 1038 | 1042 | 1079 | 1199 | 1284 |
| Егіс алаңы | га | - | 2501 | 1923 | 2362 | 2417 | 4,900 | 5400 |
| Өндірістің жалпы өнімі | млн  сом | 0,2 | 9,4 | 24,9 | 36,4 | 43,8 | 64,6 | 95,4 |
| Құрылыс. монтаж | - | - | 6,2 | 7,1 | 14,2 | 23,6 | 42,0 | 71,0 |
| Жүк айналымы | т/км | - | 4,9 | 12,8 | 14,2 | 18,0 | 140,0 | 213 |
| Бөлшек сауда | млн сом | - | 39,0 | 47,7 | 57,1 | 72,7 | 106,0 | 110,0 |

Баян-Өлгий аймағының экономикасында мемлекеттен күрделі қаржы еңгізу, жылдық бюджет аумағында біршама жұмыстар жоспарлы экономика кезінде іске асырылды. Берілген кестеден байқағанымыздай 1950-ші жылға дейін аймақтағы қазақтардың басым бөлігінің негізгі шаруашылығы мал шаруашылығына негізделіп, бөлшек сауда, құрылыс, жүк айналымы сияқты салалар мүлде болмағанын көріп отырмыз. Кейіннен аймақ экономикасы мемлекет, кооперативтік шаруашылық жүйеге негізделді. Жоспарлы экономика кезінде халықтың қолында қалған мал қазақтардың отбасын асырауда маңыздылығы жоғары еді. Ал 1991 жылдан бастап, Баян-Өлгий аймағы қазақтарының экономикалық өмірі нарықтақ қатынастар аумағында ілгерледі. Аймақта мал шаруашылығымен қатар, өндіріс, даяшылық және т.б. салалар жекешелендіріліп, экономикалық құрылымда айтарлықтай алға жылжу басталды. [139, б. 72].

Елдегі экономикалық жағдай демографиялық ахуалдың жақсаруына әсер ететін маңызды факторлардың бірі екені белгілі. Себебі аймақ халқының қаржылық әлеуетінің өсуі ең алдымен жергілікті халықтың тұрмыс жағдайының жақсаруына септігін тигізді. Демек, Моңғолия қазақтарының демографиялық дамуына терең ғылыми талдау жасай отырып, 93% қазақ этносы болып табылатын Баян-Өлгий өңіріндегі демографиялық ахуалға тоқталып кеткен жөн.

**1940-1990 жылдар аралығындағы Баян-Өлгий аймағындағы халық санының өсімі төмендегідей болды.**

Диаграмма 2

****

Бұл мәліметтерге қарағанда алғашқы екі онжылдықта өсім деңгейі бірдей болған. Ал 1960-1980 жылдары алдағы онжылдықпен салыстырғанда 1,9 адамға азайғандығы байқалды. Соңғы 10 жылдағы халық санының өсуінің баяулауына байланысты 1980-1989 жылдар аралығында қалыпты қарқынмен өсті. Көптеген табиғи және әлеуметтік факторлар халық санының өсуіне кері әсерін тигізді. Мысалы, аурухана мен денсаулық сақтаудың артта қалуы, тұрмыс жағдайының төмен болуы, жұмыссыздық және т.б. жағдайлар Баян-Өлгий аймағы халқының санының азаюына әсерін тигізді. Аймақ халқының жалпы саны республика халқының 4,5% құрады. 1990 жылдары Баян-Өлгий аймағындағы халықтың 91% қазақтар, ал қалғаны уранхай, дөрбет, тува, халхалар болды. Аймақтағы этникалық қазақтардың саны 1956 жылы 77,1%-дан 1989 жылы 91,6%-ға өсті.

1956-1989 жылдар аралығында Моңғолиядағы ауыл қазақтарының саны урбанизация үдерісінің өсуіне байланысты 88,7%-дан 66,1%-ға дейін азайды. 2000 жылы Моңғолия қазақтарының жалпы санының 57,7% ауылдық жерлерде тұрды [141, б, 77].

Халықтың өсуі мен жұмыспен қамтылуында халықтың жыныстық құрамы маңызды рөл атқаратыны анық. Баян-Өлгий аймағындағы жалпы халықтың жыныстық құрамы төмендегі кестеде беріліп отыр.

5-ші кесте

|  |  |  |  |  |  |
| --- | --- | --- | --- | --- | --- |
| Жылдар | Барлығы | Оның ішінде қазақтар | | Барлық халық | |
| Ерлер | Әйелдер | Ерлер | Әйелдер |
| 1940 | 33.3 | 17.1 | 16.1 | 51.3 | 48.7 |
| 1956 | 38.8 | 18.9 | 19.8 | 48.7 | 51.3 |
| 1963 | 47.4 | 23.0 | 24.2 | 48.7 | 51.3 |
| 1969 | 62.8 | 29.2 | 28.9 | 50.3 | 49.7 |
| 1979 | 71.4 | 35.9 | 35.3 | 50.3 | 49.7 |
| 1989 | 90.5 | 45.7 | 45.1 | 50.4 | 49.6 |

Кестеден көріп отырғанымыздай, әйелдердің жалпы халықтың санына шаққандағы үлесі жыл сайын өзгеріп отырған. Баян-Өлгий аймағында 1000 ер адамға шаққандағы әйелдер саны 1963 жылы 1025-ке, 1969 жылы 990-ға, 1979 жылы 983-ке, 1989 жылы 977-ге дейін азайып отырған. 1989 жылғы халық санағы бойынша 0-16 жас аралығындағы ер балалардың саны 1100-ге артық болған [142, б. 29].

Бүкілодақтық халық санағының мәліметтері мен 1989 жылы Моңғолияда жүргізілген халық санағы қорытындылары халықтың он миллиондық санын анықтау үшін өз септігін тигізді. Соның нәтижесінде халық арасында жыл сайын туылғандар мен өлгендердің санын есепке алу, халықтың табиғи өсімін әр жерде анықтау сияқты жүйелі жұмыстар жүргізілді. Моңғолия жерінде жүргізілген халық санағының нәтижелері бойынша (100 адамға шаққанда) 1979-1989 жылдардағы тууы 44,0, өлім-жітім 6,4 болып, табиғи өсім 3700 адамды құраған. Адам санының жылдық орташа өсімі 1969-1979 жылдары 3,2% болса, 1979-1989 жылдары 3,7%-ға өскен. Халық санының жылдан жылға өсуі әлеуметтік жағдайдың жақсаруына тікелей байланысты екендігі белгілі. 1979 жылғы мәліметтерге сүйенер болсақ, қазақтар ең көп шоғырланған Баян-Өлгий аймағында жанұя саны 12,5 мың болған. Аймақ бойынша кейбір отбасындағы балалар саны көп болғанымен, аналардың дүниеге әкелген сәбилер саны әртүрлі болғаны анық. 1989 жылды соңғы мәліметтеріне қарағанда Баян-Өлгий аймағында дүниеге сәби әкелген қазақ аналарының саны - 13975 болған [142, б. 62]. Қалалық және ауылдық жерлердегі қазақ аналары дүниеге әкелген балалар санының көрсеткіші төмендегі кестеде берілген.

6-шы кесте

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | Барлық аналар | 1 | 2 | 3 | 4 | 5 | 6 | 7 | 8 | 9 |
| Барлығы | 13975 | 1504 | 1566 | 1480 | 1464 | 1398 | 1348 | 1079 | 1096 | 3038 |
| Қалада | 4754 | 607 | 628 | 599 | 590 | 535 | 671 | 355 | 330 | 639 |
| Ауылда | 9221 | 938 | 938 | 884 | 884 | 863 | 824 | 724 | 768 | 2399 |

1989 жылғы мәлімет бойынша барлық туылған бала саны 79495, оның ішінде қалада 23479, ауылды 56016 болғанын ескерсек, бір қазақ анаға орта есеппен 5-6 бала сәйкес келетінін аңғаруға болады. Осы жылғы санақ қорытындысы бойынша қазақ әйелдерінің білім деңгейі тұрғысынан алып қарасақ жоғары білімді-337, жоғарғы оқу орындарын жартылай тәмамдағандар-29, арнаулы орта маманды-1330, орта білімді-1309, орталау білімді-4151, бастауыш білімді-5738 және мүлде білім алмағандар жайлы да деректер кездеседі.

Қазақстан тәуелсіздігін алғанан кейін қандастардың тарихи Отанына оралуы, Баян-Өлгийде сондай-ақ, Моңғолияның басқа ішкі аймақтарында қазақтардың санының азаюына алып келді. Баян-Өлгий аймағында 1989 жылы қазақтардың саны 82750 адам болса, 2000 және 2010 жылдардағы халық санағы бойынша олар сәйкесінше 80 776-дан 76 714 адамға дейін төмендеді. 1989 жылы Баян-Өлгий аймағының қазақтары осы елдегі қазақтардың жалпы санының 68,7%, 2000 жылы - 78,4%, 2010 жылы - 75,6% құрады. Екі санақ аралығы кезеңде, яғни 2000–2010 жылдары жалпы алғанда бұл аймақтағы халық саны 91 014-тен 85 159 адамға дейін азайды [143, б. ]. Саны бойынша екінші және үшінші орындарда уранхайлар мен тувалықтар болды.

**Баян-Өлгий қазақтарының ұлттық құрамы**

**Диаграмма 3**



Баян-Өлгий аймағында тұратын өзге ұлт өкілдерінің 45,4 пайызы ерлер, 54,6 пайызы әйелдер. Жас тобы бойынша 2010-2020 жылдардағы халық санағы арасында 15-24 жас аралығындағы халық саны 8,0 балға, 35-44 жас аралығындағы халық саны 1,7 ұпайға, 55 жастан асқан халық саны 17,6 ұпайға артты. 2010 жылғы халық санағымен салыстырғанда облыста тұратын шетелдіктердің басым бөлігі немесе 93,0% қазақ азаматтары болып табылады, бұл 2010 жылғы 39,0% 2,4 есеге өсті [144, б. 59].

Қазақ этносының қалыптасуының тағы бір негізгі мәселесі-олардың білім деңгейі, ой-санасы, ақыл-парасатының дамуына байланысты болмақ. Егер қазақтар арасындағы білім саласындағы көрсеткіштер туралы айтатын болсақ, онда 1956-1989 жылдардағы Баян-Өлгий аймағы тұрғындарының жалпы білімі, мамандықты игеру, орта және жоғары білім алу деңгейі бойынша мәліметтер төмендегідей:

7-ші кесте

|  |  |  |  |  |  |
| --- | --- | --- | --- | --- | --- |
| **Жылдар** | **1956** | **1963** | **1969** | **1979** | **1989** |
| **Бастауыш білім** | 2582 | 7554 | 12446 | 21365 | 24017 |
| **Жартылай орта** | 301 | 1232 | 2757 | 7481 | 16419 |
| **Орта** | 114 | 215 | 511 | 1122 | 5352 |
| **Орта арнаулы** | 322 | 577 | 1037 | 1716 | 3621 |
| **Жоғары** | 57 | 209 | 473 | 840 | 1909 |
| **Барлығы** | **3376** | **9787** | **17224** | **32524** | **51318** |


Бұл кестеден байқағанымыздай, аймақта әрбір он жыл сайын барлық деңгейдегі студенттердің саны артып, орта, арнаулы және жоғары білімі бар мамандардың үлесі өсіп отырған. 2000 жылғы халық санағы бойынша 7 жастан асқан қазақтардың саны 82452 адамды құраса ( оның 41496 еркектер, 40956 әйелдер) сауаттылардың саны - 63 250 адам болып отыр. Оның ішінде бастауыш білім алушылардың саны - 24 564, 4-8 сыныпта оқитындардың саны - 18039, 9-10 сыныпта оқитындардың саны - 9800, техникалық білім алушылардың саны - 3573, орта кәсіптік білім алушылар саны - 4416, жоғары білім алушылар саны - 2858, мектепке дейінгі балалар саны - 19202 адам болған. [142, б. 36 ].

Жоғары білімі бар мамандардың 60%-ында Ресейдің жоғары оқу орындарының дипломдары болды. Мал дәрігерлерінің 90%-ы да аталмыш елдің тәжірибиесі мен білімін алды. Кейбір қазақтар Жапонияның, Англияның, Германияның, АҚШ-тың, Венгрияның, Кореяның, Вьетнамның, Қытайдың, Польшаның алдыңғы қатарлы, беделді университеттерін, институттары мен академияларын тәмамдаған. Олардың арасында ұшқыштар, офицерлер, инженерлер, дәрігерлер, ғалымдар да бар.

2001 жылы Қазақстан Республикасы Ұлттық ғылым академиясының академигі Е.А. Мәмбетқазиевтің жеке бастамасымен С.Аманжолова атындағы Шығыс Қазақстан мемлекеттік университетінің филиалын Баян-Өлгий ауданында құру туралы шешім қабылдады. Бүгінде ол шетел қазақтары арасындағы қазақстандық университеттің жалғыз филиалы. Қазақстан Республикасының тұңғыш президенті Н.Ә. Назарбаевтың 2008 жылғы 6 тамызда шетелдік қазақ жастарына Қазақстан Республикасының гранттарын бөлу туралы мәселе үкімет деңгейінде шешілді. Қазақстан Республикасының Моңғолиядағы Елшілігінің, Қазақстан Республикасының Білім және ғылым министрлігінің, Дүниежүзі қазақтары қауымдастығының, Моңғолия Қазақ мәдени орталығының, Баян-Өлгий аймағы әкімдігінің көмегімен 1992–2013 жылдар аралығында Қазақстан Республикасының мемлекеттік бюджеті есебінен жоғары оқу орындарының дайындық бөлімдеріне ұлты қазақ 8687 талапкер қабылданды [142, б. 48]. Демографиялық үрдістің өсуіне біліммен жүйесімен қатар халық арасындағы неке құрудың ерекшелігі де маңызға ие.

**Баян – Өлгий аймағындағы 2000, 2010, 2020 жылдардағы неке құрудың орташа жасы**

Диаграмма 4



Қоғам мен экономика дамып, жас ұрпақтың білім деңгейі артқан сайын олардың некеге тұруының орташа жасы ұлғайуға бейім болады. Заманауи адам өмірінің кепілі болып табылатын сапалы білім алу үшін көп уақыт қажет. Баян-Өлгий аймағындағы алғашқы некеге тұрудың орташа жасы соңғы 30 жылда ерлер үшін де әйелдер үшін де кешгіп үйлену тенденциясы байқалады. Бірінші некеге тұрудың орташа жасы 2000-2010 жылдары алдағы санақтардан екі жылға кеш. Халықтың отбасылық жағдайын жас ерекшелігі мен жыныстары бойынша қарастырсақ, нарықтық қатынастың әсерін байқауға болады.

Қорытындылай келе, Моңғолия жеріндегі қазақтардың өз тегін таза сақтап, балаларының денсаулығын қорғаумен қатар, ұлттың өсімін сақтап қалу басты мәселе болып табылады. Ол үшін халықтың демографиялық саясатын анықтап, адам құндылығы, қазақтардың мүддесін, бостандығын, әдет-ғұрпын құрметтеу басты орында болу керек. Баян-Өлгий аймағының халық санымен қатар еңбек жасындағы адамдар саны өсті. Бұл жағыдай қазақ этносының ары қарай өркендеуі, олардың құрамы, демографиясына тікелей әсер ететіні сөзсіз. Соңғы жылдары қазақтардың шетелдерге еңбек ету үшін көше бастағаны еліміздің адам құқығы, еркін өмір сүруін, адамдардың қарапайым тіршілік етуі, олардың ұлттық ерекшелігін ескергенін аңғартады.

Моңғолия қазақтарының демографиясына 1991-ші жылдардан басталған көші-қон ірі өзгеріс әкеліп, кейінгі нақты демографиялық ахуалы 2000 жылы жүргізілген халық санағында айқындалған.

Біздің ойымызша, қазақ диаспорасы аз шоғырланған аймақтарға ғана емес, тарихшылардың, этнологтардың, археологтардың, фольклоршылардың, әлеуметтанушылардың ғылыми экспедицияларын жүргізіп, Моңғолия қазақтарын пәнаралық контексте одан әрі ғылыми тұрғыдан зерттеу Отандық ғалымдардың алдында тұрған өзекті мәселе болып қала береді.

**3** **МОҢҒОЛИЯ ҚАЗАҚТАРЫНЫҢ ЭТНОДЕМОГРАФИЯЛЫҚ ДАМУЫ (ХХ ғасырдың соңы ХХІ ғасырдың басы)**

**3.1 Моңғолиядағы қазақ халқының саны және демографиялық әлеуеті**

ХХ ғасырдың соңы мен ХХІ ғасырдың басындағы Моңғолия қазақтарының демографиялық үрдісіне зерттеу жасаған ғалымдардың еңбектеріне тоқтала кеткен жөн. Көптеген ғалымдар мен зерттеушілер этникалық мигранттардың диаспорамен байланысты мәселелерін «этникалық сәйкестілік, этнонационализм» және «ата-баба Отаны» деп қарастырды.

Атап айтар болсақ, АҚШ ғалымы Александр Динер «Бір Отан ба? екі Отан ба?» [145, р.р 172-175] деп аталатын көлемді еңбегінде, Моңғолиядағы қазақ диаспорасының бірегейлігін, территорияландыру, көші-қон мәселесін және тарихи Отаны Қазақстанның этникалық қазақтар үшін маңыздылығын қарастырды. Ғалым Моңғолия жерінде ұзақ жылдар бойы жүргізілген зертеу жұмысының нәтижесінде, этникалық қазақтарының көші-қонға деген көзқарастарын егжей-тегжейлі қарастырады.

Ал, батыс ғалымдары Синтия Вернер мен Холли Баркус «Қазақстанға посткеңестік көші-қонға байланысты Батыс Моңғолиядағы қазақ қоғамдастығы арасында көші-қон туралы шешімдер қабылдау процесін» зерделеуде [146, р. 6]

«Бұл шешімдерге әсер ететін экономикалық және мәдени факторларға Моңғолия қазақтарының туыстыққа негізделген күшті әлеуметтік желілері кіреді». Олардың зерттеуінде айтылғандай, «Моңғолияға қосылу көптеген қазақтардың, эмоционалдық және тарихи тартымдылығына қарамастан, Қазақстанға, көбісі ата-бабаларының Отаны ретінде қабылдайтын орынға көші-қонына кедергі келтіреді». Ал, тәуелсіздіктің алғашқы жылдарынан бастап қазақ диаспорасының тарихына отандық ғалымдар да баса назар аударып, зерттеле бастады. Алғашқылырдың бірі болып, шетелдегі қазақтарды әсіресе оның санымен орналасуы туралы мәселе қозғаған белгілі ғалым, демограф М.Тәтімов еді. Ғалымның «Қазақ әлемі» атты монографиясында «Диаспораны қазақша шашырау, ал репатрианттарды ізгі тілекпен еліне қайтқандар...» [147, б. 146] деп атап көрсетті. Демек, басқа елге кетіп немесе белгілі бір аумақта қалыптасқан халықтың өз Отанына қайта оралуын «репатрианттар» деп атады. Ал, диаспорология ғылымының негізін салып, оның ішінде қазақ диаспорасын зерттеп жүрген ғалым Г.Мендикулованың «Қазақ диаспорасының тарихи тағдыры: пайда болуы мен даму» [148, с. 86] атты еңбегі қазақ ирреденттері мен диаспорасының пайда болуы, қалыптасуы мен қазіргі дамуының күрделі және көп қырлы тарихи проблемаларын тұжырымдамалық тұрғыдан қарастырады. Ғалымның пікірінше өз Отанынан басқа елге шашырап кеткен топтарды «диаспора» деп атаса, өз тарихи мекенінде қалып қойған қазақтарды «ирридент» деп атауды ұсынды. Алайда бұл мәселеге тарихшы М.Х. Асылбеков пен В.В. Козинаның бірлесіп дайындағын «Народонаселение Казахстана в условиях суверенитета» [149, с. 261] атты еңбегінде «ирридент» терминіне қарсы пікір білдіріп, саяи қателігін көрсетеді. Бұл терминді қолданудың саяси қателіген Италиядағы фашизм қозғалысымен түсіндіреді. Көптеген демогрф ғалымдар бұл терминді қабылдай алмады.

Қазақстандағы көші-қон процесі жөніндегі зерттеулерді негізге ала отырып, мынадай қорытынды жасауға болады: Қазақстанда қандастардың көші-қон процесіне қатысты зерттеу кейінгі жылдары басталды. 1990 жылдардың аяғына дейін А.Диенер, кейін Вернер мен Баркус алғашқы алғашқы зерттеулерін жүргізіп, ғылыми қорытынды жасады. 2000 жылдары Моңғолия мен Қазақстанда жүргізілген этнографиялық зерттеулер мен сауалнамалар кейінгі зертеушілерге жол ашты. Қазіргі уақытта халықтың көші-қон мәселесінің теориялары әлеуметтік-экономикалық, жаһанданумен және әлем елдерінің даму деңгейімен кеңінен байланысты. Негізгі теориялар көші-қон процесін демографиялық, экономикалық және әлеуметтанулық аспектілер тұрғысынан түсіндіреді және талдайды. Бұл байланысты зерттеместен көші-қонның бір аспектісін зерттеу мүмкін емес дегенді білдіреді.

ХХ-ХХІ ғасырдың басында халықаралық жүйенің өзгеруі, оның ішінде КСРО ның ыдырауы жаңа тәуелсіз мемлекеттердің құрылуына алып келді. Бүкіл әлемдік қоғамдастық өмірінің саяси, әлеуметтік-экономикалық, мәдени-гуманитарлық салаларындағы маңызды өзгерістер, диаспоралық қауымдастықтың дамуына ықпал етті. Яғни бұл өзгерістер қазақ диаспорасы мәселесін де айналып өтпеді.

Қазақ диаспорасының тарихын зерттеу мәселесі ұлттық тарихтың, әсіресе оның тарихи саласындағы өзекті мәселелерінің бірі болып табылады. Кез келген этностың демографиялық өсімін, құрамын, тығыздығын, халықтың саны мен оның қалалар мен ауылдық жерлерде қоныстануын, шаруашылық жүргізуін, әлеуметтік жағдайын және т.б. саласын зерттеу маңызды құбылыс. Осыған байланысты ХХ-ХХІ ғасырдың басындағы Моңғолия қазақтарының демографиялық дамуы, олардың әлеуметтік-экономикалық өміріне қатысуы ғылыми-қолданбалы маңызға ие болып отыр.

1940-1989 жылдар аралығында Моңғолиядағы қазақ халқының саны 300% дейін өскен, салдарынан жұмыс тапшылығы қалыптасып, кейбір қазақтар Орталық Моңғолияның тау-кен өндірістік қалаларына көшуге мәжбүр болды. Моңғолия жерін мекен еткен барлық ұлттар дерлік жұмыс тапшылығына бірдей тап болған. Нәтижесінде урианхай, дөрбет және тува халықтарының айтарлықтай мөлшері Орталық Моңғолиядағы ірі жайылымдық ұжымдық шаруашылықтарына жұмыс бабымен көшті. Осының салдарынан Баян-Өлгеийдегі моңғол халықтарының саны аймақтағы жалпы халық санының 9% дейін қысқарған. Бұл қоныс аудару үрдісі Түркі халықтары санатына өздерінің жатқызылуынан арылғысы келген ойраттар үшін символикалық құбылыс болды. Урианхайлықтардың қазақтармен бірге Баян-Өлгийге қосылуы олардың Моңғол этникалық бірегейлікке қатынасатындығын білдірді. Ал, ойраттардың 1960 жылы басқа аймақтарға көшіп кетуі олардың өзара ортақ емес ерекшеліктерге қарсы екендігінің көрінісі болып табылады.

Қазақтардың көшіп кеткенге дейінгі 5,9% көрсеткіші немесе көшіп кеткенен кейінгі 4,3% көрсеткіші бойынша қарастырар болсақ, қазіргі халықаралық стандарттар бойынша, Моңғолияны «этникалық тұрғыдан» біртекті мемлекет ретінде белгілегені жөн. Бұл әсіресе Ресей және Орта Азиядағы бұрынғы Кеңес Одағы мемлекеттерінің көбісі «аз ұлттардың» бұдан әлдеқайда үлкен және жоғары пайыздық көрсеткіштеріне, Солтүстік Шығыс және Орталық Азия көлемінде қарастырғанда дұрыс болады. Сонымен қатар, қазақтар Моңғолияның этникалық санаты қатарына жатқызудан белсенді бас тартып отырған Моңғолиядағы жалғыз ең үлкен ұлт болып табылды. Нәтижесінде, қазақтар Моңғолия қоғамында ерекше орынға ие болған, мемлекеттің батыс аймақтарында олардың аумақтық шоғырлануын одан да маңызды мәселе етіп қалыптастырды. Моңғолия қазақтары қауымдастығының 80% дерлік Баян-Өлгий аумағында мекендеді [145, р. 171].

Қазақтардың қоныстануының бұл ерекшелігі тарихи тұрғыдан шартты түрде 1940 жылдары аймаққа бөлініп өмір сүру саясатынан бастап біртіндеп дамыған. Төмендегі сызбалар аймақ пайда болған кезден бастап қазақтардың Баян-Өлгийде ежелден бері шоғырлануын көрсетеді. Алайда олардың осы аймақтағы демографиялық өсімінің дамуы, ойраттардың аймақты қазақтарға үлестіріп беруі 1960 жылдардың соңына тікелей қатысты. Баян-Өлгий аймағы құрылғаннан кейін өз аумақтарында қазақ этнодемографиясын қалыптасып, біршама дамып, өсе бастады. Сонымен қатар, олардың аумақтық құрылым шеңберінде мәдени бірегейліктерінің сақтап қалуына кеңінен жол берілгенін айқын көруге болады. Аймақта қазақ мәдени орталығын құру Кеңес Одағы ыдырағаннан кейінгі кезеңдерге тұспа-тұс келді. Осы кезеңде қазақ тілді мектептер саны өсті, қазақ мәдени театры ашылды. Баян-Өлгий аймағының партиясының бірінші хатшысы лауазымына этникалық қазақ тағайындалды [145, р. 175].

Моңғолия қазақтары 1989 жылы жалпы моңғол халқының шамамен 6% құрады. Алайда 2000 жылға қарай олардың саны 4,3% дейін қысқарғанын байқауға болады. Моңғолия қазақтарының Қазақстан жеріне қоныс аударуына байланысты Моңғолияда қалыптасқан әлеуметтік қарым-қатынастарда, сондай-ақ Моңғолияның мемлекеттік билігі шеңберіндегі саяси күштерінде терең өзгерістердің орын алуы қоғамдастыққа айтарлықтай әсерін тигізген. Баян- Өлгийде қазақтар арасында туудың жоғары деңгейін моңғол топтары арасындағы өсу қарқынның жалпыұлттық төмендеуімен біріктіріп қарағанда (жоғарыдағы кестені қараңыз) бүкіл мемлекеттік көлемде қазақтардың үлесі екінші «аз ұлттардың» деңгейінде болып отыр.

Моңғолия қазақтарының басқа ұлттармен ассимиляцияға ұшырауынан сақтап қалды және өз келешектерін Моңғолиямен бірге байланыстыратындар үшін айтарлықтай маңызды мәселе болып табылды.

**1969, 1989, 2000 жылдардағы Моңғолиядағы этникалық топтардың саны жағынан өзгеруі**.

8-ші кесте

|  |  |  |  |  |  |  |
| --- | --- | --- | --- | --- | --- | --- |
| Этникалық топ | 1969 | | 1989 | | 2000 | |
| сан | % | сан | % | сан | % |
| Барлығы | 57 953 |  | 90 817 |  | 91 014 |  |
| **Қазақтар** | 48 086 | 82,974 | 82 750 | 91,117 | 80 776 | 88,751 |
| Уранхайлықтар | 5846 | 10,087 | 5100 | 5,616 | 6528 | 7,173 |
| Дөрбеттер | 1,873 | 3,232 | 1382 | 1,522 | 1397 | 1,535 |
| Тувалықтар |  |  | 737 | 0,812 | 1626 | 1,787 |
| Халха-моңғолдар | 252 | 0,435 | 393 | 0,433 | 403 | 0,443 |
| Өзбектер | 48 | 0,083 | 19 | 0,021 | 39 | 0,043 |
| Захчиндер | 18 | 0,031 | 66 | 0,073 | 37 | 0,041 |
| Торғыттар | 29 | 0,050 | 16 | 0,018 | 29 | 0,032 |
| Хорчындар | 2 | 0,003 | 1 | 0,001 | 27 | 0,030 |
| Баяттар | 1 | 0,002 | 63 | 0,069 | 24 | 0,026 |
| Хамнигандар | М/Ж | М/Ж | М/Ж | М/Ж | 19 | 0,021 |
| Басқалары | 1798 | 3,103 | 290 | 0,319 | 109 | 0,120 |

Бұл кестеде көрсетілгендей қазақтардың негізгі тобы Баян-Өлгийде, қалғаны Қобда, Хэнтий, Төв, Сэлэнгэ аймағы, Уланбатор қаласында мекендеді. Сонымен қатар, халықтың тұрмыс-тіршілігінің, денсаулық сақтау саласының біршама жақсаруынан жас нəрестелердің шетінеуі азайып, бала туу жəне халықтың табиғи өсімі жоғары болғандығы байқалады. Сонымен қатар, Моңғолия еліндегі басқа этниклық топтарға қарағанда қазақтардың саны және өсімі айтарлықтай жоғары екенін байқауға болады. 1969 жылы қазақтардың пайыздық көрсеткіші 82,974% болса, 1989 жылы урбанизациялану үдерісінің өсуіне байланысты 91,117% - ға жетіп, ал 2000 жылы қазақтардың тарихи Отанына көшуіне байланысты 88,751% -ға кеміген. [150, х. 29].

Моңғолия Кеңес Одағы ықпалынан шыққан кезден бастап Баян-Өлгийдегі жалпы халық санағы бойынша қазақтар қауымдастығының этнодемографиялық шоғырлануы 70 % дан -1989 жыл 80% ға дейін өсті.

ХХ ғасырдың 90 жылдары Қазақстанның тәуелсіздік алуына байланысты Моңғолия қазақтарының тарихи отанына қоныс аударуы басталды. Осы кезден бастап Моңғолиядағы этникалық қазақтардың саны күрт өзгерді. Атап айтқанда, 1990 жылы аймақта - 99 022 халық өмір сүрсе, 1993 жылы-73 116, 1995 жылы-79 793, 1997 жылы-85 502, 2000 жылы-91 068 адам ғана болған [151, р. 81]. Осы кезеңдегі халық санының азайғанына, негізі қазақ болып саналатын Баян-Өлгий аймақ тұрғындарының Қазақстанға қоныс аударуы себеп болғаны сөзсіз. Жалпы, осы жылдары Моңғолиядан Қазақстанға қоныс аударған қазақтардың саны 70–80 мыңға жуық деуге болады. Алайда, олардың бірқатары кейіннен əртүрлі тұрмыс-тіршілік жағдайлары, денсаулықтарына байланысты Моңғолияға қайта көшіп кеткендері де болды. Белгілі ғалым З.Қинаятұлы, 2000 жылдарға дейін Моңғолияға қазақтардың 42 % қайта көшіп барған дейді [152, б. 317].

Моңғолияда ХХІ ғасырдағы алғашқы халық санағы 2000 жылдың 5-11 қаңтарында өтті. Санақ тізіміне 19 сұрақ енгізілді, атап айтқанда, олар - аты-жөні, мекен-жайы, отбасылық жағдайы, жынысы, білімі туралы ақпарат, тіркелген азаматтың қызметі және т.б.

2000 жылғы санақ бойынша Моңғолия халқының жалпы саны - 2 373 493 адам болса, оның 91,8% моңғол ұлтының үлесіне тиді. Ал қазақтардың саны - 102 983 адамды құрады, бұл жалпы халықтың 4,3% -ын қамтыды.

Моңғолиядағы қазақтардың үлесін аймақтарға бөліп қарастыратын болсақ, Баян-Өлгий облысындағы қазақтардың саны – 80776 немесе 88,7% болды. Қобда аймағындағы қазақтардың саны - 10005 немесе 11,5%, Дархан аймағында - 2103 немесе 2,5%, Сэлэнгэде - 1100 немесе 1,1%, Төвте - 1065 немесе 1,1%, Уланбатырда 6439 немесе 6,25% қазақ өмір сүрді [153, б. 8].

2008 жылдың 3 қаңтарында Моңғолия парламенті моңғол халқының мемлекеттік санағы туралы заңды мақұлдады. Артынша 2010 жылы, содан кейін 2020 жылы халық санақтары жүргізілді. Бұл халық санақтары БҰҰ бекіткен «халықты және тұрғын үйді санау ережелеріне» негізделіп, халықтың толық қамтылуына ықпал жасады. Жалпы санақтың нәтижелері сенімділікті туғызады.

2010 жылдың 11-17 қарашасында кезекті халық санағы өткізілді. Айта кету керек бұл санақта халықтың әлеуметтік жағдайы (мүгедектігі, зейнетақысы), діні, технологияны қолдануы (интернет, ұялы телефон) туралы және т.б. 25 сұрақ енгізілді. 2010 жылғы санақ көрсеткіші бойынша Моңғолияның жалпы халқының саны - 2 млн. 647 545 адамды құраса, оның ішінде моңғол тілді халықтардың саны - 2 млн 429 115 адам немесе 91,7% болды. Ал қазақтардың саны - 101526 адам болды. Бұл кезде қазақ халқының жалпы үлесі 3,9% -ға дейін төмендеген [154, р. 87]. Себебі 2008 жылы «Нұрлы көш» бағдарламасының аясында квота мөлшерінің көп бөлінуіне байланысты бірқатар қазақтар атамекенге бет бұрды.

Дәстүрлі санақ әдісіне негізделген Моңғолияның 11-ші жалпы халық санағы 2020 жылдың 9-16 қаңтары аралығында өтті. Санақ 21 аймағы мен Ұланбатыр қаласын қамтыды. Соңғы санақтың мәліметі бойынша Моңғолия халқының жалпы саны - 3 296 866 адамды құрады.

Жалпы алғанда, 2010-2020 жылдар аралығында Моңғолия халқы 2,2% -ға немесе 542,2 адамға өсті. Баян-Өлгий аймағында 108 530 адам тіркелген, ал тұрғылықты тұрғындар саны - 103 908 адам. Оның ішінде қазақтардың саны - 93980 адам болды. [154, р. 88].

**Аймақтар бойынша Моңғолиядағы қазақтардың қоныстануы**

**(2000, 2010 және 2020 жылдардағы халық санағы негізінде)**

9-шы кесте

|  |  |  |  |  |
| --- | --- | --- | --- | --- |
| **№** | **Қала, аймақ** | **2000** | **2010** | **2020** |
| 1. | Архангай | 7 | 3 | - |
| 2. | ***Баян-Өлгий*** | ***80776*** | ***76714*** | ***93980*** |
| 3. | Баянхонгор | 7 | 9 | 32 |
| 4. | Булган | 11 | 1 | 50 |
| 5. | Говь-Алтай | 47 | 233 | 44 |
| 6. | Говь-Сүмбэр | 42 | 133 | 85 |
| 7. | Дархан | 2103 | 2428 | 2612 |
| 8. | Дорнод | 88 | 72 | 90 |
| 9. | Дорноговь | 85 | 90 | 112 |
| 10. | Дундговь | 2 | 2 | - |
| 11. | Завхан | 6 | 60 | 18 |
| 12. | Өверхангай | 8 | 13 | 45 |
| 13. | Өмноговь | 3 | 29 | 65 |
| 14. | Орхон | 431 | 565 | 673 |
| 15. | Сухбаатар | 8 | 6 | 15 |
| 16. | Сэлэнгэ | 1100 | 879 | 1015 |
| 17. | Төв | 1065 | 895 | 930 |
| 18. | Увс | 115 | 132 | 165 |
| 19. | Хөвсгөл | 6 | 17 | - |
| 20. | Хэнтий | 629 | 463 | 539 |
| 21. | Қобда | 10005 | 7625 | 9837 |
| 22. | ***Уланбатор*** | ***6439*** | ***9817*** | ***10570*** |
|  | **Барлығы** | **102983**  **(4,3%)** | **101526**  **(3,9%)** | **121000**  **(3,8%)** |

Кестеден көріп отырғанымыздай, 2020 жылы қазақ халқының саны 2010 жылмен салыстырғанда 19473 адамға өсті. Дегенмен де 2010 жылғы санақпен салыстырғанда 2020 жылғы санақта қазақтардың үлесі 3,8 пайыздық көрсеткішке кеміген. Жалпы алғанда Моңғолия аймақтары бойынша қазақтардың орналасу динамикасын соңғы екі санақ бойынша салыстырып қарасақ, Қобда аймағындағы қазақтардың жалпы санының өсуі байқалады. Атап айтқанда, 2010 жылы қазақтардың саны - 7625 немесе 11,9 % болса, 2020 жылы – 9837 немесе 11,2% көрсетіп отыр. Сонымен қатар Дархан (2612), Орхон (673), Сэлэнгэ (1015), Тев (935) және Хэнтий (539) аймақтарындағы қазақтардың жалпы санының өсу тенденциясы байқалып отыр. Бұл санақтарға облыстардан келетін және қалада уақытша оқитын студенттер мен оқушылар да кірді [156, р. 65].

2020 жылғы халық санағының қорытындысы бойынша Баян - Өлгий аймағындағы тұрғылықты халықтың саны - 103 280 адам болса, қазақтардың үлесі 91,0 %-ды құрады. Моңғол тілді халықтардың ішінде урянхайлықтардың саны - 5802 адам немесе 5,6 %, халха моңғолдарының саны - 905 немесе 0,9 %, дөрбеттардің саны - 803 адам немесе 0,9 % көрсетіп отыр [156, р. 85]. Моңғолия Ұлттық мұрағатынан және статистикалық басқармасының әр он жылдық халық санағының нәтижелеріне ғылыми тұрғыда талдау жасай отырып, қазақтардың аймақтар бойынша орналасуы картаға түсірілді

**Карта 1. 2000, 2010, 2020 жылдардағы халық санағының нәтижесінде Моңғолия территориясындағы этникалық қазақтардың орналасуы.**



Картадан көріп отырғанымыздай, қазақтардың ең көп шоғырланған Баян-Өлгий аймағындағы қазақтардың үлесі 9,7%-дан жоғары болып отыр. Екінші орында Қобда аймағында тұратын қазақтардың пайыздық үлесі - 2,4%-9,7% аралығын қамтыды. Үшінші орында ел астанасы Уланбатор қаласындағы қазақтардың көрсеткіші 0,5%-2,4% құрады. Ал, Моңғолияның басқа аймақтарындағы қазақтардың үлесі 0,2% шамасында. [156, с. 112] Яғни, қазақ диаспорасының ең көп шоғырланған аймағы Қазақстанмен шектесіп жатқан Баян-Өлгий мен Қобда аймағы болса, ішкі аймақтардағы қазақтардың үлесі төменгі көрсеткішті құрап отыр. Тағы бір ескеретін жайт, Моңғолияның ішкі аймақтарында қазақтардың үлесі мүлдем байқалмайды.

Моңғолия халқының негізгі бөлігі ауыл шаруашылығымен айналысатынын ескерсек, жалпы халық санағының мәліметтері көрсеткендей халықтың негізгі бөлігі ауылдық жерлерде тұратындығы байқалды.

ХХ ғасырдың 60-70 ж.ж Моңғолияда кен орындарының ашылуы, фабрикалар, шағын қалалық елді мекендердің құрылысының басталуы нәтижесінде қала тұрғындарының саны өсті. Бұл үрдіс қазақтарды және моңғол тілді халықтардың бір бөлігін батыс аймағынан еліміздің орталық және шығыс аймақтарында ашылатын Налайх, Шарынгол, Ердене, Дархан кен орындарына қоныс аударуға ықпал жасады.

2010 жылғы халық санағы бойынша қазақтардың 42,3% қалада, 57,7 % ауылдық жерлерде тұрды. Негізінен Моңғолияда әр 10 мың адамға жылына 27,7 адам туылса, 8,5 адам қайтыс болып, орта есеппен қазақ халқының туу коэффициенті 1,5 есе болады. Моңғолиядағы халықтың жалпы өсімі 2,9 % болғанда, қазақтардың өсімі жылына 3,4 есеге көбейіп отырған.

2010 жылғы халық санағы бойынша қазақтардың білім саласындағы сандық үлесі төмендегідей екенін көреміз: жоғары біліммен - 9,7%, орта арнаулы - 4,5%, техникалық мамандармен - 3,3%, орта біліммен - 18,7%, бастауыш біліммен - 23,4%, мектепке дейінгі - 3,9% [155, р. 89].

2020 жылғы халық санағының қорытындысы бойынша бұл көрсеткіштер жоғары біліммен - 20,2%, орта арнаулы - 3,1%, техникалық мамандар - 4,1%, орта білім - 22,0%, бастауыш білім - 21,5%, мектепке дейінгі - 7,0% болды [155, р. 101]. 2010 жылғы мәліметпен салыстырғанда 2020 жылы жоғары білім алушылардың пайыздық үлесі екі есеге көтеріліп отыр.

Көші-қонды тарту және ығыстыру теориялары-ғалымдар тартылыс пен итермелеудің осы екі факторын көші-қонға бірдей әсер етеді деп сипаттады: қабылдаушы елдердің тартылыс факторының қысымы және жіберуші елдердің тарту факторлары. Бұл екі фактор бірлесіп халықтың қозғалу процестеріне ықпал етеді. Ли (1969) көші-қонды ығыстыру жүйесі басқаратынын көрсетті; яғни «бір жерде қолайсыз жағдайлар-бұл ығыстыру факторлары». [157, р. 188].

Тартылыс факторлары-1990 жылдардың басында экономикалық және этносаяси күштердің ауысуы «ығыстыру және тартылыс факторларын» қамтамасыз етті, олар этникалық қазақтарға уақыт өте келе Қазақстанда және одан тыс жерлерде үлкен саяси және демографиялық қайта құру бағытында әсер етті. Қазақстан жағдайында тек этникалық көшіп келуді тарту үшін Қазақстан Үкіметі этникалық қазақтар қатарындағы көшіп келушілерге түрлі уақытша жеңілдіктерді қоса алғанда, жеңілдіктердің толық спектрін (этникалық қазақтар қатарындағы көшіп келушілер үшін арнайы жеңілдіктер), «тұру, жұмыс, оқу және бейімделу үшін экономикалық және мәдени ынталандырулар мен үстемеақыларды және т. б. және осы орасан зор үстемеақыларды» уәде етті.

Бұл экономикалық және мәдени ынталандыру тартушы фактор рөлін атқарды. Екінші жағынан, Қазақстанға кіру кезінде көшіп келушілердің мақсаттарымен ерекшеленетін көшіп келушілердің кейбір маңызды ағындарын бөліп көрсетуге болады: үкіметі олардың «тарихи Отанға» бейімделуін белсенді қолдайтын этникалық көшіп келушілер. Осылайша, «тарихи Отан» Қазақстанның этникалық көші-қоны үдерісіндегі тартылыстың маңызды факторларының бірі болып табылады. Бұдан басқа, Қазақстанға келетін еңбекші көшіп келушілер үшін тартылыс факторы. Олар Моңғолияда жұмысқа орналасу мен жұмысқа орналасудың жақсы мүмкіндіктерін іздейді.

Ығыстыру факторы-1991-1996 жылдары Моңғолиядағы экономикалық жағдайлар нашарлады. Ол кезде Моңғолиядан келген көптеген этникалық мигрант қазақтар Қазақстанға жоғары өмір сүру деңгейін іздеп қоныс аударған

(итеру факторы) шарттары. Бұл жағдайлар шетелде тұратын қазақтарды "ығыстыру факторы" ретінде маңызды рөл атқарды. Бұл жағдайда біз адамдар көші-қонының маңызды элементтерінің бірін зерттейміз: жіберуші елдерден (Моңғолиядан) шығару факторы және Қазақстан сияқты қабылдаушы елдерге тарту факторы, сондай-ақ олардың көші-қон себептері. [158, б. 9].

1991-2000 жылдары жалпы алғанда қазақ ұлтының 57 мың өкілі Еңбек шартына сәйкес оқу және жұмыс істеу үшін Моңғолиядан Қазақстанға қоныс аударды. Олардың ішінде 42 мың мигранттар Баян-Өлгий аймағынан шыққан. Қазақстан 2000 жылға дейін еңбек келісімшарты бойынша жұмысшыларды жалдағандықтан, мигранттардың 49,1% немесе 1554 адам еңбекке қабілетті жастағы ересектер, ал олардың 9,1% студенттер болды. [159, с. 21]

Жалпы алғанда, Моңғолиядағы қазақ халқының табиғи өсу тенденциясы үнемі еселеніп келе жатқанын атап өту керек. Сонымен қатар, қазақтардың ХХ ғасырдың 90 шы жылдарынан бастап тарихи Отаны - Қазақстанға жаппай оралуына байланысты 2000 жылдарға дейін Моңғолиядағы, әсіресе елдің ішкі аймақтарындағы қазақтар санының азаюы байқалды. Алайда уақыт өте келе қазақтардың Қазақстанға қоныс аударуының табиғи өсуі мен бәсеңдеуіне байланысты 20 жыл бұрынғы санын қалпына келтірді.

Жоғарыда айтылған статистикалық мәліметтерді, мұрағат деректерін жүйелеп, қорытындылай келе, Моңғолияның әлеуметтік-экономикалық жағдайының жақсаруы, ең алдымен, білім беру мен денсаулық сақтау саласындағы, мемлекеттің этникалық аздыққа қатысты халықаралық құқық негізінде мақсатты саясат жүргізуі қазақ диаспорасына белгілі бір әсерін тигізді. Қазақтардың экономикалық және рухани өмірінің дамуы оның халық санының өсуінен көрінеді. Алайда, Моңғолиядағы қазақтар ұзақ жылдардағы тарихи күрестер мен арпалысқа толы тарихи кезеңдерді бастан өткерсе де, жергілікті халықтармен салыстырғанда, қазіргі кезге дейін табиғи өсім нəтижесінде ұдайы өсіп отырғанын көрсетеді. Тек қана, өткен ғасырдың 90-шы жылдарынан бастап 2000 жылдарға дейін қазақтардың атамекенге жаппай оралуына байланысты, Моңғолиядағы, əсіресе, ішкі аймақтардағы қазақтар санының азайғанын байқауға болады. Əлеуметтік- экономикалық тұрғыдан алғанда, қазақтар білім-ғылымға құштар, еңбекқор, жаңалыққа, қалалық өмірге бейім халық екенін көрсетуде. Əрине, Моңғолиядағы жалпы білім беру сапасы мен денсаулық сақтау ісінің кенже дамуы, елдің əлеуметтік-экономикалық жағдайымен тығыз байланысты екендігін, ал оның нəтижесі қазақтардың тұрмыс-тіршілігі мен рухани өмірінің дамуына белгілі бір əсер етіп отырғандығын айтуға болады.

Алдағы уақытта Моңғолиядағы қазақтардың бір бөлегі осы елде тұрақты қалатындығын ескере отырып, қандастарымызға Қазақстан тарапынан рухани-мəдени, білім, кəсіптік мамандық, денсаулық сақтау салаларын, шағын жəне орта кəсіпорындарды дамытуда тұрақты түрде көмек көрсету Қазақ елінің негізгі парыздарының бірі болады деп сенеміз.

**3.2 Қазақтардың Моңғолиядан Қазақстанға көшіп-қону үдереістері**

Қазіргі тарихи кезеңде, жаһандану заманында қазақ диаспорасының маңызды құндылықтарына ғылыми сараптама жасаудың өзіндік өзектілігінің маңызы артып отыр. Оның бірнеше себептері бар: алдымен, еліміздің саяси, мəдени тəуелсіздігімен қатар оның тарихи санасында ерекше қасиеттер мен басымдылықтар орныға бастады. Еліміз өзінің тарихи болашағына үлкен стратегиялық жоспарлар жасап, əрбір қандастарымыздың тағдырына барынша көңіл бөліп, оның жеке өмірінің халықтың ділімен, Атамекенімен астарласып жататындығына назар аудара бастады.

Көрші мемлекеттердегі үлкенді-кішілі əлеуметтік, саяси өзгерістер, кикілжіңдері мен проблемалары, олардың алға өркениеттік мағынадағы жылжу үрдістері еліміздегі зерттеушілерді алаңдатпай қоймайды. Өйткені қазіргі кезеңдегі ақпараттық өзара байланыстар, хабардың жету шапшаңдығы, тіптен, алыстағы елдерді де өзара бір-біріне жақындата түскендей. Міне, осындай жағдайда қазақ диаспорасының келелі философиялық- социологиялық мəселелері тек зерттеушілердің ғана назарын аудартпай, халқымыздың алдыңғы қатарлы ұлдары мен қыздарын түгелдей алаңдататынына сенеміз. Алыс жəне жақын шетелдердегі иісі қазақ бауырларымыздың етенелесу, бірегейлену проблемалары жан-жақты талқылаудан өткізу ұлттық тарихымызды жүйелеу үшін орынды. Соның ішінде Еуразиялық интеграцияға біршама енетін Ресей мен Беларусь мелекеттері, Орталық Азия аймағы, көршілес Моңғолия жəне Қытайдағы қазақтардың өмір сүруіндегі əртүрлі ерекшеліктері мен діліне айырықша көңіл бөлінгені ғалымдар үшін маңызды.

Жалпы шетелдердегі қазақ диаспорасының құндылықтық əлемі мəселесінің қазіргі таңдағы ең зəруліктегі əлеуметтік-мəдени жəне дүниетанымдық қырлары бар. Əрбір халықтың дүниежүзілік кеңістікте өмір сүру салтындағы өзгешеліктер жалпы дүниежүзілік тарихтың даму үрдісін, ішкі тұтастығын, жалпы жүйесін бұзбайды. Қайта тереңдеп қараған сайын, ол ерекшеліктер жалпы тарихи санамызды гүлдендіре түсері анық.

Тәуелсіздігіміздің 30 жылдығымен қатар келген қазақ көшінің тарихи Отанына табан тірегеніне де 30 жыл болып отыр. Тәуелсіздік бізге ұлттық, аймақтық және жаһандық өлшемде шексіз жауапкершілік жүгін артты. Біз осынау ұлы тағдырды қабыл алып, бірегей бірлігіміз бен табысты тірлігіміз арқылы тарих сынағынан сүрінбей өтіп келеміз. Халқымыз Тәуелсіздіктің берік тұғырын бекітіп, Мәңгілік Ел болуға бет бұрды, бекем бел буды. Сол себепті, Тәуелсіздік күні – күллі қазақстандықтармен қатар тарихи Отанымен табысқан қандастар мен әлемнің әр қиырындағы отандастарымыз үшін де ең ұлы құндылық һәм ұлық мереке екеніне еш күмәніміз жоқ.

ҚР Тұңғыш Президенті Елбасы Нұрсұлтан Әбішұлы Назарбаевтың ең алдымен жолға қойған саясаты – көші-қон мәселесі болды. Тіптен, Астананы Арқа төсіне көшіру, шекараны әлемдік талапқа сай етіп бекітуден де бұрын осы шеттегі қазақтарды қара шаңырақ - Қазақстанға шақыруды күн тәртібіндегі бірінші кезекке қойды. Бүгінгі «Мәңгілік ел» ұлттық идеясының түп негізі-осы көші-қон саясатымен қаланған еді. Демек, көші-қон-өз тізгінін қолына алған тәуелсіз ел болғанымызды шын мәнінде әйгілі еткен бастама.

Ғасырлар тоғысында дүниежүзілік көші-қон қозғалысында маңызды орын алатын қазақ көші – аздың көпке, жалғыздың жалпыға, ескінің жаңаға қарай ұмтылған, бір мүдделі әр елдегі «қазақ» деген халықтың дүниежүзілік қауымдастықта өз орнын айқындап, өз елінің тәуелсіздігін құрып, нығайту мақсатымен ата-баба топырағында қауышу ниетін айқын аңғартқан сипат алды. Бір кездері бүкіл әлемді өзінің жойқын қарулары арқылы дірілдеткен «Кеңес одағы» деген алып империяның қабырғасы сөгіліп, оның құрамында болған халықтар өз тәуелсіздіктерін бірінен соң бірі жариялап жатқан кез еді. Өз тәуелсіздіктерін бәрінен бұрын жариялаған Балтық жағалауы елдерін айтпағанда, Кеңес қазанында бірге қайнап, бірге піскен, тарихы мен тілі ұқсас қырғыз бен өзбектер де тәуелсіздіктерін жариялап үлгерді.

Қызыл империяның күші әлсіреп, тоталитарлық жүйенің тоңы жібіп, демократиялық жаңа кезеңнің таңы ата бастаған алғашқы кезден-ақ шетелдерде шашырап жүрген қандастарымыз, соның ішінде Моңғолиядағы қазақтар алғашқы болып көш басын атамекенге бұрған еді. Империяның бодандығында отарлау саясатының құрбаны болып, өз жерінде өздері азшылыққа ұшыраған атажұртта тағдыр тәлкегіне түсіп, әр елге тарап кеткен алыстағы ағайын да бір-бірімен қауышуы, ұрпақтардың тоғысуы олардың болашаққа деген үміт – арманының, мүддесінің бірілігінде еді.

Шетелдегі қазақ диаспорасының тарихи Отанына оралуы туралы айтар болсақ, бұл жолда Моңғолия қазақтарының белсенділігін ерекше атап өтуге керек. Өйткені Моңғолиядағы қазақтар Қазақстан тәуелсіздікке қол жеткізбестен бұрын Кеңестер Одағының құрамынан шықпай тұрып-ақ, дәлірек айтсақ 1991 жылдың сәуір айында атажұртқа көшу идеясын қолға алған болатын. Социалистік жүйедегі елдер құрамына жататын, шын мәнінде Кеңес Одағының ықпалында болған Моңғолияда коммунистік жүйе 1990 жылы құлап, демократиялық жүйе қалыптасып, халық еркіндікке қол жеткізе бастады. Моңғолияда басталған демократиялық жаңарудың арқасында жаңа құрылған үкіметтің вице - премьері лауазымды қызметіне тағайындалған алғашқы қазақ Зардықан Қинаятұлы қазақ зиялыларын жинап, Қазақстанға көшу мәселесін қарастыра бастады. Сонымен қатар, Моңғолияда ескі жүйе күйреген соң халықтың жағдайы әлсірей бастады. Елде жаппай жұмыссыздық кең етек ала бастады.

1990 жылдың желтоқсан айында Моңғолияда үкімет Еңбек министірлігі жұмыссыздарды шетелдерде жұмыс істеу мүмкіндігі мәселесін қарастыратын бюро құрды. Нәтижесінде Моңғолиядағы Еңбек министірлігі өзінің жанынан құрылған шетелге еңбек күшін шығару бюросы арқылы Қазақстанға қазақтарды шығару дұрыс деген шешімге келді. Осындай оңтайлы сәтті пайдаланған Сағат Зақанқызы, Аятқан Тұрысбекұлы, Сайт Зақанұлы Моғолиядағы қазақ зиялы қауым өкілдерінің басын қосып, еңбек - шартын пайдалану арқылы атажұртқа көшкісі келетіндерді ұйымдастыру іс-шараларын қолға алды. Олар 1990 жылы 27 желтоқсан күні Сарыөзекте Кербұлақ ауданының атқару комитеті төрағасының орынбасары В.М. Колупаев және ауыл шаруашылығы бірлестігінің төрағасы Н.Жантілеуовпен алғашқы келісімшартқа қол қойды. [160, п. 23]. Бұл күнді шетелдегі қазақ диаспорасының атажұртқа қадам басқан алғашқы сәті деп есептеуге толық негіз бар. Себебі, үкімет аралық келісім - шарт жасалмастан бұрын жоғарыда аталған келісім - шарт негізінде 1991 жылдың 12 наурызында 96 қандасымыз Қазақстанға көш басын бұрды. Осы айтулы оқиғаның куәгерлері «Уланбатордан біздің адамдар бес күн жүріп, 1991 жылдың 17 наурыз күні Сарыөзек бекетіне келіп жетті» деп жазды. [161, б. 56]

Қазақстан өз тәуелселсіздігін жарияламай тұрып-ақ, атажұртқа көш керуенін бастап та қойғанын жоғарда атап өттік. Тұңғыш Президентіміз Нұрсұлтан Назарбаев 1991 жылғы 18 қарашада Қазақ КСР Министрлер Кеңесіне «Басқа респуб­ликалардан және шетелдерден селолық жерлерде жұмыс істеуге тілек білдіруші байырғы ұлт адамдарын Қазақ КСР-інде қо­ныс­тандыру тәртібі мен шарттары ту­ралы» №711 Қаулы шығарып, алыс-жа­қын шетелдердегі қандастарымызды Қазақстанға шақыруды қолға алды [162, п. 22]. Бұл Қаулы еліміз Тәуелсіздігін жариялаудан бұрын қабылданғандықтан өте құнды әрі ерекше саяси маңызға ие. Артынша 1991 жылдың басында қазақ баспасөзі арқылы «Қайт, қазақ, Отаныңа!» деген қазақтың белгілі ақын-жазушылары және ғалымдарының шетелдегі қандас бауырларына жолдаған үндеуі шықты. Артынша Елбасы Н.Ә. Назарбаевтың қазақ баспасөзі арқылы «Алыстағы ағайынға ақ тілек» атты жүрек жарды хаты жолданды. Ол хатта былай делінді: «Қымбатты отандастар! Қандас бауырлар! Ағайындар! Халқымыздың тұрмыс тіршілігіне, еліміздің ішкі сыртқы саясатына ұлы өзгеріс алып келген, барлығымыз үшін үлкен сын болған 1991-ші қой жылы тарихта қалып, үміт пен күдігі мол жаңа 1992 жыл келді. Тағдыр тәлкегіне ұшырап, жер бетіне тарыдай шашырап кеткен отандастар, қандас бауырлар, Сіздерді Жаңа Жылдарыңызбен шын жүректен құттықтай отырып, мол бақыт қуаныш тілеймін. Аспанымыз әрқашан ашық болсын!

Сіздермен атамекенде танысатын, емен-еркін қауышатын күнге тезірек жетейік. Ежелгі атамекенінен жырақта қалған Сіздер кешегі күнге дейін ата – баба жеріне қайтып келе аламыз ба? - деген сұрақтың алаңдатып келгенін мен жақсы білемін. «Туған жердің түтіні де ыстық» дейді халқымыз. Қандас бауырларымызды байырғы ата-қонысына тарту мақсатында адам құқығы туралы еларалық ережелерді басшылыққа ала отырып, Қазақстан үкіметі «басқа Республикалардан және шетелдерден селолық жерлерде жұмыс істеуге тілек білдіруші байырғы ұлт адамдарын Қазақстанға қоныстандыру тәртібі мен шарттары» туралы арнайы қаулы қабылданды. Сондықтан атамекенге келем деушілерге жол ашық» [163, пп. 2-3].

Міне, Елбасының осы бір жүрек жарды хаты Моңғолиядағы қазақ зиялыларына үлкен ой салып, ұлы көштің басталуының негізгі себебі болды. Бұл хат жүрегі қазақпын деп соққан әрбір азаматтың жүрегін тебірентіп ерекше сезімге бөледі. Дәл осы сәтте Моңғолияда саяси арпалыстар күшейіп жатқан кез еді. Ел астанасы Ұланбатырдағы зиялы қазақ қауымы Моңғолиядағы қазақтардың жағдайына және болашақ ұрпақ қамына алаңдай бастады. Себебі қаймағы бұзылмаған Баян – Өлгей қазақ аймағына қоныстанған қазақтардың және астанасы Ұланбатыр мен оның айналасындағы қалаларда тұратын қазақтардың рухани жағдайы күннен күнге қиындай түсті. Олардың ұрпақтары үшін ана тілінен айырылу, салт дәстүрін жоғалту, біртіндеп моңғолдану қауіпі күшейе түскен еді. Осындай қиын-қыстау кезде атажұрттан келген бұл үндеулер мен ақ тілектер Моңғолия қазақтарына үлкен күш-қуат беріп, атажұртқа көшу мақсат-мұратына қарай жетеледі.

Еліміздің тәуелсіздікке қол жеткізген күннен бастап, өкімет тарапынан іс-шаралар жасалу қолға алына бастады. 1991 жылы ҚР-ның Еңбек министрлігі Моңғолиядан сондай-ақ басқа да республикалардан қоныс аударушыларға 10,7 млн. рубль көлемінде қаражат бөлу туралы жарлық шығарды [164, п. 16].

1992 жылғы 15 желтоқсан №1055 министрлер кабинетінің қаулысымен бекітілген «Көшіп-келу туралы» ҚР заңына сай «Босқындармен жұмыс туралы уақытша ережеде», «Босқын» термініне мынадай түсінік береді: «Басқа мемлекетте тұрып қысым көру, қудалану, құқықтары мен бостандықтарының шектелуі, сондай-ақ осындайға ұшырау қатерінің негізгі болуы себепті, сонымен қатар, өзінің мекенін көру ниетімен ҚР-на қайта оралуға мәжбүр болатын қазақ диаспорасындағы адамдарға босқындар мәртебесі беріледі» [165, б. 480].

1992 жылғы 23 қыркүйекте №791 қабылданған «Шетелдердегі қазақ диаспорасының өкілдерін Қазақстан Республикасында болған кезеңде әлеуметтік-экономикалық жеңілдіктермен қамтамасыз ету туралы» қаулысы қандастрдың атамекенде ат басын бұруына мүмкіндік жасады. ҚР Министрлер кабинеті қаулысында: Өзге мемлекетте тұратын қазақ диаспора өкілдеріне елдің территориясында болған кезінде, уақытша баспаналар, республикалық әуе жолдары ұшақтары мен республика ішіндегі теміржол көлігіне алынған билет үшін республика азаматтарына белгіленген төлеу тәртібі қолданылсын. Қазақ азаматтарының білім алуы орта, жоғары сондай-ақ арнаулы орындарда білімдерін жетілдіру шараларын іске асыру жӛнінде республика аумағына келгеннен кейінгі бейімделу шаралары да қарастырылған [166, пп. 23-27]. Негізінде заң аясында қандастар баспанамен қамтылып, әлеуметтік жеңілдіктер мен зейнетақы мәселелерін шешуге мүмкіндік алды.

Шетелде тұрып жатқан қазақтарды Қазақстанға шақыру мәселесі туындағанда дүниежүзі қазақтарының құрылтайлары, сол форумда қарастырылған тың идеялар, ұсыныстар мен мүмкіндіктерді айналып өту мүмкін емес. Әлбетте, шетелдердегі қазақ диаспорасының Тәуелсіз Қазақстанаға оралу мәселесі мен Елбасының бастамасымен ұйымдастырылып келген дүниежүзі қазақтарының құрылтайларын бір-бірінен бөліп алып қарастыруға болмайды. Өйткені қазақ диаспорасының атажұртына оралу мәселесіне қатысты күрделі мәселелер құрылтайдың өзегіне айналып, алдағы ұйымдастырылатын шаралар мен ұсынылатын бағыттар айқындалып отырды.

Елбасы 1992 жылы Түркияға барған сапарында Стамбулдағы қандастарымызбен кездесті. Кездесуде әлем қазақтарының тұңғыш құрылтайын өткізу туралы мәселе көтерілуіне байланысты осы шараны ұйымдастыру мақсатында Қазақстан Республикасының Министрлер кабинетінің арнайы №709 Қаулысы шықты. Кейіннен Дүниежүзі қазақтарының қауымдастығы құрылып, жарғысы бекітіліп, төраға болып президент Н.Ә.Назарбаев сайланды [167, бб. 5-7].

Осы жерде көші-қон агенттігімен Дүниежүзі қазақтары қауымдастығының арасындағы айырмашылықты да айта кеткен жөн. Көші-қон және демография агенттігі мемлекеттік мекеме болғандықтан Қазақстан Республикасының көші**-**қон жөніндегі келісімшартына қол қойған өзге мемлекеттердегі қазақтарды елге көшіріп алуына құзіреттілігі жетеді. Ал Дүниежүзі қазақтары қауымдастығы – қоғамдық мекеме екенін ескерсек, ол Қазақстанға әлемнің түкпір-түкпіріндегі көшіп келуге ниеті бар қазақтардың оралуына әртүрлі дәрежедегі келісім-шарт негізінде қолдау көрсетуге мүмкіндігі бар.

Шетелдегі қазақ диаспорасын тарихи Отанына шақыру бағытындағы іс-шараларға дүниежүзі қазақтарының 1992 жылғы 29 қыркүйекте ұйымдастырылған құрылтайы жарқын жол ашты. Әлемнің 40-қа жуық еліне шашырап кеткен қазақ диаспорасының өкілдері тарихи Отаны - тәуелсіз Қазақстанда бас қосып, ұлттық бірлік мәселесін талқылады [168, б. 66]. Дүниежүзі қазақтарының алғашқы құрылтайының басты мақсаты - қазақ деген халықтың сан ғасырдан соң тәуелсіздігін жариялап ешкімге көз алартпайтын бейбіт өмір сүруді талап еткен, әлемнің 40-тай елінде тарыдай шашырап кеткен қазақ этностарының назарына толық іліктіру, атажұртқа оралам деушілерге тәуелсіз Қазақстанның есігі қашанда айқара ашық екенін жеткізу болып табылады.

Дүниежүзі қазақтарының 2-ші құрылтайы араға 10 жыл салып, 2002 жылдың 23-24 қыркүйегінде Түркістан қаласында өткізілді. Бұл құрылтайда Елбасы Н.Ә. Назарбаев Қазақстанның соңғы 10 жылда жеткен жетістігі мен кемшілігі, шетелдегі қандастарымызбен байланысты нығайту мақсатында қолға алынған іс-шаралар жөнінде мәлімдеме жасады. Н.Ә. Назарбаев мәселенің ең басты өзектілігі, дүниежүзі қазақтарының дамуына, қазақтардың әртүрлі әліпби қолданып отырғандығы қарым-қатынысқа, жаңа ортаға бейімделуіне, қызметке орналасуына кедергі келтіріп отырғанына тоқталды. [169, б. 13] Сонымен қатар Қазақстан тәуелсіздік алған күннен бастап, шетелдегі қазақ жастарының атажұртқа келіп білім алуына мүмкіндік мол екенін атап өтті. Мәселен, шетелдегі қазақ жастарына арнап жоғарғы оқу орындарына жыл сайын арнайы квота бөлінетінін, олардың атамекенде қалып білім алуының, белгілі бір мамандықты игерудің барлық мүмкіндіктерін қарастырып жатқанын тілге тиек етті. Баяндамада шетелдегі қазақ диаспорасымен байланыс орнату туралы ғана емес, тарихи Отанына оралуға ниет білдірген қандастарымызға жасалатын қолдау, көмек жайын атап көрсетті. «... Біз жыл сайын көшіп келу квотасын белгілейміз. Бұл квота бойынша көшіп келгендер үй-жаймен қамтамасыз етіліп, көшіп келуге жұмсалған жол шығындары төленеді. Жалпы өз еркімен көшіп келген қандастарымызды қоса есептегенде, осы жылы жарты миллионнан аса қазақ атажұртына келді», - деді Н.Ә.Назарбаев [170, б. 112].

2005 жылы 27-28 қыркүйекте Қазақтардың 3-ші Дүниежүзілік құрылтайы Астанада өткізілді. Құрылтайға алыс және жақын 32 шет мемлекеттерден оның ішінде Ресейден, Қытайдан, Австриядан, Чехиядан, Норвегиядан, Италиядан, Сингапурдан, Мысырдан 300-ден аса өкіл, сондай-ақ Қазақстанның барлық облыстары мен Алматы және Астана қалаларынан 200-ден астам өкіл қатысты. [171, б, 25]. Құрылтайда шетелде тұратын  қазақ шет жұрты өкілдерін Қазақстанның жоғарғы оқу орындарында оқыту үшін жағдай жасау, сондай-ақ тарихи Отанына инвестициялар орналастыру мүмкіндіктері секілді мәселелер талқыланды. Бизнес байланысын нығайту, қазақ шет жұрты республиканың экономикасы туралы толығырақ ақпарат алуына ықпал ету, кәсіпкерліктің даму жағдайы, мемлекет пен бизнес-қоғамдастықтардың өзара қарым-қатынас секілді мәселелер қаралды.

Ал, 4-ші құрылтай 2011 жылдың 25-27 мамыры аралығында Елордамызда өтіп, алқалы жиынға 35-ке жуық алыс шет елден, Қазақстанның өңірлерінен, Астана мен Алматы қалаларынан 700-ден астам қонақ қатысқан болатын. Құрылтай барысында Қазақ Елі қандастарымызға қолдау көрсетіп, қамқорлық жасаудың нақты жолдарын айқындап алуымыз керектігін атап көрсетті. Біріншіден, Парламентте «Халықтың көші-қоны туралы» заң жобасы қарап, кеңінен талқыланып, қабылданатын жаңа Заң қандастарымыздың жағдайын жақсартуға септігін тигізетін болады. Ол қандастарымыздың құжат тапсыруда, тіркеуге тұруда, азаматтық алуда кездесетін түрлі кедергілерді жоюыға бағытталды. Осыған байланысты «Нұрлы көш» бағдарламасының 2-ші кезеңің ұйымдастыруды тапсырған еді. Екіншіден, шетелден келген құрылтай қонақтарының басым көпшілігі - 60 пайызы жастар болды. Сондықтан да Қазақстанда әлемдегі барша қазақ жастарының сапалы білім алуына тиісті жағдай жасалуы қажеттігін ерекше атап өтті. [172, б. 52].

Осы кезге дейінгі өткен құрылтайлардың ішінде 2017 жылы 22 маусымда өткен Дүниежүзі қазақтарының 5-ші құрылтайына ерекше тоқталып өткенді жөн көрдік. Өйткені, Қазақстан Республикасы Президентінің «Болашаққа бағдар: рухани жаңғыру» бағдарламалық мақаласы құрылтайда көтерілген келелі мәселелермен тікелей байланысты болды. Бұл мақалада Елбасы бүкіл қазақ халқына ортақ ұлттық-рухани мәселелерге айрықша назар аударған еді. Осыған орай алыс-жақындағы ағайындар Елбасының еңбегіне ерекше қызығушылық таныта білді. Олар осы мақаладағы мақсат-міндеттерді жүзеге асыруға атсалысып, үлес қосуға барынша ынталы екендерін білдірді.

Құрылтай «Рухани жаңғыру – жастардың қолында» атты әлемдегі қазақ жастарының форумымен басталды. Форумға «Нұр Отан» партиясы қолдау көрсетті. Сондай-ақ, дәл осы жылы халқымызға ортақ ислам дінінің қайраткері Халифа Алтайдың туғанынына 100 жыл толуына орай, 5-ші құрылтай «Халифа Алтай және қайта оралған тарих» атты халықаралық конференциямен жалғасын тапты. Конференцияның бірінші секциясы – «Шетелдегі қазақ диаспорасы: мәдениет, спорт, ақпарат құралдары жөнінен қолдау және дін істері мәселесі» деп аталды. Онда алыс-жақын шетелдердегі ағайындардың мәдени-рухани және ақпарат құралдары жөніндегі мұқтаж мәселелері ортаға қойылып, оларды шешу жөніндегі ұсыныстар қарастырылды. Екінші секция «Шетелдегі қазақ диаспорасы: этникалық көші-қонның әлеуметтік сипаты және бейімделудің өзекті мәселелері» деген тақырыпта ұйымдастырылды. Бұл ретте мына мәселені айта кеткен жөн. Бұрын көші-қон, яғни, оралмандар мәселесімен кім айналысатыны түсініксіздеу еді. Соған орай «оралман мәселесін біз шешеміз» дейтін кездейсоқ белсенділер де байқалып қалатын. Тіпті бұл мәселені Дүниежүзі қазақтары қауымдастығына қарай ысырып тастауға тырысатын жағдайлар да кездесетін. Қазір бұл мәселе бір жүйеге түсті. Яғни, «Қазақстан Республикасының мемлекеттік басқару жүйесін одан әрі жетілдіру туралы» ел Президентінің 2016 жылғы 30 желтоқсандағы №401 Жарлығы жарық көрді [173, б. 19] Бұл Жарлықта шетел қазақтарының бұрынғы тұрған елдерінен шығуынан бастап, атажұртқа келіп орналасуына дейінгі бүкіл жұмыстарына Сыртқы істер, Ішкі істер, Еңбек және халықты әлеуметтік қорғау, Білім және ғылым, Денсаулық сақтау сияқты бес министрлік пен жергілікті атқарушы органдар, яғни, облыстық, аудандық әкімдіктер жауапты екендігі атап көрсетілген. Олардың әрқайсысының оралмандармен жұмыс істеудегі міндеттері тайға таңба басқандай нақты белгіленген. Үшінші секция: «Қазақстанға білім алу мақсатында көшіп келу:  
Білім және ғылым министрлігінің кезекті міндеттері» деп аталды. Соңғы уақытта алыс-жақын елдерде тұратын қазақ жастарының Қазақстанға келіп, оқып, білім алуында біраз қиындықтар байқала бастаған еді. Мысалы, оқуға келген жастар виза жөнінен кейбір түсініксіз жағдайларға тап болатын. Жоғары оқу орындарына конкурстық негізде қабылдау жөнінде де кейбір ережелерді нақтылау қажет еді. Аталған мәселелер осы секцияда талқыланды.

Бүгінгі таңда шетелдерден Қазақстанға келіп, түрлі кәсіпкерлікпен айналысып, жер алып, егін егіп, мал өсіруге ынталы қандастарымыз да баршылық. Міне, осы ағайындарымызға қолдау көрсету мақсатында конференцияның төртінші секцияның тақырыбы «Шетелдегі қазақ диаспорасы: Қазақстанмен бизнес, кәсіпкерлік және ауыл шаруашылығы саласындағы серіктестік» деп аталды. Ал бесінші секцияның атауы - «Қазақстандағы денсаулық сақтау мәселелері және шетел қазақтары» [174, б. 16] болды. Аталмыш секцияда атажұртқа жаңадан қоныс аударған оралмандарға денсаулық сақтау жөнінен нақты қандай көмек жасалатыны сөз болды. Сондай-ақ алыс-жақын шетелдердегі қандастарымыздың Қазақстанға келіп емделіп қайтуы, яғни, медициналық туризм мәселесі де айтылды.

Сонымен қатар, Қазақстанда мемлекетіміз бен қоғам тарапынан қандастарымызды қолдау мақсатында, «Отандастар» қорының құрылғандығын айтуымызға болады. «Қор Дүниежүзі қазақтарының қауымдастығымен бірлесіп, қандастарымызға қолдау көрсетудің тетіктерін анықтап, тиісті кешенді бағдарлама әзірлеуге жол ашты. Міне, бесінші құрылтай биік мақсатты көздейтін, аздың көпке, жалғыздың жалпыға, ескінің жаңаға қарай ұмтылған, бір мүдделі әр елдегі «қазақ» деген халықтың дүниежүзілік қауымдастықта өз орнын айқындап берді. Бүгіндері, осы мақсаттың жүзеге асып жатқанына үмітіміз үлкен, сеніміміз кәміл.

Қазақстан үкіметі шетелдегі қандастарымыздың көптеп оралуын, олардың азаматтық мәртебе алуы,тұрғын үймен қамтамасыз ету сияқты мәселелерін шешуде көптеген жұмыстар атқарды. 1997 жылы 19 наурыз күні Президенттің «2000 жылға дейінгі көші-қон саясатының басым бағыты» № 3419 Қаулысы қабылданды. Бұл заң негізінен шетелдегі қазақтардың өз тарихи отанына оралу, сонымен қатар мемлекеттегі жаңа көші-қон мәселесін қарастырды [175, б, 9]. Аталған құжат қазақ көшінің кедергісіз жүруіне құқықтық мүмкіндіктер берді. Алайда 1997-1998 жылдары көші-қон мәселесі қайта жандана бастады. Уақытша қабылданған «Халықтың көші-қон» туралы Заңы ресми түрде бекітілуімен бірге мемлекеттік мекеме - көші-қон агенттігі құрылды. «Халықтың көші-қон» туралы заңдары көші-қон саласындағы қоғамдық қатынастарды реттеп, көші-қон үрдісінің құқықтық, экономикалық және әлеуметтік негіздерін белгіледі.

Бұл жеңілдіктер оралман куәлігін алғаннан соң үш жылға дейін сақталады. Алайда, осы жеңілдіктер азаматтық берілгеннен кейін күшін жояды, яғни оралман Қазақстан азаматтығын алғаннан кейін осы елдің азаматтарымен тең құқылы өмір сүреді. Аталмыш мемлекет тарапынан берілетін жеңілдіктер,қаржылай көмектер мен материалдық жәрдемдерден айырылатын болғаннан кейін көптеген оралмандар Қазақстан Республикасының территориясында ұзақ тұрса да азаматтығын алуға асықпайды.

1997 жылы квота бекіту жүйесін енгізу, оралмандардың көшіп келуін және олардың бейімделуін қадағалау Көші-қон және демография Агенттігіне берілді. КҚДА-ның бас кеңсесі Астана қаласында орналасқан, ал оның 16 жергілікті басқармалары 14 аймақтарда және Алматы мен Астана қаласында орналасып, тікелей Президентке бағынышты болды [176, б. 8].

Көші-қон мәселесімен негізінен Көші-қон және демография агенттігі айналысты. Оның құзырына шетелден келген қазақтарға «оралман» мәртебесін беру, оларды көшіп келу квотасына кіргізу және осы квотаға кірген оралмандарды алыс шетелдерден көлікпен көшіріп әкелу мәселелері кірді. Онымен қоса шетелдегі қазақ диаспоралары мен оралмандардың он мыңдаған арыз-шағымдарын қарау,оларды қабылдау, келген ортасына бейімдеу шаруаларыменде айналысады.

1997 жылда қабылданған «Халықтың көші-қоны туралы» Заңында алғаш рет шеттен келген отандастарымызға оралман анықтамасы қолданылды [177, б. 20]. Сонымен қатар, бұл заңда Қазақстанға көшіп келген барлық оралмандарға байланысты интеграциялық шаралар қарастырылған.Олардың бірі - жыл сайын оралмандардың интеграциясына қаржы бөлу. 2005 жылы 8 млн теңге бөлінді. Мемлекеттік дотациялардың көлемі анағұрлым көбейіп отырған. Мысалы, 2002 жылы мемлекеттік қаржыдан интеграциялық үрдістерге 375 млн.теңге ақша қарастырылды. 2003 жылы бұл көрсеткіш 2 млрд тенгеге өсті. 2006 жылы он бір млрд.теңге болды. [178, б. 3].

Негізінен бюджеттік қаржылар квотаға енгізілген оралмандарды тұрғын үймен қамтамасыз етуге және жәрдемақы беруге жұмсалды. Тұрғын үй алуға арналған жәрдемақы мен әр отбасы мүшелеріне берілетін жәрдем ақы квотаға енгізілген оралмандарға беріледі және жол шығындары өтеліп, шекарадан мүліктерін өткізген кезде кеден баждарынан босатылады. Ал квотаға енгізілмеген оралмандар қазақстандық азаматтық алуға құжаттарын бере алады және оралмандарға тиесілі жеңілдіктерді ала алады. Алайда бұл жеңілдіктердің көлемі квотаға енгізілген оралмандарға қарағанда шектеулі, оларды салыстыру өте қиын.

Сонымен бірге, осы заңдарда жұмыспен қамту, біліктілігін арттыру, тілге бейімделу көмектерін көрсету бекітілгенмен, республикада арнайы тіл курстары сияқты, анықтама қызметтері, біліктілігін жоғарылату курстары сияқты бағдарламалар жоқ. Бірақ қабылданған заң оралмандарға арналған бейімделу орталықтарын құру мәселесін шешіп берді.


Соның нәтижесінде Қазақстанда «Оралмандарды бейімдеу және кіріктіру орталығы» атты бейімделу орталығы оралмандардың ең көп шоғырланған төрт аймақты-Шымкент, Түркістан, Сайрам және Қарағанды, Ақтау қалаларында ашылды. [179, ]

Қазақстан Республикасы Үкіметінің 1998 жылғы 16 қыркүйектегі №900 Қаулысымен этникалық қазақтардың тарихи отанына оралуы тұжырымдамасы бекітілді**.** Этникалық қазақтардың тарихи отанына оралуы жөніндегі шараларды іске асыратын бұл тұжырымдаманың негізгі мақсаты этникалық қазақтардың тарихи отанына оралуының нақты тетіктерін жасау,оның ішінде оларды ұйымдасқан түрде көшіру және орналасқан жерінде өмір сүруіне жағдай туғызу болып табылды [180, б. 3].

Елбасы Нұрсұлтан Назарбаевтың тікелей бастамасымен тәуелсіздіктің алғашқы жылдарында басталған шетелдегі қазақ диаспорасының тарихи Отанына ат басын бұруы 30-ға жуық жылдың ішінде бірде қарқын алып отырса, бірде бәсеңсіп қалса да үздіксіз жалғасып бүгінгі күнге жетіп отыр. Нәтижесінде статистикалық мәлімет бойынша осы уақытқа дейін бір миллионнан астам қандасымыз атажұртқа оралды. Сонымен қатар, Қазақстанға көшуге ниет білдірген қандастарымыздың саны артқанына қарамастан, 1990 жылдардың аяғына қарай оларға бөлінген квота көлемінің азая түскендігі көңілге кірбең келтірмей қойған жоқ. Өз тарихи Отанына оралушылар үшін 1993 жылы он мың отбасына квота бөлінсе, ол кейінгі жылдары біршама қысқарып, 1994 жылы алты мың бес жүз, 1995 жылы бес мың отбасына, 1999 жылы бес жүз отбасына, 2000 жылы алты жүз отбасына ғана квота бөлінді. Ал 2001 жылдан бастап бөлінетін квота мөлшері қайта көбейе бастады

**Қандастарға бөлінген квотаның мөлшері.**

**Диаграмма 5**

****

Бүгінгі күні мемлекетіміз шетелдегі қазақ диаспорасын тарихи Отанына оралтудың әртүрлі жолын дәйекті түрде қарастырып келеді. Осыған орай Қазақстан Республикасының көші-қон саясатының 2007-2015 жылдарға арналған тұжырымдамасына сәйкес 2008 жылдың 2 желтоқсанындағы № 1126 қаулысымен мақұлданған «Нұрлы көш» бағдарламасы жүзеге аса бастады. Өз қандастарын елге шақырып қоныстандыруда басқа елдерге үлгі болған Германия мен Израиль сияқты елдердің көші-қон тәжірибиесінің негізінде жасалған бұл бағдарламаның басты мақсаты – этникалық көшіп келушілердің қоныстандыру және жайлы жағдай жасау болды. [181, www.e.gov.kz]

Аталмыш бағдарлама бойынша сырттан көшіп келушілерді Қазақстанның солтүстік, орталық және шығыс аймақтарына қоныстандыру жоспарланған еді. Бұл бағдарлама 2009-2011 жылдар аралығында жүзеге асырылып, мемлекеттік және жергілікті бюджеттен 197 миллиард теңге қарастырылған. Бағдарлама бойынша үш жылада 60 мың отбасы, орта есеппен 300 мың адамды көшіріп алу жоспарланды. Алайда бағдарлама іс жүзінде толық жүзеге аспай 2009-2011 жылдары бағдарлама шеңберінде 2567 этникалық қазақ отбасына тұрғын үй берілді. Бұған дәлел, көш тарихын көзімен көрген, бірнеше құнды деректердің авторы Досан Баймолда «Нұрлы көш» бағдарламасын кең түрде насихат жүргізу мәселесінде кемшіліктер көптеп орын алғаны белгілі жайт. Бұны 2009 – 2010 жылдары Моңғолияға және қытайға жұмыс сапарымен барғанымда өз көзіммен көрдім. Ондағы ағайындардың бұл бағдарлама туралы естігендері болмаса, нақты мүмкіндіктері жайында білмейтіні байқалады» [182, б. 269]. - деп жазды. Жоспардың іс жүзінде толық орындалмағанына қарамастан, бағдарлама шеңберінде 2009 – 2010 жылдары Моңғолиядан барлығы 1317 отбасы немесе 6217 адам Қазақстанға қоныс аударған. [183, б. 55].

«Нұрлы көш» бағдарламасының жүйелі түрде іске аспауының басты себебі – көші-қон саласын жайлаған жемқорлық мәселесі болып отыр. Мысалы, Қазақстан Республикасының бас прокуратурасының жариялаған мәліметіне назар аударатын болсақ, Солтүстік Қазақстан облысында «Нұрлы көш» бағдарламасына бөлінген 137 миллион теңге әкімдердің жеке пайдасына жұмсалған. Маңғыстау облысында да 136 миллион теңге қолды болса, Шығыс Қазақстан, Оңтүстік Қазақстан сияқты бірнеше облыстарда салынуы тиіс 700 үйдің қаржысы жалған ақпарат жасау арқылы жұмсалған. Ал, Қазақстанға мүлдем келмеген немесе бұрын жәрдемақы алған оралмандарға жалған құжатпен заңсыз қаржы төлеу салдарынан 80 миллион теңге талан таражыға түскен. [184, б. 5] Міне, көші-қон саласын жайлаған жемқор және бей-берекетсіздік шеттегі қандастардың атажұртқа көшеміз деген үміттерін өшіріп, ізгі ниеттеріне тұсау болып отыр. Сондықтан көші қон саласындағы жемқорлыққа қарсы күресті күшейту арқылы көшті жандандыру заман талабы болмақ.

Әлбетте, Президент Қ.Тоқаевтың «Egemen Qazaqstan» газетінде жарық көрген «Тәуелсіздік бәрінен қымбат» мақаласында көтерілген мәселелердің бірі – шетел қазақтарының, яғни қандастардың атажұртқа қоныс аударуы. Президент аталған мақаласында «соңғы жылдарда түрлі себептерге байланысты бәсеңдеп қалған қандастар көшін барынша қолдап, оларды солтүстік және шығыс өңірлерге орналастыруды жандандырамыз» [185, б. 6] деп атап көрсетті. Бұл - өте маңызды мәселе. Өйткені шетел қазақтарының атажұртқа көптеп қоныс аударуы еліміздің әлеуметтік-экономикалық, мәдени-рухани дамуына, демографиялық жағдайымыздың жақсарып, қорғаныс қабілетіміздің нығаюына оң ықпалын тигізеді.

Бірақ соңғы жылдары қандастар көші әртүрлі себептермен барынша азайды. Мұндай себептердің ең бастыларының бірі – бұрынғы Көші-қон комитеті таратылған. Қазір ол – Еңбек және халықты әлеуметтік қорғау министрлігінің құрамындағы шағын ғана басқарма. Және көші-қон жұмысына жауапты мекемелердің бұл мәселеге дұрыс көңіл бөлмеуінен туындап отыр.

Бүгінгі күні Қазақстандағы демографиялық ахуал және шетелдегі қазақтар мен ораламандар мәселелерін айтқанда, ұланғайыр жері бар, халық саны бар болғаны 19 млн. ғана Қазақстан мемлекетінің әр шаршы шақырымына 6,7 адамнан келіп, әлемдегі халық аз қоныстанған елдер қатарына жататыны ойланатын жайт. Ұлттық қауіпсіздігіміз бен ұлттық құндылығымызды сақтап қалу және экономикамызды жаңа ресурстармен қамтамасыз ету үшін халық санын 20 млн.-нан асыру керек.

Айта кететін бір жайт, еліміз тәуелсіздік алған жылдары Моңғолияда 120 мыңнан астам қазақ болды. Ал, содан бергі 30 жылда 100 мыңнан аса қазақ атажұртқа қоныс аударыпты. [186, б. 12]. Алайда табиғи өсімнің жоғарылығы соншалық мұндағы қандастарымыздың саны қазіргі күнің өзінде 100 мыңнан асып кетіп отыр. Мысалы Қытайда кезіндегі «жоспарлы туу» саясатының кесірі тиді. Ал Моңғолияда өсім жоғары. Тіптен, әр отбасында 5-10 баланың болуы қалыпты жағдай болып есептеледі. Бұл үрдіс Өзбекстан мен Қырғыз, Түркімен елдеріндегі қандастарымызда да бар. Ал, Ресейдегі қазақтардың ұлттық менталитеті орыстарға бейімделе бастағандықтан өсім азайған. Көбіне тек 2-3 баламен шектеледі.

Міне, сондықтан халықтың санын көбейтіп, құрамын нығайтатын, тарихи демографиялық ғылымы айқындаған екі жолды, яғни табиғи өсім мен сырттан келген көші-қонды тиімді пайдалану керек. Болашақта шетелдерден келетін қандастар арқылы еліміздің халық санын арттыруға толық мүмкіндік бар. Алдағы уақытта көші – қон үдерісін тоқтатпай, тарихи Отананына келем деушілердің бетінен қақпай, көшті ұйымдастыру кезінде жіберілген кемшіліктеріміз бен қателіктерімізден қорытынды жасап, күрмеуі шешілмеген мәселелердің шешімін табу үшін жұмыс жасау керек. Мүмкіндігінше квота мөлшерін шектемей, қазақтар шоғырланған шет мемлекеттермен дипломатиялық жолмен көші-қон үдерісін жеңілдетіп, көшіп келгендер үшін барлық жағдай жасалу керек.

 «Отандастар» қорының соңғы мәліметінше шет елдерде 7 млн.-ға жуық қазақ тұрады. Бұл Қазақ халқының 50% пайызға, яғни жартысына жуығы. Олардың алдағы уақыттарда ассимиляцияға ұшырау қауіпі өте жоғары. Демографиялық аспектіде қазақ ұлты үшін бұл үлкен әлеует болып табылады. Қазір уақытта  Қазақстанға қоныс аударуға ынталы шетелдік қазақтардың саны 1,5 млн. адамға жуықтады. Осы адами ресурстардыты біз тиімді әрі дұрыс жүзеге асыруымыз керек. Сондықтан бүгінде бірнеше  министрлікке шашырап кеткен  басқармаларды бір органға жинап, Демография және көші-қон жөніндегі Агенттікті қайта құру керек. [187, б. 8]

Десе де, қазіргі кезде шетелдегі этникалық қазақтармен қарым-қатынас орнату, қоныс аударуды мемлекеттік қолдау саясаты Қазақстан үшін айтарлықтай өзекті тақырып, сондықтан аталмыш мәселені жетілдіруде шетелдік тәжірибеге назар аударған жөн болар еді.

Көптеген алыс-жақын елдер өздерінің шетелдегі отандастарын мемлекеттік қолдауды заңнамалық реттеу аясында қалыптастырып қойған және біз үшін бұл үлгі болуы әбден мүмкін.

Шетелдік тәжірибе көптеген елдердің өз халқының санына қарамастан шетелдік диаспорамен тығыз байланыс орнатуға олардың мүдделілігінің бар екенін көрсетіп отыр. Мысалы, бір жағынан, халқы саны көп, бірақ сонымен қатар шетелдік отандастарын қолдаудың белсенді мемлекеттік саясатын жүзеге асыратын Үндістан, Қытай, Мексика, Ресей, Түркия және т.б. мемлекеттер сынды Латвия, Литва және Эстония да шағын мемлекеттер бола тұра осы мәселеге қызығушылық танытады. Өзінің шетелдік отандастарына деген мұндай көзқарас Балтық елдері үшін, әсіресе демографиялық жағдайдың теріс тенденциялары кезеңінде (эмиграция қарқынының төмендемеуі, туудың қысқаруы, халықтың қартаюы) өте өзекті.

Қандастарын Отаны­на оралту жағынан Қазақстан – Орта­­лық Азияда да, Түркі мемлекеттері арасында да көшбасшы мемлекет. Бірақ алты-жеті миллион қазақтың әлі де шетелдерде жүргенін ескерсек, еліміздің көші-қон саясатының маңыздылығы мен көтерер жүгінің әлі де ауыр екені белгілі. Біз Отанға оралған қазақтар үшін қаншалықты қуансақ, арғы бетте қалған қандастарымыздың ертеңгі тағдыры үшін одан екі есе артық алаңдаймыз.

Қоғам қайраткері, президент жанындағы Ұлттық қоғамдық сенімнің кеңесінің бұрынғы мүшесі Ауыт Мұқибек Қоғамдық кеңестің 6-шы отырысында мемлекет басшысының 18 қараша яғни Ұлы көш басталған тарихи күнді атаулы мерекелердің қатарына қосу туралы ұсынды. Бұл отырыста президент Қасым-Жомарт Тоқаев еліміздің болашақтағы өсіп-өркендеуіне тікелей қатысы бар біраз маңызды мәселені ортаға салды. Солардың бірі-Елбасының тікелей қолдауымен алыс-жақындағы қандастар­дың атажұртқа бет бұрған Ұлы көші мәселесіне ерекше тоқталып өтті.

**3.3 Қандастардың Қазақстанның әлеуметтік дамуындағы орны**

Қазақ халқы ежелден ұлан-ғайыр өлкені мекендеп келген, ұлт намысын қолдан бермеген батыр халық. Алайда бүгінгі күнде ұлт қамын ойлайтын қазақтар халық саны жағынан өз топырағында аздыққа ұшырап отыр. «Қанша батыр болсаң да, жауға салма жалғызды.... » - деген атам қазақтың, ұлттық демографиялық саясат мәселесін сөз етіп отырғанын есте сақтаған жөн болар.

Мемлекеттің халықаралық және ұлтаралық қатынаста ішкі – сыртқы саясаты ұлттық ділге негізделген, нарықтық – экономикалық қарым қатынастағы ұлттық мемлекетті өз топырағында орнату үшін, ұлттық демографиялық үстемдіктің маңызы зор. Сондықтан да Елбасымыз Н.Ә. Назарбаев Әлемнің бірнеше елінде шашырпап жүрген қазақтарды ата жұртқа шақырып, ізгі ниет білдірді. Бұл бастаманы шетте жүрген қазақтар үлкен тебірініспен, ыстық ықыласпен қарсы алды.

Тарихи Отанына Ұлы көшті бастаған Моңғолия қазақтары бүгінгі күні Қазақстанның барлық өңірлерінде, облыс, аймақтарында өмір сүріп жатыр. Моңғолиядан көшіп келген қазақтардың басқа оралмандарға қарағанда жергілікті халықпен араласып, ассимилацияға бейімделіп жатқаны белгілі. Қазақ елінен тыс жерде өмір сүріп жатса да, Моңғолия қазақтары рухани, мәдени жағынан Қазақстанмен тығыз байланыста болды. Атап айтар болсақ, Қазақстанның жоғарғы оқу орындарында оқып, білім алғандар да баршылық еді. Қазақстаннан келген мамандар Баян – Өлгйи аймағы құрылған күннен бастап оқу, білім, денсаулық және өнер саласының өркендеуіне белсене ат салысты.

Қазақстан тәуелсіздік алғанан кейінгі алғашқы жылдары әлеуметтік, экономикалық жағдайы құлдырап, өтпелі дәуірдің қиыншылықтарын бастан кешіріп жатса да шеттен келген қандастарын құшақ жая қарсы ала білді.


1992 жылы көш барысында күн сайын атамекенге ағылған ұшақтар Баян – Өлгий жерінен Семей – Өскемен – Алматы бағыты бойынша ұшып жатты. Бұл көшке Қазақстан үкіметі ерекше көңіл аударып, министрлер кабинеті бірнеше рет қаулы қабылдады. Үкімет шараларына сәйкес Еңбек Министірлігі облыс әкімшіліктерімен бірлесе отырып, көші-қон жұмысын абыроймен атқарды. Бұл ретте Алматы, Ақмола, Талдықорған, Ақтөбе, Жезқазған, Қарағанды, Павлодар, Семей, Торғай, Шығыс Қазақстан облыстары әкімшіліктері атқарған шараларын ерекше атап айтуға болады.

1991 жылы Моңғолияның астанасы Уланбатордан өз қаражатымен темір жол арқылы көшіп келген халықтың жол шығындарын Қазақстан өкіметі есебінен қайтарылды. Еңбек келісімшартында көрсетілгендей әр жанұяға 10 қой, 1 сауын сиыр, 1000 сом ақша берілді. Соымен қатар оралмандадың 90% тұрғын үймен қамтамасыз етілді. [188, п. 103]

Тәуелсіздік алған кезеңнен бастап 2-3 жылда көш қарқыны белсенді болған еді. Ал 1992 жылдан бастап көші-қонның шығынын қаржыландыруды Қазақстан өкіметі толық жауапкершілігіне алып, әрбір жанұяның отағасына 10 мың, ал қалған отбасы мүшелерінің әрқайсысына 2500 сомнан ақшалай жәрдемақы төледі. Төмендегі картада қоныс аударушылардың облыстар бойынша орналасу көрсеткіші беріліп отыр. [189, ].

**1991 -1992 жылдары Моңғолиядан көшіп келген қандастардың Қазақстанның облыстары бойынша қоныстануы**

Диаграмма 6

**

Диаграммадан байқап отырғандай, 1991-1992 жылдары Моңғолиядан тарихи Отанына 42014 адам қоныс аударды. Назарға алатын бір жағдай қоныс аударушылардың басым бөлігі өнеркәсіпті аудандарға орналастырылған.

Аталмыш кезең, Ұлы көштің алтын дәуірі еді. Олардың арасында еңбек жасындағыларының саны – 23346, зейнет жасындағыларының саны – 3183, мектеп жасындағыларының саны – 12947, жасөспірімдер саны – 14725 болды. Моңғолиядағы қазақтардың 93%-ы немесе 82 мың қазақ тұратын Баян-Өлгей аймағынан 6951 отбасы, яғни 36635 адам қоныс аударса, Ұланбатыр секілді Монғолияның орталық аймақтарынан 2631 отбасы немесе 12962 адам, Қобда аймағынан 834 отбасы, 4574 адам келген [190, п. 71]. Бұл тек ресми тізімге іліккендер ғана. Ал, өз бетімен келгендердің саны - 2 мыңға жуық отбасы немесе 10 мыңға жуық жан болды. Тәуелсіздік алған жылдары Монғолиядан оралған қазақ отбасының саны шамамен 13232, жан саны 70 мыңға жуық болды. Монғолиядағы 1991 жылы жүргізілген ресми санақ бойынша 120500 қазақ тіркелсе, бұл қазақтардың 60% немесе Моңғолияда тұратын қазақтардың көпшілігін құрады [191, п. 5]

Ал, 1992–1997 жылдарда Моңғолиядан Қазақстанға 11000 отбасы қоныс аударды. Дегенмен де, осыдан кейін Қазақстандағы нарықтық экономикаға көшу ауыртпалығына байланысты көш біраз бәсеңдеп, тіпті кері көшушілер тобы да пайда болды. Моңғолиядан қоныс аударған қазақтар, әрбір облысқа келген жанұя адам санына қарай Шығыс Қазақстан, Семей, Павлодар, Көкшетау, Жезқазған, Талдықорған, Ақмола, Алматы, Қостанай, Ақтөбе, Орал, Қарағанды, Батыс-Қазақстан облыстарына орналасқан. Осы облыстардың ішінде Жетісу өңіріне жеке тоқталып өтетін болсақ, Моңғолиядан қоныс аударушылар Алматы облысының ауылдық елді мекендеріне қоныстанған. Мәселен, біз қарастырып отырған аймақ бойынша Іле ауданына 1991–1994 жылдары Моңғолиядан 118 оралман қоныс аударған. Осы кезеңде аталмыш ауданға тек Моңғолиядан ғана емес, Қытай, Түркия, Ираннан 466 репатриант, яғни 58 отбасы көшіп келген. Қоныстанушылардың 166-сы ер балалар, 300-і ересек адамдар, еңбекке жарамдылары – 119, мамандығы барлар – 41, жоқтар – 78 адам болған. Жалпы келген отбасы саны - 58, олардың ішінде адам саны 466, еңбекке жарамдысы 119 адам болды [192, п. 49].

Тағдыр тәлкегімен шетелдерде туып - өскен қандастарымыз атажұртқа келіп отандастарымен қауышты. Нарықтың ауыр жүгін көтере алмай, тұралап жатқан қазақ еліне бұл көштің қандай маңызы болды дегенге тоқталар болсақ, ең алдымен демографиялық ахуалдың өзгеруіне оң әсер етсе, екіншіден, ұмытылып бара жатқан рухани құндылықтарымыздың жаңғыруына септігін тигізді. «Өз еліміздегі халықтың жағдайын жасай алмай жатқанда, сырттан қазақ шақырудың қажеті жоқ» деген пікір білдірушілер де болды. Дегенмен де қазақ жеріне әртүрлі саяси-шаруашылық науқандарды сылтауратып келген өзге ұлт өкілдері барынша жағдай жасап, достық қарым қатынаста өмір сүріп келген ағайынның өз қандастарына немқұрайлы қарауы орынсыз еді.

Әр жылдары Моңғолиядан Қазақстанға қоныс аударған қазақтардың отбасы және адам сандарының есепке алынған мөлшерін архив құжаттарынан алынған мәліметтерді саралай отыра, төмендегідей мәліметтер береміз:

10-шы кесте

|  |  |  |  |
| --- | --- | --- | --- |
| № | Жыл | Отбасы | Адам |
|  | 1991-1992 жылдары | 8708 | 42489 |
|  | 1993 жылы | 3524 | 17801 |
| 1 | 1994 жылы | 109 | 4982 |
| 2 | 1995 жылы | 63 | 268 |
| 3 | 1996 жылы | 243 | 1086 |
| 4 | 1997 жылы | 128 | 640 |
| 5 | 1998 жылы | 250 | 1490 |
| 6 | 1999 жылы | 50 | 110 |
| 7 | 2000 жылы | 20 | 30 |
| 8 | 2001 жылы | 20 | 35 |
| 9 | 2002 жылы | 30 | 178 |
| 10 | 2003 жылы | 52 | 945 |
| 11 | 2004 жылы | 620 | 4932 |
| 12 | 2005 жылы | 605 | 7917 |
| 13 | 2006 жылы | 851 | 7373 |
| 14 | 2007 жылы | 605 | 7817 |

Тәуелсіздік алғаннан бергі 30 жыл ішінде атамекенге 100 мыңнан астам қандастарымыз көшіп келген. Кез-келеген халықтың басты құндылығы – халық саны, тілі, мәдениеті, салт дәстүрі екені белгілі. Олай болса, Моңғолия қазақтары ата жұртақа демографиялық күш – қуат, таза қазақ тілін, қазақи салт-дәстүрін, тұнып тұрған мәдениетімен үлес қосты. Ата жұртқа келген қазақтар қоғамның әртүрлі саласында шама шарқынша еңбек етуде. [193, п. 59]

1991 жылы Моңғолия қазақтарының ата жұртқа қарай көшін бастаушылырдың бірі – Сағат Заханқызы болды. Ол ұлы көшке тікелей басшылық жасап, көшке байланысты Қазақстан мен Моңғолия арасындағы ресми кездесулер мен келіссөздерді ұйымдастыруға ат салысты. Моңғолия Еңбек министрi Ц.Цолмонның бұйрығымен Сағат Заханқызы Қазақстанға баратын жұмысшыларды басқаратын өкiл ретiнде тағайындалды. Моңғолия қазақтарының көшіне арналған «Ұрпақтар тоғысы» және «Ұлы көш: аңыз бен ақиқат» атты еңбектердің авторы. Сондай-ақ 1991 – 1994 жылдары Моңғолия Еңбек министірлігі жанындағы еңбек биржасында Қазақстанға көшетін қазақ көшін ұйымдастырушылардың бірі және еңбек министрлігінің Алматыдағы өкілдігінде қызмет жасаған Ботагөз Уатханқызын еңбегін атап өтуге болады. Ол 1994 - 2017 жылдары «Дүниежүзі қазақтары қауымдастығы» республикалық қоғамдық бірлестігінің (РҚБ) бас маманы ретінде ұйымдастыру бөлімінің меңгерушісі қызметін 23 жыл бойы абыроймен атқарды. 2019 жылдың қаңтарынан бастап аталмыш қызметті қайта жалғастырды. Осы аралықта Моңғолия, Өзбекстан, Сауд Арабиясы, Ауғаныстан, Түркіменстан, Иран және Қытай елдеріндегі қазақтардың көшін ұйымдастыру ісіне көп үлес қосты. Бұл жөнінде ғалым З.Қинаятұлының «Жылаған жылдар шежіресі» және М.Шоқанның «Тәуелсіздік жемісі» атты еңбектерде атап көрсетілген [194, б. 50].

Баян-Өлгий аймағында орнатылған телеарналардың «Кателко» қондырғыларымен қоса аймақтағы қазақ радиосының, қазақ драма театрының жабдықтарын жаңалауға, Қазақстанның әдеби кітаптарын, оқулықтарын жіберуге ат салысты. Сонымен қатар, қазақ тілінде жазылған халықтың көші – қоны туралы жазылған заңның қабылдануына қатысып, жұмыс тобында қызмет жасады.

Қазақстанға сіңірген еңбегі үшін 2006 жылы Елбасының жарлығымен «Достық» орденімен марапатталды. Ботагөз Уатханқызының басшылығымен «Дүниежүзі қазақтары қауымдастығы» халықаралық деңгейде ғылыми - практикалық конференциялар мен дөңгелек үстелдер ұйымдастырды. Сонымен қатар «Қауымдастық – қазақтың бір отауы», «Алыстағы ағайын», «Дүниежүзі қазақтары қауымдастығына – 15 жыл», «Ұлттың ұлы жиыны» атты ғылыми еңбектердің жарыққа шығуына ат салысып, 60-тан астам мақалалар жариялады.

1991 жылы Моңғолиядан Павлодар облысына көш тізгінін жеткізген азаматтардың бірі – Мұхит Жақсылықұлы болды. Мұхит Жақсылықұлы 1991 - 1995 жылы Баянауыл ауданының Жаяу Мұса ауылында шопан, кеңшарда диспетчер қызметін атқарды. 1996 - 1998 жылдары аудандық кәсіптік – техникалық училище директорының орынбасары және «Баянтау» газетінің жауапты хатшысы болды. 1999 – 2001 жылдары облыстық көші-қон полициясы басқармасында қызмет жасап, кейін Павлодар облысы бойынша көші-қон комитеті басқармасының оралмандарды бейімдеу орталығының меңгерушісі қызыметін атқарды. [195, б. 25]

Атажұртқа қоныс аударғандардың арасында ғылым мен білім саласында бірқатар жетістіктерге қол жеткізіп, ғылымның ең күрделі саласы болып есептелетін ядролық физика, биотехнология салалары бойынша докторлық жұмыстар қорғап, құнды ғылыми еңбектер жазған, Қазақстандық ғылымға өз үлестерін қосқан ғалымдар да болды. Атап айтар болсақ, Германияның Берлин қаласындағы Гумбольдт университетінде докторлық диссертация қорғап, Моңғолияның ауыл шаруашылығы университетінде проректор қызметін атқарған, қазіргі таңда С.Торайғыров атындағы Павлодар мемлекеттік университетінде биотехнология орталығына жетекшілік жасайтын Мағаш Аятқанұлы «Жануарлардың өсіп-өнуі биологиясы» атты монаграфиялық құнды еңбегін жариялады. [196, б. 137].

Моңғолия ғылым академиясының биотехнология институтында қызмет жасағын, қазіргі таңда әл-Фараби атындағы Қазақ Ұлттық университетінің профессоры, биология ғылымдарының докторы Болатхан Қажиханұлы «Фототрофты микроорганизмдер биотехнологиясы» атты монографиялық еңбегінде фототрофты микроорганизмдер, оларды қазіргі биотехнологияда пайдаланудың маңызы мен келешегі туралы баяндады.

Моңғолия ғылым академиясының химия институтында, химиялық заттарды физикалық әдістермен зерттеу зертханасын басқарған, Чехия астанасы Прага қаласындағы Чех техника университетінде докторлық диссертация қорғаған Досан Баймолданы да ерекше атап өткен жөн. Физика ғылымдарының докторы Досан Баймолда «Рентген флуоресценциялық зерттеу әдісін көмір өндірісіне қолдану» атты ғылыми монаграфиялық еңбегінде ядролық физика әдістерін энергияның негізгі көзі – көмірді қалай зерттеуге және көмірді жақпай тұрып оның сапасына қалай баға беруге болатындығына тоқталып өтеді. Моңғолия мен Чехиядағы көмір кеніштерінде жүргізілген нақты тәжірибиелер мен зерттеу нәтижелері негізінде ғылыми қорытынды жасаған. Көмірге бай Қазақстан үшін бұл еңбектің пайдасы зор болмақ.

Чехияда докторлық жұмысын қорғаған Моңғолиядан келген келесі бір қазақ ғалымы, техника ғылымдарының докторы Қани Қабиұлы «Техника, технология және қоршаған орта» [атты қомақты еңбегінде қолданыстағы техника мен технологиядан қоршаған тіршілік ортасына әсер етуі мүмкін тұстарды саралап, оған ғылыми түрде қорытынды жасады.

Венгрия астанасы Будапешт қаласындағы Техника универсиетінде докторлық диссертация қорғаған Оқас Құрманұлы жоғары оқу орындарындағы «физика», «инженер-техник» мамандықтары бойынша оқитын студенттерге арнап «Электротехниканың негіздері» атты қазақ тіліндегі оқулықты жарыққа шығарды.

Соңғы жылдары Қазақстандағы көне түркі жазуларына қатысты зерттеу жұмыстарын біршама деңгейге көтерген ғалымдардың қатарында белгілі түркітанушы, филология ғылымдарының докторы Қаржаубай Сартқожаұлының «Байырғы түркі жазуының генезисі» атты құнды еңбегін атап өтуге болады. Белгілі түрколог, филология ғылымдарының докторы Қаржаубай Сартқожаұлы 1947 жылы 22 наурызда Моңғолияның Баян-Өлгий өлкесінде дүниеге келген. 1973 жылы Моңғолия мемлекеттік университетін бітіріп, 1985–1988 жылдары Ленинградтағы Шығыстану институтының аспирантурасында оқыған. Еңбек жолын Баян-Өлгий аймағында ұстаздықпен бастаған, Моңғолия ғылым академиясының тарих институтының аға ғылыми қызметкері, түркі-қазақ ғылыми орталығының ғылыми қызметкері, Баян-Өлгий аймақтық мәслихат төрағасы, Моңғолия ҒА түркі-қазақ ғылыми орталығының директоры болып қызмет атқарған. 2001 жылдан Еуразия Ұлттық университетінің Эпиграфика және этнография лабораториясының меңгерушісі. [196, б. 138]

Сонымен қатар, 1990-1992 жылдары Моңғолия Үкіметінің Вице-Премьері және Моңғолия Парламенті Төрағасының орынбасары қызметтерін атқарған тарих ғылымдарының докторы Зардыхан Қинаятұлына ерекше тоқталып өту керек. Зардыхан Қинаятұлына Коммунистік жүйеден кейінгі Моңғолияның жаңа Конституциясын және сол елде жүргізілген саяси-экономикалық реформалардың құқықтық негізін жасаушылардың бірі. Ташкентте Монғолияның атынан елші қызметін абыроймен атқарған Зардыхан Қинаятұлы 1994 жылы Қазақстанға қоныс аударғаннан өмірінің соңына дейінгі ғұмырын Шоқан Уәлиханов атындағы Тарих және этнология институтындағы ғылыми қызметке арнады. Қазақ мемлекеттігінің қалыптасуының ежелгі шарт-талаптарын негіздеуші ұлы тұлға Жошы хан жайлы толымды зерттеу жүргізген тарих ғылымдарының докторы марқұм Зардыхан Қинаятұлының еңбектері өте құнды. Басқасын былай қойғанда, 2001 жылы жарық көрген «Моңғол үстіртін мекен еткен соңғы түркі тайпалары» атты монографиясы, 1999 жылы жазылған «Быль и правда вокруг родословной Джучи-хана» зерттеу еңбегі, бұлардың сыртында 2004 жылы алғаш баспа бетін көрген «Қазақ мемлекеті және Жошы хан» атты тың тұжырымдамалық бағытта жазылған туындысы аталған тақырыпты терең қаузаған еңбектер екені анық. Зардыхан  Қинаятұлының ғылыми мұрасы мазмұнына қарай екі дәуірді алып жатыр. Бірі – кеңестік жылдарғы Моңғолия дәуірі, екіншісі – тәуелсіздік тұсындағы Қазақстан дәуірі. Бірінші дәуірдің болмыс-бітімін өзі былай дәйектеген: «1980-1990 жылдардағы Моңғолия қоғамы үшін демократиялық жаңа өзгерістер қажеттігін теория тұрғысынан алғашқы болып жария ету бақыты маған бұйырыпты. Мұны бүгін Моңғолияда ешкім жоққа шығара алмайды». Ал Қазақстан дәуірінде саяси өмірге араласуды саябырсытып, тарих ғылымына біржолата ден қойды. Осы дәуірде жариялаған зерттеулерін жанрларына қарай топтастыратын болсақ, олар мынадай: Отан тарихы, Әлем тарихы, Деректану мен тарихнама, Тұлғатану, Этнография, Мемлекеттану, Саясаттану, Диаспорология, Тарих теориясы мен методологиясы. Ең бастысы – әрқайсының ізашары, жаңашылы, түркі жұртшылығы мойындаған зерттеушісі бола алғаны.  Ғалым Зардыхан Қинаятұлы осы жылдар ішінде «Жылаған жылдар шежіресі», «Моңғолиядағы қазақтар», «Моңғол үстіртін мекен еткен соңғы түрік тайпалары», «Көшпенділік ғұмыр» және т.б көптеген тарихи кітаптар жазып, ұлт руханиятына өлшеусіз үлес қосты. Сонымен қатар, тарих, философия және саясаттану саласындағы 10-нан астам монаграфия, 20-ға жуық ғылыми жаңалықтар мен 400-ге жуық ғылыми мақалалардың авторы. Ғалымның кейбір мақалалары Жапония, Америка, Ресей және т.б. елдерде түрлі басылымдарда жарық көрген. Аталған еңбектерден ғалымның терең білімі, биік өресі, темірқазықтай нық принципін айқын аңғаруға болады.

Моңғолия қазақтарының халық ауыз әдебиетін алғаш зерттеген филология ғылымдарының докторы Қабидаш Қалиасқарұлының қазақ руханиятына сіңірген еңбегі орасан зор. Ол Моңғолиядағы ат төбеліндей аз қазақтың ауыз әдебиетінен бастап, халық ақындарының жырларын жинастырды. Әсіресе, Ақыт қажының шығармаларын ел арасынан жинап, қажының аты аталмайтын дәуірде «бір ақын айтыпты» деп жариялап, кітаптарын бастырып шығарған еңбегін ерекше атап керек. Кейін «Ақыт Үлімжіұлы Қарымсақов» атты еңбегін жарыққа шығарды. Сондай-ақ Моңғолиядағы қазақ әдебиетін зерттеп, зерделеп 5 томдық еңбек жазып, отандық әдебиеттану ғылымына өлшеусіз үлес қосқан ғалымның еңбегі ұмытылмақ емес. "Мәдени мұра" бағдарламасымен жарық көрген «Бабалар сөзі» 100 томдық ауыз әдебиеті жауһарларын шығаруда Қабидаш Қалиасқарұлы жинаған әдебиет нұсқалары да пайдаланылған болатын. [197, б. 134]

А.Ясауи атындағы Халықаралық қазақ-түрік университетінің профессоры М.Әбілтайұлы 1992 жылы Түркістанға келіп, бүгінгі күнге дейін «Қазақстан тарихы» кафедрасының профессоры қызметін атқарып келеді. М.Әбілтайұлы 17 монография, 6 оқулық, 3 оқу құралы, 180 жуық ғылыми мақалалардың авторы. М.Әбілтайұлы өзінің ғылыми ізденісінде Қазақстан тарихы ғылымының біршама өзекті мәселелерін қамтыған. Солардың бірі – «Тұрартану» саласындағы ғылыми еңбектері. Тұрар Рысқұловтың Коминтерннің өкілі ретінде аз уақытта Моңғолия мемлекетінің саяси өмірін демократияландыруға, Моңғол Халық партиясын ұйымдық және идеологиялық тұрғыдан нығайтуға, моңғол елінің болашақ даму жолын айқындауға, елдің сыртқы саясатының маңызды мәселесін шешуге қосқан қомақты үлесін тарихи деректер негізінде зерттеп, «Отан тарихының өзекті мәселелері» атты еңбегі жарыққа шықты. Ғалым Қазақстан Республикасының Білім және ғылым министрлігінің Қазақстан Республикасының Білім беру ісінің құрметті қызметкері медалімен марапатталды. [198, б. 137]

Бүгінде еліміздің өнер саласына да өзіндік үлес қосып жүрген Моңғолияның Халық әртісі, ҚР - ның еңбек сіңірген қайраткері, Құрманғазы атындағы Ұлттық консерваторияның профессоры Әбікей Қабылашұлына да тоқталып кеткен жөн. Әбікей Қабылашұлы 1992 жылы атажұрты Қазақстанға қоныс аударып, 1992-2008 жылдар аралығында Абай атындағы Қазақ Мемлекеттік академиялық опера және балет театрында солист болып қызмет атқарды. Қ.Әбікейұлы Болгарияның Халық әртісі, Италия және Болгария консерваторияларының профессоры Христо Брънбуровтан білім алды. Оның дауысы лирикалық баритон дауысты, операның басты рөлінде көп кездесетін өте қажетті дауыс деп есептеледі. Моңғол, қазақ, итальян, неміс, француз, орыс композиторларының көптеген операларының басты рөлдерін орындаған. Моңғолияның атақты композиторы Ц. Дамдинсуренің «Жұмбақ төбелер» атты операсының басты кейіпкері, Юнденнен бастап әлемдік операның озық үлгілері Пуччинидің «Тоска» операсындағы Скарпиа, П.И. Чайковскийдің «Евгений Онегиніндегі» Онегин, «Қараңғы мәтке» операсындағы Елецкий сияқты тағы басқа да көптеген кейіпкерлерді сомдаған. [199, б. 11]

2008 жылы зейнетке шығып, бүгінгі таңда Құрманғазы атындағы Ұлттық консерваторияда профессор, болашақ әншілерді тәрбиелеп, ұстаздық еңбегін жалғастырып келеді. 2012 жылы «Өнермен өрілген өмір» атты еңбегі жарыққа шықты. Кітапта өнер иесінің ғибратқа толы өмір кезеңдері баяндалған.

Моңғолия қазақтарының тарихи Отанына үлес қосуында жастардың да бей-жай қалып жатпағанын да айта кету керек. Солардың бірі – Сұраған Дурвудхан. Ол математика ғылымдарының докторы, ҚР Мемлекеттік сыйлығының лауреаты. 1988 жылы 25 сәуірде Моңғолияның Баян – Өлгий аймағында дүниеге келген. 2005 жылы тарихи Отаны - Қазақстанға қоныс аударып, 2009 жылы ҚазҰУ-нің механика-математика факультетін тәмамдаған. 2013 жылы Д.Сұраған «Көлемдік әлеуеттің шекаралық және спектрлік қасиеттері» тақырыбында PhD диссертациясын қорғап, математика мамандығы бойынша философия докторы дәрежесін алды. 2010 жылы Д.Сұраған Германияның Ганновер қаласындағы «Локалды емес аймақтық есептер және заманауи талдау мен информатика мәселелері» атты ғылыми мектепке түсу үшін екі рет грант жеңіп алды. 2014 жылы жаратылыстану ғылымдары саласындағы үздік жұмысы үшін жас ғалымдарға арналған Д.А. Қонаев атындағы сыйлықтың лауреаты атанды. Сондай-ақ 2018 жылдан бастап қазіргі уақытқа дейін Назарбаев университетінің ғылым және технология мектебінің қауымдастырылған профессор міндетін атқарады. [200, б. 86]

Моңғолия қазақтарының ата жұртқа қосқан үлестері мұнымен шектеліп қалған жоқ. Ғылым саласына табысты еңбек етіп жүрген: Сайт Зақанұлы, Қайрат Бодауханұлы, Нәпіл Базылханұлы, Досымбек Қатыранұлы, Бабақұма Қинаятұлы т.б. атауға болады. Қандастардың үлесі ғылым саласында ғана емес мәдениет, өнер саласында да өз үлестерін қосуда. Бүгінде ақын, журналист, айтыскер, Монғолия және Қазақстан жазушылар одағының, Монғолия журналистер одағының мүшесі, ҚР Мәдениет қайраткері, «Құрмет» орденінің иегері Егеухан Мұхамәдиқызын айта кету керек. Ақын, 1940 жылы 1 сәуірде Монғолияда, Баян-Өлгий аймағында туған. Баяннұр орта мектебінде отыз жылдай кітапхана меңгерушісі болған. 1960 жылдан бастап өлең жазып, айтыстарға қатысқан. 1971 жылы Монголия қазақтарының айтыс өнерін дамытуға қосқан үлесі үшін «Айтыс ақыны» атағын алған. Бірнеше республикалық, халықаралық айтыстардың жүлдегері. Егеухан Мұхамәдиқызының ығармашылығында «Жыр қарлығаштары», «Таң арайы», «Ақ қайың», «Қобда өзен толқыны», «Ару арманы» атты көптеген жыр жинақтары бар. «Даңқты Ана» І-ІІ-дәрежелі ордендерімен, Құрмет грамоталарымен, медальдармен марапатталған. [201, б. 3]

Келесі бір кейіпкеріміз, Қазақстанның еңбек сіңірген қайраткері - Дәулеткерей Кәпұлы. Халықаралық «Алаш» әдеби сыйлығының иегері. Л.Н. Гумилев атындағы Еуразия ұлттық университеті, Әлеуметтік-тәрбие жұмысы департаменті директорының орынбасары қызметінде болған. Аталмыш университеттің PhD докторантурасын бітірген. Қазір қазақ әдебиеті кафедрасының аға оқытушысы. И.Байзақовтың 100 жылдығына арналған республикалық ақындар айтысының, Моңғолияның Баян-Өлгей аймағының 60-жылдық мерейтойына арналған халықаралық айтыстың, Махамбет Өтемісұлының 200 жылдығына арналған халықаралық айтыстың, Дәулетбай батырдың 300 жылдығына арналған республикалық айтыстың, Ш.Құдайбердіұлының 150 жылдығына арналған республикалық айтыстардың бас жүлдегері. Мәскеу қаласында өткен қазақ ақындар айтысында көрсеткен үздік өнері үшін бірінші орынды және Бішкек қаласында өткен Ұлы Жеңіжоқ ақынға арналған халықаралық айтыста 1 дәрежелі «Ардақ» белгісі мен жүлделі бірінші орынды, Қ.Иассауи атындағы Қазақ-Түрік университетінің 10 жылдығына арналған республикалық айтыста бірінші орынды, Көкшетауда өткен Кенесары Қасымұлының 200 жылдығына арналған республикалық айтыста бірінші орынды, Маңғыстауда өткен Қ.Күржіманұлы атындағы айтыста бірінші орынды, «Қазақ әдебиеті» газетінің 70 жылдығына арналған республикалық айтыстың бірінші жүлдесін, Мәлік Ғабдуллиннің 90 жылдығына арналған республикалық айтыстың бірінші жүлдесін иемденген. 2000 жылы «Жұлдыз» журналы жариялаған А.Ыбыраев атындағы республикалық жазба ақындар мүшәйрасының бас жүлдесін, III-ші халықаралық Шығармашыл жастардың "Шабыт" фестивалінің поэзия номинациясы бойынша гран-при, Аягөз ауданының 80 жылдық мерейтойына арналған республикалық жазба ақындар сайысының бас жүлделерін, «Ұлытау ұлағаты – Ұлт тарихы» атты республикалық мүшәйрада бірінші орынды, «Азаттық аясында» атты республикалық мүшәйрада екінші орынды иеленді.

«Жыр тәңірі», «Өлеңге әркімнің-ақ бар таласы», «Жас ақындар жырларының антологиясы», «Байбесік тұмалары», «Тәуелсіздіктің нұрлы таңы», «Шабыт», «Жидебай», «Жанартау», «Азаттық таңындағы азат жыр», «Дорог небесных вехи (Жемчужная поэзия)» (орыс тілінде, Мәскеу), «Antologia de la poesia kazajia contemporanea» (испан тілінде, Испания), «Yenı qazax seırı antologıası» (әзірбайжан тілінде), «Жыр маржаны» атты қазақ поэзиясының 10 томдық антологиясы және т.б. қазақ ақындарының біріккен жыр жинақтарында өлең-жырлары жарияланған. «Сүтті іңір», «Бүлдірген ағып түскенше», «Шертолғақ», «Бөрісырғақ», «Терісбұрау» атты жеке жыр жинақтары, «Қалам, сия – көз жасы» (Ақыт Үлімжіұлының шығармашылық тұлғасы, 2018) монографиясы жарық көрген.

Сегіз сері Баһрамұлының (Мұхаммед-Қанафия) өлең-дастандарын құрастырып, шығармашылығын саралап «Елорда» баспасынан «Гауһартас» деген атпен шығарған. Шығыс Түркістан ұлт-азаттық көтерілісінің қаһарманы Оспан батыр Ісләмұлы туралы танымдық кітапты құрастырып жарыққа шығарды. Талантты ақын, драматург Е.Асқаровтың «Жүрекжарды», «Арманымның ақ құсы», «Шығыс жұлдыздары» (2том), Ш.Әбеновтің «Шыңғыстау» атты кітаптарын құрастырған. Түркияның Адана (Тарсус) қаласында өткен түркі тектес халықтардың Қаражолан атындағы сегізінші еларалық поэзия фестивалінің лауреаты.

«Дарын» Мемлекеттік Жастар сыйлығының лауреаты. Екі дүркін Мемлекеттік стипендия иегері. Астана қаласының 10 жылдық, Қазақ хандығының 550 жылдығына арналған, Тәуелсіздіктің 25 жылдық мерекелік медальдарымен және халықаралық «Қазақ тілі» қоғамынының «жоғары дәрежелі Қазақ тілі» медалімен марапатталған. Моңғолия Демократиялық партиясының «Азаттық» орденінің иегері. Қазақстан Жазушылар Одағының басқарма мүшесі, Халықаралық Айтыс ақындары мен жыршы-термешілер одағының мүшесі. [202, б. 5]

Көшіп келген қандастардың тарихи Отанына қосқан үлесін толық қамтыу мүмкін емес, десе де қоғамның әр саласында қызмет етіп жүрген қандастарға тоқталып өттік. Солардың бірі ҚР Конституциялық Кеңесінің мүшесі – Үнзила Шапақ. 1996 жылы Е.А.Бөкетов атындағы Қарағанды Мемлекеттік университетінің заң факультетін үздік аяқтап, «құқықтану» мамандығы бойынша тәмамдап, 2001 жылы «1640 Жылғы Моңгол-Ойрат заңы» атты тақырыпта диссертация қорғап, заң ғылымдарының кандидаты ғылыми дәрежесін, ал, 2006 жылы «Құқықтану» мамандығы бойынша доцент дәрежесіне ие болады. Бүгінде Үнзила Шапақ Қазақстан Республикасының мүшесі ретінде қызмет атқарады. Тарихи Отанына өз үлестерін қосуда жастардың да жетістіктерін атап өткен жөн. Жастардың арасында тек Моңғолия қазақтарының ғана емес, сонымен қатар, дүние жүзіндегі барлық қазақтардың атын шығарып жүрген өрендеріміз де баршылық. [203, б. 2]

Жақында небәрі 13 жасында бүркітші қыз ре­тінде дүниежүзіне танылған Айшолпан Нұрғайып­қызы да Моңғолиядан атажұртқа оралған қазақтың бірі.

Айшолпан Нұрғайыпқызы - Моңғолияның батысындағы Баян-Өлгйи аймағының, Алтынсөгц сұмынында туып өскен. 13 жасында 79 саятшы қатысқан бүркітшілер сайысында рекорд жаңартып тарихта тұңғыш рет жеңімпаз атанған ару. Ол туралы режиссер Отто Белл «The Eagle Huntress» атты фильм түсірген. Фильм әлемнің 30 мемлекетінде, оның ішінде  Лондон, Нью-Иорк, Дубай, Токио, Сидней қалаларда көрсетілді. «The Eagle Huntress» фильмі 2015 жылы «Оскар» сыйлығының шорт листіне дейін жетті. Ал 2017 жылы Айшолпан  Нью-Йорк қаласында «Asia Game Changer» сыйлығын иеленді. Бұл сыйлық Азияның ең таңдаулы тұлғаларына табысталады. Бұған дейін бұл марапатқа Джек Ма, Мэнни Пакяо, Дью Пател секілді жұлдыздар лайық деп танылған. Қазір бүркітші қыз білімге қарай бет бұрып, Нұр - Сұлтандағы «Spectrum» халықаралық  мектебінде оқуын жалғастыруда. Айшолпанның бүркітшілік шеберлігіне тәнті болған шетелдіктер, оны көру үшін арнайы Моңғолия жеріне келген. Осыған орай, қазақ жернде де бүркітшілер орталығын ашу идеясы туындайды. Бұл, туризмді дамыту тұрғысынан Қазақстан үшін тиімді болары сөзсіз.[204, б. 3]

Әлбетте, Моңғолиядан көшіп келген қазақтардың еңбек ардагерлері мен зиялы қауым, өнер, білім, ғылым қайраткерлерінің толық тізімін жасау мүмкін емес. Белгілі мамандық иелерінің барлығы да атамекендегі ағайындардың қамқорлығының арқасында білімділігін, біліктілігін дәлелдеп, қоғамда өз орындарын тауып, халқына қалаулы, еліне елеулі, өнер саңлақтары, еңбек ардагерлері атанып үлгерген азаматтар. Тарихи Отанымен табысқан бауырларымыздың егеменді еліміздің өсіп-өркендеуіне қосқан сүбелі үлесі жайында және өздері еңбек ететін салада көш басынан көрініп жүрген озық ойлы ғалымдар мен кәсіби мамандар, талантты өнерпаздар мен танымал спортшылар және іскер кәсіпкерлер де баршылық.

Бүгінгі таңда атамекенге келіп білім алған, оқып үйренген жас ғалымдар мен талантты мамандардың легі қалыптасып келеді. Осының барлығы да қазақ елінің, оның ұлтжанды, арқалы азаматтарының қамқорлығының арқасы деп білеміз. Осы орайда, Мемлекет басшысы Қасым-Жомарт Тоқаевтың «Егемен Қазақ­стан» газетінде жарияланған «Тәуел­сіздік бәрінен қымбат» атты мақа­­ласында айтылған ойға жүгінудің реті келіп тұр. «Жырақта жүрген жас­та­рымыздан айырылып қаламыз деп уа­йым­­даудың жөні жоқ. Біздің мін­де­тіміз– олардың бойына мемле­кет­шілдік рухын сіңіріп, қай жерде жүрсе де туған елдің игілігіне қыз­мет етуге жұмылдыру. Мысалы, әлем­нің ең да­мы­ған елдерінде өз кәсіп­терін бас­та­ған және алпауыт ком­па­ния­лар­да жұмыс істеп жүрген азамат­та­ры­мыз­дың осындағы замандас­та­ры­мен байланысын нығайтып, тәлім­гер­лік етуіне жағдай жасауымыз керек» деді баядама барысында.

  Шетелдердегі қандастарымызды елімізге жүйелі түрде көптеп көшіріп алудың ерекше екі маңызы бар. Біріншіден, Тәуелсіз мемлекетіміз үшін аса маңызды болып тұрған халық санын арттырады. Екіншіден, қазір кейбір шет елдерде өз тілінде оқи алмай, ана тілі мен ұлттық ғұрыптарынан айрылып қалудан және саяси қысымдарға түсуден құтқарады. Адами капитал мемлекетіміздің басты құндылығы болғандықтан, нақты іске көшу керекпіз. Ендеше, олардың аңсап келген атамекендерінің гүлденіп, дамуына өз үлестерін қосуына бағыт-бағдар көрсетейік. Атамекенге жетелеп əкелген патриоттық сезім сəулесінің жалындап жануына негіз қалайық. Елге аянбай қызмет жасайтын азаматтар жəне азаматшалар қатарын тəрбиелеп шығарайық. Атамекенге елім, жерім деп білім алуға немесе жұмыс жасауға келетін алыс-жақын шетелдерде тұратын қандастармыздың жастарының қатары жылдан-жылға көбейе түссін! Қазақ көші жүре түзеліп, нығая берсін!

# ҚОРЫТЫНДЫ

Қазақстан тәуелсіздік алғалы еліміздің қоғамдық өміріндегі ең маңызды бір сала ретінде – атажұртқа ат басын бұрған ағайындардың тағдыры тұрды. Қазақ қоғамы үшін аса ауқымды әрі мемлекеттік маңызы бар бұл мәселе алдағы уақытта да жалғасын табарына сенімдіміз.

Дүниені аласапыранға түсірген қиын-қыстау заманда әлемнің түкпір-түкпіріне, тарихтың алай-дүлей кесапаттарының кесірінен тарыдай шашылылған қазақтардың бірі-Алтай тауының теріскей бетін қоныстанған Моңғолия қазақтары.

Бүгінгі таңда Алтай тауының теріскей бетіне қазақ ауылдарының қоныстанып, қазақ диаспорасының қалыптасу үрдісі, бұған әсер етуші ішкі, сыртқы факторлар мен заңдылықтарды, ортақ ерекшеліктерді жан-жақты зерттеу арқылы қорытындылау мүмкіндігі туып отыр. Көптеген деректерге қарағанда кез келген этностың белгілі бір аумақта тарихи дамуы үнемі үздіксіз әсер ететін көптеген белгілі, белгісіз қозғаушы күш, себептердің ықпалымен ілгерлеп дамиды.

Алтай, Қобда беттеріне қоныстана бастаған қазақтар сол кезден бастап, бұл өңірдің жер-суына, ауа-райына, қоғамдық-саяси ортаға ата бабалары сияқты өздері де бейімделуімен қатар, қазақ ұлтының қасиеттерін сақтап, Моңғолияда өзіндік саяси беделді этнос ретінде танылды. Осында мекен еткен қазақ рулары өзара қоғамдық, биологиялық ерекшелік нәтижесінде қазақ этносының қауымдастығын қалыптастыра отырып, оны жалғастыра білді.

Бұл тек қазақ этносының қалыптасып дамуы территориялық жағынан улкен кеңiстiкте, уақыт тұрғысынан ғасырларға жалғасқан, қазақтың ішкі, сыртқы даму заңдылығының ықтималдығы, мүмкіндігі, қорларының нәтижесінің көрінісі болып табылады. Алтайдың осы бөлігінде болып өткен тарихи iрi оқиғалар да өз белгісін қалдырып, этникалық ерекшелігін сақтай алды.

Алтай тауында мекен еткен қазақтың абақ - керей руларының ата бабаларының генетикалық, биологиялық, қоғамдық - тарихи дамуының аса ұзақ дәуірі қазақ халқының жалпы құрамының ортақ аумағында өткен. Сондықтан да оларда қазақ тегiнiң бiртұтас бейнесінің негiзгi қасиеттері берік орнығып, ары қарайғы дамудың басты бағыттарын айқындаушы болып қала берген.

XVIII ғасырда болып өткен тарихи іс-қимыл әрекеттерiнiң салдарынан қазақтын бір бөлiгi Шығыс Түркістанға қоныстанып, Алтай аймағында қоғамдық - тарихи даму барысында қазақтың абақ - керей аталатын бір тобын қалыптастырды.

XIX ғасырда Алтай аймағындағы қазақтың абақ–керей рулары мал шаруашылығы және т.б. себептерге байланысты қонысын жан - жаққа кеңейте түсуі, халықтың шашырай қоныстануының басты себебі болды. Сол кезде қазақтың бiр бөлiгi Алтай тауының теріскей бетiне ipгe тeyiп, мұнда алғаш қазақтың абақ – керей рулары келiп қоныстанса, кейін найман, уақ, арғын, төре секілді рулардың қазақтарымен толығып, қазақ этносының қалыптасып дамуының кезеңіне жетті.

Алтай тауының терiскей бетiндегi қазақтардың 1880-1911 жылдарға дейiнгi тарихы Маньчжур - Цин империясының қол астында өтіп, 1911 жылдың соңында қоғамдық-саяси өмiрi Сыртқы Монғолия тарихымен байланысты болды. 1913 жылдан бастап елдегі жағдай тұрақталғанан кейін өлкедегі қазақтар байырға ата-бабалары сияқты тұрақты қонысқа ие болды. Дегенмен де қазақтар бұл өлкеге қоныстанғаннан бастап, сан алуан факторлар себебінен көптеген қиыншылықар мен азапты күндерді де бастан кешірді. Осы өңірде болып өткен тарихи, саяси өзгерістер, атап айтар болсақ, «жалама айдаған», ақ пен қызылдар, халық төңкерісі, ұлт саясаты саласындағы бұрмалаушылықтар мен сталиндік зұлмат халықтың өмірі мен тұрмысына кері әсерін тигізді. 1930-1990 жылдар аралығында МХР-ғы «капитализмді аттап өтіп, социализм құрамыз» деген тәжірибе алаңының бір пұшпағы Моңғолиядағы қазақтарды да айналып өтпеді.

1940 жылы МХР -да қазақтың ұлттық жеке дара Баян-Өлгий аймағынаң құрылуы қазақтардың өзін-өзі билеу құқығын ұлттық-территориялық әкімшілік бірлігі ретінде іске асырылуына мүмкіндік алды. Бұл, Моңғолия мемлекеті мен өкіметінің теңдiк пен ынтымақ, тату ағайындықты қастерлеген демократиялық ұлт саясатының нақты көрінісі еді. Баян-Өлгий аймағының құрылуы өлкедегi қазақтардың тiлі, мәдениеті, білімі мен экономикалық жағынан дамуына алғышарт жасап, қазақ этносының қалыптасып дамуын жаңа деңгейге жеткізді.

Сан қилы тағдырды бастан өткерсе де Моңғолия қазақтарының демографиялық үрдісі үнемі өсіп отырды. Оған дәлел Моңғолияның ұлттық мұрағатынан алынған 1944, 1947, 1956 жылдары жүргізілген санақтардың материалдары болып табылады. Алайда, халықтың табиғи өсіміне кері әсер ететін негізгі фактор-өлім. ТМД елдерінде 1990 жылдары өлім-жітімнің артуы демографиялық проблемаға айналды. Дәл осы жағыдай Моңғолия қазақтарының басынан өтті. 1990 жылдары елдегі дағдарысқа байланысты туылған бала саны азайып, 1-5 жас аралығындағы балалардың шетінеуінің көбейюі халық санының өсуіне кері әсерін тигізді. Нәрестелердің өлімінің әрбір екіншісі экологиялық ахуалдан туындаған ауырулардан болды. Оның үстіне аналарға босанғанға дейінгі және босанғанан кейінгі жеткілікті дәрежеде дәргерлік көмек көрсетілмеуі де нәрестелер арасында өлім-жітімнің көп болуына әсер етті. Ал, ХХ ғасырдың аяқ кезіндегі демографиялық өсімге қатысты көрсеткіштерді Моңғолияның статистикалық басқармасының мәліметтерінен байқауға болады.

Моңғолиядағы қазақтардың демографиясына 1991 жылы Қазақстанның тәуелсіздік алуына байланысты басталған көші-қон елеулі өзгеріс әкеліп, одан кейінгі ахуал 1999 жылы өткен халық санағында айқын көрінді. Қазақстан Республикасы тәуелсіздік алған 1991 жылдан бастап, қазақ диаспорасының Моңғолиядан Қазақстан Республикасына қоныс аударуы заңды құбылысқа айналды. Себебі, Кеңес Одағы ыдыраған тұста Қазақстан жеке тәуелсіз Қазақстан Республикасы болды. Аумағы мен шекарасын нығайта отырып, дүние жүзінің 45 еліне тарыдай шашылған қазақ диаспорасы тарихи Отаны Қазақстанға шақырылды. Оның стратегиялық маңызы болды. Ол кезде Қазақстан Республикасы көршілес бес мемлекетпен шекарасын белгіледі. Олар Өзбекстан, Қырғызстан, Ресей, Түркіменстан және Қытай болды. Оның тәуелсіз мемлекет ретінде дамуының басты байлығы-халқы болды. Сондықтан мемлекеттегі негізгі этнос халықаралық келісімдерге сәйкес дүние жүзінен қазақтарды шақыру жұмысын жүргізді. Әлем елдерінің ішінде Қазақстанға оралғандардың бір тобы Моңғолиядағы қазақ диаспорасы болды. Қазақстан Үкіметі оларды орналастыру және қоныстандыру үшін арнайы квота бөлді, тұрғын үй, жұмыспен қамту, әлеуметтік көмек көрсету жұмыстарын жүргізді. Осы уақыт ішінде Қазақстан Республикасы жаңа тәуелсіздік алып, нарықтық қатынастарға көше бастаған қиын жағдайға қарамастан оралмандарға елеулі көмек көрсетті. Соның нәтижесінде Қазақстанға дүниежүзіндегі және Моңғолиядан келген қазақ диаспорасы қоныстанды. Осылайша, бұрынғы тарихи сәттерде Қазақстаннан тарихи атамекенінен әр түрлі жағдайда еріксіз қоныс аударып, бір кездері шекараның арғы жағында қалып қойған қазақтар қайта орала бастады.

Қазақстан Республикасы өзінің тәуелсіздігін жариялағаннан кейін шетелдердегі қазақ ұлты өкілдерінің мемлекет аумағына қоныс аударуларына байланысты арнайы заң жобасы мен бағдарламалар жасауды қолға алды. Осы кезеңнен бастап Көші-қон саясаты басым бағыттардың бірі болып табылды.

Көші-қон мәселесі-еліміздегі өзекті мәселе. Ол Қазақстанның әлем алдындағы беделіне, демографиялық өсіміне, шетелде жүрген қандастардың тағдырына, бір сөзбен айтқанда қазақ ұлтының елінің болашағына тікелей қатысты мәселе. Ұлы көшті бірінші болып бастаған Моңғолия қазақтары елге оралғандардың басым көпшілігін құрады. Моңғолиядан келген қандастардың атажұрттағы тұрмыс ахуалын білуді тек олармен шектемей Баян-Өлгий аймағында тұрып жатқан туыстарынан да білуді мақсат еттік. Баян-Өлгийдегі қазақ тұрғындарынан көші-қон үдерісін анықтау мақсатында бірнеше сауалнамалар мен сұхбаттар алынды. Нәтижесінде монғолиядағы қандастарымыздың мемлекетіміз туралы көзқарастарының түзу екені, әсіресе еліміздің әлеуметтік-экномикалық және саяси жағдайын бұқаралық ақпарат құралдары және атажұрттағы туыстары арқылы қадағалайтындықтарын анықтадық. Сонымен бірге, монғолиядан елімізге қоныстанушылардың алғашқы жылдарға қарағанда бәсендегенімен, ондағы қазақ жастарының ата жұртқа көшуге, тағдырларын жаңа қазақстанмен байланыстырғысы келетіні байқалды[198, б. 12].

Қоныс аударушы этникалық қазақтардың елге оралуы демографиялық жағдайдың көтерілуіне оң әсер ететіндігін атап өттік. Диссертациялық жұмыста Қазақстан Республикасының көші-қон саясатының мақсаты мен міндеттері көрсетілді. Көші-қоннның алғашқы легінен бастап қазіргі уақыт аралығындағы мемлекеттік бағдарламалар мен көші-қон заңдарының іске асырылуының барысына кезең кезеңдермен талдау жасалды. Атап айтар болсақ,. «Нұрлы көш» бағдарламасы аясында Моңғолияның әр түкпірінен Қазақстанға қоныс аударған бірқатар отбасылар болды. Осы көшке байланысты жүргізілген статистикалық мәліметтерге талдау жасалды. Аталмыш бағдарлама өз нәтижесін берген, айтуға тұрарлық бастама еді. Бағдарлама шеңберінде 2009—2010 жылдары Моңғолиядан 1317 отбасы немесе 6271 адам тарихи Отанына қоныс аударды. [196, б. 82] Демек, аталмыш бағдарламаны қайта жандандырып, ел ішінде кеңінен насихат жүргізу керек. Көші-қон саясатында қандастарды елге көшіру және оларды қоғамдық ортаға, әлеуметтік-экономикалық жағдайға бейімдеу мен кіріктіру шараларына арналған көші-қон заңнамаларының қабылдануы, арнайы бағдарламалардың негізінде кезең-кезеңімен іске асырылды. Бүгінгі күнге дейін елімізде көші-қон саясатының жүзеге асырылу тарихына байланысты жүргізілген зерттеулерге сүйене отырып, талдау жұмыстары жасалды. Сонымен қатар, дүниежүзі қазақтарының құрылтайында көтерілген мәселелермен бастамалар негізге алынып, қандастардың тарихи Отанына оралу динамикасы әр қырынан ашып көрсетілді. Әсіресе олардың республика көлемінде орналасуы мен сандық және сапалық көрсеткіштері талқыланды. Жалпы ширек ғасыр аралығындағы қандастардың елге келу көрсеткіштері сараланып, олардың демографиялық өсу және төмендеу кезеңдерін мемлекеттік көші-қон бағдарламаларымен байланыстыра қарастырылды [196, б. 112].

Қандастардың тарихи Отанына оралу динамикасы мен олардың республика көлемінде ораналасуының сандық және сапалық көрсеткіштерін анықтау жұмыстары жүргізілді. Шетелдегі қандастардың квота арқылы немесе квотадан тыс елге оралуы көрсеткіштері және көші-қон бағдарламасын қолдану ерекшеліктері айқындалды. Қазақстандағы репатриация үрдісі Отандық тарих ғылымындағы зерттеуді қажет ететін салалардың біріне айналды. Зерттеу жұмысымызда Отандық және шетелдік ғалымдардың еңбектерін басшылыққа алып, ғылыми айналымға енгізілмеген мұрағат құжаттары мен бұқаралық ақпарат құралдарының материалдары жинастырылып, оларға кешенді талдау жасалды[195, б. 31].

Мемлекеттің көші-қон саясатындағы бағдарламаларды кезеңдерге бөле отырып, қандастардың 1991 жылдан 2020 жылға дейінгі аралықта олардың Қазақстан аумағына қоныстану көрсеткіштері нақты деректермен анықталды. Көші-қон саласын бір арнаға қою қандастарды ортаға бейімдеу мен кіріктіру жағдайларын тереңдете зерттеп, ғылыми айналымға енгізу іске асырылды.

Проблемаларды алдын алудың басты мақсаты-атқарушы биліктің назарын көші-қон саясатын орындау жөніндегі жұмысты жандандыру қажеттілігіне, этникалық қазақтарды және олардың отбасы мүшелерін ұлттық заңнама шеңберінде қолдау, олардың құқықтық сауаттылығын арттыру, сондай-ақ репатрианттарды әлеуметтік-экономикалық қолдау іс-шаралары туралы үнемі хабардар ету қажет.

Алайда бүгінгі таңда Моңғолия қазақтарын түгелдей Қазақстанға көшіріп әкелу мүмкін емес және олардың алғашқы жылдардағыдай жаппай көше қоюлары екіталай. Ата-бабасының зираты қалған, Алтай тауының сол киелі жерін тастап, көшкісі келмейтін қазақтар да баршылық. Біз оны Моңғолия жерінде жүргізілген сауалнама барысында аңғардық. Ал, көшіп келем деушілірге Қазақстан тарапынан қолдау көрсетіліп, көшіп келгендеге заң жүзіндегі тиесілі көмек, жеңілдіктер, қолдаулар жасалатыны анық. Болашақта оларды Қазақстан Республикасына әкелудің оңтайлы тетіктерін ойластыру қажет. Осындай күрделі мәселелерді шешу үшін мемлекетаралық келісімдер мен шарттарды нақтылап, жетілдіру қажет. Сондай-ақ тарихи Отаны Қазақстанға оралған қандастардың әлеуметтік жағдайын реттеуге байланысты диаспорада саясатты әзірлеу қажет

Қазіргі ресми есеп бойынша 1991 жылдан бері Моңғолиядан Қазақстанға 100 мыңнан астам қандастарымыз оралды. Олар Қазақстанның Шығыс Қазақстан, Алматы, Павлодар, Қарағанды, Ақмола, Жамбыл, Оңтүстік Қазақстан, Ақтөбе, Қостанай сияқты облыстарға келіп, ел қатарлы тіршілік жасап жатыр. Ал, соңғы 2020 жылғы халық санағының нәтижесі бойынша Моңғолияда әлі де 130 мыңғы жуық қазақ тұратыны анықталды.

Қорытындылай келе, Қазақстан Республикасы мен Моңғолия қазақтары арасындағы қарым-қатынасты тереңдету мен кеңейту мақсатында төмендегідей ғылыми-практикалық ұстанымдарды ұсынамыз:

- Біріншіден тұралап тұрған көші-қон мәселесі оңалсын десек, бүгінде бірнеше министрлікке шашырап кеткен басқармаларды бір органға жинап, Демография және көші-қон жөніндегі Агенттікті қайта қолға алу керек;

- Екіншіден қандастарымыздың  азаматтық алу үшін 48 түрлі құжат жинатып, мәселені қиындатуда. Осы құжаттардың тізімін мейілінше азайтып, тиісті құжаттарды жинаудың жолын жеңілдету қарастырылса. Бұл мәселені жетілдіруде шетелдік тәжірибеге назар аударған жөн. Мысалы: Ресей, Германия, Израиль және т.б  мемлекеттерде азаматтық алу үшін бір ғана құжат талап етіліп, мәселе бір күнде шешімін табады. Оған негіз басқа мемлекеттермен салыстырғанда, Израиль мемлекеті Отандастарын елге оралуына  арнайы бағдарлама жасап, әлем елдері арасында үлгі болып отырған мемлекетттердің бірі. Израильдің 1950-шы жылы қабылдаған көші-қон заңы бойынша өзінің еврей екендігін дәләлдеген әрбір азамат олеха ретінде  Израиль азаматтығын алады. Осы заң бойынша егер сен нағыз еврей болсаң онда отбасы мүшелеріңмен бірге Израильге көшіп келуге мүмкіндік беріледі. Осы саясаттың нәтижесінде Израиль жерінде жеті миллион төрт жүз мың еврей текті халық өмір сүруде және осы репатриация саясатын табысты жүргізудің негізінде дүние жүзіне тараған еврей ұлтының өз мемлекетінде өмір сүруіне жағдай жасап, осының негізінде еврейлер ұлт болып қалыптасып, жеке дербес мемлекет ретінде дами бастады.

- Үшіншіден шетелде тұратын этникалық қазақтардың тарихи Отанына оралуына байланысты сұрақтарды оңтайлы шешу, олардың жедел бейімделуі және қазақстандық қоғамға белсенді кірігуі үшін жағдайлар жасап, арнайы бейімдеу орталықтары ашылса; қандастарды қабылдау квоталарын 2009-2011 жылдардағыдай қарқынды дамытып, ұзақ жылға жоспарланған бағдарлама қабылдануы тиіс.

- Төртіншіден мемлекеттің ең үлкен құнды ресурсы, байлығы, салық төлеушісі, мемлекеттің қауіпсіздігі және экономиалық даму факторы болып табылатын адами ресурсты тиімді пайдалану маңызды.

- Бесіншіден алдағы уақытта қазақ диаспорасын зерттеуге ерекше көңіл бөлу-бүгінгі күннің өзекті мәселесіне айналу керек. Осы орайда айтарым, егемендігімзің іс жүзінде дамуы үшін өзіміздің ұлттық мүддемізге сай миграциялық саясатты тиімді жүргізіп, тарихи Отаны Қазақстанға оралған қандастардың әлеуметтік жағдайын реттеуге байланысты диаспора саясатын әзірлеу керек.

- Жетіншіден Моңғолия мен Қазақстан мұрағаттарынан көші-қон тарихына қатысты деректерге шолу жасап, бірнеше томдық шығару үшін халықаралық грант жобасы әзірленсе.

- Қазақстанның демографиялық ахуалын жақсарту үшін, әсіресе оның ауылшаруашылығына, артта қалған шалғай аудандарына көңіл бөлу керек. Осы орайда Моңғолия қазақтарының ата кәсібі мал шаруашылығын бүгінгі күнге дейін жалғастырып отырғанын ескерсек, Қазақстанның ішкі малға жайлы аймақтарына қандастарымызды орналастырсақ, онда халық саны екі есе өсіп, мал басы кемінде үш, төрт есеге көбейер еді. Сондықтан, көшіп келген қандастардың ауылшаруашылығымен айналысу үшін ұзақ жылға пайызсыз несиелер қарастырылса.

- Ешқандай ұлтпен ассимиляцияға түспей, өзінің таза тілін, рухани құндылығын, салт-дәстүрін, әдет-ғұрпын қаз-қалпында сақтап келген Моңғолия қазақтарын, еліміздің Солтүстік өңірлеріне қоныстандырса. Мысалы бір ғана Петропавл қаласында 35%-ы ғана қазақтар. Оның өзі, өз тілін менсінбейтін салт-дәстүрден ұмыт қалған қазақтар.

Тәуелсіз Қазақстан республикасының бөлшектену қаупін жойып оның біртұтастығын қамтамасыз етеміз десек, осы бағытта демографиялық және миграциялық іс-әрекеттерді жүйелі түрде жүзеге асыру қажет. Осыған орай-біріншіден, қазақ халқының өзіндік табиғи өсу потенциалына барынша қолдау білдіру керек. Екіншіден, халықтың өсімін барынша жеделдету үшін шетелдегі қандастарды қазақтардың үлесі аз солтүстік обблстаар мен аудандарға қоныстандырған жөн болар еді.

Ғылыми жұмысымызды қорытындылый келе, Моңғолия қазақтарының Қобда бетіне қоныстану тарихы, қилы тағдыры, демографиялық дамуы және тарихи Отанына көшуі толығымен қарастырылды. Ғылыми жұмыстың мазмұнынан туындайтын негізгі ойлар жүйеленіп, тұжырымдамалық негізі жасалынды. Зерттеу барысында қандастардың жоғарыдағы қордаланған мәселелері алдағы уақытта заңнамалық өзгерістер мен толықтырулар арқылы шешімін табар деген сенімдеміз. Міне, 1991 жылдан басталған тарихи көшке де отыз жыл толып, елім деп келген қандастар еңбекке араласып, егемен елдің ереңіне біреге ат салысуда. Кезінде қиын сәтте қауым болып келген қандастар тәуелсіз Қазақстанның дамуының куәсі болды. Ендеше, соңғы жылдарда түрлі себептерге байланысты бәсеңдеп қалған қандастар көшін барынша қолдап,жаппай тарихи Отанына көшіріп алу қасиетті парызымыз болмақ.

**ПАЙДАЛАНҒАН ӘДЕБИЕТТЕР МЕН ДЕРЕКТЕР ТІЗІМІ**

1. Астафьев Г.В. Национальный вопрос Китая.-1971. 297 с.

2. Тәтімов М. Қазақ әлемі. – Алматы: Атамұра, 1993. – 157 б.

3. Мендикулова Г.М. Исторические судьбы казахско диаспоры: Происхождение и развитие. ‒ Алматы: Fылым, 1997. – 261 с.

4. Асылбеков М.Х., Козина В.В. Народонаселение Казахстана в условиях суверенитета. Алматы, 2001 – 215 с.

5. Алексеенко А. Н. Роль иммиграции в формировании демографической политики Республики Казахстан //Этнодемографические процессы в Казахстане и сопредельных территориях: сб. науч. трудов IX Международной научно-практической конференции. – Усть-Каменогорск, 2008 – 12.

6. Алексеенко А., Аубакирова Ж., Жанбосинова А. Этнодемографические эволюции и становление суверенной демографической системы в Казахстане// Вестник Санкт-Петербургского университета. История. ‒ 2019. ‒ Т. 64, вып. 4. ‒ 1668 С.

7. Есимова А. Б. Проблемы адаптации репатриантов в Казахстане (на примере Южно-Казахстанской области) //Этнодемографические процессы в Казахстане и сопредельных территориях: сб. науч. трудов VI Международной научно-практической конференции. – Усть-Каменогорск, 2005. – Ч.1.– С. 56.

8. Абулкасова Д. Миграционные процессы в Казахстане: тенденции и динамика: автореф. канд. социол. наук: 22.00.04. ‒ М., 2001. ‒ 206 с.

9. Балтабаева К. Н., Мамашев Т. А., Ермекбай Ж. А., Баймагамбетова А. Ж. Казахская диаспора и репатриация (1991-2012) / научный ред. С.Ф. Мажитов. – Алматы: Елтаным, 2015. – 665 с.

10. Петер Финк Historical Nomelands and Transnational Ties: the Case of the Mongolian Kazaks. Zeitschrift fur Etnologie-2013. р. 195

Migration and Risk Taking A Case Stadu from Kazakhstan

11. Мелтем Сансак Migration and Risk Taking A Case Stadu from Kazakhstan Zeitschrift fur Etnologie, 2015 - р. 115

12. Diener А. «One Home land or Two? – The Nationalization and Transtnationalization of Mongolia’s Kazakhs» Stanford: Stanford Universiy Press. 2009 - р 405

13. Alan Sanders. The Turkic Peoples of Mongolia ??

14. Потанин Г.Н. Очерки северо – западной Монголий. Санкт – Петербург, 1881 – 340 с.

15. Г.Е. Грумм –Гржимайло. Заподная Монголия и Урянхайский край. Москва, 1948 – 572 с.

16. В.В. Сапожников Монгольский Алтай в истоках Иртыша и Кобдо. Томск, 1911 – 408 с.

17. Брудуков А.В. Хуучин ба шине Монголд. Уланбатор, 1987-261 с.

18. Жамсрано Ц. Дархад ... Қазақ шүршіттердің шығу тегі жайында. Уланбатор 1927 – 340 б. (Моңғол тілінде)

19. Мініс Ә., Сарайдың А. Моңғолия, Баян-Өлгийдегі қазақ халқының тарихынан. Уланбатор, 1960 - 130 б.

20. А.Сарай Баян*–*Өлгий аймақтық қазақ халқы тарихының кейбір мәселелері. Баян –Өлгий, 1993 – 64 б.

21. Тайчиев А.Х. Социально-Экономические развитие Баян-Ульгийского национальнаго казахского аймака МНР. Москва, 1974 - 280 с.

22. Ислам Қ. Керейлер керуені. Баян-Өлгий, 1978.- 255 б.

23. Ислам Қ. Моңғолия қазақтарының тарихы. Баян-Өлгий, 1980 - 240 б.

24. Ислам Қ. Қазақ қауымы. Баян-Өлгий, 1985 – 320 б.

25. Сарай Ревалюциядан бұрынғы Моңғолия қазақтары. Баян – Өлгий, 1992 -102 б.

26. Құрметханның М. Моңғолиядағы қазақ субэтносының қалыптасуы мен дамуы. Алматы, 1997 – 221 б.

27. Мұхамадиұлы Қ. Моңғолиядағы қазақ этникалық тобының қалыптасуы мен дамуы. Автореферат. Алматы, 2000 – 60 б.

28. Қинаятұлы З. Жылаған жылдар шежіресі. Алматы –Мерей, 1995 - 380 б.

29. Есмағанбетов Л.К Қазақ диаспорасы. Алматы, 2001-188 б.

30. Асылбеков М.Х. История Незавиимого Казахстана

31. Асылбеков М.Х., Козина В.В. //Егемен Қазақстан// №26 5 б.

32. Қозғанбаева Г.Б. Моңғолиядағы қазақ диаспорасы: тарихы, бүгіні мен ертеңі, Алматы: Қазақ университеті – 2014. 159 б.

33. Солен иргэншил ба төв АЗИ ІІ боть, Уланбатор, 2016 – 507 б.

34. Нұрымбетова К. Тәуелсіз Қазақстандағы репатриация мәселелері мен болашағы: тарихи талдау (1991-2008 жж.). – Алматы, 2010. – 168 б.

35. Шуршитбай Б. Қазақ баспасөзіндегі оралмандар мәселесі: тарихи талдау (1991-2009 ж ж.): тар. ғыл. канд дис. ‒ Астана, 2010. – 180 б.

36. Әжіғали С.Е. Моңғолия қазақтары этникалық тобын зерттеудің бағдарлама-сұрақнамасы.

37. Еңсенов Қ.А. Қазақстандағы көші – қон процестері және оның зерттелуі (1926-1959ж.ж.) тарих.ғыл. канд. Диссер. .... автореф. Алматы, 2007.-185 б

38. Кәмалашұлы Б. Моңғолиядағы қазақтардың дәстүрлі шаруашылығы (XIX ғасырдың соңғы жартысы – XX ғасыр) Баян –Өлгий, 1995.-165 б.

39. Б.Қинаят Моңғолиядағы қазақтардың тарихи этнографиясын және әдет-ғұрыптары мен салт-дәстүрлері. Алматы-Атамұра, 2003-285 б.

40. И.С Бруннерт, В.В. Гагальстром Современные политческая организация Китая. Пекин, 1910 – 532 с.

41. Alan Sanders. The Turkic Peoples of Mongolia. р. 183.

42. Петер Финк Transformation einer pastoralen Gesellscaft. Ökanomisher und sozialer wandee bei den Kasachen in der West Mongolei nach dem Ende des Sozialismus»

43. Contempory Kazaks- Cultural and social Perspectives, Curzon.

44. Петер Финк Kazakh Pastoralists in Western Mongolia: economic and social change in the course of privatization and migration

45. Петер Финк Nomadic Peoples.

46. Қинаятұлы З Моңғолиядағы қазақтар Алматы, 2001- 316 б.

47. Базылхан Н. Қазақстан тарихы туралы моңғол деректемелері

48Зақанқызы С., Дөрбетханқызы Б. «Ұрпақтар тоғысы» Астана, Елорда 2001.- 136 б.

49. Баймолда Д. Қазақ көші. Алматы, 2013.-305 б.

50. Уатқан Б. Атажұртқа жеткен көш. Алматы, Дүниежүзі қазақтарының қауымдастығы-2013.- 187 б.

51. Ажигали С.Е. Общие итоги комплексного этнокультурного исследования казахской диаспоры Центральной Азии (Монголия, Россия, Китай) //Орталық Азияның қазақ диаспорасы: тарих-мәдениет-ескерткіштер// Халықаралық ғылыми конференция материалдары Алматы, 5 желтоқсан 2014, 425 б.

52. Смағұлұлы О. Моңғолияның Баян–Өлгий аймағындағы қазақтардың дерматологлификасы.

53. H.S. Brunnert and V.V. Hacelstrom «Present Day Pocitical Organization of China» Китай – Пекин, 1910-455 с.

54. МХР.ҰМ. Қ. 550. Т. 1. Іс. 29. П. 58.

55. ҚР.ҰМ. Қ. 53. Т.1. Іс. 256. П. 49.

56. ҚР. ҰМ. Қ. 5-Н. Т. 1. Іс. 5608. П. 19.

57. ҚР ПҮАЖ-ы 1997 ж., №13. 89-құжат.

58. ҚР. ПМ. Қ. 75. Т. 1. Іс. 2077. П. 23

59. ҚР. ҰМ. Қ. 5-Н. Т. 2. Іс. 5608. П. 218

60. ҚР. ПМ. Қ. 53. Т. 1. Іс. 331. П. 59.

61. ҚР. ПҮАЖ-ы. 2002. № 29. 319 құжат.

62. ҚР. ОМ. Қ. 5-Н. Т. 1. Іс. 5608. П. 19.

63. Монгол Улсын Үндэсний статистикийн газар. Хун ам, орон сууцны 2000 оны тооллогын улсын дүн. Улаанбаатар, 2001. 156 p.

64. Назарбаев Н.Ә ««Қазақстан - 2050» стратегиясы-қалыптасқан мемлекеттің жаңа саяси бағыты» атты Қазақстан халқына жолдауы //Егемен Қазақстан, 15 желтоқсан, 2012. б. 12.

65. Барисов В.А. Демография. Учебник для вузов.-М.: Нота Бене Медиа Трейд Компания, 2003.-444 с.

66. Сомоленски Н.И. Теория и методология истории: Учеб.пособие для студентов выс. учеб. заведений. М.:издательский центр «Академия», 2008.-133 с.

67. Енсенов Қ.А. Историческая демография: теория и методология. ВЕСТНИК КазНПУ, № 1, (60), 2019.

68. Харченко Л.П. Учебное пособие для студентов вузов. Москва, Омега-Л, 2009.-221 с.

69. Тәтімов М. Елбасы және ел саны. Алматы, 2009-220 б.

70. Қозғанбаева Г.Б. Моңғолиядағы қазақ диаспорасының тарихы. Алматы Қазақ университеті, 2014- 159 б.

71. Мендикулова Г.М. Исторические судьбы казахской диаспоры: Происхождение и развитие. ‒ Алматы: Fылым, 1997. – 261 с.

72. Асылбеков М.Х., Козина В.В. Демографическое развитие Республики Казахстан в условиях суберенитета. Алматы, 2001-12 с.

73. ҚР. Еңбек және халықты әлеуметтік қорғау министрлігі № 284 қаулы.

74. Қинаятұлы З. Көшпенділік ғұмыр. Алматы, 2010.- 327 б.

75. Werner, Cynthia and Barcus Holly. 2009. Mobility and Immobility in a Transnational Context: Changing Views of Migration among the Kazakh Diaspora in Mongolia, Migration Letter. Vol. 6. N. 1.

76. Қазақстан тарихы туралы моңғол деректемелі. Алматы, 1989 ІІІ том, 450 б.

77. Потанин Г.Н. Очерки северо – западной Монголий. Санкт – Петербург, 1881 – 340 с.

78. Г.Е. Грумм –Гржимайло. Заподная Монголия и Урянхайский край. Ленинград, 1930 - с. 413

79. Народы восточной Азий. Москва, 1965 -631 с.

80. Мухамадиұлы Қ. Моңғолиядағы қазақ этникалық тобының қалыптасуы мен дамуы. Алматы, 2000- 220 б.

81. Мұқанов М.С. XVIII ғасыр мен XX ғасырдың басындағы қазақтардың этникалық территориясы. Алматы, 1991- 415 б.

82. Набижан М. Қазақ-Қытай қатынастары. Алматы, 1996-330 б.

83. Жұлдыз журналы. 1959. №5 52 б.

84. Академик Майский И.М. Монголия накануне ревалюции. Москва, 1960- с. 312 с.

85. Цэвэн Жамсранов. Дархад... хасаг, хамниган нарын гарал үндэс байдалын үгүүлэл. Уланбаатор, 1927-310 б.

86. Қинаятұлы З. Моңғолиядағы қазақтар Алматы, 2001- 316 б.

87. Потанин Г.Н. Очерки северо – западной Монголий. Санкт – Петербург вып. І ,1881 – 657 с.

88. Мендикулова Г.М. Казахская диаспора: история и современность. ‒ Алматы: Реиз, 2007. ‒ 343 с.

89. Сапожников С.С. По Алтаю Москва 1949.- 515 с.

90. Сарай А. Ревалюциядан бұрынғы Моңғолия қазақтары. Баян-Өлгий, 1992.-27 б.

91. Қабышұлы И. Қазақ қауымы Баян-Өлгий-1980.- 215 б.

92. Қабышұлы И. Керейлер керуені. Баян-Өлгий, 1978 – 316 б.

93. Қабышұлы И. Моңғолия қазақтарының тарихы. Баян-Өлгий, 1980-240 б

94. Мұхтар Ауезов шығармаларының елу томдық толық жинағы. Алматы –Дәуір баспасы, 1946-448 б.

95. Сапожников С.С. По Алтаю Москва 1949. ІІ том - 273 с.

96. Рахметұлы Ш. Моңғолия қазақтарының ата-тек шежіресі. Баян-Өлгий 1997, Баспагер. – 112 б.

97. Бурдуков А.В. Хуучин ба шинэ монголд. Уланбатор, 1887-113 с.

98. Цэвэн Ж. Дархад... хасаг, хамиган нарын гарал үндэс байдалын үгүүлэл. Уланбатор 1927.-135 б.

99. Ганбатаар Б. 1918-1976 оны хүн амын тооллого. Улаанбаатар, 1977-312 х.

100. Ақыт Ү. Қарымсақов Қажыбаян Баян – Өлгий, 1991. – 280 б.

101. Казнаков А.П. Монголия и кам. 1907. – 5 с.

102. МХР – ның IV съезінің құжаттары. ІІ Уланбатор, 1927.- 214 х.

103. Қабышұлы И. Моңғолия қазақтарының тарихы. Баян-Өлгий 1980-240 б.

104. МХР-ның Ғылым Академиясының тарих институтының мұрағаты Қ. 16. Т. 8. П. 5.

105. Академик Майский И.М. Монголия накануне ревалюций. 1958.- 312 с.

106. Қинаятұлы З . Жылаған жылдар шежіресі. Алматы, 1995 ж. 235 бет.

107. МХР-ның Ғылым Академиясының тарих институтының мұрағаты Қ. 5. Т. 2. П. 5.

108. МХР-ның Ғылым Академиясының тарих институтының мұрағаты Қ. 5. Т. 9. П. 5.

109. Н. Потанин. Очерки северо – западной Монголий. Санкт – Петербург вып. ІІ ,1883 – 502 с.

110. Цэвэн Ж. Дархад... хасаг, хамиган нарын гарал үндэс байдалын үгүүлэл. Уланбатор 1927.-135 б.

111. МХРП ХІ съезі. Уланбатор, 1948.-56 х.

112. МХРП ХІІ съезі. Уланбатор, 1954.-58 х.

113. МХРП ХІІІ съезі. Уланбатор, 1958.-56 х.

114. Р. Сұрған Құжырты құрбандары. Баян – Өлгий, 2004 ж. 248 бет.

115. Қинаятұлы З . Жылаған жылдар шежіресі. Алматы, 1995 ж. 235 бет.

116. Мініс Ә.,Сарай А. Баян – Өлгий аймағының қазақ халқы тарихынан. Баян – Өлгий, 1960.- 265 б.

117. МХРП. ОА. Қ. 4. Т.5. Іс. 108. П. 39.

118. МХРП. ОА. Қ. 4. Т.3. Іс. 112. П. 31.

119. Шынай Р. Шежіре. Баян – Өлгий 1991.-63 б.

120. Шынай Р. Моңғолия қазақтарының ата-тек шежіресі. Баян-Өлгий, Баспагер,1997.- 212 б.

121. Астафьев Г.В. Национальный вопрос Китая.-1971. 450 с.

122. Г.Е. Грумм –Гржимайло. Заподная Монголия и Урянхайский край. Ленинград, 1930, Т. ІІІ, Вып ІІ - 414 с.

123. Сапожников С.С. По Алтаю Москва 1949. ІІ том - 273 с.

124. Г.Е. Грумм –Гржимайло. Заподная Монголия и Урянхайский край. Ленинград, 1926, Т. ІІ, Вып І - 414 с.

125. МХРП. ОА. Қ. 4. Т. 5. Іс. 123. П. 23.

126. МХРП ОА. Қ. 4. Т. 5. Іс. 202. П. 37.

127. МХРП. ОА. Қ. 4. Т. 5. Іс. 123. П. 37.

128. МХРП. ОА. Қ. 4. Т. 5. Іс. 158. П. 18.

129. МХРП. ОА. Қ. 4. Т. 5. Іс. 161. П. 17.

130. МХРП. ОА. Қ. 550. Т. 2. Іс. 29. П. 28

131. МХРП. ОА. Қ. 550. Т. 4. Іс. 315. П. 18

132. МХРП. ОА. Қ. 550. Т. 4. Іс. 259. П. 23.

133. МХРП. ОА. Қ. 550. Т. 4. Іс. 267. П. 81.

134. Нямбуу Х. Монголын угсаатны зүйн удиртгал. Улаанбаатар, 1992. р.24; Үндэсний статистикийн хороо. Хүн амын тоо, аймаг, нийслэл, байршлаар. Жил: 1935-2013. Улаанбаатар, 2013.

135. Секретный архив правительства (Законадательные акты правительства 1938 г.) Уланбатор, 1938.-455 с.

136. Мухамадиұлы Қ. Моңғолиядағы қазақ субэтносының қалыптасуы мен дамуы. Алматы 1997.- 221 б.

137.Тойчиев А.Х. Социально-экономическое развитие Баян-Ольгийского национального казахского аймака Монгольской Народной Республики: автореф. … к. э. н.: М., 1974. – 112 с.

138. Ажигали С.Е., Байгабатова Н.К. Особенности материальной культуры казахсов Монголии // Казахстан и зарубежные казахи: матер. Междунар. науч.-практ. конф. Алматы, 2012

139. Ежегодные статистические материалы социально- экономического развития Баян-Ульгийского аймака. Баян-Ульгий, 1989. – 65 с.

140. Материалы статистической отчетности Центрального Статистического Управления Монголии. Уланбатор 1989. - 63

141. МХР 1979 - жылғы халық санағының қорытыдысы. Уланбатор, 1983. - 155 б.

142. МХР 1989 - жылғы халық санағының қорытыдысы. Уланбатор, 1990. - 165 б.

143. Баян – Өлгий аймағының халық санының өсуі, құрамы, миграция жағдайы. Уланбатор, 1980.- 6 б.

144. Моңғолияның батыс өлкесіндегі халықтар. Уланбатор, 1990. - 145 б.

145. Diener, Alexander. 2003; One Homeland or Two: Territorialization of Identity and the Migration Decision of the Mongolian-Kazakh Diaspora, Ph.D Dissertation*,* Madison: The University of Wisconsin. – 405 р.

146. Werner, Cynthia and Barcus Holly. 2009. Mobility and Immobility in a Transnational Context: Changing Views of Migration among the Kazakh Diaspora in Mongolia, Migration Letter. Vol. 6. N. 1, 141 р.

147. Тәтімов М. Қазақ әлемі. – Алматы: Атамұра, 1993. – 158 б.

148. Мендикулова Г.М. Исторические судьбы казахско диаспоры: Происхождение и развитие. ‒ Алматы: Fылым, 1997. – 261 с.

149. Асылбеков М.Х., Козина В.В. Народонаселение Казахстана в условиях суверенитета. Алматы, 2001.-185 с.

150. Монгол Улсын Үндэсний статистикийн хороо. Хун ам, орон сууцны 2000 оны тооллогын улсын дүн. Улаанбаатар, 2001. 184 p.

151. Монгол Улсын Үндэсний статистикийн газар. Хун ам, орон сууцны 2000 оны тооллогын улсын дүн. Улаанбаатар, 2001. 156 p.

152. Қинаятұлы З. Моңғолия қазақтары. Алматы, 1997. ІІ басылым-320

153. Баян-Өлгий айпарком мұрағаты, жинақ №4, тізім №1, 8 б.

154. Монгол Улсын Үндэсний статистикийн хороо. Хун ам, орон сууцны 2010 оны тооллогын улсын дүн. Улаанбаатар, 2011.- 186 p.

155. Монгол Улсын Үндэсний статистикийн хороо. Хун ам, орон сууцны 2020 оны элжит тооллого нэгдэсэн дүн. Улаанбаатар, 2021.- 258 р.

156. Национальное статистическое управление Монголии. Отчет переписи населения и жилищного фонда за 2020 год. Улан-Батор, 2021.- 185 с.

157. Diener, Alexander. 2003; One Homeland or Two: Territorialization of Identity and the Migration Decision of the Mongolian-Kazakh Diaspora, Ph.D Dissertation*,* Madison: The University of Wisconsin. – 405 р.

158. Баян-Өлгий айпарком мұрағаты, жинақ №4, тізім №1, 9 б.

159. Текущий архив Министерства труда и социальной защиты населения РК.

160. ҚР. ПМ. Қ. 5-Н. Т. 1. Іс. 108 П. 23 Министрлер кеңесінің 1992 жылы қабылданған «Көші-қон туралы» қаулысы негізінде Еңбек министрлігі жанынан «Көші-қон» басқармасы құрылуы туралы.

161. Қинаятұлы З. Моңғолия қазақтары. Алматы. ІІ басылым 1997.- 320 б.

162. ҚР. ПМ. Қ.7. Т.1. Іс 288. П. 22 Қазақстан Республикасының Еңбек министрлігінің қаулылары мен жарлықтары.

163. ҚР. ПМ. Қ. 75-Н. Т.1. Іс. 1274. П. 2-3.

164. ҚР. ПМ. Қ.7 Т.1. Іс. 289. П. 16 Қазақстан Республикасының Еңбек министрлігінің қаулылары мен жарлықтары. 1991 жылы ҚР-ның Еңбек министрлігі Моңғолиядан сондай-ақ басқа да республикалардан қоныс аударушыларға 10,7 млн. рубль көлемінде қаражат бөлу туралы жарлық

165. Қазақстан Республикасы ПҮАЖ-ы. 2001., № 36-37. 480 құжат

166. ҚР. ПМ. Қ. 5-Н. Т.1. Іс. 5078. П. 23-27.

167. Дүниежүзі қазақтарының қауымдастығы: 15 жыл, Алматы, 2007.-5-7 б.

168. Дүниежүзі қазақтарының қауыдастығы: 15 жыл. Алматы-2007.-53-59 б.б

169. Дүниежүзі қазақтарының қауыдастығының шежіресі.-Алматы, 2002.-12-13 б.б.

170. Дүниежүзі қазақтарының қауымдастығы 15 жыл. – Алматы: Қазығұрт, 2007. – 206 б.

171. Мамашев Т., Балғабаев С. Әлем қазақтары Астанада бас қосты. - Алматы: Дүниежүзілік қазақтар кауымдастығы, 2006. – 127 б.

172. Дүниежүзілік қазақтар кауымдастығы. IV құрылтай 2011.- 110 б.

173. Дүниежүзілік қазақтар кауымдастығы. V құрылтай 2017.- 123 б.

174. Дүниежүзілік қазақтар кауымдастығы. V құрылтай 2017.- 132 б.

175. ҚР ПҮАЖ-ы. 1997. № 17.89 құжат. ҚР Президентінің 1995 жылғы 24 наурыз №3432 жарлығы.

176. ҚР ПҮАЖ-ы. 1998. № 10.71 құжат. ҚР Президентінің 1995 жылғы 3 сәуірдегі №3894 жарлығы

177. ҚР ПҮАЖ-ы. 1997. № 17.89 құжат. ҚР Президентінің 1995 жылғы 24 наурыз №3432 жарлығы.

178. ҚР ПҮАЖ-ы. 2002. № 29.319 құжат. ҚР Президентінің 1995 жылғы 16 қыркүйек №945 жарлығы.

179.

180. ҚР ПҮАЖ-ы. 1998. № 10.71 құжат. ҚР Президентінің 1995 жылғы 3 сәуірдегі №3894 жарлығы.

181. 2009-2011 жылдардағы «Нұрлы көш» ағдарламасы. www.e.gov.kz

182. Баймолда Д. Қазақ көші Алматы 2013,.- 295 б.

183. Баймолда Д. «Нұрлы көш» бағдарламасы және Моңғолия қазақтары. Конф. Материалдары. Алматы, 2012.-450 б.

184. Баймолда Д. Моңғолия сапары. Алтын бесік. 2009. -№5 25 б.

185. Тоқаев Қ. К. Егмен Қазақстан газеті №5. Тәуелсіздік бәрінен қымбат, мақала.

186. ҚР. Статистикалық басқармасы.

187. «Отандастар қоры» үлкен мақсат жолында қызмет етеді. URL: [http://egemen.kz/article/208502-otandastar-qory-ulken-maqsat-dgolynda-qyzmet-](http://egemen.kz/article/208502-otandastar-qory-ulken-maqsat-dgolynda-qyzmet-etedi) [etedi](http://egemen.kz/article/208502-otandastar-qory-ulken-maqsat-dgolynda-qyzmet-etedi) (қаралған күні: 17.05.2021).

188. ҚР ПМ. Қ. 5-Н. Т.1. Іс 388. 98-103 п.п

189. ҚР. ПМ. Қ. 5-Н. Т.6. Іс 1108.

190. ҚР. ҰМ. Қ. 53. Т.1. П. 156. – 1991-2000 жылдары Қазақстанға көшіп келеген оралмандар туралы ақпарат.

191. ҚР. ҰМ. Қ. 53. Т.1. Іс. 218 П. 5.

192. ҚР. ҰМ. Қ. 53. Т.1. Іс. 256 П. 49.

193. ҚР. ҰМ. Қ. 53. Т.1. Іс. 331 П. 59.

194. Заханқызы С., Дөрбетханқызы Б. Ұрпақтар тоғысы. Астана, Елорда-2001. 136 б.

195. Заханқызы С. Ұлы көш: аңыз бен ақиқат. Астана, Елорда 2016.-230 б.

196. Баймолда Д. Қазақ көші Алматы 2013. - 295 б.

197. Мұратхан Шоқан. Қандастар үлесі. Астана 2021. – 213 б.

198. Уатқан Б. Атажұртқа жеткен көш. Дүниежүзі қазақтарының қауымдастығы. Алматы, 2013.- 189 б.

199. Шоқан М. Тәуелсіздік жемісі. Алматы, 2011.- 186 б.

200. Мұратхан Шоқан. Қандастар үлесі. Астана 2021. – 213 б.

201. Алаш айнасы газеті, 2009.-19 маусым, 15 б.

202. Рухани келбет. Моңғолия қазақтарының әдеби анықтамалығы. Өскемен, С. Аманжолов атындағы ШҚМУ. Берел баспасы, 2016.-155 б.


203. BAQ.KZ ақпатаррық агенттігі. //Үнзила Шапақ конституциялық кеңестің мүшесі болып тағайындалды// Нұр-сұлтан, 2020. 15 –наурыз.


204. Астана ақшамы газеті. //Айшолпан Нұрғайыпқызы: Сегіз жасымнан аңға шығып құс салдым// Нұр-сұлтан, 12- ақпан, 2019.


**ҚОСЫМША А**

1910 жылғы «Қытыйдың саяси құрылымы» кітабындағы ағылшын ғалымдары И.С Бруннерт пен В.В. Гагальстромның Алтай, Қобда қазақтары туралы жазылған деректері.

**Дерек**: Моңғолияның ұлттық мұрағатының құпия материалдарындағы мәліметтерден алынды.







# ҚОСЫМША Б

# Моңғолияның Ұлттық мұрағатының 1956 жылы жүргізілген санақ материалдары. №550 қор.

# C:\Users\Гулнара\Desktop\1956 архив\Image_2013_01_30_09_28_54.JPGC:\Users\Гулнара\Desktop\1956 архив\Image_2013_01_30_09_29_05.JPG

# C:\Users\Гулнара\Desktop\1956 архив\Image_2013_01_30_09_29_29.JPG

# C:\Users\Гулнара\Desktop\1956 архив\Image_2013_01_30_09_30_32.JPGC:\Users\Гулнара\Desktop\1956 архив\Image_2013_01_30_09_30_42.JPG

# C:\Users\Гулнара\Desktop\1956 архив\Image_2013_01_30_09_31_03.JPG


# C:\Users\Гулнара\Desktop\1956 архив\Image_2013_01_30_09_32_06.JPGC:\Users\Гулнара\Desktop\1956 архив\Image_2013_01_30_09_32_18.JPG

# C:\Users\Гулнара\Desktop\1956 архив\Image_2013_01_30_09_32_36.JPG


# C:\Users\Гулнара\Desktop\1956 архив\Image_2013_01_30_09_34_04.JPG

# ҚОСЫМША В

Моңғолия қазақтарының 1939-1989 жылдардағы территориялық орналасуы.







**Дерек:** профессор Құрметхан Мұхамадиұлының үлгісімен, Америкадағы Висконсин университетінің картографиялық зертқанасында жасалынған.





**ҚОСЫМША Г**

Қазақ КСР министрлер кабинетінің 1991 жылғы 18 қарашадағы №711 қаулысы.









**ҚОСЫМША Д**

Қазақстан Республикасының Еңбек министрі С.Бейсенов пен Моңғолия Еңбек министрі Ц.Цолмон келісім-шарт жасасуда. Алматы қаласы, 1991 жыл, 20 маусым.



**ҚОСЫМША Е**



**ҚОСЫМША Ж**



